
लुपाः 


- बिमल ताम्राकार 
नेपालभाषाया मेमेगु विधा स्वया: बाखं विधा भतिचा चक । 
ने.सं. ११३३दंय्‌ 'बाखं दब्‌'या नीस्वनेगु ज्या जुल । थ्व संस्थां बाखं 
सम्बन्धि थीथी गतिविधिया नापं 'बाखं दबू' खुलापौ पिथनेगु ज्या नं 
जुल । थ्व पत्रिकां बाखं च्वयेगु दिनाच्चंपिंत बाखं च्वकेगु व न्हून्हूपिं 
बाखंच्वमिपिं ब्वलंकेगु ज्या यात । थुकिं मयजु बाखं च्वमिपिं नं 
अप्वयेकाल । बाखंच्चमिपिसं गथे बाखं च्वयेफुगु खः कूतः याकल 
धाःसा इमिसं उपन्यास नं च्वयेफइ । नेपालभाषाय्‌ उपन्यास च्वइपिं 
मयजु च्वमिपिं तसक म्हो । नेपालभाषां मयूजु बाखंच्वमिपिंत उपन्यास 
च्चकेबिइमाल, नेपालभाषाया उपन्यास ख्यः चकंका यंकेमाल धयागु 
भिंगु नुगलं आख्यानकार भाषाथुवा: मथुरा सायमिजु नीन्याद्वः 
(२५,०००।-) तकाया सिरपा: तया फेसबुक पाखें नेपालभाषाया 
बाखं च्वमि मयूजुपिं व गैरनेवाः मिसा च्वमितयूत नापं मौलिक 
उपन्यास च्या: सफू हे पिथना धेंधेंबल्लाय्‌ ब्वति कयादिइत इनाप 
यानादिल । वयूकलं मयजु बाख॑मिपिंत फोन यानाः उपन्यास च्वयेत 
इनाप नं यानादिल । तःम्ह बाखंच्चमि मयूजुपिसं उपन्यास च्वयेगु 
बचं नं बियादिल । उकी मध्येय्‌ छम्ह मयजु बाखंमि खः - रीना 
तुलाधरजु । 
रीना तुलाधरजु कन्या मन्दिर स्कूलय्‌ ब्वनादीम्ह खः । उबले 
अन न्यागू तगिमय्‌ ब्वना च्वनादीबलय्‌ भी जनकवि दुर्गालाल 
श्रे्ठजुं नेपालभाषा व्वंकादिइगु । की जनकविया ह:पालं नेपालभाषां 
साहित्य च्चयेगु नुगलय्‌ चुलि जाल । धर्मकीर्ति विहार, सीघलय्‌ 
भिक्षु अश्वघोष व गुरुमा धम्मावतीपिसं वयकःयात बुद्ध धर्म स्यनेकने 
यायेगु नापं च्वसु च्वयेगु नं स्यना बिज्यात। ने.सं. १०९ ८दँय्‌ 

“धर्मकीर्ति” लय्‌पतिइ वयकःया न्हापांगु च्वसु कथं “विवेक बुद्धि” 
पिदन । बौद्ध च्वसु च्वयाच्वंबलय्‌ बाखंच्वमि मय्‌जु लोचनतारा 
तुलाधरजुं रीना तुलाधरजुयात बाखं नं च्वयेमाल धकाः ग्वाकादिल । 
वयकःया न्हापांगु बाखं “ह्वये मफुगु स्वां” ने.सं. ११०१दय्‌ पद्म 
कन्या बहुमुखी क्याम्पसं पिदनीगु “कस्तूरी” पत्रिकाय्‌ पिदन । वयूक:या 
तःपु बाखं थीथी पत्रिकाय्‌ पिदना अथे लानाच्वन । प्रा.प्रेमशान्ति 
तुलाधरजुं रीना तुलाधरजुयात नापलाइबलय्‌ छिगु बाखं मुना सफू 
पिथनेमाल धकाः तःकः हे इनाप यानादिल । ने.सं. ११२१दँय्‌ नेपालभाषा 
मिसा खलःया भिंनिद बुन्हिया लसताय्‌ वयूकःया न्हापांगु बाखं मुना 
“थी थी स्वां जिगु क्यबया” २५पु बाखं दुथ्याका पिदन । उकिया 
लिपा वय॒कःया मेगु निगू बाखं मुना सफू ने.सं. ११३२दंय्‌ “सच्छि व 
नीछगुलिं” व ने.सं. ११३७दय्‌ “बाःगु भू” पिदन । 

ने.सं. ११४१ द॑य्‌ भाषाथुवाः मथुरा सायमिज्‌ं रीना 
लुलाधरजुयात उपन्यास च्वयेमाल धका: ग्वाकादिल । थुकिं ताःइई 
न्ह्यवंनिसें उपन्यास च्वयेगु तातुना च्वनादीम्हसित तःधंगु हःपाः 
चूलात । वयूकलं थम्हं ब्यूग॒ बचंकथं “जिगु लः” उपन्यास च्वयादिल । 
तर वयकलं धेंधेंबल्लाय्‌ ब्वति मकायेगु क्वःछिनादिल । 

रीना तुलाधरजुयात वयकःया उपन्यास “जिगु लः” कृतः 
पिकाकपाखें पिथने दुसा ज्यू धका: इनाप याना । वयूकलं कृत: 
पिकाकपाखें पिथनेगु बचे बियादिल । प्रुफ स्वयेगुया नापं भति भति 
भाय्‌ ल्ह्वनेगु ज्या याना । साहित्य धयागु समस्या जक न्ह्यब्वयेगु 
मखु । समाधान नं बिइमा: धकाः धाइ । जिं थ्व खँ थ्व उपन्यासय्‌ 
खना । पिकाक जुयेगु ह्वःताः बियादिइगुलिं रीना तुलाधरजुयात 
आपालं आपा: सुभाय्‌ द्यछानाच्चना । जय नेपालभाषा ! 


ने.सं. ११४१ दिल्लाथ्व सप्तमी शुक्रवा: 

जिगु खँ 


- डा.रीना तुलाधर 
नेपालभाषा साहित्यय्‌ सेवा भावं बाखं विधाय्‌ च्वसा न्ह्याका 
वयाच्चनागु ४० दं मयात । उपन्यास विधाय्‌ धाःसा थ्व न्हापांगु 
पला: तिनि । उपन्यास च्चये धकाः तातुना च्वनागु ला ताःई दत । 
नुगलं जक वायेकाः च्वसा न्ह्याके मफयाच्चंगु । थपालय्‌ भी अतिकं 
हनेबहःम्ह आख्यानकार भाषाथुवाः सिरपालं विभूषितम्ह मथुरा सायमिजु 
(मथुरा दाइ) या ह:पालं जिं थ्व “जिगु लः” नांगु उपन्यास च्वया । 
वयूकःयागु गुण सदां सदां लुमनाच्चनी, कृतज्ञ भावं जाःगु थ्व नुगलय्‌ । 
त:द॑ न्ह्यवंनिसें बुद्धया दर्शन कःघानाः उपन्यास छगू च्वयेगु 
खँ नुगलय्‌ घाना वयाच्चनागु खः । बुद्धया उपदेश साहित्यिक विधाय्‌ 
ज्याना: जनमानसपिन्त न्ह्याइपुक ब्वंके बीगु जिगु रहर खः । धात्थें 
ला जिं न्हापां न्हापां उगु इलय्‌ बाखं च्वयेगु शुरु यानागुया तातुना 
नं थ्व हे खः । छायकि थथे धयातःगु दु लोकय बुद्धोत्पाद दुर्लभ खः । 
बुद्धया उपदेश न्यने दइगु दुर्लभ ख: । बुद्धया उपदेश न्यना: श्रद्धा 
दयेकाः च्वनेगु दुर्लभ खः । आपाः यानाः व्वमिपिन्त बाखं धयागु ब्वने 
न्ह्याइपु । उकि जिं बाखं विधा ल्यया । 
नेपालभाषा साहित्य ख्यःया भी मिसाच्चमिपिं आपाः थें 
बाखं विधाय्‌ न्ह्यव्वाः । उपन्यास च्वयेगुपाखे पलाः न्ह्याःपिं म्हो 
जक खनेदु । भी मिसा च्वमिपिन्त उपन्यास नं च्वकेमाल धयागु 
सोंच न्हापां हयादीम्ह अमेरिकाय्‌ च्वनादीम्ह नेपालभाषाया समर्पितम्ह 
भाषासेवी केशर मान ताम्राकारजु जुयाच्चन । वयूकलं मथुरा दाइयात 
बिचा: बियादिल, सल्लाह बियादिल । निम्हसिया बिचालं क्वःज्यूगु 
कथं भी मथुरा दाइनं ज्या न्ह्याकादिल । 


जिगु लः :: ग 


मिसा च्वमिपिंत उपन्यास च्वका: धेंधेंबल्ला कासा याकेगु 
प्रस्ताव हयादिल । थ्व खँ वयेवं मिसा च्वमिपिं लयूताया । उपन्यास 
च्वयेत न्हापां उपन्यासया बारे स्यनेकने निं यायेमा:गु खँ वल । अनंलि 
उपन्यास विधायात कया: छगू गोष्ठी यायेगु सल्लाह जुल । मथुरा दाइ 
व जिपिं छम्ह निम्ह च्वना: २०७६ साल चेत्र महिनाया स्वंगूगु वाःया 
शनिवाः खुन्ह गोष्ठी याये धकाः दिं नं छुइ धुनागु । तर कोविद १९ या 
कारणं देसय्‌ चैत्र ११गतेंनिसें लकडाउन जुल । कोविद १९ या त:ल्वय्‌ 
बांमलाक हे न्यनावंगुलिं याना: उगु ज्याभवः याये हे मखनावन । 

गोष्ठी याये मखंसां मथुरा दाइनं थम्हं याकःचां छम्ह छम्हसित 
मदिक्क फोन यानाः, मदिक्क ह:पा: बियाः, मच्वःपिन्त च्वत्तुच्चयेकाः 
आपालं कुतः यानादिल । १२म्ह मिसा च्वमिपिनि पाखें उपन्यास 
च्वकेगु ज्या ता:लाकां तोतादिल । थ्वयां ह्यो वयूकलं बाखंया ख्यलय्‌ 
धेंधेंबल्ला याका: बाखं च्वकेगु नं तःको यानादीधंकूगु खः । थपालय्‌ 
उपन्यास ल्ययादिल । साहित्यया मेमेगु विधापाखे नं मथुरा दाइनं 
थजाःगु पलाः न्ह्याकादी धइगु भलसा दु । वयूकःयागु समर्पणयात 
न्ह्याको च्वछाःसां मगाः । 

जिं थुगु उपन्यास च्वयासां धेंधेंबल्ला ज्याभवलय्‌ धाःसा 
ब्वति मकया । छायकि धेंधेंबल्लाया ख नुगलय्‌ स्वचायेवं जिगु 
साहित्यया धारा प्रवाह (£10) गुलि न्ह्यायेमाःगु उलि न्ह्याये 
मफइला, ततःमतः क्यनी ला धइगु जिगु बिचा: खः, जिगु जक 
बिचाः । 

थ्व उपन्यासया गुरुकपि जिं न्हापां हनेबहपिं बौद्ध विद्वान्‌ 
मदन रत्न मानन्धरजु, कवि व समालोचक नबीन चित्रकारजु व 
बाखंच्चमि लोचन तारा तुलाधरजुयात ब्वंके बियागु खः । वयकःपिनिगु 
ग्यसु लाःगु सल्लाह व सुकावकथं माःथाय्‌ मा:कथं आखःभो छायेगु, 
क्वपालेगु व भिंकेगु नं यानागु दु । वयकःपिंप्रति आपालं कृतज्ञ जुया । 

उपन्यास छापय्‌ यायेगु ज्या 'कुतः पिकाक' पाखें यानाबी 
धइगु सुझाव विमल ताम्राकारजुं बियादिल । उपन्यासया प्रुफ स्वयेगु 
झोलय्‌ वयुकलं नेपालभाषाया व्याकरण नं भिंका बियादिल । वयूक:यात 
आपालं सुभाय्‌ बियाच्चना । 

थ्व जिगु न्हापांगु कुतः जुयाः मगाःमचाःगु यको दयेफु । 
ब्वमिपिं वथेंतुं समालोचकपिंपाखें थुकियात कूलादी धयागु भलसा 
कया । 


ने.सं. ११४१ दिल्लाथ्व खस्थी विहिवाः 

देछा 


गुम्ह गुरुमाम उगु इलय्‌ जि गुर्दैति दुम्ह 
मिसामचाया क्यातुगु नुगलय्‌ बुद्ध शिक्षा थना 
बिज्यातलिसें जीवनय्‌ थौतक मार्गदर्शन बिया 
च्वनाबिज्यात, उम्ह श्रद्धेय सासनधज 
धम्माचरिय, अग्गमहागन्थवाचक पण्डित, 
भाषाथुवाः भिक्षुणी धम्मवती गुरुमाया 
चरण कमलय्‌ देछा । 

जिगु ला: 


(उपन्यास) 

ब्व १ 


इहिपा: 


भमचित छायपाच्वंगु व भब्यगु कोथा | कोथाय्‌ छचाःलिं 
ल्यासेपिं मिस्त मुनाच्वन। झ:झ: धायेक वसः तिसां तियातःपिं । 
गुलिं भमचिया पासापिं, गुलिं तताकेहेँपिं । गुम्हं सोफाय्‌ फेतुनाच्चन । 
सोफाय्‌ मन्ह्यापिं गुम्हं दना हे च्वन । गुम्हं भमचिथाय्‌ लिक्क हे 
वयाः दनाः स्वयाच्चन । भमचिया खाताय्‌ द्योने वया तिसा वसः 
होलातल । गुगु ती धकाः ल्ययातःगु । 

भमचा जुयाच्चंम्ह पिंकी । वयात सप: हिकाच्वंम्ह यँय्‌ नांदंम्ह 
हेयर ड्रेसर ब्यूटिसियन सुनीता श्रेष्ठ । थःगु सप: दयेके बियाच्चंम्हसिया 
ख्वाः मुसु काः । वया नुगः सर्गतय्‌ थ्यं । विजयधर साहुया याक: 
म्ह्याय्‌ व। कन्हे म्ह्यायमचा पित बीवं धनाढ्य महाजन मणि 
साहुया याक: छय॒भौ जूवनीम्ह । 

न्हायकनय्‌ वयागु ख्वा: खनाच्वंम्ह हेयर ड्रेसर सुनीता 
हायेकल, “पिंकीया नुगलय्‌ मञ्जिलया ख्या: प्यपुनाच्चन ला मस्य 
मुसुमुसु न्हिलाच्चंगु आः हे मखुत ।” 

हुँहँ ... सुनीता दिदी नं” पिंकी न्यासि सलं धाल। अन 
मुनाच्वंपिं मिस्त हर्रर न्हिल । 

मिस्तय्‌गु व्हिला त्वाःदयेक ल्यासेतय्‌गु दथुइ भमचा छायपा 
च्वंथाय्‌ धकुमक्‌ चिंक फेतुनाच्चंम्ह माइ निनिं धाल । 

“थौं कल्या हइगु जक ला खःनि भी नेवा: उरायूतयगु 
दस्तुरं । भाःतपिन्थासं कल्या छोया हइगु थ:छँय्‌ लःल्हायेगुका । अपायचो 
ताहाकयेक समा: यानाच्चनेम्वा: थौं । कन्हे पित बीबलय्‌ खःका 
बरु । भाःतपिन्थाययापिसं क्वथीक स्वइ भमचित। वसः, तिसा, 

समाः दकों क्वथीक स्वइ मखुला भाःतपिन्थाय्‌ ?” 

छु धाइ छु धाइका निनिं। भाःतपिन्थाय्‌ हं स्वले । पयूनं 
बिया: हे मछोनि । कन्हेतिनि जुइका वया भाःत” भमचायात सपः 
हिंकाच्वंम्ह हेयर ड्रेसर सुनीतां ख्या: याना: धाल । 

“भाःत जुइमाःला थौंकन्हे । पयूनं बीगु क्वःछिनाः ग्वय्‌ हे बी 
मलाःनि वंवंथाय्‌ पेपेपुना जुइ । जिमि पालय्‌ ला पयूनं वनेधुंकाः नं 
भाःतया ख्वा: चूलाक स्वये मछा:” माइ निनिं धाल । 

“भाःतया ख्वा: स्वये मछाःपिसं गथे र्वाः ग्वा: मचा दयेकीगु 
ले हा हा” भमचा छायप्यृथाय्‌ स्वयाच्वंम्हं मेम्ह ल्यासें धाल । 

“हा हा ...” कोथाय्‌ च्चंपिं सकलें ह्वारर॑ न्हिल । 

“न्हापायापिनिगु ला खं ल्हानां ब्याःला । मचा निम्ह दयेधुंकाः 
ला भाःत म्हमसिउ धाइ ।” माइ निनिं हानं खँ स्वात । 

“योमांसा गया:गु खँ छे सिक्क हे न्हीकल ।” छम्ह ल्यासें 
धाल । 

“अथे गय्‌ जुइ, नापं च्वनेबलय्‌ ...” छम्हसें प्वाक्क धाल । 
व इहिपा: जुइधुंकूम्ह । 

“न्हापा मत हे मदु कोथाय्‌ । भाःत नाप च्वनेबलय्‌ मतच्या: 
थल फ्वाक्क स्यायेगु का” माइ निनिं ख्याःखँ धाल । 

“भाःत धकाः मेम्ह मिजं दुहां वःसां सी मखु का अयसा ला” 
हानं मेम्हसियां धाल । 

“छि छि छु धाइ छिमिसं। थः भाःतं थःत घयपुइगु नं 
मसीला । वं माया याइगु छांत बानि हे जुइ धुंकीनि” माइ निनिं 
ह्यामिपहलं धाल । 

“ओह माइ गड थ्व माइ निनि ला सिक्क हे बोल्ड खनी ।” 
छम्हसें धाल । 

“हा हा...” सकलें हर्रर न्हिल । 

बोल्ड धाःगु मथुल थें माइ निनिं, “हां छु धया ... ।” 

मिस्त थ:थ: न्हिला जक च्वन । बोल्डया माने सुनानं मथुइक्‌ । 

उथाय्‌ भमचिया मां गुलाफशोभा कोथाय्‌ दुहां वल । ह्याउँगु 
हेभि इम्ब्रोइडरी सारि सिनात:गु । वया ब्लाउन नं इम्ब्रोइडरी हे न्हूग 
डिजाइनं सृयातःगु । हानं छाती कृहां वयेक दुगु गिन्नीमाः कोखायातःगु । 
भमचिया मां थः हे भमचा थें च्चं । फुइंक च्वंगु पर्सनायलिटि दुम्ह 
गुलाफशोभा कोथाय्‌ दुहां वयाः माइ निनियात खना: हाल, “आगछियाये 
माइ निनि थन खनी का ल्यासेतय्‌ दथुइ । थाहांकुहां जुयाः माः 
जुयाच्चना । तले थायभु तयेमाल धयां ... ।” 

“का का वल नु। ल्यासेतय्‌ दथुइ जि नं ल्यासे का मखा 
हाइ” धया: माइ निनि थःगु थासं दन । 

गुलाफशोभा थः म्ह्यायया लिक्क वन । म्ह्याययात स्वया: 
लुधंक न्हिल । म्ह्यायम्ह नं मुसुकाल । 

“यो मैं यो रानी” धयाकथं म्ह्याययात घयपुल गुलाफशोभां । 
अले छ्यनय्‌ चुप्पा नल । 

म्ह्यायम्ह पिंकी मांयात घयपुया: न्यासिचाल, “मामा जि 
ला नर्भस जुल धया ।” 

छु याये का जि म्ह्याय्‌” धया: हानं छको घयपुल । 

“छिपिं मां म्ह्याय्‌ थौं हे आमथे सनेधुंकल । कन्हे पित 
बीबलय्‌ हिसि मदयेक ख्वयेगु मखु न्हां। भचा भचा लोकय्‌ क्यनेत 
जक ख्वयेगु” माइ निनि थथे धया: थःगु भोरि व प्यं हे ल्ह्वने 
थाकूपहः वयेक धिग्नि धिग्रि पलाखं लुखापाखे वन । 

लुखां पिहां वने त्ययेका: हानं ल्यासेतयपाखे लिफः स्वया: 
माइ निनिं धाल, “अय्‌ मैंपिं आम बोल्ड धाःगु छु खः जित: छको 
थुइका ब्यृ नह ।” 

हानं छको सकलें ह्वार्रर न्हिल । गुलाफशोभा न॑ न्त्युन्त्यं 

कोथां पिहां वन । 

भमचा जुइत छायपाच्चंम्ह पिंकीयात धा:सा थजाःगु खँ पित 
हसांनिसें म्ह कुचुयाच्चन । वया म्हय्‌ नाना तरंग वयाच्वन । भाःत 
धाःगु खँग्वलं जक हे नं वयात रोमाञ्चकारी याना बियाच्वन । मुसु 
मुसु न्हिउ व । 

अनं लिपा पलख भुनभुन जक खँ वयाच्वन कोथाय्‌ । मिस्तय्‌ 
छु व हे तिसा वसःया खँ ला खःनि । 

पिंकीया सपः दयेके सिधल । सुनीतां न्हायकनय्‌ क्यनाः 
धाल, “स्वयादिसँ सा छिकपिसं सपः बांलात ला ।” 

“अहो ... गजाःगु चट्ट च्वन | पिंकीया ख्वालय्‌ सिक्क हे 
ल्वःका” सकसिनं धाल । 

“अयच्बंक काठमाडौंलय्‌ नां दंम्ह सुनीताज हेयर सैलुनया 
सुनीता दिदीं याःगु नं बांमलाइ ला” मेम्हसें कमेण्ट यात । 

“बैंक यू” सुनीतां न्हिला: धाल । हानं वं धाल, “आः दुपत्ता 
पर्सि सिंका छोयेला ।” 

“ज्यूनि लिबाइ हानं । उलिमछि तिसा मिलय्‌ यानाः ती 
मानि” बाज्यो वंम्ह मिसा छम्हसें धाल । 

हेयर ड्रेसर सुनीतां पिंकीयात न्हायूक न्ह्योने थन । म्हधिकः 
त:धि, स्लिम जुयाः म्ह बां छांत वं । वया फिटिंग सेन्टर वना: जिरो 
फिगर यानाच्चंगु । ख्वाःपा:चा ला मचांनिसें हिसिचा दुम्ह कतांमरिचा 
धयातःम्ह । तुइसे च्वंगु ला म्वाःल का, हि हे मदुम्ह थें च्वं। 

“अहो पिंकी छ ला गज्याःगु स्लिम । छ ला धाथें फिल्मया 
हिरोइनत स्वयां बांला: । जिपिं ला स्व ले थन ध्यांग्रिमाक्चा थें च्वं” 
बाज्योति वंम्ह वया तःबाःया म्ह्यायूनं धाल । 

“पिंकी ला फिटिंग सेन्टर वनीगु नि सा” मेम्हं धाल । 

“फिटिंग सेन्टर जक वनां मज्यू । डाइट नं मिलय्‌ यायेमा: । 

जिं ला जा धइगु है मनयागु लां लां दयेधुंकल” पिंकी नकतिनि 
बांलाक नवात । 

“धात्थें भाग्यमानी का छ ला। थःछँय स्वःसा धर साहुया 
याक: मिसा छय्‌। आः व्याहा जुइन नं लुँहिति, वहहिति हाःथाय्‌ । 
कर्मय्‌ दयेमाःगु का ।” छम्हसें धाल । 

मणि साहुया याक: काय्‌ राज साहु । वया याक: काय्‌ 
मञ्जिलयात भमचा ल्हा: जूगुया समाजय्‌ जूगु बय॒बय्‌ खं थ्वकाच्चन 
भमचिया कोथाय्‌ । बयूबय्‌ मजुइनं गय्‌ । देसय्‌ नां दंपिं जक मखु, 
नेपालय्‌ राज्यं महाजन पदवी बियातःम्ह मणि साहु । 

“मणि साहुया याक: छययात सु जक भमचा काइगु जुइ 
धकाः बयबय्‌ समाजय्‌। गनं गनं भी पिंकी हे लाःवःगु का हला” 
छम्हसें धाल । 

“जात: ला स्वीन्यागू तक हःगु धाःगु गय्‌ । ल्ययेक्‌ ल्ययेकं 
छम्ह हे यो धाइगु मखु हं मिजनं । पिंकी ला खनेसात हे ययेकू हं” 
मेम्हसें धाल । 

“थय्च्चंक बांलाःम्ह पिंकी खनेसात ययेकल छु आश्चर्य । 
जिं जूसां ययेके” छम्हसे ख्यालं धाल हानं । 

स्वकूमितय्‌ नाना खं पिंकीया नुग: प्याखं हुइकल । न्याकं 
पहल न्हिला हल व । हानं खँ स्वात । 

“अजाःपिं धनाढ्य । राज्यं महाजन पदवी बियातःपिं । भाजु 
जुइम्ह मञ्जिल हानं हायण्डसम गयूच्चं हं मखुला । हलिउडया हिरो 
थें चवं हं । अमेरिकाय्‌ आखः व्वनावःम्ह । सकतां हे सम्पूर्ण का 
जिलाजं जुइम्ह ला ।” हानं ख स्वात । 

“बरु भी पिंकी स्वया: गाक्क थँ धाःथें च्वं हला” छम्हसें 
त्वाक्क धाल । 

व धाःम्हेसित पिंकी भ्वाँयक स्वल । वयां लिपा सुनानं 

नमवात । वं मखुगु धाःगु ला मखु । पिंकी नकतिनि प्लस टू जक 
पास जूम्ह नीदँ हे मफूनि। मिजं ला ३५ द॑ पुलेधुंकल धाःगु। 
अमेरिकाय्‌ आखः ब्वने सिधयेका: ज्या यानाच्वंगु हे गुलिमछि दत 
धाःगु । 

मिस्त थः थः गफय्‌ मस्त जुयाच्वन | बुल॒हँ छता छता 
यायां पिंकीया समा: यायेगु ज्या न्ह्यानाच्चन । छायप्यूलिसे परि थें 
च्वनावल पिंकी । 

उथाय्‌ लाक्क लुखायसं सुतिं धायेक शिखा दुहां वल । शिखाया 
पला: धिग्री धिग्री मिं । वया म्ह भचा छेंक च्वं । 

“जि नं दुहां वये ज्यूला” शिखां लुखाय्‌ दना: धाल । वया सः 
भचा घाँयूक च्वं । 

वयात खनेवं पिंकी ख्वा: स्यंकल अले भयातु पहलं धाल, 
“शिखा तताया थन छु ज्या धकाः ।” 

पिंकि तता धाःगुलिं ला म्हमस्यूपिसं सिल वया तता परे 
जूम्ह धकाः । पिंकी थः हे ला याक: म्ह्याय्‌ हे खः । शिखा थिक थिक 
पना: दुहांवःगु खनाः म्हमस्यूपिसं वयात स्वयाच्चन । म्हस्यूपिसं न्हातिका 
कयूकूकल । 

शिखा दुहां वयाः कोथाय्‌ यांथ्यां मदयेक थयकथीक हिसि 
मदयेक सन । 

“अय्‌ पिंकी थ्व फोटो भी पाजुपिन्थासं थानकोटय्‌ पिकनिक 
वनाबलययागु खला” शिखां पिंकीया बेडसाइद टेबलय्‌ च्वंगु फोटो 
फ्रेम कयाः स्वया: धाल । 

“खः आमकी सने मते। सक्कलिगु क्रीस्टलयागु तज्याइ 
हानं” पिंकि मयो पहः याना: धाल । 

“दय्‌ दय्‌” धयाः शिखां फ्रेम क्वय्‌ तल । 

“अहो सा गुलि जक वसः तिसा बाफु रे । गबले जक तीगु 

छं यो पिंकी ।” धाधां वं खाताय्‌ द्योने च्चंगु वसः तिसा छगू छगू 
ल्हातिइ कया: स्वल । 

पिंकी पर्सि हिंके बियाच्चंम्ह । बच्छि हिने सिधःगु दुपत्ता पर्सि 
घयूसुयाः पिंकी शिखायात घ्वा:वन । 

“सय्‌ बि छु सनागु धइगु नि । तिसाय्‌ नं अथे सने धइगु दु 
ला छु पह: ल्या: ।” पिंकी छुच्चा पहलं धाल । 

“अपायसक घ्वाये माःला व ।” आः धाःसा शिखां नुग: मछिं 
ख्वा: ज्यात । पलख भवातां दनाः ननिमवासे च्वन । 

सकलें ननिमवा: । वं वयागु वं वयागु ख्वा: जक स्वयाच्वन । 
शिखायागु उपस्थिति जाभुइ फि छग: वःथें जुल अन भमचिया 
कोथाय्‌ च्वंपिन्त । पलख छु च्वन हानं शिखा च्वयच्चय्‌ कन । 

“झी निम्ह च्वना: फोटो छपा: काये वाले यो पिंकी” धया: 
पिंकीयात धेधेचुइ थें च्वंक लिक्क वना: निम्हं वयेक थःगु चिकिचारवःगु 
मोबाइलं सेल्फी ट्याकट्याक काल । मोबाइलय्‌ स्वया: न्यासि चाल । 

“आहाःसा गयाःगु बांलाक वल फोटो । जिमि अप्सरा थें 
च्वंम्ह पिंकी नापं जि नं ।” 

“हि हि ...” न्हिल व । शिखा योयोथे संगु स्वया: अन दुपिं 
सुनानं नमवाः । वयात स्वया जक च्वन । बरु सुनीतां धाःसा वयात 
क्वथीक स्वया: गम्भीर ख्वा: तल । 

उथाय्‌ मिसा छम्ह दुहां वल । वयेवं हाल, “थन ला छ 
कूलंगारनी । छु ज्या थन छ। का नु” धया: शिखायात लप्पु ज्वनाः 
साला यंके थें याना: यंकल । कोथाय्‌ च्चँपिं सकलें वातां जुल । 

“सय्‌ सय्‌ थीमते दः” शिखां वयात च्चत्यंक घ्वात । क्वारक्वार 
हाहां निम्हं पिहां वन । 

कोथाय्‌ छाः सुंसां थे जुल । 

पिंकीयात छायपाच्वंम्ह हेयर ड्रेसर सुनीतां न्यन, “अय्‌ पिंकी 

सु हांव?” 

“अं जिमि तःमांया म्ह्याय्‌” पिंकी भयातुक लिस: बिल । 

“अयसा वयात ब्वनायंकूम्ह वया मां थें च्चं । छिमि तःमां 
खःला” सुनीतां न्यन । 

“छुयायेत म्हसिकेमाःगु इमित सुनीता दिदीनं । जित: याकनं 
पर्सि सिने सिधयेका ब्यु। तिसा उलिमछि मिले यानाः ती मानि” 
पिंकी भचा तम्व: सलं धाल । 

वयागु मिजासं सुनीता वातां जुल । मनमनं धाल, “ई माते 
जू खनी का थ्व पिंकी नं । तःमिथाय्‌ पयूनं वनेगु धकाः बरायचाः थें 
च्व !” 

ब्व २ 
ख्वाउँग कोथा 


“ई ... चिकुल धया योमां जित: सिल: मगाः” मांअबुया 
खाता क्वय्‌ लासा छपातय्‌ द्यनाच्च॑म्ह शिखा कय्‌कय्‌ कुना: हाल । 

“हिटर छको च्याका ब्यु रे” सिलखं ख्या: पिकयाः अबुम्ह 
स्वस्तिराजं धाल । 

“हिटर च्याकि हं। मतया बिल वलकि प्यनं आफोस्वां 
होइका छं” मांम्ह चमेलीशोभाया स: छेछेपं । वयागु पहः हे अथे । 

“मचाया चिकूल हं” अबुम्हेसिया नुग: क्यातु । 

“निभाः दुस्वःमवःगु कोथा चिकालां ख्वाउँइ नि । न्हगु सिलः 
वयात फाकागु ला खःनि। सिलःया ध्यवा ला पुले मफुनि ।” 
चमेलीशोभाया खँ हे ताहाकः । 

“थःपिं धाःसा खाताय्‌ द्यनी । जितः क्वय्‌ थ्यनी । पिंकीचिया 
जुलं गजाःगु बांलाःगु कोथा दु ।” वया सः हे चिकूसलं थरथर खाः । 

“पिंकीचिया थें कर्मय्‌ पिना वयेमा: का” मांम्ह ह्वयूस्वय्‌ 
च्यानाः धयाच्चन शिखायात । 

शिखा म्हुतु बेबेक्वयेका: मांम्हसित ज्वयूपिया: स्वल । हानं 
चिकृया कयूकय्‌ कून । 

मचाया चिक्‌ चा:गु सलं अबुया नुग: नाल । खातां कहां 
वल । अंगलय्‌ खानातःगु दोलाइँ छपु कयाः सिलःया द्योने छ्योनय्‌ 
थ्यंक तपुयाबिल म्ह्याययात । छ्योनय्‌ भुनाबिल । छयोनय पित्तुपियाः 
म्ह्यायूयात माया कयन । 

“योबाः जि छाय्‌ थथे जूगु । जितः छाय्‌ सकसिनं हेला 
याःगु” अबुया मुलय्‌ भ्वसुनाः शिखां नुगः मछिंकल । 

स्वस्तिराजं शिखाया तुति ज्वना: ब्वब्वस्यात । वया तुति नं 
च्वापु थें ख्राउँ । पलख अय्‌ च्वने धुंकाः शिखा न्ह्यो वयेकल । 
लिक्क वनाः वया कपालय्‌ चुप्पा नल । मिखां ख्वबि तिकिनन अबुया । 

“राजाःम्ह मां छ । थम्हं हे जन्म बियाम्ह मचायात अथे हेला 
यायेत्योला ।” स्वस्तिराजं चमेलीशोभायात न्वात । 

“जिगु कर्म हे थज्या:गु छुयाये । गुलाफचिया जुलं महारानी 
थें जुया: च्वने दुथाय्‌ पयूनं वन । म्ह्याय्‌ नं अप्सरा थें वया हे। जि 
जक लात का थजा:गु गरिब छुँय्‌। दतंफतं मचा छम्ह दत नं 
थजाःम्ह बुल का” चमेली शोभा हाल । 

“कर्म हे थजा:गु धाये सःम्ह मखुला । छ नं कर्म खोट्टा का । 
जि थेंजा:म्ह गरिबम्ह सिँकःमिचिथाय्‌ लात ।” स्वस्तिराजं न्यंकल 
वयात । 

“जिगु कर्म स्यंकूम्ह नं व हे गुलाफशोभाचा ला खःनि। 
मचाबलय्‌ व स्वाहाने कृतुं वनेत्यंगु खना: जिं ब्वां वनाः काःवनागु । 
जि थुनां चुयाः दःगु मखुला । जिगु तुति बांमलाक तोधुल नि । अले 
जि लंगड़ीचा जुल । लंगडीम्ह बुरिकन्या धकाः छ गरिबयाथाय्‌ 
लाकल का जितः । जिगु कर्म स्यंकूम्ह सु ।” चमेलीशोभा न्ह्याबलें 
थथे हे असन्तुष्ट पहलं हालीगु । 

“आम हे खँ हजारक्व: हालेधंकल छ। जि ला अजू चाः छ 
गुलितक नुग: चीधंम्ह । थः हे सद्दे केहेँ गुलाफशोभा खना: नं नुग: 
म्‌ । अखुन्हु सम्यक बाःपिन्थाय्‌ वनाबलय्‌ भन्तेनं बाखं कंगु मखुला 
नुग: भिनेमाः हं नुग: चकनेमाः हं ।” 

“खः खः जि नुगःम्‌ हे का म्वाःल छ हे जुल का भगवान्‌ द्यो” 
तमं चमेली अंगपाखे फस्वल । सिलखं थरंक्वरं तपुल । 

स्वस्तिराजं भसुका: तल । न्ह्यो मवल वया । लासां दनाः 
भयालं पिने स्वल । यँया न्यतपा:चोय्‌ तुंछँ गल्ली ला:गु वया थ्व छेँ। 

गल्ली पिने खिउँसे । भिभां दं स्वस्तिराजया मिखाय्‌ । “तुयु जः 
धइगु हे मन्त गनं जिगु जीवनय्‌ । भासं मस्यूनिबलय्‌ मांअबुं तोतावन । 
कलाः छम्ह नं लगःधगः मदु । आइ.ए. तक ला ब्वनातःम्ह नं खः व । 
आखः: सःम्ह धाये मल्वः । वया नुगः चीधंगु हे मज्यू । दतंफतं मचा 
छम्ह नं ... जि म्ह्याय्‌ शिखा । जि मांबौनं लँ कयना थकूगु थ्व बुद्धया 
ज्ञान सर्बय्‌ मदुसा जि फ्वगिं हे व सर्बय्‌ लिधंसा उकि जि लय॒ताः 
लयूता: ...” वया नुगः छ॒कोलं तुं चकन । 

तीजक भया: खापा चायेकल । भया: खापा चायेकेवं ख्वाउँक 
फय्‌ वल । शिखाया न्ह्यलं चाइ धका: हानं तीजक भया: खापा 
तित । सुतुसुतुं कोथां पिहां वन । हो हो दुगु सिँया स्वाहाने गल । 
भुतू तँय्‌ थ्यन । जा नयेथाय्‌ तयातःगु मक: काल । बार्दलीइ तयातःगु 
छ्याक बोराय्‌ छ्याकं छकाँय्‌ काल । छ्याकं मकलय्‌ तल । सलाइ 
छपु कयाः च्याकल । छ्याक  स्वार्रर च्यात । मकलय्‌ च्वंगु ह्यंग्वाः 
ह्याउँक ग्वानावल । मकः ग्वाःलिसे वया नुग: नं ग्वानावल । ग्वाःगु 
नुगलं म्ह छम्हं पुत । 

“शिखा, यो पुता । कतःपिसं यको हे हेला या:सां थया । 
छन्त भलसा छिमि अबु दु यो मैं । मेगु छुं याये मफुसां आखः: निगः 
ब्वंकेगुलिइ क्वपाले मखु जिं छन्त । शिक्षित याना: थःगु तृतिं चुइ 
फुम्ह याये । कमय्‌ यानाः नयेफुम्ह याये । अले छन्त सुनानं हेला 
याये फइमखु ।” मक: कुनाच्चँच्चं शिखायात नुगलय्‌ घानाच्चन । 

“थुगसी ला एस.एल.सी. पास यायेफइ ला । निक: फेल 
जुइधुंकल । २० द॑ दयेधुंकल व । वं हे ब्वने मफुसा जिं ब्वंके धयां छु 
याये” शिखाया चिन्तां स्वस्तिराजया मिखाय्‌ न्ह्यो धइगु छति हे दुगु 
मखुत । बाचा ई तकनं मक: छग: घय॒पुनाच्वन, व । 

“कन्हे पिंकी भमचा पित बीथाय्‌ वनीबलय्‌ छु छु जात्रा 
याइतिनिगु थ्व मां म्ह्यायूनं । पिंकीया ग्वय्‌ हःबलय्‌ तिसा वसः त्यूगु 

खँसांनिसें जि नं पय्‌नं वने धाइगु । जि नं पिंकी थें बांलाकेगु धाइगु । 

यो भगवान्‌ जिं गथे याना: खँ थुइकेगु थ्व मचायात ।” ताउ जासेंलि 

मिखा पालुसे च्चंथें च्वनाः लिपतय्‌ तिनि द्यने धका: कोथाय्‌ वन । 
७ 

ब्व ३ 


देशय्‌ मदु थें 

भ्वय्‌ न्याःगु छँ छखां मतमा: वा स्वांमाः भित्तिनं जाः । छेँ 
जक मखु अपायधंगु चौर छगुलिं मतमा: व स्वांमाः तयातःगु दु । 
गुलि जक ध्यबा फुका: छायपातःगु जुइ । धरः साहुया याक: मिसा 
छय्‌ राजकुमारी थें यानातःम्ह । उकीसं मणि साहुपिं ल॑स्वः बगु । 
छुं क्वपाले जीगु ला खँ हे मन्त । 

पाहां वःपिं अनयागु रमझम खँखं इतिमिति हे क । 

फाइभ स्टार होटेलं हयातःपिं सेफतयूसं दयेकूगु भवः भवः 
नसाज्वलं । छु जक निं नयेगु । पाहां वःपिं व नसाज्वलं नये तक नं 
मसःपिं दु । 

ल्हाःतिइ भयातुसे च्वंगु खा:घयागु प्लेट ज्वना: लाइन च्चनाः 
नयेगु कयाच्चन माइ निनि । नयेगु प्लेटय्‌ काकां म्हुतु पेककाच्चन । 
नापसं नयेगु कयाच्च॑ंम्ह मेम्ह थःथितिनाप ख थ्व हे थ्वकल, “गजा: 
गजाःगु दस्तुर वःगु हला । भमचा पित बीखुन्हु ला थपायचो नकेमाःगु 
हला । अखुन्हु मू भ्वय्‌ ला तःजि यात मयूल का। न्हापा जूसा 
फुकीतयूत ज्योनां नकेगु धका: मायके, जा, तुक, मी अचार, त:खाः, 
सन्याखुना तया: लप्तेय्‌ तयाः नकीगु का हला छिं।” 

नापं नयेगु कयाच्वंम्ह नं बुरिम्ह हे । वं नं ख थ्वकल, “जा 
नं हाजा याना: नकीगु नि खला छिउ । तुच्चा याकेबलय्‌ तुच्चा 
लप्तेय्‌ हाकु छ्वयूला व रोत छगू तया बी हला । च्या धइगु गन 
काःवने ।” 

“अयलाः का न्हापा त्वनेगु धइगु” माइ निनिं धाल । 

“थौंकन्हे ला स्वयादिसँ न्हाच: सृथय्‌ गुलि जक घासा ता 

तया: च्या त्वंकूगु ब्रेकफास्ट हं का छूछू भी ला धाये नं मसः” व 
बुरिम्हं न्हिलाः धाल । 

“व हे ला । न्हाच: नयागु हे क्वमलाःनि आ: हानं नये त्यल । 
नयेगु जक अराः हला । दत धकाः थपायूच्च ला सने मज्यू का हला 
छिउ” माइ निनिं धाल । 

बुरिपिं निम्ह हाहां नयेगु कयाच्चंगु खनाः नयेगु तयाच्वंपिं 
बेरात मुसुमुसु न्हिलाच्चन । 

ल्हातिं मफु मफ प्लेट ज्वना: माइ निनि मेच छगुलिइ 
फेतुत । नयेगु छखे तया: व हालतिनि न्ह्योने दुपिं छम्ह छम्हसित, 
“सकसियां ज्योनां याये सिधयेकेमाल का । ल॑स्व: व:पिं थ्यन कि भी 
नये छिनी मखु ।” 

नःपिं नयां च्वन । गफ मुइकूपिं थःगु हे तालय्‌। ल्यासे 
ल्यायम्हत थः थः ख्या: यायां लिमलाः । मोबाइलं फोटो काकां मला: 
इमि नं । गुलिं सुथंनिसें त्वनाच्चंपिं नं दु । भ्वय्‌ छुँय्‌ सकलें थःथःगु 
धुनय्‌ मस्त । 

इमि छेँय्‌ तले प्यतँय्‌ पुजाज्वलं ताःलाकाच्चंपिं बाज्य: वंपिं 
मिसातय्‌ हानं मेगु हे इगःमिगः । गुरुजुं धाःधाःथे ज्वलं ताःलाकाच्वंपिं 
इमि नं दिपा: हे मदु । सब्जं भु नकेगु, ग्वय्‌ सायेकेगु, सगं बीगु ज्वलं 
ताःलाकु लाकं इत:मतः कनाच्वन । गुलाफशोभाया धाःसा धाःधाःपिन्त 
धाःधाःगु ज्वलं हयाब्युब्यु तुति प्वाः हे दी मदु । 

म्ह्यायूमचायात बीगु क्वस: धकाः वहया ज्वलं पित हःगु 
खनेवं स्वयाच्चंपिं ला मू हे हाल । ज्वलान्हाय॒क, सिन्हमू, अन्ति, 
करुवा, सगां बाता, न्या तयेगु बाता, ख्वला, सुकुन्दा, देवा, त्वा:देवा, 
पृजभः, देयमा छु जक बाना मदु धयागु हे मदु । 

हानं जोराक्क वहयागु थथाय्‌ ग्वःगु बट्टा यक्व हे रास दयेक 
खंबलय्‌ स्वयाच्च॑पिं कालकुल हाल, “व उलिमछि वहयागु बट्टा छु 

यायेत जुइ हला ।” छम्हसें न्यन । 

“व ला पुतृम्हिचा का । पुतूम्हिचायागु सट्टा वहयागु ज्वलं 
बीगु दस्तूर नि थौंकन्हे। माजु, बाःजु, भाःत, दाजुभत, पीभत, 
तताजु थथे थँजिपिन्त वहयागु बट्टा बीमाःनि थौंकन्हेयागु दस्तुरं ।” 
मेम्हसें धाल । 

“ऐ ... स्वये नं मनं, न्यने नं मनं का हला” चिवाचर्चा 
याःपिनि थःथः खँ जुयाच्चन । 

“दुपिसं याइ का । मदुपिनि गन का:वने । थ्व भ्वासि 
उरायतयसं हःगु चलन का थौंकन्हे । न्हापा ला अय्‌ मदु ।” नाना खं 
वयाच्चन स्वकृमिपिनि दथुइ । 

लँस्व: वःपिन्त बीगु मसला प्व: नं पित हल । सकसियां 
मसला प्वलय्‌ मिखा वन । ह्याउंसे च्चंगु थपाय्ग्वःगु भ्वंया बट्टाय्‌ 
गपायसक डिजाइन यानात:गु । व्याहा याइम्ह व भमचा घयपुनाच्चंगु 
फोटो नं छापय्‌ यानातःगु दु । स्वयाच्चंपिं गुम्हं गुम्हं फोटो स्वयाः 
म्हुतु पेकुंकूपिं नं दु । 

भ्वय्यागु भिलिमिलि जुयाच्चंगु व थासय्‌ सम्यक तःबाः 
छम्ह थ्यंकः वयेवं वातावरण हे हिल । वयूकःयात खनेवं अनियाये 
धायेमाःपिं मिस्त भवः भवः न्ह्योने वल । सम्यक तःबाःनं छम्ह 
छम्हेसित सुवा: बिल भाग्यमानि जुइमा, सौभाग्यवती जुइमा । सम्यक 
तःबाःयागु व्यक्तित्व, वयकःयागु योग्यता, वयूकःयागु योगदान, वयकःया 
समाज सेवा, दया करुणा थ्व दक्वंया कारणं वयूकःयात हनाबना 
मतइपिं सुं थःथिति मदु । जंक्व पुलेधुंकूम्ह सम्यक तःबाःया फूर्ति 
ल्यायूम्हत स्वयां कम मजू । 

म्ह्यायमचाया अबु विजयधर साहु नं सम्यक तःबाः खनेवं 
न्ह्योने ब्वांवल । आदरभावं नमस्कार यात । अले न्हिला: न्हिलाः 
धाल, “म्हिगः नं मझा: छि । थौं नं मझाइ धकाः शीलदेवी तःमांयात 

सुथय्‌ हे फोन यानागु ।” 

सम्यक विजय साहुपाखे स्वया: धाल, “की विजय साहुया 
याक: म्ह्याय्‌ पयूनं बीथाय्‌ सुवा: बीत मवइला जि ।” 

विजयधर साहु छम्ह तःध॑म्ह उद्यमी साहु खःसां वयाके 
घमण्डी पह: छ॒तिं मदु । तसक मान मिजास बांलाःम्ह मन्‌ खः । 
अतिक क्वमाली स्वभावयाम्ह व । बरु कला:म्ह गुलाफशोभा उन्याः 
थुन्याः मस्यू । नकतिनि ल्यासेचाबलय्‌ साहुतयथाय्‌ पयूनं बियाहःम्ह । 
आखः ब्वनाबिना तःगु नं मदु । उकि ध्यबां मातय्‌ जूपह दु भचा । 
थौं ला गुलाफशोभा झन हे चंचं धा: । मधाइ नं छाय्‌ । देशय्‌ नांदंपिं 
जुजुं महाजन पदवी बियातःम्ह मणि साहुया याक: छययात वया 
म्ह्याय्‌ पिंकी पयूनं बीत्यंगु । वया तृतिं बँय्‌ मच्‌ । 

इमि खँ जुयाच्चंथाय्‌ गुलाफशोभा थ्यंकः वल । वं नं न्हिलाः 
धाल, “अनि याये सम्यक त:बाः । म्हं फुला ।” 

“भाग्यमानी जुझमा” सम्यक सुवा: बिल । 

“न्हापां कौला निं यानादिसँ, अले ज्योनां यायेत ठीक जुइ” 
गुलाफशोभां मानं धाल । 

“बरु म्हिगः छाय्‌ मथ्यन थें” विजयधर साहुनं धाल । 

“म्हिग: लिमलात । भुइजःसिइ धर्मश्र॑गय्‌ तःधंगु मिटिंग दु । 
इगतपुरिं तःध॑पिं ध्यान गुरुपिं निमन्त्रणा यानाः सःतयेगु ज्या जुयाच्चंगु 
दु । सीका ति छिमिसं नं म्यानमारं त:धंम्ह ध्यान गुरु छम्ह बिज्याइगु 
दु । उखें थुखें धर्मदेशनायागु कार्यक्रम ताःलाका च्वनागु जुल । उकिं 
भचा लिमलाः थुथाय्‌ । का विजय भाइ आपा: ध्यबा कमय्‌ यायेगुलिइ 
जक लगय्‌ जुइ गात । ध्यान भावना यायेपाखे नं मन क्वसायेमाल ।” 

“ध्यान याये ला मास्ति वः । ज्यां लिमलानाच्चन सम्यक 
तःबाः ।” विजयधरं क्यातुगु सलं धाल । 

“लिमला: लिमलाः धाधां छन्ह सी त्यइ अनित्यगु थ्व संसार” 


१६ :: रीना तुलाधर 


सम्यक तःबा:नं धाल, भचा गम्भीर सलं । 

“थौंया दिनय्‌ आम ध्यानधीनयागु खं हाले च्वने मला: सम्यक 
तःबा: कौला निं यानादिसँ” गुलाफशोभां दोहरे याना: धाल । वया 
मातय्‌ जूगु पहलं विजयधर साहुया छु याये छु याये जुल । 

वं खँ हीकल, “तःबाः नु सा कौला निं यानादिसँ ।” 

“नयेगु गन वनी । का जिमि किजा धरःचा खने मदुनि 
बाज्याम्ह” सम्यक तःबाःनं गःपः ल्ह्वनाः माले थें यात । 

“बाः चौरपाखे हे दी न्हाच: ला आः गन थें” विजयधरं 
धाल । 

सम्यक तःबाःया मिखा ला मेखेर हे तक्यनेधुंकल । न्ह्योने 
भवः भवः ब्वयातःगु वहया ज्वलं अले वसः तिसाया रस्कर दक्वं वया 
मिखाय्‌ पेपुन । 

“का थ्व छु गाइजात्रा यानाच्चनागु ले छिमिसं । थपायूसकं 
भ्वासिपहः । मिलय्‌ मज्‌ का न्हां थ्व ला । उदाय्‌ समाजं विधि 
व्यवहार सुधार यायेत कृत: यानाच्चंगु व्यर्थ जुल नि छिमिगु व्याःजाःनं । 
वहयागु भारा द्रं खना: ताजुब जुल जि ।” सम्यक तःबाःनं कुखिन । 

“आपाः मखु तःबाः । भचा भचा ठीक्कचा का भी । मिजंपाखें 
रवय्‌ छोया ह:बलय्‌ अयूच्चंक तचो यानाहल । भीगु हल हे मन्ह्यंक 
छोयाहल । किस्ति हे निस:पा: । छु याये आ: ल्वयेके हे माल ।” 
गुलाफशोभां सफाइ बिल । 

“हः थ्व हे का मज्यूगु, मथूगु की उदायतयसं । छम्हेसियां 
यात । हानं ल्वयेके धाल मेम्हसियां यात । गुलि फजुल ज्याय थःगु 
सर्बय्‌ फुकाच्चन भीसं” सम्यक तःबाःया सः बुलन्द । 

बुद्धिमानम्ह, विद्वानम्ह, ध्यान भावनाय लगय्‌ जुइम्ह, समाजय्‌ 
सकसियां हनाबना तयेकाच्वंम्ह, थंजिम्ह सम्यक तःबाःया खय्‌ सुनानं 
छुं धाये मछाल । 

अथे खँ जुयाच्वंथाय्‌ “आयामा” हाहां माइ निनि थाहां वल । 
कुने जा (लञ्च) नये सिधयेका: बःम्ह व । 

सम्यक तःबाःयात खनेवं धाल, “अय्‌ समेचा थ्यंकः वयेधुनला 
छ। म्हिगः ला पलाः त: मवः।” माइ निनिया किजा हे खःनि 
सम्यक । 

“भगवान्‌ शरण माइ तता म्हं फुला ।” सम्यक धाल । 

“फु मखा धाये का ८२ द॑ क्यंम्ह बुरि नकि जुयाः तजबिज 
याःवयाच्चना तिनि” माइ ततां धाल । 

“माइ निनि छम्ह मदुसा छु याये। जिपिं ला छुं सःगु हे 
मखु ।” गुलाफशोभां धाल । 

“मसः धयाच्वनां मज्यू । ससःमां जुइ त्यल। भमचा पहः 
कया च्वने धयाला छ । जिपिं बुरीत न्ह्याबलें बल्लानाच्चनी ला ।” 
माइ ततां धाल । 

गुलाफशोभा छुं मधासे न्हिला बिल । 

“माइ तता थ्व दकव जात्रा छं याकाच्चनागु कि । थजाःगु 
विधि व्यवहार मिले मजू न्हा” सम्यक जायेक ब्वयात:गु क्वस: वसः 
कयना: धाल । 

“यमे जितः का पाः याःगु। धरः साहया याक: भौ 
गुलाफशोभाया फर्मय्‌ याःगु । जिं ला स्वये नं मनं । थयच्वंक यानाः 
म्ह्याय्‌ पयूनं बीगु धइगु । जिमि म्ह्यायपिं बिया छोयाबलय्‌ गन 
काःवने थथे ।” माइ निनि ध्याचू नकेत कमम्ह मखु । 

“व न्हापाया खँ ल्हानां मिलय्‌ जुइ मखुनि माइ निनि । दॅय्‌ 
दसं पाना वनीगु विधि व्यवहार धइगु” गुलाफशोभां नं लिस: बिल । 

इपिं अथे हाहां न्यान्यां बाजं सः वल । भयाइँ भयाइ ... 

“बाजं सः वल का का लंस्वः वःपिं थ्यन थें ...” लँस्वः 
वःपिनिगु बाजं सलं सकसियां मन पिपिन्हुल । 

लँस्व: वःपिं स्वयेत छिंछिंथाय्‌ थाय्‌ काल । गुम्हं चौरय्‌ । 
गुम्हं छँया भयालय्‌ जायेक । जा नये सिमधःपिं हथासं नये सिधयेकेत 
सन । 

स्वस्तिराज छम्हसित धाःसा वया म्ह्याय्‌ शिखां तोतूग॒ हे 
मखु । अबुम्हेसित क्वातुक लहा: ज्वनाः छगू हे जक धयाच्चन, “यो 
बाः जि नं ब्याहा यायेगु । जि नं ब्याहा यायेगु” स्वस्तिराजया मेपिसं 
ताइ धका: महाधन्ना । जिक्व ह्ययेका: म्ह्यायूयात सुंक तयेत 
स्वयाच्चन । व याये थ्व याये मदु । मांम्ह चमेलीशोभायाथाय्‌ तोते 
धाःसा अःखतं स्वभेत हे मदयेक म्ह्याययात ब्वःबियाच्चनी सकसियां 
न्ह्योने । मां म्ह्याय्‌ जाना: जात्रा याना बी । 

लँस्व: वःपिं प्याखं पा: काकां वल । न्ह्योने थ्यंबलय्‌ इमित 
खनाः स्वस्तिराज थारा न्हुल । हिजरात छफोज ब्वना हयात:गु खनी 
जन्तीइ । थःथितिपिं स्वयां न्ह्यः हिजरात नि न्हापालाक्क प्याखं हुया 
वल । हिजरा हे तालं । स्वस्तिराजया मन गर्खेसे मिनावल । सकसियां 
वयात हे भ्वाँयू भ्वाँय्‌ स्वःथें च्वना वल । वयात घौछि हे च्वने 
मंमन्त । म्ह्याययात ज्वना: अनं लिहां हे वने ला थें च्वन । 

अबुयागु ल्हाः क्वातुक ज्वनातःम्ह शिखा ख्वात्त लहा: तोताः 
व हिजरात प्याखं हृथाय्‌ वन । स्वस्तिराजं ज्वने हे मफुत । हिजरात 
नापं इपिं सरहं शिखा नं प्याखं पा: कयाहल । सकसिगुं मिखा वयाके 
लात । हिस्याये थें न्हिलाच्चंपिं नं खन स्वस्तिराजं । म्ह्याययात 
क्वातिक लहा: ज्वनाः मेखेर वनेत स्वल । शिखा मानय्‌ मज्‌ । झन 
हिजरातय्‌गु हे पूचलय्‌ मिलय्‌ जुयाः प्याखं हवन । स्वस्तिराजयात 
बँय्‌ हे दुसुना वनेमा: थें जुल । 

“अजाःपिं हिजरात ला प्याखं हुइकाहःगु का हला छु हिसि 
धइगु । 11091 तय्‌गु चलन का व ला” भयालय्‌ च्वना: ल॑स्वःवःगु 
स्वयाच्चापिं मिस्तय्‌ दथुइ खँ पिहां बल । 

“अथे हे खः हं थौंकन्हे बिया छोइपिनि मेहन्दि धकाः नं 
याइगु हं । संगीत धका: नं याइगु हं । 14180 तय्‌गु चलन भी 
नेवाःतयसं छाय यायेमाःगु का ...” 

“माःगु तन्ता ला व घच्चाया हे पुका । अजा:पिं हिजरात नं 
लँस्व: ब्वना हये धइगु दु ला छि ...” माइ निनि छम्ह ला तसक हे 
हाल । 

भयालं लँस्व: वःगु स्वयाच्चंम्ह चमेली शोभा नं भयालं 
दुपित । सुनां मखंक मिखां ख्वबि हुल वं । 

लँस्व: वःपिन्त लसकुस यायेगु, मसला प्व: इनेगु, स्नाय॒क्स, 
ड्रिंक्सया ज्याभवः न्ह्यानां च्वन । धाधामधां म्ह्यायूमचा पित बी हे 
त्यइन । 

भमचिथाय्‌ ग्वय्‌ काःपिं म्वःम्वः । ग्वयू कयालिसे भमचिया 
न्ह्योने तयात:गु वहःयागु किस्तिइ गुलिसियां ध्यबा तयावन । गुलिसियां 
थीथी गिफ्ट तयावन । 

“ज्या ताहा: याना च्चने मते । लिबाक्क द्यो खिउँका: पित 
बीगु बांमलाः” माइ निनिं च्वयेकाच्चन । 

ल्हाःतिइ प्लास्टिकयागु क्लिप छगू ज्वनाः थःगु पाः पियाच्च॑म्ह 
शिखां धाल, “जि नं ग्वय्‌ कायेमानि । जिगु पाः हे मवःनि । इई जिं 
जिमि पिंकीयात बीत ज्वना वयागु ।” 

“इछिका: छं नं ग्वय्‌ कायेगुला मैंबाबु” माइ निनिं धया हे 
च्वनतिनि शिखा भमचिया न्ह्योने थ्यंक: वन । 

“अय्‌ थ्व छाय्‌ थन दथुइ दथुइ । म्वाः हुँ छ । छं खय्‌ काये 
म्वा: ।” वयात सुनां सुनां छु धाः छु धाः । 

न्ह्यागु धाःसां व अत्तेरि जुयाः भमचिया न्ह्योने ल्हा: फःवन । 
सुकसुक ख्तयाच्चंम्ह भमचां तमं मिखां स्वयाहल । व गबेत ल्हाः 
फयाच्चन । वयात भमचां ग्वय्‌ मब्यू । 

“का ग्वय्‌ बी म्वाःलका अयूसा । थ्व जिं छन्त क्लिप छगू बी 
न्हिं पिंकी । जिगु फोटो कयाब्युले फोटो काइम्ह दाइ ।” शिखा अय्‌ 
हालाच्वन । 

“लक्षिण ज्याय्‌ अलक्षिणत छाय्‌ हं” भमचिया नापं फेतुनाच्वंम्ह 
लमि गुरुमांजुं बांमलाक्क हे धाल । शिखाया छु याये छु याये जुल । 
थम्हं ज्वनावःगु क्लिप किस्तीइ तुक्रक कुतकल । 

“जित: छाय्‌ अलक्षिण धाःगु योयोथे धायेदइला” तमं धाक्रा 
धाक्रा पला: छिना: शिखा मेखेर वन । 

“गय्‌ गुरुमांजु आमथे बांमलाःगु खं ल्हाना बिज्याये ज्यूला । 
थौंकन्हे मानव अधिकारयागु खं मस्यूला ।” स्वयाच्चंम्ह ल्यासेम्ह 
छम्हं धाल । 

“योम्हेसियां योगु धालय्‌ । थजाःपिन्त छु धायेगु। मनू हे 
पुरा मखुपिन्त ।” व गुरुमांजु नं गाक्क हे चर्कोम्ह थें च्चं । 

छगू निगू यायां खँ चर्को जुयावल । गुम्हं अलक्षिण थजाःपिं 
धाःपिं । गुम्हं मानव अधिकारया खं ल्हाःपिं । भमचा पितबीगु ज्याय्‌ 
इगःमिगः हे जुल । 

व दकव जात्रा यानाच्वंपिं इपिं हे मांम्ह्याय्‌ धयाथें 
गुलाफशोभाया थः तता खनाः हे कुनकुन तं पिहां वल । गुलाफशोभां 
चमेलीशोभायात तमं धाल, “छिमि म्ह्यायूयात थन ब्वना हये ज्यू 
मज्यू बिचाः याये म्वाःला ।” 

“छाय्‌ जिपिं मथ्याःपिंला । थः केहेँ पिंकीयात बीगु धकाः 
गुलि रहरं क्लिप ज्वनावःगु नि वया” चमेलीशोभां नुग: मछिंकाः 
धाल । 

“वयात थुइकेमा: छं व अजाःम्ह मचा मखुला छ॑” गुलाफ शोभां 
नं जवाः बिल तिनि । 

विजयधर साहुया अययाये थययाये मन्त । निम्ह तताकेहेँपिं 


जिगु लः :: २१ 


हालाच्वंथाय्‌ व न्ह्योने वल । वं ल्हाः बिन्ति यानाः चमेलीशोभायात 
धाल” चमेली तता जिं गुलाफशोभा पाखें क्षमा फ्वने । थौंया दिनय्‌ 
छिकपिं अथे बांमलाक हालादीमते ।” 

खत खः भमचा पित बीगु भिंज्याया इलय्‌ थथे जुइ मज्यूगु 
खः । चमेलीशोभाया नुगलय्‌ भवयपीगु घाः धाःसा वं हे जक मखा 
चाइ । वं शिखायात लप्पु ज्वना: साला यंकल । 

“उकि ला वयेमते धइगु नि छन्त दंकिनि ।” मांम्हं ब्वः 
बिल । 

शिखां म्हतु म्वयम्वयथ्यानाः मांम्हसित स्वल । 

“का नु भी न्ह्योने च्वने मज्यू हं थन ।” धया: मांम्ह्याय्‌ 
निम्हं खने मदयेक वन । स्वकूमित भुनुभुन हाःगु सः तायेदया हे 
च्वन तिनि । 

७ 

ब्व ४ 
लिधंसा 


सृथसिया ध्यान समाधि दक्वं क्वचाल । ग्रीन टी छगू त्वने 
धुनेवं सम्यक क्यबपाखे वन । थःगु छे न्ह्योनेया चिकिचाकूगु वया 
क्यब । थी थी स्वां जायेक होयेका तये न्ह्याःम्ह व सम्यक । बाल्टिन 
छग: ज्वनाः हितिपाखे वन । बाल्टिनय्‌ लः फफ स्वांमाय्‌ लः बिल । 

“जय नमो श्री बुद्ध भगवान्‌ लुम्बिनी वनसं बिज्यात” 
बुद्धभजन हाहां लः बियाच्चन । निभाःजः वःगुलिं म्हमिह नं क्वाः । 
वया मन लयता: थें म्ह नं याउँसे च्वं । 

“यो बाज्या, यो बाज्या जित: थौं बाज्यां सुपर मार्केटय्‌ यंके 
धाःगु वने मत्योनिला” च्वाकि पहलं श्राविका मैजा व्वांवल । 
बाज्याम्हेसित धेधेचुइक घयपुया: न्यासि चाल । 

“यो लानी” धया: ८ द॑ मछि दयेधुंकूम्ह छययात बुल । 
चुक्क न्यतालय्‌ चुप्पा नया: क्वय्‌ तल । 

पाउरोटी व दुरु ल्हातिइ ज्वना: अजिम्ह शीलदेवी छया लुखां 
पिहां वल । छययात ज्वना: धाल, “उघ्रिमय्‌ पिने थ्यनेधुंकल का 
मावेचन ।” 

“जित: नये मयो म्हा: म्हा:” ल्हातिं फ़कचा च्वय्‌ थ्यंक 
थकयाः श्राविकां ख्वाः पाउँकल । 

“यो हेरा वा पुता वा” शीलदेवीं ह्ययेका: मचायात नकेत 
सन । 

शीलदेवीं मचायात मुलय्‌ कया: क्यबय्‌ च्चंगु मेच छगुलिइ 
फेतुत । ह्ययेका: छकू छक्‌ याना: नकल । 

इमि कायभौ डाक्टर प्रवीण व डाक्टर लसता निम्हं अस्पतालय्‌ 

ड्यूटि वनेत तयार जुयाः पिहां वल । 

“जिपिं वने न्हि योमां योबा” लसतां धाल । 

“प्रवीण अय्‌ बाबु पलख आसेनि । छनाप छग खं ल्हायेमानिगु” 
सम्यक धाल । 

“छु ख बाः” घड़ी स्वया: प्रवीणं धाल । प्रवीण व लसता 
पलख अन दन । 

“स्वस्तिराज छरु वये धाःगु छिमित नाप लायेत । वया म्ह्यायया 
खँ ल्हायेत । फुगु गुहाली या रे का मज्यूपिन्त” सम्यक धाल । 

“ऐ गुलाफशोभा पीतया तताया म्ह्यायूया ख ला ।” लसतां 
धाल । 

“खः शिखा वया नां” सम्यक धाल । 

“मखंना म्हिगः भमचा पितव्यूथाय्‌ गुलि म्हाइपुल । बफरायात 
करुणा तये धइगु मदु । अःखतं हिबाय्‌ चबाय्‌ याइगु। मनूतय्‌ 
नुगलय्‌ धर्म मदु छुयाये” न्हिथं तोमफीक विहारय्‌ वनीम्ह उपासिका 
शीलदेवी । न्ह्याबलें कर्किया प्रति नुगलय्‌ करुणा जायाच्वनीम्ह व । 

ज्यू बाः हनिचा सनिलय्‌ वा धाःसां ज्यू । जि क्लिनिकय्‌ 
वनेमखु थौं” प्रवीणं धाल । 

“जिं जिमि पासा डा.नीलमनाप नं छको खं ल्हाना स्वये का 
बाः । व थजाःपिनिगु स्वास्थ्यय्‌ अनुसन्धान यानाच्वंम्ह” लसतां धाल । 

“गुहालि या । धर्म धइगु मेगु छु” सम्यक धाल । 

प्रवीणं ग्यारेजं गाडी पिकाल । निम्हं गाडिइ च्वन । 

“बाइबाइ मामा, बाइबाइ बाः” श्राविकां लहा: संका: धाल । 

“बाइ बाइ । अजियात हायेके मते न्हि” लसतां गाड़ीया 
भयालं धयावन । 

“हायेकी मखु हला जिमि पृता गुलि ज्ञानी” शीलदेवीं मचायात 
कस्सिक घयपुल । 

सम्यक नं स्वांमाय्‌ लः बी सिधयेका: मेच छगू लिक्क हयाः 
फेतुल । 

“स्वस्तिराजयात छको स्वरे अयच्बंक भलादमी, धर्मय्‌ 
जुयाच्च॑म्ह । कतःयात गुहाली याये धायेवं लिफ: मस्वइम्ह व मचा । 
तर वया हे गजा:गु दुख: । जितः ला साःप हे कन्ना चायापुसे च्वं व 
स्वस्तिराज खनाः । गुलाफशोभाया तता चमेलीशोभा नं छु ढंगयाम्ह 
मिसा जि ला हारय्‌ चा: । व शिखा मचायात धइगु ला गयच्बंक 
ब्वःबीगु धयां । गजाःगु मां नुग: वया” शीलदेवीं धाल । 

“अथे हे खः संसारय्‌ । द्वेष, क्रोध, इर्ष्या बल्लाथाय्‌ करुणा, 
मुदिता कमजोर जुइ । थ्व धर्म नियम हे मखुला ।” सम्यक धाल । 

बाज्याम्ह व अजिम्हसिया खँ ल्हाना च्वंथायू वया च्वने 
म्हाःल जुइ, श्राविका “यो पपी” धया: खिचानाप म्हित: वन । 

“गाजाःम्ह चमेलीशोभा खनी । थः हे केहेँ खना: इर्ष्या, थः हे 
म्ह्याय्‌ खनाः क्रोध । अथे धइगु नं दइला” शीलदेवी थःगु बिचालं 
धयाच्चन । 

“जिं धयानि चमेलीशोभाया नुगलय्‌ केहेँ खना: इर्ष्या थुलि 
तचोल कि वं थः हे मचायात फुक क्रोध प्वंकाच्चन । इमि निम्ह 
तःकेहँ दथुइ भाग्य नं आकाश जमीन थें पात नि । गन धर: साहुया 
याक: भौ गुलाफशोभा । गन चमेलीशोभाया भाःत सोझाचाम्ह 
सिँक:मि स्वस्तिराज । निम्ह सदै तताकेहेंपिं इपिं । उकिं चमेलीशोभाया 
नुगलय्‌ इर्ष्या हे जक जाल। मैत्री, करुणा, मुदितायात थाय्‌ हे 
मन्त ।” सम्यक थुइकल । 

“अथे पाक्क नं पयूनं बी मज्यूका हला म्ह्यायूमस्त । छुयाये 
थःथःगु कर्मया भोग ।” शीलदेवीं धाल । 

“कम्म विपाको अचिन्तयो हं । तथागत शास्तां धयाबिज्याःगु 
दु ।” सम्यक धाल । 


~ 

“थुइके फयेकेमाल भगवान्‌ शास्ताया ज्ञान ।” शीलदेवीं 
धाल । 

“थुइका: हनं जीवनय्‌ छयलेमाःगु” सम्यक धाल । 

“गुलि खँ ल्हाये नु झासँ कौला भपि” शीलदेवी दन । 

“दये जि वल ।” सम्यक धाल । 

“यो लानी श्राविका सुपर मार्केट चाःहिउ वने त्यल नु झी” 
सम्यक मचायात सःतल । 

“ऐ ... सुपर मार्केट वनेगु । जित: योगु किटक्याट न्यायेगु ऐ ...” 
श्राविका न्यासि चाचां ब्वाँय्‌ वया: बाज्यायात बुझ्क: वल । निम्हं 
बाज्या छय्‌ भुतूपाखे वन । 

भुतुलिइ शीलदेवी नसा ज्वलं दयेकेत सन । पुतपुत हाला नं 
च्वन, “छुयाये जा निग: हे क्वाक्क नये मदु जि कायभौपिनि । 
पाउरोटी निक्‌ वांवांन्याना वनी का । थ्व डाक्टर डिक्टर धइगु नं हिसि 
मदु का नाक ।” 

पुतुपुत हाला: ज्या यानाच्वंम्ह शीलदेवीयात सम्यक धाल” 
न्हिं न्हि आमथे नुग: मछिंका च्वनी छ । कर्पिं माजुपिं जूसा जा मथुसे 
भौ अफिस वन धका: घेंघें मिना जुइ । छ जुलं माया वंका च्वनी । 
धात्थें नांयात ल्वयेक शील स्वभाव दुम्ह हे खः का छ शीलदेवी” 
कलाःयात ख्या: यायेभनं धाल सम्यक । 

“जित: शील पालय्‌ यायेगु स्यना व्यूम्ह नं छि हे भगवान 
द्योवं खः ।” शीलदेवी नं ख्या: पहलं हे लिसः बिल । 

“भगवान्‌ द्यो धायेगु मखु धया । भगवान्‌ बुद्ध धायेगु । 
वसपोल द्यो मखु। द्यो, ब्रह्मां तक मानय यायेमाःम्ह वसपोल 
तथागत सम्यकसम्बुद्ध खः” सम्यक ध्वाथुइकल । 

“स्यू । गो अयसां बानि धइगु वइगु का ।” शीलदेवीं धाल । 

अजि व बाज्यापिनि छु खँ ल्हानाच्चन धइगु वास्ता मदु, वं 

थुनं मथ्‌ श्राविका सोफाय्‌ वनाः थःगु न्ह्यव:सा म्हित: वन । 

कौला नयेनी सिधयेका: बार्दलिइ निभा: वःथाय्‌ फेतुत स्वम्हं । 

“बाज्या यो बाज्या सुपर मार्केट वने मत्योनिला” श्राविका 
हथाय्‌ चायाच्वन । 

“आसे यो पुता हापु छक: नये धुंका: वने का न्हिं ।” अजिम्हं 
ह्ययेकल । 

मचायात थथे धया: सम्यकपाखे स्वया: शीलदेवीं खँ थ्वकल, 
“छिं स्वयादिसँ ले । व माइ तता धइम्ह नं माःगु ला का । भौपिं 
अफिस वन, छँ मस्व: धका: देय्‌ न्यंक हा: जुइगु धया । वया भौपिं 
ला स्वये हे मयो । म्ह्यायपिं जक यो ।” 

“माइ तताया म्ह्यायपिं अफिस मवंला” सम्यक न्यन । 

“अफिस ला मखु । पसलय्‌ च्चंवनीगु निम्हं थः थः भाःतया 
पसलय्‌ । म्ह्यायपिं वनीगु धाःसा यो का वया । वं म्ह्यायपिं व 
भौपिन्त पाकाः व्यवहार याइगु हं। अले कायभौपिसं नं साःभिं 
सृचकाः सुचकाः कोथाय्‌ नइगु हं” शीलदेवीं धाल । 

“छम्हसें नुग: हाकुलकि मेम्हसेंन नं अथे हे यात । शान्ति 
धइगु नुग: भिनकि बइ” सम्यक धाल । 

“माइ तता न्यंक नं द्यो उई थें द्ययूके जुयाच्चनी । थःगु छँय 
अशान्ति यानाच्चनी” शीलदेवीं धाल । 

“उकि ला धर्म धइगु व्यवहारय्‌ छयलेत खः । धर्म धइगु अथे 
द्यो पुज्यानां जक जुइगु मखु । नुग: भिनेमाः” सम्यक धाल । 

थःपिनिगु खँल्हाबल्हाया धाः हीकाः सम्यक मेगु खँ धाल, 
“थौं हनिचा स्वस्तिराजयात सःता । प्रवीण नाप लाये धाःगु वं । 
वयात बेलि याका छोयेमाली । तरकारी छता बता अपो दयेकि । 
सुपर मार्केटय्‌ धौ छग: व लालमोन बट्टा छग: कया हये जिं ।” 

सम्यक शीलदेवीयात ज्या लुमंकल । 

ज्यू दये । गुलि जक भलादमीम्ह व स्वस्तिचा । कला:म्ह 
ढंग मदु । म्ह्याय्‌ छम्ह नं अय्‌ का । मांबौ निम्हं याकनं हे मत्यवं 
मन्त । मेपिं सुं जः दुगु हे मखु इमि करुणा हे चायापुसे च्वं ।” 
शीलदेवीं धाल । 

ताकतुक खे ल्हाल्हां इमि ई छयानाच्वन । ज्योनां सिधयेव 
सुपर मार्केट वने धका: बाज्याम्ह व छयूम्ह पिहां वन । शीलदेवीया 
विहारय्‌ बियाहःगु जातक सफू न्ह्योने तया: ब्वन । बोधिसत्वया 
बोधिचर्या जातक बाखं ब्वंब्वं वया नुगलय्‌ बोधिचित्त दना वः । छगू 
सूरय्‌ ब्वनाच्वंम्ह शीलदेवी लुखाया घण्टी सलं झसंग वन । 

सफ्‌ छको छ्योनय्‌ थीका: क्वय्‌ तल । गेट चायेकेत लुखां 
पिहां वन । गेटंपिने दनाच्चंम्ह स्वस्तिराज । 

“ऐ स्वस्तिराज थ्यंक: वयेधुन । घाः वयूकःपिं पिहां कायाच्चन । 
थ्यनीन जुइ । दुहां न्‌” शीलदेवीं गेट चायेका: धाल । 

“ठीकय्‌ जू शीलदेवी तःमां । जि पियाच्वने ज्या छुं दुगु नं 
मखु” स्वस्तिराजं धाल । 

“दुहाँ वा च्वँ ।” शीलदेवीं स्वस्तिराजयात दुने बैठकय्‌ 
फेतुकल । थःनं नापं फेतुत । 

“छं ज्या ला ठीकय्‌ जू मखुला । ज्या याइपिं नं दु ला” 
शीलदेवीं खँ थ्वकल । 

“गो तःमां। भी पुलां छांतगु सिँया सामान उलि चलय्‌ 
मज्‌ | थौंकन्हे न्ह्यागुं चाइनिज वइगु दंक दंक । ज्या याइपिं लही नं 
थाक्‌ ज्या चलय्‌ मजूबलय्‌ ।” स्वस्तिराजं थःगु दुःख प्वंकल । 

“व हे ख: हला । न्ह्यागुं देशिं तोपु थौंकन्हे । भी पुलांपिसं 
पुलांगु बनेज्या याये नं थाकुया वल ।” शीलदेवीं धाल । 

“जि नं झीगु सिंकःमि ज्या याये हे मखुत ला धइथें च्वना 
वगु । याकःचां याये थाकूया वल । गुहाली नं मदु । कायूमचा मद्‌ । 

दुम्ह छम्ह नं ...” वया ख्वा: खिउँल । 

“जिं च्या दायेके का न्हिं । चिनी दुगु ज्यू मखुला” शीलदेवीं 
वया म्ह्यायूया खँ ल्हाये माली धका: जुइ खँ हीकल । 

“दुःख ब्यू वये थें जक जुल ।” स्वस्तिराजं धाल । 

“यमे छु धाःगु। थः हे मखुला भी” शीलदेवी दन । 

निम्हं च्या त्वनाः छगू निगू खं ल्हाना च्चँच्चं सम्यकपिं थ्यंकः 
वल । श्राविका ल्हाःतिइ जायेक चकलेट ज्वना: च्वय्‌ च्वय्‌ धाया: 
वल । सम्यक न्यानाह:गु सामान प्व: शीलदेवीया ल्हाःतिइ बिल । 

“भगवान्‌ शरण स्वस्ति भाइ । छययात ह्ययेकेत सुपरमार्केट 
चाःहिला वया” सम्यक न्हिला: धाल । 

“भगवान्‌ शरण सम्यक बा: । जि भचा न्हापां हे थ्यन । 
डाक्टर साहेबपिं ला थ्यनी मखुनि जुइ ।” स्वस्तिराजं फेतुना च्वथासं 
दनाः धाल । 

ज्यू नि अथे ला वये मा: । न्हापा छिमि अबु दुबलय्‌ छगू हे 
जहान थें च्चनाच्चनापिं ।” शीलदेवीं ल्हातिइ प्व: ज्वनाः भुतूपाखे 
वनेत स्वया: धाल । 

“छगू निगू धम्म साकच्छा जुइ भी” सम्यक वया लिक्क 
फेतुना: धाल । 

“श्राविका यो मैं अन अंकलयात भगवान्‌ शरण धा का” 
सम्यक धाल । 

“भगवान्‌ शरण” श्राविकां हिसिचा दयेक धाल । सकलें 
मुसुमुसु न्हिल । 

“मचांनिसें संस्कार स्यना तयादिल । अथे जुयाः मखा जुइ 
प्रवीण डाक्टर साहेब नं गुलि शील स्वभाव बांला:” स्वस्तिराजं 
धाल । 

“झी तले हे थाहां वनेका नु । तले कोथा छगू दयेका तयागु 

दु ध्यान च्वनेत धकाः, कःसि दुकयाः । निभाः त्व:थाय्‌ जुयाः अन 
क्वानं क्वा:” सम्यक धाल । 

“अय्‌ शीलदेवी, जिमित च्या छको हयाबीला छं” सम्यक 
कलाःम्हेसित स्वया: ज्या वात । 

“म्वाःल सम्यक बाः जिं च्या त्वनेधुन । तःमां नं न्हाचः हे 
च्या बियादिल” स्वस्तिराजं औपचारिकता कयन । 

“हानं छगू त्वने का छु जुल । चिकुबलय्‌ नापं” सम्यक 
धाल । 

“अय्‌ धइगु नं दइला। जिं बजि व घासा नं हयाबी” 
शीलदेवीं याउँक धाल । 

स्वस्तिराज भचा मछाः पह, सुख मदु पह यानाच्चन । इपिं 
निम्हं स्वाहानें थाहां वन । 

शीलदेवी भुतूपाखे वन । 

छपु स्वाहाने च्वय्‌ थ्यनेवं चकगु थायूचा छक्‌ दु। अन 
छचाःलिं सोफासेट तयात:गु दु । टिभि स्वयेगु नं थाय्‌ तयातःगु दु । 
अनं उखे निकू कोथा खने दयेक चायेकात:ःगु दु । कोथाय्‌ दुने खाता 
खनेद्‌ । छक्‌ कोथा खापा मचा: । 

स्वस्तिराजं छचाःलिं स्वल । वया मनं थःगु छेँ लुमंकल । 'थः 
म्ह्याय्‌ छम्हेसित याकःचा थ्यनेत हे कोथा मगा: । मातनय्‌ च्वंगु 
कोथा निक त्रिशुलीयापिं बालं तयातयागु दु । च्वतय्‌ छक्‌ कोथा 
द्यनेगु, मेगु छक्‌ कोथा बालं बिया ध्यबां मगात धका: । तलय्‌ जा 
नयेत थाय्‌ छक्‌ मखुला । बालं भचा वइगु मदुसा छैँय चलय्‌ याये 
थाक्‌ । गबले छु याये फइ जिं ग्व । मचाखाचायागु भर धाये व नं 
मदु जि । कलाःया पह धाःसा व हे खः। पिरय्‌ जक याइम्ह ।' वया 
नुग: छकोलं गन गन थ्यन । 

हानं मेगु छपु स्वाहाने थाहां वंबलय्‌ कःसिइ थ्यन । कःसि 

चक । यचुसे पिचुसे च्वंक सफा यानातःगु दु । पःखाः क्वय्‌ छचा:लिं 
गमलाय्‌ स्वां हो । म्हय्‌ निभाःजलं नं खःबलय्‌ अन न्ह्यइपुसे च्वन । 

“कःसी ला गुलि न्ह्यइपुसे च्वंका हला सम्यकबा: । जिथाय्‌ 
छँप ला निभा: किरण हे मव: ।” स्वस्तिराजं धाल । 

“भीगु पुलांगु त्वालय्‌ लिक्क लिक्क तत:जा:गु छेँ थकानाहइ । 
अले चिजाःगु छँँय्‌ निभा: पनी । खिउँसे च्वनी । न्ह्याथासं अथे हे 
खः” सम्यक धाल । 

कःसि छबालाचा तपुनाः न्हायकं खापा छचा:लि तयातःगु 
कोथाचा छक्‌ दु । 

“थन च्वने का वा झी” धया: व कोथापाखे यंकल वयात । 

निम्हं व निभालं क्वाःगु न्ह्यैपुसे च्वंगु कोथाय्‌ दुहां वन । 
सिँयागु मेच निगू तयात:गु दु । मेचय्‌ चिचिपाःगु मासुति लासाचात 
लायातःगु दु । कंचाय्‌ लाक्क चकति निपाः लानातःगु दु । सके इमि 
ध्यान यायेगु थाय्‌ जुइ । 

स्वस्तिराजं व मेच क्वथीक स्वल । 

“खः स्वस्ति भाइ थ्व मेच छिमिथाय्‌ हे दयेका हयागु खः । 
छिमि बा: दनिबलय्‌ ।” धाधां निम्हं मेचय्‌ फेतुत । 

“बा:यात गुहाली यानाः जिं नं दयेकागु खः नि थ्व मेच । 
अबु स्यनाथक्‌गु ज्यां हे लजगाः चूलानाच्वंगु खः । मेगु ला आखः नं 
गाक्क ब्वनातयागु मदु । बांलाःथाय्‌ जागीर नयेत ।” स्वस्तिराज 
नुग: मछिं पह यात । 

“छिमि बाः जिगु लागि कल्याणमित्र खः । वं हे जितः थ्व 
धर्मया लँपुइ लाकाव्यूगु खः । २०४०/४१ सालया शुरुपाखे नकतिनि 
नकतिनि नेपालय्‌ गोयन्का गुरु बिज्याःबलय्‌ जिं छुं मस्यू । छिमि 
अबुं न्ह्याथासं नाप ब्वनायंकी जितः । लिपा धर्मया रस थुयावल । 
पहिलां शुरुइ धर्मश्रंग ध्यान केन्द्र दयेकेगु ज्या जुयाच्चंगु इलय्‌ खतय्‌ 

जुया: ज्या याइम्ह छिमि बा: । जि नं वया नापनापं जुइगु । छुयाये 
भचा मत्यवं मन्त व। हानं छुं भचा लिपा ला छं मां नं याकनं 
मन्त ।” सम्यक  पुलांगु खँ लुमंकल । 

“मां बा: निम्हं मदया: तसक दुःख ताया जिं । छिकपिनिगु 
धर्म ब्याहा याना: घर गृहस्थी बसय्‌ जुल जिगु । व्याहा यानाः ठीक 
हे जूगु खः । लिपा थ्व म्ह्याय्‌ छम्ह दसेंनिसें दकों पाना वन । चमेली 
छुं भचा हे खँ थूम्ह मखु । थ्व म्ह्याय्‌ छम्हसिगु साःप हे पीर का 
जितः सम्यक बाः ।” स्वस्तिराजं थःगु दुःख प्वंकल । 

“जिं चमेलीशोभाया पह:चहः स्वयाच्चना । वयात नं गाक्क 
हे सम्कय्‌ यायेमाःगु खनेदु । ध्यान भावना याकेमाल वयात नं। 
छुयाये व भम्चा छन्त चूलाका बियागु नं जिं हे खः ।” 

“अथेला छुं मखु सम्यक बा:। थःथःगु कर्म खः। जितः ला 
यको हे गुण यानादीगु खः नि छिसं। जिगु लागि ला द्यो हे खः 
छिकपिं, अले शीलदेवी पीत” स्वस्तिराजं धाल । 

सम्यक न्हापा जुयावंगु खँ बुल॒हँ कनाहल, “चमेलीशोभा, 
गुलाफशोभापिनि अबु नं जिमि पासा । चमेलीशोभा मचाबलय्‌ दयाः 
तुति खुत्यां चुगु हं । व बुसेनसें अथे मखु धाल । वया केहेँ मचाबलय्‌ 
स्वाहानें कुतुंवने त्यंम्हेसित ज्वंवने त्यंबलय्‌ तक्यनाः दःगु हं । तसकं 
चोट लाःगु धाइ । अथे जुयाः व केहेँ हे मयया वन हं । वयागु 
मनोदशा हे पानावंगु जुयाच्चन । तुति खुत्यां काःगुलिं पयूनं ल्हाः वः 
मदु हं । केहँम्ह तःमिथाय्‌ बिया छोत । गुलाफशोभा हानं यको हे 
रूप नं बांला:गु जुल । चमेलीया मन बांमलाःगु नं उकि जुइ । इमि 
मां नं ला प्वाक्क मत्यवं मन्त नि । लिपा जूलिसे थःछँय्‌ थाःम्ह 
म्ह्यायमचा धइथें वयात किजापिसं भौपिसं नं हेला याइगु जुयावल 
थें । वया बा: जिमि पासां गनं ज्यूथाय्‌ दःसा व म्ह्याय्‌ छम्ह लाका 
ब्यु धाइगु । जिं छन्त खना । मां बाः निम्हं मदयेवं छ नं ला याकःचा 

लानाच्वंम्ह । छिमि जः धइगु नं मदु अपायूसकं मखुला ।” 

“जिमि बाः याक: काय्‌ धाइ । निनिपिं नं मदयेधुंकल । मांया 
पाखें ला थःथिति दु” स्वस्तिराजं धाल । 

“छन्त मचांनिसें म्हस्यू । साःप ज्ञानी भलादमी धर्मया खं 
स्यूम्ह जुयाः जिं चमेलीया बाःयात धया बियागु ख: । छुयाये चमेली 
भचा खँ मथूम्ह लात ।” सम्यक धाल । 

“जिं स्यू सम्यक बाः जिगु घर गृहस्थी चूलाका व्यूम्ह छि हे 
खः । सकतां ठीक हे जू । छँ ला बांलाक थासय्‌ लाकू चमेलीशोभां । 
ज्या मया: मजू। वया नुगः चिधंगु भचा मज्यू । शिखायात हेला 
जुइबलय्‌ वया मांनुग: तसक ख्व: जिं स्यू । शिखाया भविष्य गथे जुइ 
धकाः पीर कयाच्वनेगु जिपिं । की जःखः सुयां हे थजाःम्ह जन्म मज्‌ । 
जिपिं अभागीपिन्त हे जक थथे जुल ।” स्वस्तिराजं सुका: तल । 

“थः पुता खनाः थःत अभागी धाये मिलय्‌ मज्‌ । छं खना 
च्वना मखुला गुलि अपांगपिं मस्त दु । वया मांबौपिसं इमित गुलि 
थाकुक म्वाकातइ । अपांगपिनित गुलि थाकुक तालिम याइगु संस्था 
दु। नेपाल राष्ट्रिय अपांग महासंघ थजा: थजाःगु ...” सम्यक 
थुइकल । 

“खने दयेक अपांगपिं जुल । थ्व ला ... गथे धाये लज्या 
चायापुगु खँ धायेला ।” स्वस्तिराजं खँ पूमवंकल । 

“आमथे मतिइ तये मज्यू” सम्यक धाल । 

“डाक्टर प्रवीण न्ह्यागु सःस्यूम्ह जूगुलिं सल्लाह भचा याये 
धकाः थौं वयागु ।” स्वस्तिराजं धाल । 

“ठीक ज्‌ । स्वस्तिराज नुग: चकनेमाः। मन हरेश चाये 
मज्यू । छ ला ध्यान अभ्यास यानाच्वंम्ह खः” सम्यक थुइकल । 

“आया मा । स्वाहाने गये नं थाकुया वल बुरि जूलिसे” हाहां 
किस्ति छपा: ज्वनाः शीलदेवी भचा सेसेंमिंक थाहां वल । इमि खं 

त्वा:दल । 

“हरे तःमांयात दुःख बी थें” स्वस्तिराजं दना: वया ल्हातिइ 
च्वंगु किस्ति काल । 

शीलदेवीं भया: क्वय्‌ च्चंगु टेबलचा न्ह्योने हल । नयेगु दुगु 
किस्ति स्वस्तिराजं उकी दिकल । 

“तःमांयात दुःख बी थें” स्वस्तिराजं हानं दोहरे यात । 

“छुकिया दुःख । छिमि बाः मां दुबलय्‌ छगू हे जः थें जुयाः 
दुःखसुख ब्याकाच्चनापिं भी । का न्हिं सा ... छिपिं बजि नया च्वँ । 
जि कहां वने का न्हिं। मस्त वइ । इमित बजि ज्वरय्‌ याये । अले 
स्वस्ति भाइ थन हे बेलि याना वनेगु खंला ।” शीलदेवी व चिकिचाधंगु 
कोथां तुरुन्त हे पिहां वन । 

“म्हाःल तःमां प्रवीणपिं नाप लायेधुंकाः वना छोये । जि दुःख 
बीत जक वया थें च्वं” स्वस्तिराजया सुख मता: बेलि याना वने । 

“यमे छु धया आमथे। थःगु हे छँ मखुला । छिमि अबुया 
पालय्‌ ला सदां हे वयेवने जुयाच्चनी इमि” शीलदेवीं हानं दोहरे 
यात । अले व बुलुहुं कहां वन । 

तिरिंग .... गेटया घण्टी न्यात । 

“ऐ ... मामा वल बा: वल ...” तिंन्हुया: श्राविका लुखापाखे 
वन । अजिम्ह थ्यने मलाःनि श्राविका गेटय्‌ थ्यन । 

“गुलि जक च्वाकि । व निं न्हापा थ्यने धुंकल का ।” धाधां 
शीलदेवीं लुखा खन । 

प्रवीणपिं च्वनावःगु गाडि दुहां वल । चिकिचाधंगु ग्यारेजय्‌ 
गाडि दिकल । मोटर पिहां वयेवं हे, “यो लानी धया:” प्रवीणं म्ह्याययात 
बुल । लसता गाड़िया डिकि चायेका: पसः वनावःगु म्हिचा प्वः 
पिकयाः ज्वनावल । सकलें छँय दुहां वन । 

“स्वस्तिराज नहाच: हे थ्यने धुंकल ।” शीलदेवीं धाल । 

“अय्‌ ... स्वस्ति अंकल थ्यने धुंकलगु” प्रवीणं धाल । 

“घाः वयूकःयात पीका तयेथें जुल का हला । जिपिं भाटभटेनी 
पसः छको वनाच्चना छँँया ज्वलं भचा कायेत” लसतां धाल । 

“ल्या: मदु । न्हाचःनिसें तले कःसिइ च्वंगु कोथाय्‌ खँल्हाबल्हा 
यानाच्चन निम्ह । बजि नकेधुन । बेलि याना हूँ नं धायेधुन” शीलदेवीं 
लसतायात धाल । 

“बेलि याकेत छु ज्वरय्‌ याये थें । जिमिसं चिकन न्यानाहयागु 
दु व हे दयेका बीला ।” लसतां धाल । 

“छिमि बजि छको निं न रे का” शीलदेवीं धाल । लसता 
धाःसा भुतुलिइ ज्या सनेत स्वल । 

“बजि छको निं न धया । छ धा:सा आमथे यानाच्वनीग हे 
हिसि मदु । न्हिच्छि अस्पतालय्‌ ज्या सना वयेधुंकल । मफइ” शीलदेवीं 
भौयात माया कयना: धाल । 

“मां नं ला न्हिच्छि छेँय ज्या सना च्वनादीधुंकल नि। 
श्राविकां नं हायेका च्वने यो” लसतां माजुयात धाल । 

“छतिं महायेक्‌ गुलि ज्ञानी जुयाच्चनी छिपिं मन्त धायेव । 
जि ला छु ज्या धकाः: थ्व छे छकृती । न्हिनय्‌ बाज्याम्ह व छय्‌ पिहां 
वन । जि ला उका याउँक जातक सफ्‌ ब्वनाच्चना निभालय्‌ च्वना । 
छिमि निभालय्‌ छको च्वने धइगु गन का:वने ।” शीलदेवीं धाल । 
खयूत ला माजु भौ । मां म्ह्याय्‌ सरह माया क्वातु इमि । छम्हसें 
धर्म खन कि मेम्हं नं खनी । परिवारय्‌ शान्ति अनं हे वइ मखुला । 

प्रवीण बाथरुमं पिहांवल ल्हा:ल्ही सिला: । 

“छिपिं बजि छको निं नये सिधयेकि अले स्वस्तिराजनाप खं 
ल्हा ।” शीलदेवीं नयेगु टेबिलय्‌ नसाज्वलं न्ह्यच्याकल । प्रवीण व 
लसता नयेत फेतुत । 

“मांया भपेधुनला” लसतां न्यन । 

“न्हाचः है सिधल जिमि” शीलदेवीं धाल । 

तलेपाखें सम्यक व स्वस्तिराज कःसिं कहां वया: लिभिंग 
कोथाय्‌ फेतुत । श्राविका टिभि च्याका: कार्टुन च्यानल वयेकल । 
पलख कार्टुन स्वया: इपिं नं दंग जुल । प्रवीण बजि नये सिधयेका: 
थाहां वल । 

“नमस्ते डाक्टर साहेब” स्वस्तिराजं फेतुनाच्चंम्ह दना: धाल । 

“नमस्ते, दना दी म्वा: अंकल । जि छि स्वयां क्वजि” प्रवीण 
भलादमी पहलं धाल । 

प्रवीण सोफाय्‌ फेतुल । अबुयात खनेवं श्राविका थः च्वना 
च्चनाथासं दना: अबुया मुलय्‌ फेतूवन । प्रवीणं म्ह्यायूयात कसिक्क 
घयपुनाः न्यतालय्‌ चुप्पा नल । स्वस्तिराजं इमित स्वयाच्चन । 

“स्वस्ति अंकल थौं खं छु थें। म्हं ला फु मखुला शिखाया 
स्वास्थय्‌” प्रवीणं स्वस्तिराजपाखे स्वया: धाल । 

“सकतां ठीकय्‌ खः । अथेसां मेगु ला छु धाये ...” स्वस्तिराजया 
छु धाये छु धाये थें यात । 

“अय्‌ बाउ प्रवीण छिपिं अलग्ग च्वना: खं ल्हा:सां ज्यू । 
मखुसा कुने क्लिनिक कोथाय्‌ खँ ल्हाःसां ज्यूनि” सम्यक इमित 
स्वया: धाल । 

वं वयागु ख्वा: स्वल जिउ धयागु भावं । 

“लानी आ: छ बाज्यायाथाय्‌ च्चँ। बाःया पेसेन्ट वल नि 
खला” थथे धयाः प्रवीणं थःगु मुलय्‌ च्वंम्ह मचायात सोफाय्‌ तल । 
दनाः धाल, “कुने वनेला अयसा स्वस्ति अंकल ।” 

ज्यू” धयाः स्वस्तिराज नं दन । 

“अय्‌ बाउ प्रवीण । बर हिटर च्याकाः च्वँ । कुने क्लिनिक 
कोथाय्‌ ख्वाउँ” सम्यक धाल । 

“दये बाः” प्रवीणं धाल । 

प्रवीण व स्वस्तिराज कुनेपाखे कुहां वन । 

इपिं कहां वनेधुंकाः सम्यक श्राविकायात धाल, “भी नं कुने 
वनेगुला मामापिन्थाय्‌ लानी ।” 

छुछां मधासे टिभि त्याक्क स्याना: बाज्यायाथाय्‌ वल श्राविका । 

इपिं बाज्या छय्‌ निम्ह नं कुने भुतूपाखे वन । भुतुलिइ 
लसता नयेगु दयेकाच्चन । शीलदेवीं पिनें पिनें गुहाली यानाच्चन । 

सम्यक डाइनिंग टेबलया मेचय्‌ फेतुत । टेबलय्‌ ज्वरय्‌ 
यानाः तयातःगु पनीर छक्‌ कयाः क्वाप्प नल । “अहो साःका पनीर 
सुनां दयेकूगु” सम्यक धाल । 

“ब का छिमि भौ लसता । गयूच्चंक नपा: सा: वया । डाक्टर 
धाये मल्वः” शीलदेवीया अतिकं हे भौयात च्वछायेमाःगु बानि । 

“थन वयाः बाःयात भेजिटेरियन नसा दयेक्‌ दयेकं सयावःगु । 
न्हापा मसः” लसता नं लयताया: धाल । 

“डाक्टर धइपिं नयेगु दयेके सइमखु | स्व रे का छिमि 
माजुया खँ” सम्यक शीलदेवीयात हायेके थें धाल । 

“बिरामीतयगु प्वा: फानाच्चंपिसं नयेगु दयेके थाकूनि । थ्व 
जुलं ससुद्यो थें न्ह्यागुं ज्या ताःलाःम्ह जुयाः का ।” शीलदेवीं धाल । 

माजु ससःबुया खँल्हाबल्हा नयनाः लसता न्हिला बिल । 

“इमित क्लिनिक कोथाय्‌ वना: खँ ल्हा धया का मज्यूला” 
सम्यक खँ हिला: धाल । 

ज्यू निम्ह च्वना: याउँक खँ ल्हाइ नि” शीलदेवीं धाल । 

“वयूकःपिन्त कफि दयेका यंका बीला” लसतां धाल । 

ज्यू । छिमि भुतुलिइ इगःमिगः ला छु हानं” सम्यक भौयात 
धाल । 

“मज्‌ । उलि यायेत नं । मखंना मांनं गुहाली याना च्वनादीगु । 

म्वा:ल झासँ धयां खँ हे न्यनादी मखु । सना हे च्वना दी” लसतां 
धाल । 

“ठीक हे जूनि । ज्या धइगु याना तुं च्वनेमा: अले धकाः 
जिउ बल्लाना च्चनी । छ डाक्टरयात जिमिसं थुइके माःगु मखुनि” 
सम्यक धाल । 

“अथेसां का छुयाये मां याकःचा छुँय्‌ ज्या सनाच्चना दी जि 
मदुबलय्‌ । आः छको आराम यानादीसा ज्यू नि” लसतां धाल । 

धाधां लसतां कफि दयेके सिधयेकल । क्लिनिक कोथाय्‌ दुहां 
वनाः कफि ब्यू वन । 

“कफि हया” लसतां धाल । 

“नमस्ते डाक्टर साहेब” धया: स्वस्तिराज दन । 

“नमस्ते दनादी म्वाः” न्हिला: धाल लसतां । 

“लसता छं स्यू मखुला स्वस्ति अंकलं कीगु कोथाया फर्निचर 
दको दयेकादीगु” प्रवीणं खँ मेखेर वंका: धाल । 

“स्यू । जिं प्रवीणयाके न्हापा न्यनागु नि जि ब्याहा यानाः 
वयाबलय्‌ थ्व फर्निचर दको गन दयेकागु धकाः । अले छिगु नां 
काःगु । तसक हे पक्काक दयेकात:गु हानं फाइन नं उलि हे” लसतां 
धाल । 

“अबुजुं स्यनाथकूगु व हे ज्या छगू ला सः नि जि” स्वस्तिराजं 
न्हिला: धाल । 

“शिल्प धइगु त:धं । हानं उलि हे क्वालिटि दु छिगु माल । 
थौंकन्हे चाइनिज फर्निचर स्वयेजक बांला: दुनें फुस्कुलु” लसतां 
धाल । 

इपिं न्हिल । 

“ज्या सयां जक नं मज्यू थौंकन्हे । भीसं भिंगु सिँ तया: 
दयेकेगु माल जुया: दंक पिकाये मफ्‌ । ज्या तुइगुलिं ज्याला नं 

तयेमाल । चाइनिज फर्निचर थौंकन्हे जुलं सिँचुंयागु दयेका हइगु नि 
व । सिँग्वंयागु मखु । अय्‌ जूबलय्‌ इमिसं दंक दयेके फु । कारखाना 
ततःधंगु थासं धाक्व माक्व पिकायेफु । दगु अले बांलाःगु नं जुइबलय्‌ 
भी सिँकःमितय्‌गु माल न्याःपिं हे मदयेधुंकल । अय्‌ जुयाः थाक” 
स्वस्तिराजं थःगु समस्या ब्वल । 

“न्ह्यागु बनेज्याय्‌ नं विदेशी नाप ०९107 याये 
मफयाः हे भीगु लजगाः न्हना वनाच्चंगु जुल” प्रवीणं खँ स्वात । 

इमिगु खँय्‌ ताउत हाला मच्चँसे लसता कोथां पिहां बनेत्यन । 

“लसता कि छ नं पलख च्वँ रे। स्वस्ति अंकलया भचा 
काउन्सिलिंग याये धाःगु शिखाया बारे” प्रवीणं धाल । 

लसताया छुयाये छुयाये जुल । “जि भचा लना: वये का 
मज्यूला भुतुलिइ ज्या सिमधःनि” लसतां धाल । 

ज्यू” प्रवीणं धाल । 

लसता वने धुंका: इमि खँल्हाबल्हा हानं न्ह्यात । 

डाक्टर प्रवीणं धाल, “शिखा थजाःपिं संसारय्‌ न्ह्याथाय्‌ नं 
दु । पूर्वीय देश पश्चिमी देश न्ह्याथाय्‌ नं । थौंकन्हय्‌ यको किसिमयापिं 
1761 ५९% पिं मध्ये छगू नामं LGBTQ धायेगु यानाहःगु दु । 
थजाःपिं संगठित जुयाः यको संगठन विकसित जुयावःगु दु संसारय्‌ । 
अथेहे १९७० ति पाखेंनिसें 111079010शञांइतयसं gender 
0941/6801168 या खँ न्ह्योने हल । Feminऽ{तयूसं biologixa 
sex व pychologixa 6106 धका: छुतय्‌ यात । थी थी धर्म 
संस्कृति कलाय्‌ नं थजाःपिं सत्वपिनिगु उल्लेख दुगु सिया दी जुइ ।” 

“अजाःगु ला जिं अपायूसकं मस्यू ।” स्वस्तिराजं धाल । 

“थौंकन्हे शिखा थेंजापिनिगु कानूनी हक हितया लागि 
नीस्वनातःगु संस्था Blue Diamond $0८९४ दु नेपालय्‌ । अन 
वनाः सम्पर्क तये ज्यू । इमिसं थजाःपिनिगु मनोबल थकायेगु ज्या 

याइगु जुइ सके ।” 

“कानूनी हक अजाःगुपाखे स्वयां थ्वयात जीवन निर्वाह 
यायेत माःगु चिन्ता जित: ।” स्वस्तिराजं बिचा: प्वंकल । 

“स्वस्ति अंकल जिगु विचारय्‌ भी थ्व संस्थाय्‌ वने ला 
छन्हु । जि पासा वया बी । अन छुं अवसर दइ ला स्वये” प्रवीणं 
बिचा: बिल । 

ज्यू वने दःसा ला” स्वस्तिराजं चिहाकयेक लिसः बिल । 

ज्यू । थ्व हप्ता ला भचा पायक दु । मेगु आइतबार पाखे 
स्वयेका मज्यूला” प्रवीणं धाल । 

ज्यु उलि याये दःसा ला । जिगु चिन्ता धइगु जिम्ह शिखा 
शारीरिकं ला असाधारण जुल । तर बौद्धिक रूपं वयात गथे याना: 
तुतिं चुइकेगु। आखः स हे मसःला मज्‌ । एस.एल.सी. तक ला 
थ्यंकल । पास याये मफ्‌ । थजा:पिं मस्त छु दिमाग नं कमजोर हे 
जुइगु ला” स्वस्तिराजं न्यन । 

“खास हे जितः नं बांलाक ८।९३7 मजू । transgender 
पिनिगु 11(61160100179 बारे । जिं न्यनेकने भचा याये । लसतां नं 
गुहाली याइ” स्वस्तिराजं धाल । 

“वयात जिन्दगीइ दुःख मजुइक थःगु तुतिं चुइ फयेका थके 
माल नि जिं। मांम्ह नं भचा हे खँ थूम्ह मखु ।” स्वस्तिराजं ख्वाः 
खिउँका: धाल । 

“छिगु विचार तसक बांला: । मस्त 801074] जुल धकाः 
इमित विशेष बिचा: यायेगु हे मांबौपिनि कर्तव्य ख: । छिं न्यनादीगु 
दु जुइ नि बौद्धिक अपांगपिनिगु संस्था । अन सकले अजा:पिं मस्तय्गु 
निंतिं ज्या जुइ ।” 

प्रवीणयागु ताहाकः ग्यसु लाःगु खं न्यने धुंका: स्वस्तिराजया 
ख्वालय्‌ लसताया चिं खने दयावल । 

उथाय्‌ लसता दुहां वल कोथाय्‌ । वं धाल, “बेलि यायेला 
भचा मत्योनि हला पलख च्वनेका न्हिं ।” 

“दिसँ रे पीत ।” लसता दुहां वःगु खनेवं स्वस्तिराज थः 
च्वनागु मेचं दन । 

“छि दना दी मते । थन मेगु मेच दुनि” धया: लसतां अंगः 
क्वसं तयातःगु स्तुलचा कयाः फेतुत । 

सकलें पलख ख्वा: चूलाका: सुंक । 

“स्वस्ति अंकलया शिखायात सक्षम यायेगु मन्तुना” प्रवीण 
धाल । 

“बांलाःगु खँ । जिं जिमि पासा मलिनानाप छको खं ल्हाये 
का न्हिं। वयागु \G0 नं थ्व हे ख्यलय्‌ ज्या यानाच्चंगु । इमिसं 
थीथी रोजगारीमूलक तालिम बीगु, इमित आत्मविश्वास थनेगु 
कार्यशाला आदि यानाच्चंगु दु” लसतां धाल । 

वयागु खँ न्यना: प्रवीण व स्वस्तिराज निम्हसियां ख्याः 
चकना वल । 

“स्वयादिसँ स्वस्ति अंकल । निराश जुइमाःगु छुं नं खँ मद्‌ । 
यकों आशावादी जुइफुग ख्यः दु । मिखां मखंपिसं ला गजा:गु ज्या 
याना क्यनाच्वंगु स्यू नि ।” प्रवीणं स्वस्तिराजयात तिबः बीगु भासं 
धाल । 

“थौंकन्हे Dऽ१७।९ धाइमखु । Differety 4016 धाइ 
नि स्यू मखुला स्वस्ति अंकलं ।” लसतां धाल । 

“Differently 2b1¢ नं खःनि। इमिगु प्रतिभा खनीबलय्‌ 
भी चकित जुइ ।” प्रवीणं बः बिल । 

“भीसं अखुन्हु स्वः वनानि मखुला सुनगाभायागु ज्याभवः । 
गुलि च्वन्ह्या: इमिगु प्रतिभा । न्हापा ला व सुवर्णकेशरी चित्रकारया 
म्स्याय्‌ लचनायागु एकल संगीत शो नं जुइधुंकल । भी शिखामैजा 

ला शारीरिककथं व बौद्धिककथं बांला: हे खःनि मखुला ?” 

“मुख्य नं इमित हौसला बीमा: । इमित हेलाया व्यवहार 
याये मज्यू” प्रवीणं थुइकल । 

“छुयाये झीगु समाजय्‌ थुमित खन कि हे न्हाय्‌ कयूकंकीगु 
चलन” स्वस्तिराजं धाल । 

लसतां खँधा: हीका: छगू मेगु खँ धाल, “स्वस्ति अंकल 
न्हाच:ः छिगु सिँयागु फर्निचर दयेकेगु खँ वःगुलिं जित: छगू बिचाः 
वःगु का भुतुलिइ च्वैच्वं । जिमिगु अस्पताल भवन ९४४००५ जुयाच्वंगु 
थासय्‌ सिँयागु ज्या याइपिं मालाच्वन थें, व्यवस्थापनया मिटिंगय्‌ जि 
नं च्वनागु अखुन्हु । अन जिं ज्या चूलाका बीफइ थें च्वं । अंकलया 
[1276४ दःसा ज्यू । ठेक्कां ज्या जुइ ।” 

“थ्व तसक बांलाःगु खँ जुल । छं छको कुत: या रे लसता । 
स्वस्ति अंकल पक्कागु ज्या याइम्ह नं खः, ज्या नं सःम्ह ।” प्रवीण 
उत्साही जुयाः धाल । 

प्रवीण व लसताया सकारात्मक सोच न्यन्यं स्वस्तिराजया 
ला मिखा हे प्यानावल । 

७ 

ब्व ३ 
लें माला: 


डाक्टर प्रवीण व डाक्टर लसतापिनिगु सल्लाह कया: 
शिखायात ज्या स्यनेगु तालिम बीकेगु क॒तः स्वस्तिराज व 
चमेलीशोभाया । 

“चमेलीशोभा, थौं जित: जा नयागु हे तसक सात । म्हुतुं हे 
गाक्क मसला साया: नःथें च्वं” स्वस्तिराजया ख्या: याये मन दयेकल । 

“अयूला जिग लहा: हे मसलां जा: थौं स्यू” चमेलीशोभा नं 
लयलयूता: । 

मांअबुया लसता सलं शिखा नं न्ह्यूख्वा: । आपाःथें मांम्ह 
कचूकच्‌ हालीगु न्यना च्वनेगु बानि जुयाच्चंम्ह शिखायात थौं बिस्कं 
लकस जुयाच्चन । उकि शिखा लयताः। व आपाः थे लयूताया 
जुइम्ह हे खः । नुगलय्‌ माया दया भाव यको दुम्ह नुग: क्यातुम्ह हे 
खः शिखा । मांम्हं क्वानाच्चनीबलय्‌ जक तं वइगु वया । थौं मांबौ 
निम्हं लसतां पिव्वयाच्चंगुलिं वया नं लयूता भयूबिल । थःगु तालं 
रिकापि थाना: प्याखंपा: कयाहल । 

“घिघिंतातांधिघिं तातां ...” म्ये हाहां प्याखं हुल । अबुम्हेसिया 
जा नये दित । न्हिन्हिउँ म्ह्याययात स्वयाच्चन । 

“अय्‌ बाःम्ह याकनं ज्योनां सिधयेकि, डाक्टर साहेबयात 
पीका तयेमाली” चमेलीशोभां लुमंकल । 

“सि हे धल” धया: स्वस्तिराज जा नये सिधयेकल । हथासं 
कःसिइ चिप तःवन । 

“बाः गन वनेगु। जि नं वये” शिखां धाल । 

“डाक्टर प्रवीण अंकलनाप छन्त तालिम याकिथाय्‌ स्वःवनेगु । 

छन्त कन्हे कंस ब्वना यंके न्हि” स्वस्तिराजं धाल । 

“तालिम धाःगु छु” शिखां अबोध पह: क्यन । 

“छन्त आखः स्यनेगु, ज्या स्यनेगु धाःगु का लाति” मांम्ह 
लयूतासलं धाल । 

“लिबात वने र्हिं प्रवीण डाक्टर साहेबयात पीका तयेमाली” 
धयाकथं उघिमय्‌ स्वस्तिराज कहां वन । चमेलीशोभाया कःसिइ 
चिप सिल । शिखां भयालं क्वस्वल । अबुम्ह पिहां वंगु खनेदतले 
स्वयाच्चन । 

स्वस्तिराज गल्लिं पिने थ्यन । पिने थ्यनेवं घडि स्वल । 
१०:३० जुल थ्याक्क । थ्व इलय्‌ पियाच्चनेगु खँ जूगु । स्वस्तिराज 
पलख दनेधुंबलय्‌ डाक्टर प्रवीणया गाडि खनेदत । गाडि न्ह्योने हे 
दिकेहल । 

न्ह्योनेयागु सीटया खापा दुनें चायेकाहल । 

“नमस्ते अंकल । भासँ दिसँ” प्रवीणं न्हिलाख्वालं धाल । 

“नमस्ते डाक्टर साहेब” धया: स्वस्तिराज न्ह्योने सीटय्‌ 
फेतुत । खापा ग्वयेवं गाडि न्ह्यात । 

“डाक्टर साहेबया ज्योनां सिधःगु खः” स्वस्तिराजं न्यन । 

“सिधयेका वया । थन ज्या सिधयेव थनं तुं क्लिनिक वनेगु 
याना” प्रवीणं धाल । 

“लिमलाःम्ह डाक्ट्रयात तन्ता बिया जिं” स्वस्तिराजं 
औपचारिक जुया: धाल । 

“अथे मखु । जितः नं शिखायात गुहालि याये मं दु । लसताया 
नं ९7९६ कयाच्वंगु दु शिखाया खँय्‌ । वया पासायाके नं सल्लाह 
यात खनी बं ।” 

“गुलि सोंच बांला: खनी लसता डाक्टर साहेबया” स्वस्तिराजं 
धाल । 

“जिं नं न्यना कना स्वया सम्बन्धित पासापिंनापं । 
Biologist, Anthrpo0l0sist पिं दु थुमिगु अध्ययन अनुसन्धान 
यानाच्चंपिं” प्रवीणं धाल । 

“शिखायागु जीवन गथे याना: सुथां लाकेफइ व हे माःगु 
मुख्य” स्वस्तिराजं धाल । 

छताबता खं ल्हाल्हां स्वस्तिराज व प्रवीण Blue Diamond 
90८९ या अफिसपाखे न्ह्यानाच्चन। अन वनाः थुपिं Third 
G९॥९7 पिनिगु संस्थाय शिखाया लागि छु गथे बांलाःगु ज्या 
जुइला धइगु भलसा कयाः थुखे स्वयाव:गु । 

खँया खँय्‌ प्रवीणं धाल, “छगू खँ कने का न्हिं। थौं Bue 
Diamond $00106/9 वनेगु बिचाः दुगुलिं जिं म्हिगः भचा internet 
य्‌ ७7०ऽ९€ याना स्वयागु 1110 ९९०५०7 जाति धइपिं पौराणिक 
काल॑निसें उल्लेख दुगु सिल । व 10165 ब्वनाः तसक interesting 
ताल जितः ला । पौराणिक बाखनय्‌ नं H0/m09९७१। पिनिगु 
उल्लेख मदुगु मखु खनी ।” 

“अथे धाःगु माने पौराणिक धार्मिक बाखनय्‌ छु दु धयादियागु 
मथुल” स्वस्तिराजं मथू पहलं धाल । 

“Hom०0९%५॥] पिनिगु उल्लेख दुगु खनी धयागु” प्रवीणं 
धाल । 

प्रवीणं खँ स्वाकल, “Th 8611061पिनिगु सम्बन्धय्‌ उल्लेख 
धइगु पौराणिक धर्म ग्रन्थय्‌ तकं बांलाका सीदु खनी । उकि थ्व छगू 
असामान्य जीव मखु, सामान्य ख: धकाः थुइकेबह: जू धायेत्यनागु । 
शिखाया खय्‌ मन बल्लाकेमाः धायेत्यनागु दु ।” 

गाडि चलय्‌ यायां मन तयेक खाँ ल्हाल्हां वंम्ह प्रवीणयात 
स्वस्तिराजं अनुरोध यात, “जि ला छुं सःस्यूग मखु । जित: छको 
कना दीसा ज्यू ।” 

स्वस्तिराजं गाडि चलय्‌ यायां हे गफ पिकाना हल, “वेदय्‌ 
नं प्रकृति अनुसार स्वंगू किसिमया मनूत दु धका: धयातःगु दु हं । 
काम सूत्रय्‌ नं पुरुष प्रकृति, स्त्री प्रकृति व तृतीया प्रकृति धकाः स्वंगू 
दु हं । पुराणय्‌ स्वंगू देवजात दु । अप्सरा धइपिं मिसापिं, गन्धर्व 
धइपिं मिज॑पिं, अले किन्नर धइपिं निगुलिं छगूपिं ।” 

“किन्नर धाःगु न्यने नं । $17 P।७ धाःगु ८hn०९]य्‌ छगू 
धारावाहिक वयाच्वंगु दु किन्नरतयगु कहानी । गबले टिभि च्याकेबलय्‌ 
खं। जितः ला व खनकि हे नुग: सुख मदइगु । शिखां स्वये धाइ 
धकाः 0190116] फेरय्‌ यानाबीगु । वया नुगलय्‌ बांमलाक असर 
लाइ धकाः ग्या: जि” स्वस्तिराजं धाल । 

“जिं धायेत्यनागु स्वस्ति अंकल आमथे आपा: sensitive 
जुयादी मते । उकिया निंतिं जिं छितः थौं ब्वना हयागु” प्रवीणं वयात 
थृइकल । 

वं हानं खँ स्वाकल, “मेगु महाभारत व रामायणयागु नं खं 
दु । महाभारतय्‌ नं शिखण्डी धकाः पात्र दु। व छम्ह तेश्रो लिंगी 
जूगुलिं युद्धय व न्ह्योने वयेवं भीष्म पितामहनं हतियार चलय्‌ मयाः 
हं । रामायणय्‌ राम बनबास वनेत्यंबलय्‌ प्रजापिसं तःवल । लिपा 
छिपिं सकल नरनारीपिं थनं तु लिहां हुँ धाल हं । १४द लिपा बनबास 
सिधयेकाः वःबलय्‌ व हे थासय्‌ पियाच्चंपिं मनूत दनि हं । छिपिं छाय्‌ 
थन च्वनाच्वनागु धाल हं । इमिसं धाल हं नरनारी लिहां हुँ धाल । 
जिपिं मिसा नं मखु मिजं नं मखुपिं छुयाये मसिया: थन हे पियाच्चनागु । 
रामं इमित यको आशीर्वाद बिल । अले थथे नं धाल, छन्ह संसार 
चलय्‌ यायेथाय्‌ छिमिगु नं स्थान दइतिनि । स्वस्ति अंकल थजाःगु 
बाखं न्यनेबलय्‌ न्ह्यइपुसे च्वं हला ।” 

“खः न्ह्यइपुसे च्वं । बरु डाक्टरसाहेब गाडि चलय्‌ याना 
च्वनागु होश यानादिसँ ट्राफिक जाम दु” स्वस्तिराजं न्हिला: धाल । 

“ठीक ज्‌ । अले दु नि हानं शिव भगवानूयात अर्धनारेश्वर 
धायेगु याः खनी” प्रवीणयात न्हूगु विषय थें जुल खनी थ्व धर्म 
संस्कृतियागु विषय । वं यको हे खँ सीकूगु जुयाच्चन 11[611161 य्‌ 
ब्वनाः । डाक्टर जूगुलिं सके वया न्हापालिपा थजा:गुलिइ ध्यान मवं 
जुइ । 

“फी बौद्धपिनि जनबाहा: द्यो करुणामय नं अथे धाइ। 
मिसाम्ह द्यो नं मखु । मिज॑म्ह द्यो नं मखु धाइ” स्वस्तिराजं धाल । 

“अथे धाइगु जिं मस्यू। तर बुद्धया विनयलय्‌ नं प्यंगू 
किसिमयापिं मनूत धयात:गु दु हं । मिजं, मिसा, उभतोव्यञ्जनक, 
पाण्डक धका: हं म्हिगः जिं ब्वनागु ।” 

थथे धयाः वं हानं खँ स्वात, “क्रिश्चियन धर्मय्‌ नं Hebrew 
Bible a New Testament य्‌ Eunuchs धापिं Third 
ए९॥५९1पिं धकाः यक्व विद्वानपिसं तर्क तःगु दुगु जुयाच्वन ।” 

“क्रिश्चियन धर्म बारे ला न्यने मनं” स्वस्तिराजं धाल । 

प्रवीणं हानं धाल, “अले दु नि स्वस्ति अंकल । यको हे 
पुलांगु सभ्यतापाखे स्वया यंकल धाःसा नं Third ४९०१५९7 यागु 
उल्लेख यको हे दुगु खनी । 122५9 यागु प्राचीन सम्पदाय्‌ स्वंगू 
किसिमया मनूत दु धका: उल्लेख यानातःगु दु हं । Mesopotanian 
Mythod०0]0९Y इ मिसा नं मखु मिजं नं मखुगु जातयापिं मनूयागु 
उल्लेख दु धाइ। अथे हे Sumeriann Creation Mythय 
Ninmah देवीयाके मिसा वा मिजं अंग मदु। अथे जुयाः जिं 
धायेत्यनागु स्वस्ति अंकल भी शिखायात कयाः अपायूसकं मन 
क्वतुंका दीमते । थ्व छगू प्राकृतिक अस्तित्व हे ख: ।” 

“खः खः” धायेभनं स्वस्तिराजं छयों संकल । 

प्रवीणं हानं धाल, “भाषागतं स्वःसां संस्कृतं व्याकरणकथं 
स्वंगू लिंग धयातःगु दु । तामिल व्याकरणय्‌ नं तेश्रो लिंगी धकाः 


जिगु लः :: ४७ 


बियातःगु दु । ...” थथे धाधां प्रवीणया खं त्वाःदल । 

“स्वस्ति अंकल भी थासय्‌ थ्यन थें च्वन” प्रवीणं गाडीया 
न्हाय्‌कनं न्ह्योने थ्यंक ख्वा: यंका: स्वल । 

Blue Diamond Society साइनबोर्ड खने दुगु छे न्ह्योने 
थ्यंबलय्‌ लँ धुछि जूगु इमिगु खँल्हाबल्हा त्वाःदल । 

स्वस्तिराजं पिने लँयूसं गाडि दिकल । इपिं गेटं दुहां वन । 
दुने चक्कंगु थाय दु । 

गार्ड न्यन, “सुयात नाप लानादी माःगु थें ?” 

“जिपिं सुनील पन्त सरयात नापलाः वयागु ।” 

“वयकः पिहां झाःगु दु ।” 

“गुइले लिहां झाइ थें । जिपिं पियाच्चने ।” स्वस्तिराजं धाल । 

“दुने कासँ” गार्ड धाल । 

अन उगु थासय्‌ मुनाच्वंपिं तेश्रोलिंगी ख्वाःयापिं थ्व: थ्व: 
मनूत हाला जूगु खनेदु। इपिं सः घ्याँघ्याँ मिंक मे हालाच्वंपिं नं 
खनेदु । इपिं शान्त पहः वयेक च्वनाच्वंपिं मदु । गुलिं सोभित मदयेक 
वख्वाः थ्वख्वा: मदयेक प्याखंपा: कयाच्चन । थुपिं मनूत सना जूगु 
खनाः स्वस्तिराजं ख्वा: गर्खेसे तल । 

'थुपिं मनूतयसं थुकथं अर्थहीन जुइक ई छयानाच्वन । थःगु 
जीवनया मूल्य सीका जीविका यायेगु छाय्‌ मस्वल । थ्व संस्थां 
थुमिगु हित यायेत स्वःगु हे खइ । न्हापां थुमिगु मनोवृत्तिइ निं ह्यूपाः 
हयेमाल ।' स्वस्तिराजं थथे मनय्‌ तल । वया मन सुख मन्त । 

वया ख्वा: गर्खेसे मिंगु खना: प्रवीणं धाल, “मन चककादिसँ 
स्वस्ति अंकल ।” 

स्वस्तिराजं नमवाः । 

“झी थनयागु अफिस दुने वनेला कि” प्रवीणं धाल । इपिं 
अन दुने दुगु छँय दुहां वन । दुने छम्ह स्टाफ वयाः इमित नतूवल । 

“सुनील पन्त सर नाप लाःवयागु जिपिं” स्वस्तिराजं वया 
ख्वा: स्वया: धाल । 

“वयकः मिटिंगय्‌ भाःगु दु । भचा लं च्वना दीला” व मनुखं 
धाल । 

“ठीक ज्‌” स्वस्तिराजं धाल । 

“दिसँ” धया: इमित 117९ 10८०९९ य्‌ सोफाय्‌ फेतुइत 
धाल । 

“धन्यवाद” धया: इपिं सोफाय्‌ फेतुत । 

प्रवीणं धाल, “स्वस्ति अंकल छिगु मूड ठीक मजुयावःगु जिं 
वाःचाल । जिं न्हाचः गाडिइ थम्हं [10776 य्‌ ब्वनागु आधारय्‌ 
लुमंगु खँ छुं छुं 101० यानागु छिगु मन बल्लाकेत जक खः। जिं 
छित: आः थ्व इलय्‌ थन पियाच्वँतलें जिं डाक्टरी ज्ञानकथं स्यूगुकथं 
छुं खं ध्वाथुइकेगु कृतः याये ।” 

“प्रवीण डाक्टर साहेब जित: छक: सीके मास्ति व: छाय्‌ 
जिमि मचा शिखा अले मेमेपिं लैंगिककथं असाधारण जन्म जुइगु” 
स्वस्तिराजया मलीन सलं प्रवीणयात नं छझा: सुंक तल । 

पलखं प्रवीणं नवात, “खास हे कारण छु धका: धाये थाकु । 
अनुसन्धानकर्तापिसं थी थी कथं लैंगिक असामान्य मनूपिं 7GBT0या 
अध्ययन यानाच्वंगु दु । जन्म जुइ स्वयां न्ह्यो 01010८३] कारणं 
जुइफु धका: धयातःगु दु । ५९४७] 011611010101 धइगु छगू प्राकृतिक 
प्रक्रिया खः । भावनात्मक, बौद्धिक वा मनोवैज्ञानिक कमजोरी मखु 
धयातःगु दु । उकि शिखा सक्षम जुइ मखु धका: मनय्‌ तयादी मते । 
गुलिं गुलिं समाजय्‌ थुमित मान सम्मान नं ब्यू । इण्डियाय्‌ हिजरापिन्त 
लक्षिण, शुभ धकाः नं धाः । थौंया युगय्‌ ७९०५९7 यात छगू न्हगु 
dim€n$10n नं स्वयेगु यानाहःगु दु ।” 

“बिदेशय्‌ जुया वःसा मस्यु, झीथाय्‌ ला थाकूनि । धात्थें 

प्रवीण डाक्टर साहेब सुयागु कमजोरी थजा:पिनिगु जन्म जुइगु । 
मचायागु ला जिपिं मांबौ जुयापिनिगु ला । न्हापा यानावयागु पापया 
फल मखा जुइ” स्वस्तिराज निराश दु । 

“पापया फल अथे ला जिं धायेमस: । जिं सःगु डाक्टरी ज्ञानं 
स्यूगु ख धाये, स्वस्ति अंकलयात चित्त बुभय्‌ जुइ मजुइ ।” प्रवीणं 
धाल । 

“धयादिसँ जितः सीके मन दु” स्वस्तिराजं अनुरोध यात । 

प्रवीणं खँ स्वाकल, “थजाःगु जन्म छुं रोग मखु । यौन अंग 
विकसित जुइगुली छगू गड़बड़ वा विश्रंखल जुइगु जक खः । आपा: 
याना: मचा बुइसाथ वा भचा लिपा हे थथे जुइगु सी दयावइ । गुगं 
अवस्थाय्‌ मचा प्वाथय्‌ तिनिबलय्‌ हे शंका जुइगु नं दु। प्वाथय्‌ 
जुइगु गडबडी केस स्वया: पाइ । प्वाथय्‌ यौन अंग विकसित जुइगु 
अवस्थाय गबले लाक्क समस्या उत्पन्न जुल वा छु कारण जुल खः 
उकी भर परय्‌ जुइ ।” 

“प्राकृतिक गडबडी धाःगु गथे” स्वस्तिराजं न्यन । 

“प्राकुतक गड़बड़ी धइगु जुइ नि इलयूब्यलय्‌ । स्वयादिसँ 
भ्वखाय्‌ ब्वइगु, बाढि वइगु, सुनामि वइगु थजाःगु प्राकृतिक प्रकोप 
जूनि मखुला । थथे हे धका: थुइकादिसँ ।” 

“अँ अँ” धायेथें स्वस्तिराजं छयों संकल । 

पलख सुंक च्चने धुंका: प्रवीणं नवात, “जिं थःगु डाक्टरी 
ज्ञानं स्यूगु छुं छुं कने । मचा प्वाथय्‌ ८०॥८९।४९ जुइगु इलय्‌ व हे 
क्षणय्‌ व मचा मिसा जुइकि मिजं जुइ धका: निर्णय जुइगु ख: । 
मांयागु खैँचय्‌ > X chrom00m९ दइ । बाःयागु शुक्रय्‌ £ व ५ 
chromos0me दइ । मांयागु ख्यैँचय्‌ बाःयागु X chromosome 
मिलय्‌ जुइगु अवस्थाय्‌ मिसा मचा गर्भाधारण जुइगु खः । बाःयागु 
Y chromos0me मिलय्‌ जुइगु अवस्थाय मिजं मचा गर्भाधारण 

जुइगु खः। मिसा व मिजंयागु यौन अंग थ्व हे छगू 1550 पाखें 
विकसित जुइगु ख: । थ्व 15506 मिजं अंग जुइगु खः वा मिसा अंग 
जुइगु खः धइगु 0110110$01168 य्‌ भर परय्‌ जुइ । अले मिजं 
हर्मोन दइगु वा मदइगुली भर परय्‌ जुइ । प्वाथय्‌ मचायाके ५ 
chromos0me या 7९९101 पाखें अण्डकोष जुइगु पदार्थ फुतय्‌ 
जुयावइ गुकि मिजं हर्मोन पिहां वइ । तर Y chrom050m९ मदुगु 
X०७ य्‌ मिजं हर्मोन मदुगु कारणं मिसा यौन अंग विकसित 
जुया वइगु खः ।” 

डाक्टर प्रवीणया ज्ञानवर्धक खँ स्वस्तिराजं ध्यान बिया: न्यन । 
वया ख्वालय्‌ खनेदुगु सुपाँय्‌ बुलुहुं चिलावंगु खनेद्‌ । 

प्रवीणं थःगु खँ स्वात, “थथे प्राकृतिक रूपं सललं जुइमाःगु 
ज्याखँ गुगुं अवस्थाय्‌ थ्व सामान्य मजुयाबी । सामान्यकथं विकसित 
जुइमाःगु मजुसे chromosonal abnormal1ti€ऽ वा असामान्यता 
वयाबी यो । उकि यानाः लैंगिक ८००।९% वइ । मिसा वा मिजं 
छुतय्‌ जुइगु अवस्थाय्‌ लाक्क घारघुर जुलकि %% व %४/कथं पिनें 
खने दइगु यौन अंग जक मखु वनाप स्वापु दुगु म्ह दुनेया अंग प्रत्यंग 
न॑ 111511910]1) जुयावनी । 67९४८ मिजं {९198 याके मिजं हर्मोन 
मगातकि वयाके मिसा वा मिजं धइगु सीमदयेक यौनअंग बनय्‌ 
जुया वइ । अथेहे ९०९1८ मिसा 0105 याके मिजं हर्मोन 6505९ 
जुलकि नं यौनअंग मिसा खः वा मिजं धका: सीदइ मखु ।” 

“मचाया अबु जुइ नंसां थजाःगु खँ ला जिं गबलें न्यने मन॑” 
स्वस्तिराजं मुसुहँ न्हिला: धाल । 

“जिपिं डाक्टरपिसं ला थ्व फुक ब्वनेमाः। तःगू कथंया 
third ९९०५९7 पिं दु छताजि जक मखु । गुलिं शारीरिक कथं पूर्ण 
रूपं मिसा वा मिजं जुइ । तर इमिगु भावना मिजं जुइ । LGBTQ 
धकाः न्यागू कथंयापिं वर्ग छुतय्‌ यायेधुंकल । थ्व ला स्यू जुइ नि 

स्वस्ति अंकल” प्रवीणं धाल । 

“खास हे मस्यू” स्वस्तिराजं धाल । 

प्रवीण न्हिला जक बिल । थुकिइ छुं मधा: । 

“फी शिखायाके अथे यौनअंग निताजि छुं मखुनि । दुनें ला 
व पूर्ण हे खः। व्यवहार पाः, बौद्धिक स्तर मगाः । थथे असामान्य 
जुइगु मुख्य कारण छु खः” स्वस्तिराजं जिज्ञासा क्यनाहल । 

“थ्व हे कारण छगू धाये थाकु । गुगुं अवस्थाय्‌ थ्व हे कारण 
धाये मफइगु नं दु । प्वाथय्‌ दइबलय्‌ नकीगु गुगुं वासः वा मांम्हेसिके 
हर्मोन सन्तुलन मजुइगु अवस्थाय नं जुझयो। गबलें मांम्हेसिके 
ट्यूमर दतकि नं मिजं हर्मोन पिहां वये यो । तर थथे जुइगु सम्भावना 
तसकं कम । मिजं अण्डकोष पिहां वइगु मिजं हर्मोन अनुसार 
genital 1155५९५ माःकथं विकसित मजुइगु अवस्था नं दु । गुगुं 
अवस्थाय्‌ अण्डकोष असामान्य जुइ यो । थ्वं पिकायेमाःगु 11816 
hormone सामान्यकथं पिहां वइ मखु | गुगुं गुगुं syndrome 
दयाच्चनी गुकि यौन अंगय्‌ जक मखु, मनूयागु शरीरय्‌ मेमेगु 012915 
य्‌ नं असर याइ । प्वाथय्‌ दयाच्वनीबलय्‌ जुइगु हर्मोन असामान्यता 
abnormaliti९ऽ पाखें मचायागु यौन अंग विकसित जुइगुली गडबड 
जुइकीगु । जिं स्यूकथं थर्ड जेण्डरवारे प्रोफेसरपिसं अनुसन्धान याना 
डाइरनोसिस यायेत स्वयाच्वंगु दु । आशा दु भविष्य थुमिगु जीवन 
सृथां लाकेत यक्व सकारात्मक ज्या जुयावइ ।” 

“जि सःस्यू मज्‌ । उकि डाक्टर साहेबयागु खँ दको ध्वामथू” 
स्वस्तिराजं कातय्‌ यानाः धाल । 

“जिं धायेत्यनागु मू खँ छु धाःसां थुमिगु जन्म असाधारण 
जुइगु मुख्य हे प्रकृतिकथं सुथां लाक्क जुइमा:गु ज्याखँय्‌ गडबड 
जुयाबीगु । थ्व हे कारण धायेमफु। उकि पने थाक । स्वयादिसं 
स्वस्ति अंकल । गुलि मचात असाधारण कथं जन्म जुयाच्चनी । 

निम्ह मचा प्वा: छग: जुयाः पेपुना: जन्म जुइगु न्यना दी जुइ । गुलिं 
अनेअनेकथं अपांग जुइ । मिखां मखपिं जन्म जुइ । नवाये मसःपिं 
जन्म जुइ । थथे हे छगू असामान्य जन्म यौन अंग प्रत्यंग सामान्य 
मजुइगु जक खः ।” 

स्वस्तिराजयात मन थकायेत डाक्टर प्रवीणं यकोकथं खं 
पिकयाच्चन । इपिं पियाच्चनागु हे मचाल । 

उथाय्‌ अनयाम्ह स्टाफ छम्हेसिनं इमित कफि हयाबिल, 
“छिकपिं ताउबिक्क पियाच्चना दीधुंकल” धाल । 

“धन्यवाद” धया: इमिसं ल्हाःतिइ कफि काल । 

“खिकपिन्त ताउत पीकेमाल” स्टाफ हानं धाल । 

“ठीक ज्‌ । जिपिं थःपिं आरामं च्वनागु दु” प्रवीणं धाल । 

“कफि कयादिसँ” धया: स्टाफ वन । 

पलख कफि त्वंत्वं निम्हसियां खँ दिकल । अन अफिसय्‌ 
छचाःलिं मिखा ब्वब्वं च्वन । कफि त्वने सिधल । 

स्वस्तिराजं हानं खँ छुत, “शिखा बूबलय्‌ वयाके अथे 
असामान्यता छुं सी मदु । वयात जिमिसं म्ह्याय्‌ धकाः तायागु । 
बुलुहँ वयागु म्हया बाना, सः, पह:चह: पानावःलिसे जिपिं ग्यानावल । 
धाधामधां व ल्यासे जुल धायेला ग्व मिस्तय्‌ जुइमा:गु मज्‌ । दकसिबे 
जिमित दुःख धइगु वयात सकसिनं घृणा याइगु सहः याये मफ्‌ ।” 

“पक्कां खः। मचा जन्म जुइबलय्‌ व मचा मिसा खः कि 
मिजं धकाः छुतय्‌ याये मफइगु अवस्था मांबौपिन्त व सत्य सामना 
यायेत तचोगु पीडा जुइ । मचायाके सीमदुगु यौन अंग खने 
दयावइबलय्‌ मांबौपिं वा छँजःपिन्त तसकं पीडा व आघात जुइ । 
थुकिया नितिं स्वास्थ्यकर्मीपिं नाप सल्लाह कायेमाः । मचायात शारीरिक 
व मानसिककथं वासः यायेमाः ।” 

“जिं थ्व हे कृत: यानाच्चनागु खः” स्वस्तिराजं धाल । 

“स्वस्ति अंकलपिनिसं यानाच्चंगु तसक बांला: । लसता व 
जि बरोबर खँ ल्हाना छिकपिनिगु बारे । शिखायात माक्को आखः 
ब्वंकेगु जक मखु बौद्ध परियत्ति ब्वंका: नुगलय्‌ ज्ञानगुण बियादिल । 
ध्यान नं स्यनादिल धाःगु न्यना” प्रवीणं धाल । 

“जिं सःथें तालिम यानाच्वना । मांम्ह चमेलीशोभा भचा 
ताले मजू । मचायात तसक ब्व:बीगु” स्वस्तिराजं धाल । 

“मचायात ब्वःबीगु वया नुगः क्वतुनीगु ज्या दकसिबे याये 
मज्यू । आपा: थासय्‌ मसः मस्यूपिनिगु पुचलय्‌ समाजं जक मखु, 
थःगु हे परिवारं हेला याइगु कारणं थुपिं थःगु छँ तोता वनी । अले 
इमि थःगु हे पुचः दयेकाः म्वाइ । जिं स्वये थ्व जुयाच्चंगु गलत खः । 
स्वस्ति अंकलं शिखायात माया यानाः हे थासय्‌ तयेगु खः” प्रवीणं 
धाल । 

“जिगु ला ज्यान हे जिमि शिखायाके। वया जीवन गथे 
यानाः सुथां लाके, थ्व हे छगू जिगु चिन्ता” स्वस्तिराजं धाल । 

उथाय्‌ स्वात्त खँ पाका: प्रवीणं झट्ट धाल, “सामाजिक दुर्व्यवहारं 
थुमित वइगु छगू समस्या दु गुकियात Gender dy$Ph0ra धाइ । 
थ्व धइगु थुमिके छगू मछिं पहः ग्याचिक्‌ पहः, सुयां न्ह्योने वने 
मफइगु समस्या दु। थ्व दक्वेसिकें दइ मखु । Mayo Clinicकं 
क्यंगु तथ्यांककथं 114 ९८०५९7 या १ प्रतिशतपिंके gender 
4४51०7 खनेदु । इपिं थःथम्हं थःपिंके छग्‌ शारीरिक द्वन्द दु 
धइगु भावं ग्रसित जुयाच्चनी । थथे मजुइकेत होश यायेमा: । इमित 
माया मतिना मान सम्मान बियावं वनेमा: ।” 

इमि खंँल्हाबल्हा जुयाच्चंथाय्‌ स्टाफ छम्ह वयाः धाःवल, 
“खिकपिन्त पीका तयेलात । सर थौं थन भाइ मखुत धका: खबर 
वल । छिकपिं छु ज्यां कायागु थें” बं भचा मछिं पहलं धाल । 

घाः ... अपायूहाकः पी धुंकाः धइथें इमिसं ख्वा: तल । 

प्रवीणं वयात धाल, “जिपिं खास ला थ्व संस्थायागु बारे हे 
सीकः वयागु । थ्व संस्थां 1110 806110€पिनिगु लागि याना वयाच्वंगु 
ज्याखँया बारे सीक: वयागु ।” 

“छिकपिनि छुं अनुसन्धानया ज्याय्‌ लाकि” वं न्यन । 

“अनुसन्धान ला मखु । जिमि ... थः मचा छम्ह दु । वयागु 
नितिं छुं अवसर दइ ला धका:” प्रवीणं धाल । स्वस्तिराज छुं नमवासे 
च्चन । 

“संस्थायागु बारे जक जूसा ला जिमिसं थन दुपिसं नं 
छिमित माःगु inf0rm(00 बीफु । जिमिसं याना वयाच्चनागु 
ज्या, थुमिगु हकहितया ज्या आदि ...” वं धाल । 

ज्यू । थन थ्यंक वयागु साकार जुइ” प्रवीणं धाल । 

“दुने अफिसय्‌ झाये कि” वं धाल । 

व मनुखं इमित दुने अफिसय्‌ यंकल । अफिस तःक्‌। चक, 
सुचुपिचु । त:धंगु हाकिमयागु टेबिल खालि । 

नापं मेगु टेबिलय्‌ छम्ह मनू फेतुना: ज्या यानाच्वंगु दु । व 
स्वयेवं भलादमी खनेदु । बुद्धिजीवि पह वः सःस्यू पह वः। इमित 
खनेवं मान मिजासं झासँ दिसँ धाल । 

“जि शंकर आचार्य ।” 

“जि मेडिकल डाक्टर प्रवीण ।” 

“जि स्वस्तिराज ।” 

परिचय जुल । नमस्ते आदि औपचारिकता जुल । 

प्रवीण व स्वस्तिराज मेचय्‌ फेतुत । 

प्रवीणं खँ छुत, “जिमि मचा छम्ह दु । १८ द॑ ... ति दत ।” 
खःला धायेथें प्रवीणं स्वस्तिराजपाखे स्वल । 

“२० द॑ दत शिखा” स्वस्तिराजं धाल । 

“मचा तसक जेहेन्दार, भलादमी, माया दया नुगलय्‌ दु। 

वयात थःगु तुतिं चुइफयेक माल धइगु वयूक: अभिभावकपिनिगु 
चिन्ता । थुगु संस्थाया बारे यको चर्चाय्‌ वःगु न्यनाः जिपिं थन 
वयागु ।” प्रवीणं धाल । 

“बांला: ठीक यानादिल । जिमिके यको कार्यक्रम न्ह्यानाच्चंगु 
दु । न्हापां संस्थाया बारे जानकारी बी छिकपिन्त” शंकर आचार्य 
धाल । 

ज्यू । जिपिं 1nf0r 410 कायेत वयागु खः न्हापां थौं ।” 

“Blue Diamond Society पाखें थुमित सामाजिक न्याय 
बीपाखे कुतः जुयाच्चंगु दु । झीगु संस्थाया कुतलय्‌ यको उपलब्धि 
जूगु दु । छिकपिसं समाचारं ला सिया हे दीगु जुइमाः । Third 
Gender प Blue Diamond 50016%पाखें संगठित जुयावःगु 
दु । भीगु संस्थाया ५२गू ति शाखा नं दु। थुकियागु गुहालिं देसय्‌ 
मेमेगु संस्था धमाधम चायेका हयाच्चंगु दु । थ्व संस्थां थुमिगु मानव 
अधिकारया निंतिं ज्या यानाच्चंगु दु । Blue Diamod Society 
या संस्थापकया कुतलय्‌ सन्‌ २००७ य्‌ सर्वोच्चं थुमित बराबर हक 
बीगु फैसला यानाः: न्हूगु परिवर्तन ह:गु ख: । सर्वोच्चं थुमित लिंग 
कोथाय्‌ महिला, पुरुष व अन्य कथं स्वंगू हे कोथा तया: Third 
९1९7 कथं थुमित नागरिकता व मेमेगु परिचय पत्र बीकेगु 
आदेश सरकारयात यायेधुंकूगु दु । दक्षिण एशियाय्‌ हे LGBT 
पिन्त बराबर हक बीगु न्हापांगु राष्ट्र फीगु नेपा: जूगु दु । Blue 
Diamond Society या President सुनिलबाबु पन्तयात 
Constituent Assembly या सदस्य मनोनयन याना: तःधंगु 
अधिकार ब्यूगु दु । उकि पासपोर्ट नं अथे हे कायेदत । नेपालयागु 
Cen५॥५ २०११ संसारयागु हे न्हापांगु ९९१५४५ गनकि मनूतयूत 
अन्य धकाः Third ८०५९7 कथं नां तयेगु यात । तर तथ्यांकय्‌ 
मक्यन । कानूनी अधिकारलिसें 11110 ९०९गपिनिगु हक अधिकार 

सुधार जुइगु छुमां दु ।” 

व नवानाच्चंम्ह पलख दित । न्यनाच्चंपिसं छुं प्रतिक्रिया 
बीला धकाः सुंक च्वन । न्यनाच्चंपिसं नमवासेंलि वं हानं थःगु खं 
स्वात । 

“स्वयादिसँ पश्चिमपाखे थः योयोसें लिंग परिवर्तन याइपिं 
दु । समाजं स्वीकार याः । अमेरिकाय्‌ राष्ट्रपति ओबामां सन्‌ २०१६ 
य्‌ सेनाय्‌ Thr ७९1५९1 भर्ती जुइ दुगु नियम दयेकूगु दु । तर 
नेपालय्‌ थजाःपिन्त सेनां पितिन । नेपालय्‌ मानव अधिकार दस्तावेजय्‌ 
कानूनय्‌ बराबर हक बियात:गु दु । मेखेर व्यवहारय्‌ मदु । नेपालय्‌ 
परिवारपिसं थुमित भेदभाव याइ । परिवारयागु इज्जत वनी धकाः 
सुनां मखंक मेथाय्‌ छोयेगु स्वइ । सुचुका तयेगु याइ । अथे जुयाः 
गुम्हं थःगु छुँ, स्कूल, समाज तोता: मेगु हे थासय्‌ बस्ति या:वनी । 
उखेंथुखें ज्या माला: दुःखी जीवन हने माली । थुलितक्क कि थुपिं 
यौन व्यवसाय यायेत तक बाध्य जुइ । आपा: थें विश्वय्‌ यौन 
व्यवसाय लजगा: जुयाच्वंगु दु थुमिगु । थ्व सरासर अन्याय खः ।” 

“छिगु खँ तसक हे घट लगय्‌ जू, उत्साह बढय्‌ ज्‌” स्वस्तिराजं 
तीजक नवात । 

शंकर आचार्य मुसुहँ न्हिला: धाल, “छि हे खः मचाया अबु । 
मचाया नां ?” 

“जि मचाया नां शिखा । वयात सम्वृद्ध जीवन हंकेगु जिगु 
तातुना खः” स्वस्तिराजं धाल । 

“छिगु सोंच तसक॑ चोछाये बह जू । झीथाय्‌ नेपालय्‌ आपाः 
थें जिं न्हाच: नं धायेधुन थुमित समाजं जक मखु, परिवारं तक हेला 
यानाः छुँ तोतेमाःगु बाध्यता याकाबी । छिगु कृतः जिमिपाखें पुरा 
जुइ।. 

वयागु खँ न्यनाः स्वम्हं न्हिल । लसता पिज्वल । 

शंकर आचार्य हानं खँ स्वात, “T1174 ९९॥५९1पिनिगु लागि 
विश्वय्‌ जुयाच्चंगु अभियानबारे सीकादिसँ । Yogyakarta 
principle २००७ य्‌ मानव अधिकारया तब्याःगु परिभाषा बिसे 
सम्बोधन याःगु दु, [९१५९7 धइगु छम्ह व्यक्तिया आन्तरिक भावनानाप 
स्वापु दुगु खः गुगुकि वयागु जन्म जूबलययागु लिंगनाप वा वं पुनीगु 
वसः, वयागु सोंच रहनसहननाप स्वापु दये नं फु मदये नं फु। 
२००६ य्‌ नीस्वंग्‌ Yogyakarta Princip।धया २९ म्ह मानव 
अधिकारवादी नेतामध्ये छम्ह भीगु थ्व संस्थाया नायो सुनील सर 
खः ।” 

“ऐ ... अहो” प्रवीणं धाल । स्वस्तिराज नं उत्सुक जुयाः 
न्यनाच्चन । 

शंकर आचार्य खँ स्वात, “अमेरिकाय्‌ 1960ऽपाखे Gay 
Liberation movement वा legalization या homosexual 
908 दु । विश्वय्‌ थजाःगु अभियान जुयाच्चंसां थुपिं Third gender 
पिसं थःगु यथार्थ सुचुकेत स्वयाच्चनी । थःत समाज वा पासापिसं 
बहिष्कार याइ धका: इपिं ग्याः । 

न्हापायागु कालय्‌ विश्वय्‌ तसक पित हये मज्यूगु (000) 
कथं कयातःगु खः 1077105०5प४19 यात । बीसौं शताब्दिया लिपांगु 
इलय्‌ वयाः 14९11४ 7001105 विकसित जुइवं थुपिं जातिपिं न्ह्योने 
वयेगु संगठित जुइगु, थःगु हक कायेगुपाखे स्वयाव:गु दु । 

Third ९९०५९7पिं तःगू कथंयापिं दु, 107105९50॥/, 
lesbians, gay, transgender, 15€%॥३] । थुमिके थःगु हे 
स्वजातिपिंनाप आकर्षित जुइगु कारण biological sex organ 
विकसित जुइगुलिं धका: विश्वास यानातःगु दु । 

खयत ला सामान्यकथं छगू आदर्श थ्व हे धाइकि मनू धइपिं 
निगू जाति दइ मिसा व मिजं 1:611012 व 11816 धकाः । तर छगू 

जात अवश्यं दु गुपिं थ्व स्वयां पाःगु Tir G९॥९7। विश्वय्‌ 
यक्व समाजशास्त्री व मानवशास्त्रीपिसं थुमिगु बारे अध्ययन अनुसन्धान 
यानाच्चंगु दु । दोखिम्ह मनूया जन्म जुइथाय्‌ भिन्हयम्ह अथवा १.७ 
प्रतिशत जन्मं छुं नं कथंया ९५९७३] जन्म दु धकाः नं तथ्यांक 
क्यनातःगु दु । 

“थ्व आधिकारिक तथ्यांक खः ?” प्रवीणं वयागु खँ कातय्‌ 
यानाः न्यन । 

“एकदम आधिकारिक” वं धाल । 

वं हानं थःगु खँ स्वात, “फीथाय्‌ नेपालय्‌ जक मखु विश्वय्‌ 
अपो थासय्‌ हे थजाःगु जन्म जूपिन्त समाजं, परम्परागत धारणां हे 
छगू क्वह्यंगु मिखां स्वयेगु याः । न्हापा न्हापांला मनोवैज्ञानिकपिसं 
तकं थ्व छगू मानसिक रोग धायेगु या: । १९७० पाखे American 
Psychological Association धा:गुलिं अनुसन्धानया आधारय्‌ 
धालकि 11011086£0911 यात छगू मानसिक रोगकथं कायेगु 
छगू भूल खः धकाः ८००८९५९ यात । अझ सीकादिसँ 0 यागु 
॥ऽधय्‌ १९९० तक ला थुकियात छगू मानसिक रोगकथं न्ह्यब्वयातःगु 
तिनि । लिपा तिनि थ्व खँ हतय्‌ यात । थुकि सीदु विश्वय हे Third 
G९॥९7 यात छगू समस्याकथं कयातःगु खः। आम बुझाइकथं 
मिसा वा मिजं निगू हे जक अलग्ग जाती दु धाःसां थौंया युगय्‌ 
शारीरिक वा मानसिककथं तःगू कथंया सामाजिक प्राणी दु धका: 
मथुइकुसें मगाः । नेपा:यागु जनगणना २०११ य्‌ थुमिगु अलग्ग 
तथ्यांक क्यनातःगु मदु । तर नेपा:यागु LGBT सर्वेक्षणं ४.२० 
प्रतिशत दुगु न्ह्यव्वःगु दु ।” 

वयागु अपायूहाकःगु 111011114106 खँ न्यने धुंका: प्रवीणं 
सन्तुष्ट जुयाः धाल, “मानव अधिकारनाप स्वापु दयेकाः थुमिगु 
हकहितया निंतिं प्रयास जुयाच्चंगु तसक चोछाये बह जू ।” 

“विश्वय्‌ सामाजिक विभेद परिवर्तन जुयां वःगु दु । छिकपिं 
विद्वानपिं थें खनेदु । छि ला मेडिकल डाक्टर हे जुयादिल । जि छगू 
निगू खँ स्वाये । विश्वय्‌ स्वयायंकल धाःसा विभेद तःगू कथं दु 
मखुला ? तर व विभेदयागु मान्यता म्हो जुयांवःगु दु थौंया युगय्‌ । 
अमेरिकाय्‌ 31801 व \%॥।४९ दथुइ विभेद । तर अमेरिकाय्‌ छम्ह 
हाकुम्ह राष्ट्रपति तक जुल । मिजंपिनि न्ह्योने मिसापिंत विभेद दु 
खः । तर अन्तर्राष्ट्रिय स्तरं मिसापिं दना वयाः थःगु हक अधिकार 
कयां च्वन । थौं मिसापिसं छु जक याना मक्यं मखुला । जातया 
आधारय्‌ अछुत आदि विभेद दु । भारतय्‌ डा.भीमराव अम्बेडकरं 
महान सुधार हल बुद्धधर्मयात आधार कयाः । करोडं हरिजनपिसं 
बुद्धधर्म नाल । जातभातया आडय्‌ मानव दथुइ अन्याय याइगु हिन्दू 
धर्मयात परित्याग याना हयाच्चन भारतीय जनतापिसं । भीथाय्‌ 
नेपालय समावेशी नीति हल । दलित जातिपिन्त समान अधिकार 
बिल संविधानं । दलितपिनिगु जीवन उत्थान जुजुं वःगु दु। उथें 
Third ९९०५९7 यात नं विभेद अवहेलना जुयांच्चंगु दनि । तर 
स्वयादिसँ समय हिलावःगु दु । संसारय्‌ न्ह्यागुं विभेद बुलुहुं कम 
जुयावःगु दु, मजुसें मगाः । थ्व मानव अधिकारया खँ खः । सय वर्ष 
न््योयागु जक इतिहास स्वयादिसँ अबलेंनिसें विभेद म्हो जुयावःगु 
दु । विभेद म्हो मजुसेँ मगा: । मानव मानवया दथुइ विभेद अन्त्य 
मजुसें मगाः ।” 

“एकदम सही” प्रवीणं धाल । 

“गुगुं इलय्‌ अमेरिकाय्‌ दासदासी धकाः अन्याय यानातःपिं 
हाक्‌ जातीपिं खः । थौं इमिगु जातीयाम्ह ओबामा राष्ट्रपति जुया 
कयन । भारतय्‌ हरिजनपाखें दनावःम्हं डा.भीमराव अम्बेडकरं देशया 
संविधान च्वल । थौं भीगु प्रयासं तेश्रो लिंगीप्रति जुया वयाच्वंगु 
विभेद नं उन्मूलन यानां तोते । विश्वया इतिहासय्‌ तेश्रो लिंगीपिनिगु 

न्हूगु इतिहास च्वनीतिनि” व मनुखं भचा जोश हे पिकया: धाल । 

खँ न्यनाच्चंपिं प्रवीण व स्वस्तिराज सन्तुष्ट खनेदु । वयागु 
अपायूहाक:गु 1९८७7९ सरह खँ न्यनाच्वंपिं इमि ई वं हे मचा: । 

थौं स्वस्तिराजयात गबलें न्यनेमनंगु न्यनेदत । स्वयेमनंगु 
स्वयेदत थें ताल । वयात थःगु छचाःलिं लकस भःम: धाःथें तायावल । 

तीजक वं नं थःगु खँ छगू न्ह्योने हल, “जि छिकपिं थें सःस्यू 
ला मखु। जिं स्यूगु खँ छक्चा तये। भगवान्‌ बुद्धं जाती विभेद, 
मिसा मिज॑ंयागु विभेद, त:धं चीधंयागु भेदयात तोडय्‌ यानाबिज्याःगु 
खः । वसपोलयागु बोधिज्ञानं सकल प्राणीप्रति अपार करुणा वर्षय्‌ 
याना बिज्यात । गुगु मिसा व मिजं धका: दयाच्वंगु सम्बन्धय्‌ जिमित 
विपस्सना ध्यानय्‌ स्यनीगु खँ छक्‌ कने मास्ति वल ।” 

“विपस्सना ध्यान धयादिया ।” विपस्सना ध्यान नां कायेवं 
शंकर आचार्य तसक उत्साही जूग॒ खनेदत । 

वयात स्वया: स्वस्तिराज पलख सुंक च्चनाबिल । प्रवीण नं 
सुनां छु नवाइथें धकाः पिल । 

शंकर आचार्य स्वस्तिराजयात नवाके मब्युसे थःगु विचार 
निं तल, “जित: नं विपस्सना ध्यान याये मं दु । अन विभेद बिल्कुल 
मदु, सकसितं समान स्थान दु, न्ह्यागुं जात धर्मयापिन्त प्रवेश दु 
धाःगु न्यना । विश्व न्यंकं विपस्सना ध्यानयागु चर्चा जुइगु सियाच्चना 
थीथी 50८18] 11९01 पाखें नं । छिसं विपस्सना ध्यानय्‌ गथे मिसा 
मिजंयागु बारे धाइगु जितः छको कनादिसँ ।” 

स्वस्तिराजं भचा गम्भीर जुयाः धाल, “जिमित ध्यानय्‌ अनित्य 
स्वभाव स्वयेगु स्यनी । अले दकसिबे थुइकेमा:गु पञ्चस्कन्ध धकाः 
स्यनी । व धाःगु माने सत्वप्राणी धाक्व चाहे मिसा, चाहे मिजं, चाहे 
जन्तु जनावर, चाहे कीको, चाहे लखय्‌ च्वनीपिं प्राणी, उलि जक 
मखु चाहे देवतापिं, अझ ब्रह्मदेवतापिं तक छगू हे स्वभावयापिं 

जुइ । व खः पञ्चस्कन्धधारीपिं । सकल प्राणी दथुइ उकि तःधं चीधं 
मदु । सकसिकें छगू हे स्वभाव धर्म दु व ख: अनित्य । उत्पत्ति जुक्व 
पञ्चस्कन्ध वानामरूप धर्म विनाश जुइगु थ्व परमार्थ सत्ययात 
यथार्थ सीकेत हरेक क्षण सजग जुया: चायेकाच्वनेगु धका: स्यनी ।” 

“परमार्थ सत्य धाःगु छु खः” शंकर आचार्य जिज्ञासापूर्वकं 
न्यन । 

“प्रज्ञप्ति सत्य व परमार्थ सत्य दु। प्रज्ञप्ति सत्य धाःगु 
Relative truth ख:। परमार्थ सत्य धाःगु Absolute truth 
खः ।” 

“पञ्चस्कन्ध धाःगु छु ले ? जिमि बाः व मांपिं नं थजाःगु 
विषयय्‌ खं ल्हानाच्वना दी । जिं उस्त ध्यान मबिया ।” प्रवीणं न्यन । 

“पञ्चस्कन्ध माने रूप, वेदना, संज्ञा, संस्कार, विज्ञान खः । 
रूप परमार्थ छगू अले वेदना, संज्ञा, संस्कार, विज्ञान नाम परमार्थ 
खः। अय्‌ धाःगु लः, मि, फय्‌, चां दयाच्वंगु शरीरनापं चेतना 
स्वानाच्चनी सत्व प्राणीपिंके । परमार्थं थुइकेबलय्‌ मिसा वा मिजं 
धइगु मदु । प्रज्ञप्तिं वा लौकिक सत्यया आधारं जक दइगु” स्वस्तिराजं 
गम्भीरं धाल । 

स्वस्तिराजयागु विद्वतापूर्ण खँ न्यना: न्यनाच्चंपिं निम्हं पक्क 
हे जुल । भचा लनाः प्रवीणं हे नवात, “स्वस्ति अंकलयाके ज्ञानगुणया 
ख सयेके मानिगु यको दनि खनेदु ।” 

“जिमि अबुजुं कयना थकूगु बुद्धया ज्ञान व हे जितः भरोसा” 
स्वस्तिराजं धाल । 

“छिगु खँ स्वयेबलय्‌ छिनापं स्वापू तया: जिमिगु संस्थायात 
गुहाली कायेमाली धइगु विचार वल । कानूनी हक जक दयां मज्यू । 
समाजय्‌ परिवर्तन हयेत समाजय्‌ भिजय्‌ जुइमाः धइगु जिगु विचार 
खः। समाजया मनूतयगु विचारय्‌ परिवर्तन हयेमाः धइगु जिगु 

बिचा: खः । जि थम्हं नं विपस्सना ध्यान याये धकाः ताःई न्ह्यवंनिसें 
इच्छा यानाच्चनागु थजाःगु हे ज्ञान छुं दइला धकाः । तर समय मिले 
मजुयाच्चन । 711174 (061061पिन्त थ्व शान्तियागु लँय्‌ लाकेमाः 
धयागु विचार वयाच्चंगु ताई दत” शंकर आचार्य तसक उत्साही 
खनेद्‌ । 

“जिमि म्ह्याय्‌ शिखायात विपस्सना ध्यानय्‌ यंकेत पूर्व 
तयारी याकातयागु दु । थन हयाः जिम्ह म्ह्याययात थनपाखें नं 
तालिम याका: इलमया ज्या याये फयेके धइगु इच्छा दु” स्वस्तिराजं 
धाल । 

“ठीक जू परस्पर गुहालि कालबिल याये झी । छिकपिं हानं 
हानं झासँ । भी सर सुनील पन्तयात नाप लायेत हाकनं भासं” 
शंकर आचार्य धाल । 

ताउबिक्क ज्या खेले दुगु खँल्हाबल्हा यायेधुंका: स्वस्तिराज 
व प्रवीण थःगु लँपु लिना: लिहां वल । इपिं निम्हं लुधंफुधं थौं । 

ब्व ६ 
स्वांवा गा: 


भ्वयया ज्याभव: ला दकों सिधल । थौं भमचा लिलाधू छोयेगु 
दिं । सुथंनिसें माजुम्ह कामिनीया लिला:गु मखु । लिभिंग लाउन्जय्‌ 
सोफाय्‌ फेतुना: ज्या याइपिन्त ज्या वानाच्चन । म्हिग: ख्या: स्वया: 
लित हःगु सच्छिपातं मयाक्क किस्ति सुचुके बियाच्चन । मधिया 
किस्ति, फलफूलया किस्ति, वसःया किस्ति, शोपीस उलि हे, फुलदानय्‌ 
स्वां हे गुलि गुलि स्वयां स्वये हे फुगु मखु । 

“रायच्चंक जक तच्वयेक विधि व्यवहार यानाह:गु थ्व जि ला 
इकसे हे च्वन” थथे धाःम्ह कामिनीया सः चंचं धाः । 

“भीसं ग्वय्‌ छोयागु नं ला म्हो मजू नि ।” राज न्ह्योने 
वयाः धाल । नेपाःया बिजनेस टाइकोन राज साहुया ल्हाःतिइ 
क्रिष्टलयागु बियर ग्लास दु । व ख्यालि पहलं कलाःम्हसिया लिक्क 
पेपुंक फेतूवल । 

“कम्मु का आः मन लुधन मखुला छं । कायया ब्याहा हाहां 
दंदंनिसें खनाच्चनागु म्हगस पूवन मखुला” कलाःयात हायेके थें 
यानाः कला:यात पाचिना धाल राजं । 

“जि जक काय्‌ खःला, छि काय्‌ मखुथें” कामिनीनं भाःतया 
छातीइ प्यपुने पहलं लिक्क वन । फेशन व ग्लेमरया शौकिन कामिनी 
न्ह्याबलें रोमाण्टिक जुइ न्ह्याःम्ह । 

“छथें निं जि हाला मजुया जि कामिनी मायूडम । लिमलाका 
मजुया कायया ब्याहा धका:” राजं कलाःयात हायकेल । 

“छि ला याउँसे च्वं । ध्यबा छकले होला बीवं गा: । जोरदाम 
याये गुलि थाक मस्यू” न्याकंका: सलं कामिनीं धाल । 

“जोरदाम छु यायेमाःगु। ध्यबा छपो ज्वना: बजार वन 
सिधल मखुला” राजं अझ हे हायेकाच्वन तिनि । 

“बजार वनेगु अःपुइ धका: च्वनाला । छगू छगू दत्तले 
ब्रायण्डेद सामान ताःलाकेत गुलि ब्वां जुइमा: । जापानय्‌, सिंगापुरय्‌ 
उलि शपिंग या: मवंगु जूसा ला गन सामान गाइगु । थन नेपालय्‌ 
ला छुं हे योगु सामान मदु । लाक्व पाक्व चाइनिज सामान मयो थें 
भीत अ ... खं ल्हायेबलय्‌ अःपु” कामिनीया बराय चाःगु सः । 

इमिगु ख न्यनाच्चंम्ह माजुम्ह चन्द्रवतीं नं उलि हे बराय्‌ 
चाया: धाल, “मणि साहुया याक: छयया ब्याहा धका: देसं मिखां 
स्वइ । क्वह्यंके ज्यूला ।” 

“भमचिया थ:छँय्‌ स्वया: ला कम मज्‌ खला योमां भी” 
कामिनीं माजुयात धाल । 

“जुइ नं मज्यु । व्याहा याः पिनि तचो यायेमाः न्हापांनिसेयागु 
दस्तुर । न्हापा जूसा भ्वयूया सल्लिनिसें कया: मसला प्वः, पचिंता 
मधि, वसः तिसा न्ह्यागुं तचोयेकेमाः ब्याहा याःपिनि पयनं बीपिं 
स्वयां” चन्द्रवतीं धाल । 

“भमचिया छँँय स्वया: की कम मजूनि जूला मां” कामिनीं 
हानं लिसा कया: धाल । 

“अय्‌ ला इमि नं कम मजू विधि व्यवहार । भीनाप ज्वःलाके 
माः धकाः फर्मय्‌ यात जुइ इमि नं” चन्द्रवतीं धाल । 

इमि खँल्हाबल्हा जुयाच्चंथाय्‌ मणि साहू न्ह्योने वल । वयागु 
तःधिकःगु म्ह, तेज दुग ख्वा: अले धाथें नं महाजन पह: वःगु खं 
पिज्वल, “मनूतयूसं स्वइ सुया ब्याहा धकाः । मणि साहया नां काइ । 
थ्व मणि साहु कमम्ह मखु जि स्यू मखुला छिमिसं ।” 

“छिगु हे नामं देय न्यनीगु मखा” चन्द्रवतीं भाःतयात स्वया: 
धाल । 

“अय्‌ मिस्त छिमि भ्वयया कौला जक यायेगु ला जिमित 
कौला नं याकेगु ...” राज साहुनं ख्या: सलं धाल । भ्वछिं लय्‌ताःगु 
उलि थुलि मदु इमि । 

दँबदँ न्ह्योवंनिसेँ देसय्‌ सुयां मदथे झःफः धायेक याकःछयूया 
ब्याहा याये धइगु म्हगस पूवंगु दु इमिगु । व नं थःगु हे जात: मिलय्‌ 
जूम्ह, परि थें बांलाःम्ह भमचा चूलात। उकी माथि कूल घराना 
धुकूपिक्‌ तजिलजि नं थःपिनिगु दाँजोय्‌ लिक्क ला:पिं सम्धि जुल । 
क्वह्यंकिह्यं हालेम्वाः । दको लुधं फृधं । 

ज्यू सकसियां नयेनी निं याये झी । थःथितिपिं थ्यंकः वइ 
बुलुहुँ छम्ह छम्ह यानाः भमचा लिलाधू छोयेगु स्वये धका:” चन्द्रवती 
भौपाखे स्वया: धाल । 

कामिनी नयेथाय्‌ कोथाय्‌ तजबिज यायेत वन । डाइनिंग 
टेबलय्‌ छचाःलिं फेतुत । ज्या याइपिं भवः भवः वयाः नसाज्चलं 
न्ह्योने हल । म्हिगःतिनि कोथा ब्यूपिं भमचा व कायमचा कोथां 
पिहां मवःनि । 

“न्हपिं कपल खने मदुनि गो” राज साहं ख्याः यात । 

“न्ह्यःपाः जुइ इमि । थें कहां वइला” कामिनीं नं ल्वयेक 
धाल । सकलें हर्रर न्हिल । 

म्हिगःतिनि कोथा काःगु भव्यगु व कोथाया लक्जरिस खाताय्‌ 
न्हूपिं तिपू । न्हम्ह भमचा पिंकी न्ह्योसलं हाल, “उहं चिकूल” 
सिलखय्‌ दुने नं कयकुनाः पिंकी भाःतया लिक्क वन । मञ्जिलं 
कस्सिक घयपुना काल । अलेतिनि चाल पिंकीं थःगु म्हय्‌ वसः 
मदुगु । उकिं चिकुगु खनी । म्हिगः चान्हययागु भवःलिं खँ लुमनेवं 
पिंकीयात मछासे च्वना वल । फांगां थःगु ख्या: भुन । मञ्जिलं 
हायेकेत ख्वा: उला बिल । 

“अथे यायेमते ले” वं हानं ख्वा: तपुल । मञ्जिलं हानं ख्वाः 
उल । निम्ह ख्या: यायां गाःगु मखु । 

पिंकी वाथाक्क दनादिना: बाथरुमय्‌ दुहां वन । 

“योम्ह प्लीज जितः तोतावने मते रे” मञ्जिल ख्या: यानाः 
हाल लासाप्वालय्‌ च्वनाः । 

बाथरुमयागु न्हायूकनय्‌ थःगु ख्वाः स्वस्वं पिंकी भूमिं यंम्ह 
थें जुल । वयात विश्वास हे मदु थें जुयाच्चन । थुलिमछि सुख सयल 
विलासी वैभवया स्वांमालं वयागु जिन्दगीयात कोखायेकल । व थःगु 
भाग्य खनाः थः हे हारय्‌ चाल । स्वर्गय्‌ च्वंपिं अप्सरा धाःपिं नं जिति 
भाग्यमानी खइमखु । थथे मनय्‌ तयाः न्हायूकनय्‌ स्वल । अय्‌ पिंकी 
परि थें बांलाःम्ह पिंकी । थःत थम्हं सःतल वं । न्हायकनय्‌ ल्यूने 
तीजक मञ्जिल खने दयेक: वल । पिंकी छुं धाये हे मलाःनि वया 
पचि म्हय्‌ मञ्जिलया पचि म्ह प्यपुं वल । 

“वा आः हानं छको म्हिग: चान्हययागु सीन दोहर याये र्हि” 
मञ्जिलं कामुक पह: क्यन । 

“हस्‌ ज्यूका मिष्टर । कुने वने लिबात जितः । न्हूम्ह भमचा 
आतलें दना मवः धका: कुने बय्‌ बय्‌ जुइधुंकल जुइ ।” पिंकी 
फुत्कय्‌ जुइत सन । 

“न्हम्ह भमचा जक मखु न्हूम्ह कला: नं खः नि छ” मञ्जिलं 
स्यामि पह तोतूगु मखु । 


be 


न्हिच्छिं तजबिज इगःमिग: यायां भौभचायात लिलाधू छोये 
लिबाये हे धुंकल । सकलें थःथिति मुनाच्चन भव्यगु बैठकय्‌ । 

म्ह जुछिं ह्याउँक वस: जिगिजिगि तिसां त्यूम्ह न्हूम्ह भमचां 
सकलें थजिपिन्त भव: भव: अनि यात । भाग्यमानि जुइमा, सौभागयवती 
जुइमा, याकनं कायूमचाया मां जुइमा । आशीर्वाद बर्सय्‌ जुल । 

पिंकी मछाल दकसिबे लिपायागु आशीर्वादया खँग्व: न्यना: । 

त:धंगु बैठक कोथाय्‌ छचाःलिं थःथितिपिं दर्शक जुयाः 
स्वयाच्चन । न्हूम्ह भमचा छम्ह दथुइ लाक्क च्वंगु भव्यगु सोफाय्‌ 
फेतुकातल । लिलाधू छोयेत भमचायात बीगु वसः तिसा टेबलय्‌ 
जायेक ब्वयातल । छचाःलिं स्वयाच्चंपिं थःथितिपिनि मिखा ताताहाः । 
गबले खोलय्‌ याइ थें। गुलि जक ततःजिगु तिसा वसः थें धका: 
सकसियां मन पिपिच्याः स्वये आयब्‌ । 

“शुरु यायेमाल का । लिबात । द्यो खिउँका: छोयां बांमला:” 
दकसिबे च्वय्‌ थ्यंक फेतुनाच्चंम्ह अजिमा:जुम्ह चन्द्रवतीं धाल । 

माजु जूम्ह कामिनी न्ह्योने वल, “उपहार बीमाःपिं सकलें 
न्ह्योने वयेमाल का” वं उखेथुखें स्वया: धाल । 

“जि नं वयेमाःला” मञ्जिलं ख्या: याना: न्ह्योने वल भमचिथाय्‌ 
लिक्क वन । 

“सकसिगुं न्ह्योने थी मज्यू न्हां वयात” छम्हसिनं ख्याः 
यात । 

“का गजा:गु खँ व थः कला:यात नं थी मज्यू” मञ्जिलं 
भमचित घयपुइ पह यात । सकले हर्रर न्हिल। भमचा मछालाः 
क्वछुत । 

“न्हापां ससःबाज्यांनिसें शुरु यायेमाली अय्‌ बाज्याम्ह न्ह्योने 
वा” चन्द्रवतीं सःतल । मणि साहु धस्वाक धायेक फुइँक च्चंकाः 
न्ह्योने वल । टेबलय्‌ च्चंगु दकसिबे तगोगु तिसा बट्टा ल्हाःतिइ 
काल । बट्टा खोलय्‌ याना: थपाय॒माःगु हेराया माः ल्हाःतिइ काल । 
सकसितं क्यनेभनं थयक ब्वया कयन । सकसियां मिखा हेरा मालय्‌ । 
भमचिथाय्‌ लिक्क वना: कोखायेकल । भमचा क्वछुना: मा: कोखाल । 
अनंलि छसिंनिसें अजिमा:जु, सस:अबु, माजु, तताजुपाखें तिसाया 
सेट सेट कोखायेकल । हेराया सेट, लूँया सेट, मोतिया सेट, भिम्पूया 

सेट गुलि तिसाया सेट । भाःत जूम्हेसियां थपायूमछि फोगु पान 
(हर्ट) सेपयागु हेराफो कोखायेकल दकसिबे लिपा । छुँयापिनि तिसां 
तीक्यगु ज्या क्वचाल । 

“भमचिया ला छाती हे तिसां तपुत का” स्वकूमिपिसं धाल । 

“भ्यातुया दने हे मफयाच्वनी भमचा हानं” स्वःपिनिपाखें 
खँ पिहां वल । 

तिसाया ज्या सिधयेवं किस्तिइ पायूक यानात:गु वसः बिल 
भकाभक । छुँयापिनि वसः तिसा बी सिधयेवं पाहां वःपिं थःथितिपिनिसं 
म्हति म्हति ज्वनावःगु वसः, गिफ्ट बिल । भमचा जूम्ह पिंकी ला 
अनि याये जक धाधां थाके हे जू खनेदु । 

“जिल नि आःला लिबात भमचित थने न्हि” धया: कोथां 
पिने यंकेत स्वल लमि जूम्हं । 

“हनिचा न्हापां लिहां वा” माजुम्ह कामिनीं धाल । 

“लिलाधू वंम्ह भमचा नं लिहां वइला छि नं छु धयादी” लमिं 
धाल । 

“ल्या: मदु थौंकन्हे मञ्जिलया न्ह्यो मवइ का मखुसा” 
कामिनीं धाल । 

“कन्हे कस वइका” लमिं धाल । 

“अय्‌ ... थ्व ला अन्याय जुल । पिंकी लिहां वइ मखु हं” 
मञ्जिल वयाः हाःवल । 

“थ्व ला दस्तुर का भाजु । लिलाधू बंम्ह भमचा उखुन्ह 
भाःतयाथाय्‌ लिहां वइ मखु” लमिं धाल । 

“अहं नो वे। जिं ला थ्व दस्तूर माने जुइ मखु । जिं ला 
हनिचा बुयाः कया हये जिमि कलाःयात ।” 

मञ्जिलं हल्लाखल्ला जुइक ख्या: यात । 

सकले न्हिल । थःछँँपाखे का:वयाच्चँपिं पिंकीया तताकेहेंपिसं 

वयात ल्हा: ज्वना: ब्वना यंकल । पिंकी सकसितं वने न्हिं धकाः छयों 
भाय्‌ यात । धचिक्क न्ह्योने दनाः हायेक: वःम्ह भाःत खना: मछाःपहलं 
क्वछुल । 

“जिके धाःसा बनेन्हिं धकाः न्यनेम्वाः अहः स्व जिगु नुगः 
गुलि स्यात” मञ्जिल ह्यामि पह पिकानाच्चन । 

“स्वये बि खः माःगु ला वयात हायेकाच्चंगु बिचराया ख्वाः 
ह्याउँल” माजुम्हं नं ख्या: याये पहलं कायूयात घ्वात । 

स्वयाच्चंपिं नं दंग का सकलें । 

भमचा व लमियात मर्सिडेज कारय तल । वयात बिया 
छोयेगु सामान दको लायण्ड क्रुजर गाड़ी न्ह्यंकल । 

काःवःपिं थःछेँ खलःपिन्त मेगु मर्सिडेज गाडी तल । स्वंगः 
गाड़ी इमिगु १० रोपनीया कम्पाउण्डय्‌ सरर न्ह्यात । स्वयाच्चंपिं 
थःथितिपिसं खने दत्तले स्वल । 

® 

ब्व ७ 
ह्याउँग जः 


स्वस्तिराज भुतुलिइ ज्या सनाच्वन । इपिं मां म्ह्याय्‌ निम्हं 
कोथाय्‌ च्वना: समाः यानाच्वंगु ला मस्यु । भमचा लिलाधू छोया 
हइथाय्‌ वनेमानि हालाच्वंगु । 

स्वस्तिराजया नुग: थौं सुथंनिसें चक । डाक्टर प्रवीण व 
डाक्टर लसतापिनिगु सकारात्मक सोचं वयात बुलुहुँ थनाबिल । 
डाक्टर प्रवीणनापं Blue Diamond $0८९1) या शंकर आचार्ययागु 
प्रेरणादायी खं वयात म्हय्‌ उर्जा बियाच्चंगु दु । म्हिग: चान्हय्‌ बाचा 
ई तक निम्ह तिपू शिखाया बारे वहे खँ ल्हानाच्वंगु । स्वस्तिराजं 
डाक्टर प्रवीणपिं नापं जूगु दकों ख कलाःयात व्याकल । गन गबले 
थें जुइक लोमने हे धुंकूगु तिपूया माया तक जुल इमि दथुइ म्हिगः 
चान्हय्‌ । सके व हे दकों लुमना: थौं सुथंनिसें स्वस्तिराज व चमेली 
शोभा निम्हं चंचं धाः । 

भुतूज्या दको याकःचां याना बीमा:सां वया कला: खना: नुगः 
भयातु मज्‌ । पाछैचिया भ्यातः केँ दाः छकूचा क्वयेका: साक्क 
दयेकल । नलू म्येला चिचिकुक ताना: सिसि धायेक पुकल । मुस्या 
निग: सिया: लोहंमाय्‌ धिसिधिसि धायेक नित । लाभा छक्‌ छयाना: 
नं तल । शिखाचित योगु धकाः आलु निगः नं पुकल । 

स्वस्तिराज भृतूज्या दकों सः । मांबौ निम्हं मदया वनेधुंकाः 
खुद तक ला याकःमि जुया च्चनेधुंकूम्ह व । नपा: साक्क ज्वरे यायेसः 
व । कलाःम्हेसिया मचा बूबलय्‌ ख्युंलं जा थुया: घ्यो चाक्‌ छक्‌ 
क्वयेकाः लापीचा छग: पुकाः जा नकी वं । अथे यानाः बा:छि तक 
मचाबूम्ह लहिना: ल्ह्वंक नकाःतिनि थःछेँय लहिके छोम्ह व । 

“न्हिनय्‌ ला छु द्यो खिउँ मजुइक लिलाधू छोया हइला व 
भमचा । थिमि मांम्ह्यायया निँ समा: याये लिमला:गु का ।” स्वस्तिराज 
याकःचा हे फिसिफिसि न्हिला नं हल । 

नयेगु दको बुका: कःसिचाय्‌ भारा छगः निगः सिला नं 
छोत । अभ मांम्ह्याय्‌ निम्हं थाहां मवो । 

“ख्वाउँल धायेव पुकाला छतिं साइ मखु । स्वये बि लिबात 
कुने वना: सःता हे वये” पृतुपुतु हाहां स्वस्तिराज कोथाय्‌ वनेत कहां 
वन । 

शिखाया ला वसतं पुने सिधयेकाः मांम्हसिया पर्सि सिनाच्चंगु 
स्वयाच्वन । मुसुमुसु न्हिउ व नं थौं । 

व चिकिचाकूगु कोथाय्‌ छबालाचागु न्हाय्‌क न्ह्योने मां 
म्ह्यायया फेशन शो जुयाच्वंगु स्वया: स्वस्तिराज लय॒ताल । 

“अरे छिमि मांम्ह्याय छायपे सिमधःनि । जा छको निं नया: 
वसतं पुंसा धकाः छिमि वसः घालःमुलः जुइमखु । वसतय्‌ जा नयेगु 
दाग की” स्वस्तिराजं लसतां धाल । 

“थन थ्व जिपिं 1५ निं यानाच्चनागु का गन वसः पुने 
सिधइ । अय्‌ च्वंपिं साहतय्‌थाय्‌ पयृनं ब्यूम्ह पिंकी । वया 
भाःतपिन्थायूयापिसं तस्वीरय्‌ जितः खनीबलय्‌ भमचिया तःमांम्ह ला 
क्वह्यं धाइ ।” 

थौं चमेलीशोभाया नं लय्‌ताःसू वः । म्हिगः म्हीगंनिसें सम्यक 
बाःयाथासं लिहां वयाः, अनं हानं डाक्टर प्रवीणयागु गुहालीं बाचा 
तक निम्ह तिपू शिखाया भविष्य उज्वल यायेगु खँय्‌ अनेक विचार 
यानाः खँ ल्हानाच्चंगु । माया मतिनां चा बित । उकि नुगलय्‌ ह्याउँक 
जः थाहां व इमि थौं । 

“छुको स्व धया बांला: ला जि” पर्सिया पल्लु थयक फिजय्‌ 
यानाः चमेली शोभां भाःतयात कयन । 

“धायेमाःला छ प्याखंया हिरोनी थें च्वं” स्वस्तिराजं नं ख्याः 
यात । 

“हि हि हि ...” शिखा म्हुतुप्वा: तिना: न्हिल । 

स्वस्तिराजं म्ह्यायूया छ्यनय्‌ पित्तुपिल । 

“19 यानागु वसः त्वये निं माल मखुला ज्योनां यायेत ।” 
स्वस्तिराजं हायेकल । 

“खः धया खः, का त्वल पर्सि” चंचं धाःगु सलं धयाः 
चमेलीशोभां पर्सि स्वारर्र त्वःतल । लुंगि छपु म्हय्‌ हिन । 

“शिखा लानी आम छंगु बांलाःगु कुर्ता छको त्वरे सा का 
झी जा निं नये” स्वस्तिराजं धाल । 

“म्हाः म्हाः जिगु बांलाःगु लं जिं त्वःते मखु ।” शिखां थःगु लं 
घयूसुयाः धाल । 

“क लाती हानं फि हे फिके नि । लनय्‌ दाग की धा:गु का” 
चमेली शोभां माया याना: ह्ययेकल । 

“जि चम्चां नये सः” शिखां धाल । इपिं निम्ह तेपू नं न्हिल । 

“छगु लं पिंकिया सिक बांमला:सां ज्यूला ।” चमेलीशोभां 
धाल । 

शिखां पलख बिचा: यात, “ज्यू पिंकी सिक जि बांमलाःसां 
ज्यू । पिंकी ला गयाःगु बांला: हला । परि थें च्वं जिमि केहँँचा पिंकी । 
जि बांमला: ।” शिखां थःगु अबोध पह कयन । 

मांअबु निम्हसियां ख्या: ख्वा: चूलाकल । 

“जि ला जिगु बांला:गु लं त्वःते मखु अय्‌ ...” हाला: शिखा 
तले जा नयेत थाहां वन । 

चमेलीशोभां भचा ख्वा: खिउँकल । 

“छं छतिं नुग: मछिंकेम्वा: । तालिम यात धायेवं, बांलाक 
शिक्षा बिल धायेवं की सिक नं इपिं प्रतिभाशाली जू धका: गुलिसिया 

दसु कनाहल म्हिग: डाक्टरसाहेबपिसं” स्वस्तिराजं धाल । 

“छुयाये झी कर्म हे थज्या:गु” चमेली शोभां धाल । 

“खः न्हापायागु पिनावयागु कर्म अनुसारं भोग यायेमालीगु । 
तर अथे धका: कर्मयात जक दोष बिया: मेपिं खना: नुग: चिधंका 
च्वन कि हानं लिपायागु कर्म नं बांमलाइगु हं । सम्यक बा:नं भीत 
गुलि ध्वाथुइकादिल । छं आमथे नुग: क्वतुंके मते चमेलीशोभा । भी 
शिखा छम्ह दुगु हे झीगु भाग्य खः । झीम्ह पुता खः झीगु लाहि ।” 
स्वस्तिराजं कलाःयात व्वहलय्‌ वास्या वास्या यानाः माया कयन । 

“जि शिखाया मां ख: । जिगु नुग: गुलि हियू जिं जक स्यू । 
मचांनिसें वयात सकसिनं हेला याइबलय्‌ जि नुग: तज्याइ थें च्वं। 
जिमि थःछेँ वनेबलय्‌ पिंकीचित छताजि याना: शिखायात छताजि 
याना: नकी जिमि भौपिसं । गुलाफचित छगू व्यवहार जितः मेगु 
व्यवहार याइ । भौपिसं जक छाय्‌ किजापिसं नं अथेहे याइ । अले 
हानं छं नं जितः हे जक क्वाइ” चमेली नुग:या दुःख प्वंकल । 

“ध्यबा दुपिन्त, ख्वाः दुपिन्त न्ह्याथासं मान सम्मान याइ । 
थ्व दुनियायागु दस्तुर हे खःनि । छन्त जितः जक हेला याःगु मखु । 
जिलाजं भाजु जुयाः ससलय्‌ वनेबलय्‌ विजय साहुयात याइगु मान 
सम्मान जितः मया: । अथे धकाः आमथे मन क्वह्यंका मच्वना जिं । 
नुग: चकके माः जक धइगु का । थःत दुगुलिइ सन्तोष जुइमा:” 
स्वस्तिराज मचांनिसें थः अबुपाखें यको ज्ञान गुणया खँ सीकाच्च॑ंम्ह 
जुल । 

चमेलीशोभां खँ हीकल, “सम्यक तःबाःया भौ लसतां 
अस्पतालयागु ठेक्का ज्या दु धाल मखुला ।” 

“जितः नं तसक॑ आशा खनावल। व ज्या ल्हाःतिइ काये 
दःसाला ज्यू । अन अस्पताल दयेका च्चंथाय्‌ भीत क्वार्टर नं बी हं” 
स्वस्तिराजया सलय्‌ आशाया किरण दु । चमेलीशोभाया नं मिखा 

चकन । 

“झी अन हे च्चंवना: ज्या या:वनेगु जुइ ?” चमेलीशोभां 
धाल । 

“अथे हे जुइ । उलि जक मखु । व डाक्टर लसता नं तसक 
सःस्यूम्ह थें च्वं । व व्यवस्थापन समितिइ नं दु हं । थ्व अस्पतालयागु 
ठेक्का क्वचायेवं अनं मर्म्मत सम्भारय्‌ जागीर नं मिले यानाबीफ 
हं । जिके न्यनाच्वंगु न्ह्याःला धकाः” 

“छि छु धया दिया” चमेलीशोभा ख्वा: चक । 

ज्यू धया । मज्यू धायेगु खँ हे मदु । कीगु थ्व चिकिधंगु 
सिँकःमि ज्यासलं गाइ मखुत भीत । अन क्वार्टरय्‌ च्वंवने दःसा तले 
प्यतँ छक्‌ नं बालं बरिया छोये दोबदो आपा: दइ । जि थथे मतिइ 
तयाच्चना ।” 

“ म्हगस जक जुइगु ला” चमेलीशोभां भचा चिसलं धाल । 

“आशावादी जु चमेलीशोभा । भीत सम्यक तःबा:या परिवारं 
यको भलसा बियाच्वंगु दु ।” स्वस्तिराजं धाल । 

“सदां नं सम्यक तःबाः व शीलदेवी तःमांपिसं छिगु मांबाःया 
गुणगान यानादी । साःप हे भिंपिं जुइ वयूकःपिं। जि अभागी 
माजुबाजुनापं नं स्वने मखं ।” चमेली शोभां नुग: मछिंकल । 

“जिमि मां व बाः सदां नं विहारय्‌ वनी । जितः मचांनिसें 
बृद्धया धर्म ज्ञान ख स्यनादी । लिपा जूबलय्‌ सदां ध्यान यायेगु 
यानादिल । जितः नं स्यनादिल । भीत धर्म हे पासा खः जीवनय्‌ 
धकाः भलसा बियादी । जीवनय्‌ धर्म ज्वनाः न्ह्याःवनेगु धकाः मन्त्र 
थें स्यनादी ।” स्वस्तिराजं धाल । 

“छिं नं जितः न्ह्याबलें धयादीगु दु । जिं मथ्‌ धायेला गो” 
चमेली शोभां धाल । 

“उकि धयागु चमेलीशोभा । छं मन तये सयेकि धकाः । 

थःथःगु कर्म अनुसार भीगु भाग्य जुइ” स्वस्तिराजं धाल । 

“छिगु पाखें जिं ज्ञानगुणया खँ न्यना च्वंसां जि मन तये 
मस: । जिगु तं वये योगु बानि मज्यू । मचांनिसें सयेके सीकेमाःगु 
खनी” चमेलीशोभां धाल । 

“अथे जुया: जिं शिखायात स्यनेकने यानाच्वनागु बौद्ध परियत्ति 
ब्वंकाच्वनागु” स्वस्तिराजं धाल । 

“मखंना छिं। छिसं कंगु बुद्ध भगवानूया बाखं जितः वयाः 
कवइ शिखां । जितः स्यना ब्यू वयाच्चनी व मचां। वं दकों थू। 
मथूगु छुं नं मदु धया” चमेलीशोभां न्हिला: धाल । 

“भीसं शिखाया भविष्य जक चिन्ता याये । मेगु नुग: क्वतुंके 
मते चमेलीशोभा” स्वस्तिराजया नं ख्वा: मुसुका । 

“यो मां यो बा: जा नये पित्यात” तलं शिखा हालाहल । 

“वल वल नु” निम्हसियां पाःलाक्क धाल । निम्हं न्हिला 
ख्वालं थाहां वन । 

७ 

ब्व ट 
तृतिं बय्‌ मचू 


अपायधंगु लिभिंग लाउन्जय्‌ भव्य भव्यगु सोफाय्‌ फेतुनाः 
म्ह्यायमचा लिलाधू छोयाहइ धकाः पियाच्वंपिं थःथितिपिं । गुम्ह 
गफ नं यानाच्चन, टिभि नं स्वयाच्चन । तर सकसियां मन आतुर 
म्ह्यायमचा पिंकी लिलाधू वःगु स्वयेत । पिपिउँ थःथितिपिं आय्‌ हे 
बुल । सकसियां न्हिनसिया कौला न:गु नं क्वला: थें जुइधुंकल । 

गुलाफशोभा धा:सा इरुथिरु जुयाच्चन, थाहांकुहां जुयाच्चन । 
फोन जक यानाच्वन उखेंथुखें । 

“अय्‌ भमचा गुलाफशोभा सकसितं क्वाक्क च्या छको त्वंकेगु 
ग्वसा: यायेमाल का । आयबुल सकलें । जिपिं तापाक्क लिहां 
वनेमानिपिं । कि म्हाःल वना हे छोये धाये ला ।” छुच्चा पह वयेक 
हालेत ला ता: लाःम्ह हे खः माइ निनि छम्ह । 

माइ निनिया खँ ताया: गुलाफशोभा न्ह्योने वल । व नं 
मातय्‌ जुइगु ला कमम्ह मखु” माइ निनि । इपिं त:धंपिं साहुतय्‌ 
दस्तूर ताहा: जुयाच्चन जुइ । भीसं सालाः हये मज्यू । का:वंपिं ला 
न्हाचः हे छोयागु । जिं चिया व स्नायक्सयागु व्यवस्था याये ।” अले 
वं आपलखं थः तता चमेलीशोभापाखे स्वयाः धाल । 

“यो चमेली तता भुतुलिइ छको धयाब्यु रे क्वाक्क च्या 
हयाव्यु सकसितं धकाः” गुलाफशोभां थः ततायात ज्या वात । 

केहेनं सकसियां न्ह्योने यो तता धकाः थः ना:गुलिं चमेलीया 
मन थाहाँ वल । 

“दये ज्यू । चिनी दुगु मदुगु छुतय्‌ यायेमाली हला” चमेलीया 
सः हे तसः । 

ज्यु ततां स्वया: यानाब्यु रे” गुलाफशोभां धाल । 

चमेली लसतां भुतुलिइ दुहां वन तुति खुत्यां काकां । 

ज्या याइपिन्त ज्या वात च्या दयेकि धका: । धाय्रम्हं चमेली 
शोभां सकसितं च्या इना बीगु ज्या यात । भुतुलिइ ज्या याइपिन्त 
धयाः स्नायूक्स नं हयेकेबिल । शिखा छम्ह नं मांम्ह नापं चंचं धाया: 
च्या व्यू जुयाच्चन । छम्ह निम्हसिनं शिखायाके च्या मका: । न्हाय 
कयकुंका: शिखायात मसोसे ख्वा: फस्वकल । थ्व खनेवं छकोलं हे 
चमेलीया मूड स्यन । वं थःत च्या का हे मकासे कोथां पिहां वन 
शिखायात च्वतुक्क साला: । 

“योमां जित: च्या हे मथ:नि धयां” शिखां हाहां मांम्हसिया 
ल्यू ल्यू बन । 

न्हिच्छिं लयूताःगु वया मन स्यन। लबय्‌ तयातःगु मेचय्‌ 
म्ह्यायूनापं फेतुत । वयेके मखु धाःसां मज्यू वया मिखां ख्वबि 
वयेकल । पलख लिपा दुनें ज्या याइम्ह छम्ह वयाः च्या निगू ज्वनाः 
इमित ब्यू वल । शिखां आहा च्या धया: काल । चमेलीशोभां च्या 
मकाः । च्या व्यूवःम्ह वन । 

चमेलीशोभां थथे याःगु सिया: गुलाफशोभा वयाः घेंघें मिंक 
हाःवल, “न्ह्याबलें आमथे जात्रा यानाच्वने माःका तताया नं । सुनां 
छु धाल अपाय्च्चः । अखुन्हु म्ह्यायूमचा पित बियाबलय्‌ नं अथे हे 
जात्रा यात का जिमित छिमिसं । छाय्‌ ब्वना हयेगु ले व शिखाचित 
वंवंथाय्‌ । सुंक छेँय तोता थकूसा गाःगु नि ।” 

पलख न्ह्यो जक तता धका: धाःगु सलं जलं त्वःगु निभाः 
धायेवं हे सुपाचं भुन निम्ह तःकेहँया ख्वालय्‌ । 

“खः खः जिमिसं जात्रा यावल छिपिं साहुतयथाय्‌ । म्वाःसां 
वया का जिपिं” चमेली नं हाल । शिखां त्वा: च्वामुका: चांम्हेसित 
स्वयाच्चन । 

गुलाफशोभां धाल, “ततां छाय्‌ जितः महिनागु । जिगु छु 
द्रपं दु ।” 

“द्रपं छंगु मखु जिगु । छन्त स्वाहाने कृतुके व्यूसा गाःगु जिं 
अबले । जिन्दगीभर लंगड़ी धायेका च्वनेमाली मखुगु” चमेलीशोभां 
धाल । 

थः ततायागु खं गुलाफशोभाया नुगः हे थुं मिन । वं धाल, 
“जि मचाबलय्‌ भासं मस्यूबलययागु खँ कयाः जितः गुलि क्वायेगु 
छं।” 

“जि थें लंगड़ी जुया: म्वाये नंसा सी छं” चमेलीशोभां 
धाल । 

“ततां जितः गबले माया यानागु दु केहँचा धका: । जिगु 
जुनिं मस्यू” गुलाफशोभाया नं नुगलय्‌ स्याःगु खँ भयबिल । थः 
मचाया इहिपा:या लसताया बखतय्‌ थः हे लाहिया सहदे ततां थथे 
धायेका च्वनेमाःबलय्‌ गुलाफशोभाया नं नुगलय्‌ स्याः । 

“जिं माया यायेमाःला । छन्त माया याइपिं हजार दु । जितः 
थें लोकं हेला याका च्वनेमा:गु मदु । जिमि मचायात हेला याःथें 
छिमि मचायात हेला याका च्वनेमा:सा छं सी” चमेलीशोभाया नं 
थःगु हे नुगः खँ । 

तताकेहेँ निम्हसिया म्हुतुं म्हति म्हति कःनि मुयाच्चन । धन्य 
इमि निम्ह तताकेहेँपिं लबय्‌ च्वनाः हालाच्चंगु सुनां वाः मताः । 

उथाय्‌ लाक्क हे गेट चा:गु स: वल । घ्वार्रर घ्वार्रर गाडी 
स्वंगः दुहां वल । सकसियां च्याचि हे ल्वःमन। लिलाधू वःम्ह 
म्ह्यायमचायात लसकुस यायेत पिने थ्यन सकलें । 

दकसिबे न्ह्योने वःगु गाडि पिहां वल इहिपा: यानाः लिलाधू 
वःम्ह म्ह्यायूमचा । पकरि जक मदु, मखुसा वयात राजकुमारी सुनां 
मधाइ । 

क्यबय्‌ च्याकातःगु मतया जः पिंकीयागु म्हय्‌ लाःबलय्‌ 
वयागु म्ह छम्हं ज्वाल्ल हे थीत । वं तियातःगु तिसावसः सर्गतय्‌ नगु 
सरह खनेदत । तजाःगु लाकां, भ्यालभ्याल लूगु लेहंगा घयसुनाः व 
तीजक पला: छिना: न्यासि वल । चसिचागु म्हय्‌ भयातुसे च्वंगु 
लेहंगां वयात न्यासि वने हे थाक खनेदु । वयात लमिं बः बिल । 
पिंकी थःछँय्‌ दुहां वल । वया ल्यू ल्यू वयात ब्वनाह:पिं दुहां वल । 

पिंकीया न्ह्योने धिसिलाक्क खने दयेक वल माइ निनि अले 
धाल, “थँजिपिं सकसितं अनि याये धायेमाः गय्‌ । आः छ म्ह्यायमचा 
जुइधुंकल ।” 

थँजिपिन्त अनियाये धाधां छयों क्वछुकल पिंकी । “भाग्यमानी 
जुइमा, सुखी जुइमा, याकनं कायूमचाया मां जुइमा” सुवाःया वा 
गात । 

ल्यूने थ्यंक दनाच्चंम्ह चमेलीशोभायात धाःसा पिंकी मखं 
पहयात । 

तीजक पला: छिछिउँ पिंकी सोफाय्‌ फेतुत, “आयामा सिक्क 
हे त्यानुल” न्यासि चा: सलं धाल पिंकीं । 

“गयच्व॑ले पयूनं वने थाक्‌ कि अःपु” माइ निनिं हायेकल । 

“थाक्‌ सिक्क हे थाकु । जित: ला सिक्क हे त्यानु वस: तिसा 
गयाःगु भयातु उहू ...” वया न्यासि चाःगु सः उन्याथुन्याः हे मसिउ । 

“मेगु खँ मयल का आम छंगु म्ह छम्हं जाःगु तिसा निं क्यं 
रे जिमित” माइ निनिं धाल । 

पिंकी न्हापालाक्क थ:के च्चंगु तिसा छको निं ल्हाःतिं थिया 
कयन । वया ख्वालय्‌ तिमिला थित । बराय्‌ चाचां धाल वं, “थ्व 
हेराया मा: ससःबाज्यां ब्यूगु सेट, थ्व गिन्नी माः व लया चुरि 
अजिमाःजुं ब्यूगु सेट, थ्व भिम्पुयागु सेट ससःअबुं व्यूगु, चन्द्रहार 
माजुं ब्यूगु, थ्व मोतिया सेट तताजुं ब्यूगु । अले थ्व हेरायागु हर्ट सेप 

लकेट जिमि भाःत मञ्जिलं ब्यूगु ।” 

पिंकी छता छता तियातयागु तिसा ब्वया: क्यंबलय्‌ स्वःपिं 
प्याखं स्वयेथें स्वयाच्चन । 

“न्यनेस्वये हे मनं थें का हला ।” 

“भाजु नं गुलि हायण्डसम । स्यू सः उलि हे अमेरिकाय्‌ 
ब्वनाव:म्ह । म्हिगः दुचायेकः वःबलय्‌ तिनि म्हसिल गुलि भलादमी 
का हला” छम्हसें धाल । 

“गाथे जक भाग्यमानी हला भी पिंकी ला” स्वयाच्चँपिसं 
धाल । 

“थ्व भाग्यमानी जुइगु, अभागी जुइगु दकों हे थःथःगु कर्मया 
खेल धाइनि । न्हापा न्हापा यको दान पुण्य याना वयागु द:सा थ्व 
जुनी धन सम्पत्तिं पूर्ण जुइ । शील पुण्य याना वया दःसा रूप 
लावण्य बांलाइ, स्वस्थ जुइ । थ्व दकों धर्म नियम धाइनि” शीलदेवीं 
बुद्धिमतापूर्वक खँ पितहल । 

“खःनि कर्मय्‌ पिना वयागु दयेमाः धाइनि” छम्हेसियां धाल । 

“झी पिंकींला दान पुण्य नं यको हे याना वल जुइ । शील 
पुण्य नं यको हे यानावल जुइ” मेम्हसियां धाल । 

“अथे हे ला धायेमाल नि । थम्हं प्यूसा थम्हं लये दइ । कर्म 
नियम धाइ नि” शीलदेवीं धाल । 

“शीलदेवी मुमा यको ज्ञान गुणया खं न्यनाच्वंम्ह जूगुलिं 
अथे धाये सः” छम्हेसियां धाल । 

खँधा: मेखेर न्ह्याःगु गुलाफशोभायात मयूल । वं स्याच्चुक्क 
धाल, “धर्म कर्मया ख आसे ले । पिंकीयागु खँ निं न्यनेमाल का ।” 

पिंकी थःगु खँ स्वात, “छगू क्यने ल्वोमन जिगु बायूग छको 
बियादिसँ सा” पिंकीं लमिपाखे स्वया: धाल । 

लमिं वयात बियाह:गु ह्याउंसे च्वंगु ज्वाराज्वारा थीगु बायूग 

बिल । पिंकी बायूग चायेका: उकि भ्वं निपा: पिकाल । अले धाल, 
“थ्व जिगु नामय्‌ बैंक अकाउण्टय्‌ दश लाख ध्यबाया FD कार्ड ह॑ । 
अले थ्व एअर टिकट । यूरोपय्‌ चाःहिउवनेगु हं जिपिं हनिमून ।” 

“अहो सा सकसियां” छगूपाखं धाल । 

“लिलाधू वंम्ह भमचित हनिमून टिकट बीगु धइगु ला न्यने 
हे मनंका हला” सकसियां खँ जुल । 

पिंकी न्यासि न्यासि चाःगु सलं नवात, “जि नं गजा:गु 
सरप्राइज हे जुया का । स्वीट्जरलायण्ड, जर्मनी, इटली, ग्रीस, 
पोर्टुगल, फ्रान्स वनेगु हं जिपिं । ०h९०१९९॥ ४154 कायेगु हं । जि 
ला सि हे मस्यू। न्हापा जिपिं डेटिंग वनेबलय्‌ गबलें नां मका: 
मञ्जिलं । जितः सरप्राइज यायेगु धकाः मधयागु हं ।” 

विदेशय्‌ वने नंसां इण्डिया व बैंकक तक जक बनेनंम्ह 
पिंकी यूरोप चाःहिउ वनेगु व नं भाःतनाप हनिमून वनेगु । एयर 
टिकट ल्हा:लिइ क्यनाच्चंम्ह पिंकी सर्गतय्‌ थ्यंथें च्वं । 

“वःगु मछि देश वनेबलय्‌ गुलि त्यानुइ जुइ म्हाःल जि ला । 
बैंकक वनाबलय्‌ ला गुलि त्यानु जि लुमं” वं धाल । 

“छुँ त्यानुसा छिमि भाःतं बुया यंकी का छन्त” स्वयाच्चंम्ह 
छम्ह थःथितिं ख्या: यानाः धाल । सकलें हर्रर न्हिल । 

“धात्थें जित: ला युरोप चाःहिलेगु तसक हे ०xcited 
जुयाच्चन । थथें हे प्लेनय्‌ ब्वये मास्ति वयेधुंकल ।” 

पिंकी विदेश वनेगु खँ पित ह:गुलिं मांम्ह गुलाफशोभा धा:सा 
थथे धाल, “आः थथें वने फइमखु नि । व्याहाया त्यानु लंकेमालनि । 
आः भचा थ:छँय्‌ निं चाहिनाः च्वनेगु का ।” 

“तुरुन्त गन जुइ ममि नं छु धाइ बाः । भिसा कायेमानि । 
ममिं उलि नं मस्यूला । टिकट जक तिनि का थ्व” थःगु ल्हाःतिइ 
च्वंगु एयर टिकट कयना: पिंकी मांम्हेसित धाल । 

पिंकीया त्यांत्यां खँ न्यनाच्वंम्ह लमिं धाल, “पिंकी थःछेँ जक 
थ्यने धुनेवं सः हे ततःसः जुल नि । न्हाचः अन कोछुनाच्वंगु गयच्वं 


3 
hen 


छया हे धमस्वाः ।” 

“भमचा धइपिं मछाले ला माःनि” माइ निनिं नवात । 

“छाय्‌ मछालेमाःगु भमचा धइपिं ।” वातावरण हे मेगु थें 
च्वंक शिखा छम्ह घायक मिंक थपायूसकं हालाहल । 

वयागु सलं सकले छको अवाक जुल । 

“थ्व शिखा तता छम्ह छाय्‌ न्हिच्छिं हे वयेमाःगु । वया छु 
ज्या थन । सोभित हे मदयेक हालीगु बाहेक मेगु छु ज्या वया” पिंकी 
ख्वाः स्यंकाः मांम्हसित धाल । 

गुलाफशोभां छुं मधाः, ख्वा: जक पकूपक्‌ चिंकल । 

सुनां छुं हे धाये मलाः शिखा हुरर हे वना: पिंकीया लिक्क 
वनाः हाःवन, “गयाःगु बांलाः जिमि पिंकी । सिक्क हे बांला: आहाःसा । 
योमांसा गुलि तिसा तियातःगु झन हे बांला:। भी फोटो काये 
न्हि ।” 

शिखा वया लिक्क वना: थःगु मोबाइल संकल । 

पिंकी गपायूसक ख्वा: स्यंका: शिखायात तम्वः ख्वालं स्वल । 

“छुंगु न्यताः नाइसे च्वं हला” धया: शिखां पिंकीया न्यतालय्‌ 
थीत लहा: यंकल । 

“छी ... जितः ला सिक्क हे घच्चा थज्या:पिं मनूत खना:” 
धयाकथं पिंकी शिखायात च्वत्यंक घ्वाना छोत । फी मफया: शिखा 
थस्स पा:वन । 

“योमां जितः केहँँचां घ्वाना छोत” द॑ नं मदंसे अन हे 
हालाच्वन । 

अपायजि रहर बहर यानाच्चंथाय्‌ छकोल वातावरण हे हिल । 
सकलें वाताहां जुल । 

“गथे ल्या: थथे जात्रा जक यायेगु ला छिमिसं जिमित” 
गुलाफशोभां तमं न्याक्क हे हाल । 

पिंकीयात वसः तिकीम्ह हेयर ड्रेसर सुनीता नं अन हे दु। 
पिंकीयात तिसा वसः तोकेबीत धका: थौं नं वयात सःतातःगु ख: । 
उम्ह सुनीतायात धाःसा व दुष्य असह्य जुल । वं न्ह्योने वनाः 
शिखायात थना बिल । 

वं पिंकीपाखे स्वया: धाल, “पिंकी थ्व छिमि तःमांया म्ह्याय्‌ 
धइगु मखुला । छं तता मखुला । आमथे 15७९॥३४९ याये मज्यू थें 
च्चं जिं स्वये ला” थथे धया: सुनीतां शिखायात थना: मेखेर ब्वना 
यंकल । 

“तःमांया म्ह्यायूला कायूला सुनां धायेफु” सुनानं थथे धाःगु 
तायाः सुनीता थपक्क दित । वं शिखायात तुंक स्वल । सुनीताया 
ख्वा: गम्भीर जुल । 

न्हाचःनिसें हंकन ध्याकुनय्‌ खने मदयेक फेतुनाच्चंम्ह 
चमेलीशोभां छयों हे धमस्वा: । 

“यो मां जितः केहेँचां घ्वाना छोत ...” धयाः शिखा थः 
मांपाखे ब्वांवन । 

चमेलीशोभां धाःसा न हे मवा: । लिपा वाथाक्क दनाखतं 
शिखायात ल्हा: ज्वनाः लुखापाखे वन । सुनीता नं इमि ल्यू ल्यू वन । 

“आन्टि 7110 याना दीमते । शिखायात ८०7९ यानादिसं” 
सुनीतां धाल । 

“धन्यवाद मयूजु जिपिं लिहां हे वनाछोये” चमेलीशोभां 
धाल । शिखायात लहा: ज्वना: चमेलीशोभा लुखां पिहांवनेत्यन । 

इपिं पिहां वनेत्यंगु खना: सुनीतां धाल, “आन्टि डिनर नयाः 
झायेमाःगु ।” 

“म्हाःल वना हे छोये छित: धन्यवाद” चमेलीशोभा लिहां 

वनेत जुल । 

इपिं लिहां वनेत्यंगु खना: बाज्योति वंम्ह इमि थःथिति मिसा 
छम्हसें पं वल, “मज्यू छिं चमेलीशोभा मयजु । बेलि यानाः भासं ।” 

“म्हाःल थज्याःगु हेला याका: च्वने नं मयूल” धयाकथं 
चमेलीशोभा शिखायात ल्हा: ज्वनाः फताफत हे वन । गेट पिहां 
वना छोत । 

सुनीता व थःथितिम्ह मिसां वातां स्वयाच्चन । 

भमचाया वसः तिसा स्वयेगुली दंग जुयाच्चंपिं सकसित 
चमेली शोभा व शिखायात नुगलय्‌ लाःगु घा: खना च्चने लाःगु 
मखु । 

७ 

ब्व ४ 
शान्तिया त्वाथः 


यँया ज्योति भवनया प्रांगनय्‌ १२:०० बजेतिनिसें साधकपिं 
वयेगु शुरु जुल । धर्मश्रृंगय्‌ झिन्हुया विपस्सना ध्यान शिविरय्‌ वनीपिं 
साधकपिं वयालिसे रजिष्टर याकाच्वन । थन लच्छिया निन्हु थुकथं 
हे धर्मश्रृंग ध्यान केन्द्रय्‌ वनीपिं साधकत मुनी । 

“रजिष्टर याये सिध:पिं निभालय्‌ पियाच्वनादीसां ज्यू । बस 
वलकि भी वनेगु जुइ” सम्यक अन दुपिन्त धाल । 

ज्यू हस्‌ । जिपिं लं च्वने” म्हति म्हति बायूग छपो छपो 
ज्वना: अन मुनाच्वपिं मनूतयूसं धाल । 

“न्हूपिँ साधकपिन्त 01161191101 जुइ धाःगु मखुला” बर्मु 
ख्वा:वःम्ह ल्यायम्हचाम्हं ग्वसा: ग्वया च्वंपिंके न्यंवल । 

“खः छिउ । सकलें थ्यनकि १:०० बजे लिपा orientation 
०1४55 जुइ” सम्यक तायाः लिस: बिल । 

सम्यकया भचा लिमलाः खनेदु । अबायूती ज्योति भवनया 
गेटपाखें स्वस्तिराज दुहां वयाच्वन | वयात खना: सम्यक पलख 
दना: स्वल । वया ख्वा: चकन । दुहां वयाच्व॑म्ह स्वस्तिराज न्ह्योने 
मथ्यंतले दना: स्वयाच्चन । 

“नमस्ते सम्यक बाः । जि नं रजिष्टर याकेगुली गुहाली याये 
धकाः वया” न्ह्योने थ्यंकाः स्वस्तिराजं ल्हाः निपा जोड़य्‌ यानाः 
धाल । 

“नमस्ते । जिल का छ वःगु स्वस्तिराज । थन भचा गुहाली 
याइपिं भोलेन्टर मगानाच्चंगु । ठीक हे जुल । थौं पिनें वःपिं वरिष्ठ 
ध्यान आचार्यपिं नं दुगुलिं जितः नं भचा लिमलात ।” 

“छं म्ह्याय्‌ भी शिखा मयजु ठीक जू मखुला” सम्यक 
धाल । 

“ठीक जू । इपिं मां म्ह्याय्‌ निम्हेसितं शिविरय्‌ यंके धकाः नं 
मनय्‌ वयाच्चन । शिखा च्वनेफइला” स्वस्तिराजं धाल । 

“तसक  बांला:गु विचार । का लिपा खं ल्हाये । अन च्वनाब्युरे 
स्व । व याकःचा जुयाच्चन ।” रजिष्टर टेबलय्‌ कयना: सम्यक धाल । 

भुइजःसि च्वय्‌ दुगु धर्मश्रृंग विपस्सना केन्द्रय्‌ ध्यान 
याःवनीपिन्त व्यवस्था जुइगु थ्व थाय्‌ येया कान्तिपथय्‌ च्वंगु ज्योति 
भवन । थन लच्छिया निक्वः थथे मनूत मुनी । साधकपिन्त माःगु 
व्यवस्था जुइ । न्हपिन्त स्यनेकने नं जुइ । थन साधनाय्‌ वनेत 
पियाच्चंपिं मनूत छम्ह छम्हसिगु ख्वा: कान्तिमय । ज्या यानाच्चंपिं नं 
मैत्रीपूर्ण मिजासय्‌। मानो कि थ्व थाय छगू धर्मया पुसा पीत 
दयेकात:गु तःधंगु ख्यः । 

भचा इई वनेवं ज्योति भवनया क्याम्पय्‌ दुने ततःगोगु बस 
निगः दुहां वल । साधकपिन्त ध्यान केन्द्रय्‌ यंकीगु बस । भोलुन्टरपिसं 
छसिंनिसें नां काकां साधकपिन्त सःतल । म्हति म्हति पो ज्वना: 
बसय्‌ थाहां वन। उमेर वंपिं थःगु बायूग कःघाये मफुपिनित 
भोलुन्टरपिसं गुहाली यात । निग: बसय्‌ थाय्‌ मदयेक जा: । 

सकलें साधकपिन्त बसय्‌ फेतुके सिधयेवं स्वस्तिराज वया: 
सम्यकयात धाःवल, “थौं यक्व साधकपिं दुथें च्वं । जि च्वय्‌ थ्यंक हे 
वनाबीला गुहाली यायेत सम्यक बाः” स्वस्तिराजं सम्यकयाथाय्‌ 
वना: धाल । 

“जि ला ज्यू । तर छन्त लिहां वयेत साधन मदइला हानं” 
सम्यक धाल । 

“जि पब्लिक बसय्‌ लिहां वये नि” स्वस्तिराजं धाल । 

ज्यू का साधु साधु । बर छं छेँयू खबर यायेमाःसा याना 

छो” सम्यक धाल । 

ज्यू दये” धया: स्वस्तिराज बसय्‌ गल । फेतुइगु थाय्‌ मदये 
धुंकल । व दनाः हे वन । 

बस निगः सुर्रर न्ह्यात शान्तिया त्वाथः गयेगु लँपुपाखे । 

भुइजःसि च्वय्‌ व शान्तगु थासय्‌ वनेत पाःगयाः बस थाहां 
वंलिसे च्वनावंपिनि मन याउँसे च्वनावल । ख्वा: प्रफुल्ल जुयावल । 
मजुइ छाय्‌ तथागत शास्तां कयना बिज्याःगु दुःखं मुक्त जुइगु लँपु 
म्हसीकेगु थाय दु अन विपस्सना ध्यान केन्द्र । गेटया न्ह्योने बस 
दिकेवं बुलुह मनूत बसं कहां वयाः ध्यान केन्द्रय्‌ प्रवेश यात । 

व थाययागु अदभूतगु शान्ति । दुने पलाः तयेवं म्ह छम्हं 
सिचुकू । मनूतयगु स्वभाव यन्त्रवत शान्त जुयाबं । ध्यान यायेगु 
थायपाखे वनेत स्वाहाने त्वाथः त्वाथः कहां वनेगु दु । साधकपिं बुलुहुं 
स्वाहानें कुहां वन । भचा क्वसं थःगु निवास कायेत न्यनेकने 
यायेमाःथाय्‌ लाइन च्वन सकलें । सुं हथाय्‌ मचा: । न्हापा लाः त्याः 
यायेगु प्रवृत्ति नं मदु । कोथाचा दुने च्वनाः ज्याखँ यानाच्चंपिसं 
वःपिन्त मैत्रीपूर्ण व्यवहारं मिजास यानाच्चन । साधकपिनिगु ध्यबाया 
पर्स, मोबाइल कयाः दुने हे म्हिचाय्‌ सुरक्षित तल । साधकपिसं 
आवलि पिनेयागु संसारनाप बिल्कुल स्वापू तये मज्यूगु अनया नियम । 
साधकपिन्त निवासयागु भ्वं बियालिसे लसकुस यायां छोल । 

थ्यंकःवःपिन्त च्या व बिस्कूतया खसा: दु । वःलिसे च्या 
बिस्कुट बियाच्चंम्हस्या ख्वा: यचुसे । मानो कि छम्ह रागविहीनम्ह 
व । कान्तिमय ख्वा: सकसियां । च्या बिस्कुट काकां वन । छचाःलिं 
मेच तयातःगु दु । छगू छगू मेच ल्ययाच्चन । 

थः थः अपरिचतिपिं सकलें । तर च्या त्वनेगु भवलय्‌ म्हसीका 
कालबिल ज्या नं जुयाच्चन । 

“कन्हेनिसें ला आर्य मौन जुइ । थौं हे म्हसिके तासिके याये 

खला” थथे ख जुयाच्वंपि नं दु । 

भोलुन्टरपिसं साधकपिन्त च्वनेगु आवास गृह क्यनेगु ज्या 
यात । साधकपिनिगु सामान पो ज्वनाबिल । इपिं च्वनेगु थाय्‌ क्यना 
बिबिउं वन । 

स्वस्तिराज नं थाहां कहां जुया: व हे ज्याय्‌ लगय्‌ जुल । वं 
ध्यान च्चंवःपिं साधकपिनिगु हलंज्वलं क्वबिया: इमित गुगु छुँचाय्‌ 
गुगु कोथाय्‌ च्वनेगु धकाः थाय्‌ क्यनेगु ज्याय्‌ तल्लीन जुल । 

बुलुहँ सकसिगुं थायूबाय्‌ थासय्‌ थासय्‌ लात । लँपुचा पतिं 
निर्देशन बीगु बोर्ड तयातःगु दु । निर्देशन बोर्डय्‌ च्वयातःगु आखःग्वः 
ब्वना: गबले छुछु यायेगु धकाः नियम सीकाच्चन न्हूवःपिं साधकपिसं । 

ज्या कवचा: थें च्वनेवं स्वस्तिराजया लिहां वने ला च्वने ला 
छुयाये छुयाये जुया: याकःचा दनाच्चन । 

ल्युनें सुनानं, “नमस्ते स्वस्तिराज भाइ ।” धाःगु सलं वं 
लिफः स्वल । मदन गुरुबा: खनी । वसपोल थुगु ध्यान केन्द्रया प्रमुख 
आचार्य । थ्व हे थासय्‌ च्वनाः सकसित धर्मरसपान याकाच्वंम्ह 
श्रद्धेय व्यक्ति । 

“नमस्ते गुरुबाः” धयाः वं म्ह क्वछुनाः आपालं आदरभाव 
तया: नमस्ते धाल । 

“म्हं फुला स्वस्तिराज भाइ । शिविर च्चं कायागु खः कि 
धर्म सेवाय्‌ । छि ला थुखेपाखे मभा:गु नं यको दत थें च्वं” मदन 
गुरुबाःनं मैत्रीपूर्ण शिष्टाचार खँ ल्हात । 

“गुरुबा: थौंला जि पलख जक गुहाली याये धका: वयागु” 
स्वस्तिराजं भचा सुख मदुगु भाव ब्वया: धाल । 

“ठीक जू बांला: । फइबलय्‌ झासंँ रे” मदन गुरुबा:नं धाल । 

स्वस्तिराजयात गुरुबा: ध्वदुक नाप लाःबलय्‌ छकूचा खं 
ल्हायेगु मंदत । वं इनाप यासे धाल” गुरुबा:या लिला:ला थें आ:बलय्‌ । 


जिगु लः :: ८९ 


छगू खँ सल्लाह यायेदःसा ज्यू ।” 

छु खय्‌ थें” मदन गुरुबा:नं धाल । 

“जि म्ह्याय्‌ नीदँ दत । भचा 19011119] मज्‌ व । ध्यान 
शिविरय्‌ तये जीला” स्वस्तिराजं धाल । 

“फेतुना: खँ ल्हाये का नु” धया: मदन गुरुबा:नं लिक्कसं 
फेतुइगु थाय्‌ दुपाखे ब्वनायंकल । 

“म्ह्यायूयात छु जूगु ले” मदन गुरुबाःनं ख तल । 

स्वस्तिराजं भचा मछिं पहलं धाल, “व जन्म जूबलय्‌ हे 
भचा त्यामजि ।” 

“खँ ल्हाये मसः ?” गुरुबाःनं न्यन । 

“खँ ल्हाये सः। आखः ब्वंका नं तया । नाक व्वने मफ्‌ । 
दिमाग उलि तेज मज्‌” स्वस्तिराजं अभ त्यामजिक धाल । 

“ध्यान शिविरय्‌ च्वनेत उकि छुं मपं । ध्यान च्च॑लिसे प्रज्ञा 
बढय्‌ जुइ झन । छिं स्यूम्ह हे खःनि ।” गुरुबाःनं धाल । 

“स्यू तर जि मचा भचा त्यामजि । म्ह्याय्‌ काय्‌ ल्वाकज्या ...” 
अकमक सलं धाल स्वस्तिराजं । वया सः थरथर खाःगु सीदु । 

मदन गुरुबा: गम्भीर जुल । पलख निम्हं नमवाः । 

भचा लना: बुद्धिमतापूर्ण खँग्वः गाका दिल मदन गुरुबाःनं, 
“विपस्सना ध्यान परमार्थ ज्ञान बीगु खः । परमार्थ धर्म थुइकेबलय्‌ 
न अन मिसा धका: दइ न मिजं धका: । लः, मि, फय, चां दयाच्चंगु 
शरीरय्‌ चेतना वा चित्त स्वानाच्चंपिं सत्वप्राणी धाक्व पञ्चस्कन्धया 
छपुचः जक हे मखुला । मिसा, मिजं वा तेश्रो लिंगी हे थजुइब्यु, पशु 
पंक्षी, कीतपटंग जक लाछु देवब्रह्मापिं तक थुलि हे पञ्चस्कन्धारी 
खः । स्वस्तिराज भाइ छित: थुइकेमाःम्ह मखु । छि मचायात थ्व ति 
बांलाःगु ज्ञान बीगु थाय्‌ मेगु दइ मखु | शिविरय्‌ हयादिसँ । बरु 
आवंनिसें भचा भचा आनापान ध्यान अभ्यास याकादिसँ | छिं हे 

स्यनाः याकूसां ज्यू । मखुसा मिनि आनापान शिविरय्‌ निं यंकादिसँ” 
मदन गुरुबा:यागु मैत्रीपूर्ण भावं जाःगु खं स्वस्तिराजया नुग: याउँसे 
च्वन । स्वस्तिराजया ख्वा: कान्तिमय जुल । 

“आनापान सति स्यनाः भचा भचा याका तइगु दु। बौद्ध 
परियत्ति नं ब्वंका तइगु दु वइत” स्वस्तिराजं धाल । 

“अथे जूसा तसक बांला: । शिविरय्‌ हयेगु ग्वसा: यानादिसं” 
मदन गुरुबांनं चोछाया: धयादिल । 

सारगु थुलि खं ल्हाल्हां द्यो खिउंखिउँ धाया वल । स्वस्तिराजं 
धाल, “थौंयात जि वनाछोये ।” 

ज्यू झासँ । लिबायेवं बस मदये नं फु” मदन गुरुबा: दनाः 
मैत्रीपूर्ण दृष्टि बिया: अनं थाहांवन थःगु निवासपाखे । 

गेटं पिहां वना: भचा ल॑य्‌ कहां वंबलय्‌ माइक्रो बस 
दिकातःथाय्‌ थ्यन । माइक्रो बसय्‌ फेतुत 'शिखायात ध्यान याके 
जिं । अलेतिनि वया बुद्धि दया वयावइ । वं थःत थम्हं कःघाये फइ' 
नुगलय्‌ खँ वावां वया नुग: कपाय्‌ थें ब्वल फुर्रर । 

स्वस्तिराजं शिखायात बुलुहुँ बुलुहँ ध्यान अभ्यास याकेगु 
रवसाः ग्वयाच्वंगु । मदन गुरुबा:यागु प्रेरणां थों तसकं लुधंफुधं जुल 
वयात । 

लँ ताहाः । ट्राफिक जाम पुलाववं छेँय्‌ थ्यंबलय्‌ बेलि यायेगु 
ई जुइधुंकल । मातं तोता: च्वतय्‌ थःपिं द्यनेगु कोथाय्‌ दुहां वन । दुने 
कोथाय्‌ सम्यक बाः छम्हं झायाच्चंगु खनेवं वया ख्वालय्‌ जल्लं मत 
च्यात । 

“सम्यक बाः थन भायाच्चना दीगु खनी” स्वस्तिराजं दंग 
जुया धाल । नमस्ते नं धाये ल्व:मन वया । 

“थौंया ज्या दको सिधल । ज्योति भवनय्‌ छं शिखायात 
ध्यान शिविरय्‌ यंके धइगु बिचा: प्वंकूगुलिं उकिया खं ल्हाये धका: 

वयागु ।” सम्यक धाल । 

“सम्यकबाःया पला: लायेवं जि गरिबया छुँ धन्य जुल” 
स्वस्तिराजं भावविभोर जुयाः धाल । 

“स्वस्तिराज छ तसकं औपचारिक जुल । छिमि अबु दुबलय्‌ 
न्हिच्छिं वयेवने यानाच्चनागु छुँ थ्व । छं मस्यूगु मखु” सम्यक धाल । 

“स्यू व ला। बरु च्या त्वनेगु हये न्हि” स्वस्तिराज अझ 
औपचारिक जुल । 

“म्वाःल स्वस्तिराज । जितः च्या त्वंकेधुंकल चमेलीशोभां । 
शिखां हे च्या बीह:गु। जि शिखानापं ताउबिक खँ नं ल्हायेधुन । 
वयाके सयेके सीकेगु यक्व लक्षण खना जिं। मुख्य नं वयात हीनता 
बोध जुइके बी मज्यू” सम्यक धाल । 

“समस्या दु । समाजय्‌ हेला मिखां स्वइगु वयात । नागःतुगः 
याइगु । थुमिगु जन्मयात हे धिक्कार यायेगु मनोवृत्ति समाजय्‌ 
मनूतय॒के दु ।” स्वस्तिराजं दुःख प्वंकल । 

“जीवनया प्रत्येक क्षणय्‌ कीत सम्यकसम्बुद्वयागु धर्म बाहेक 
तःधंगु लिधंसा मदु । थ्व थुइके माल स्वस्तिराज छं” सम्यक ज्ञान 
बिल वयात । 

“हजूर सम्यक बा: । जित: जिमि बाःनं बियाथक्‌गु थ्व हे 
शिक्षाया लिधंसा कया: जि धइर्य यायेत स्वयेगु खः । तर परिस्थितिनाप 
ल्वायेगु शक्ति बमलाःनि जिके” स्वस्तिराजं धाल । 

“नुगलय्‌ मैत्री, करुणा, मुदिता व उपेक्षा वृद्धि या । शक्ति 
अथें तुं दया वइ” सम्यक धाल । 

“खः हस्‌ ।” स्वस्तिराजं धाल । पलख सुम्क । 

अले स्वस्तिराजं धाल, “छिसं सिया दियाला थौं जिं च्वय्‌ 
मदन गुरुबाःलिसे नं सल्लाह याना शिखायात ध्यान शिविरय्‌ यंकेगु 
खँय्‌ ।” 

“तसक बांला: ठीक यात” सम्यक धाल 

“वसपोलं आवंनिसें भचा भचा आनापान अभ्यास निं शुरु 
याकि शिखायात धया बिज्यात” स्वस्तिराजं धाल । 

“ठीक ज्‌ । अभ्यास दःसा झिन्हयागु शिविर च्वनेत सहज 
जुइ वयात । ध्यान अभ्यास नापनापं बौद्ध परियत्ति नं ब्वंकि वयात ।” 

“आनापान सति भचा याकातयागु दु। बौद्ध परियत्ति नं 
ब्वंका तयागु दु । थौंने चिकलां परियत्तिइ २ कक्षा पास यात । 
थुगसी ३ कक्षा ब्वंका तया । जातक बाखं न्यने तसक यो वया । जिं 
कनागु बाखं छगू छगू लुमं । व हे बाखं जान्या जुयाः हानं मांम्हेसित 
कनाच्चनी । उथें च्वंक कनेफु धयां” स्वस्तिराज न्हिला: धाल । 

“अहो खःला श्याबास । जिं धयानि वयाके सयेके सीकेगु 
लक्षण दु। भीसं शिखायात ल॑ क्यनेगु थ्व हे खः। छिमि अबु 
बियाथकूगु संस्कार छं क:घानाच्वन । जित: थ्व हे लयता जू” सम्यक 
धाल । 

इमि खंल्हाबल्हा यानाच्चंथाय्‌ लुखाय्‌ चमेलीशोभा खने दयेकः 
वल । 

“सम्यक बाः बेलि याना: भासं न्हिं। याकनं जा बुके जिं” 
चमेलीशोभां धाल । 

“मयूल स्यू चमेलीशोभा जिं बहनी जा मनया । ताकतुक 
छगू निगू नया: द्यनेगु” सम्यक धाल । 

“अष्टशील च्वनेगु ला सम्यक बा:” स्वस्तिराजं धाल । 

“अष्टशील थ्यंक ला मखु । अयनं कम नयेगु बांला: धकाः । 
अँ छगू ख लुमन | छिपिं अन म्यानमारं बिज्यानाच्चंम्ह सयादोया 
प्रवचन न्यंवये न्ह्याःला ? अन ज्यावलाखेलय्‌ 1909 स्कूलयागु 
हलय्‌ । तसक बांला: वसपोलयागु प्रवचन” सम्यक धाल । 

“जिपिं वये न्ह्याः । न्ह्याम्हं वये ज्यूला । पास माःला कि” 

स्वस्तिराजं मिखा चकंक कना: न्यन । 

“म्वाः म्वाः धर्मदेशना न्यनेत सकसितं स्वागत दु” सम्यक 
धाल । 

छु खुन्हु । गुइले वयेगु थें” स्वस्तिराजं न्यन । 

“दिन ला टोकय्‌ मजूनि । १:०० बजे शुरु याइ । सारे १२ 
तक थ्यंक: वयेमाली । शिखा व चमेलीशोभा नं वा । शिखायात 
न्यंका तयेमा: ।” 

“बाखं न्यने ला तसक न्ह्या: वया । अबुम्हं बाखं कनी । वं 
ध्यान बिया: न्यनाच्चनी । व हे बाखं जित: क॑वयाच्चनी वं । उथें 
च्वंक कने सः” चमेलीशोभां न्हिला: धाल । 

“ठीक जू वयात शान्तिया लँ क्यनाबीगु । वया जीवनय्‌ 
याउँक न्ह्याःवनी” सम्यक धाल । 

खः खः धइगु भावं निम्हसिनं छयों संकल । 

७ 

ब्व १० 


अप्रत्याशित 


हेयर ड्रेसर सुनीता छम्ह भमचित सप: हिंकाच्वन । बलम्बुइ 
छम्ह पासाया इहिपा: जूथाय्‌ भमचा छायपेत थ्यनाच्वंगु व । वं थःगु 
शिल्पकथं न्हूगु डिजाइन॑ सप: दयेकल । 

स्वयाच्चंपिं सकसिनं धाल, “गयाःगु बांलाः । मोडेलतय्‌गु 
हेयर स्टाइल स्वयां कम मजू ।” 

सुनीता लयूताल थःगु शिल्पयात चोछा:गु न्यनाः । 

“छिकपिसं बांला: धयादीगुलिं जितः मन खुशी जुल । थःगु 
ज्याय्‌ मेपिसं चोछाया बिल कि जिमि हौसला बढय्‌ जुइ । कं जक 
खिनीपिं ८]।९॥ पिं नाप ला दिक्क जुइमालीगु गबलें ।” 

“सुनीता दिदियागु व्यूटि शैलुन अपायूसकं पपुलर । छिगु 
ज्या थयच्वंक बांला: । छित: नं कुखिनीपिं दु ?” छम्हसें न्यन । 

“दु नि 6101 त चित्त बुझय्‌ याये थाक॒पिं दु । अहो अखुन्हु 
व मणि साहुतयथाय्‌ व्याहा जूम्ह पिंकीयात छायप्यू वनागु । जितः 
ला ज्या यानागु हे सुख मदु । गुलि जक खिचखिचम्ह । झिन्याको 
ला सपः पीके बीगु धयां । मेकअपय्‌ नं अथे हे । पुरा हे यायेलाइ मखु 
बांमलात धका: रब याके बी । सिक्क हे न्यासि चाःम्ह मिसा का व 
ला” सुनीतां पिंकीयागु विषयय्‌ कयाः धाल । 

अन पिंकीयात म्हस्यूपिं दुगु जुयाच्वन ।” अपायधंम्ह 
साहुतयथाय्‌ व्याहा याःम्ह न्यासि मचाइला हं” छम्हसिनं धाल । 

“जितः ला स्वये हे मयल का व मिसा । तसक हे मात्ते जू' 
सुनीतां धाल । 

मिस्तय्‌ उगुंथुगुं खँ जुयाच्चन । उथाय्‌ लाक्क भमचिया थः 


~> 

लाःम्हलीना तता धाःम्ह हसंमसं धायेका: थ्यंकः वल । वया ख्वाः 
गरखेसे मिं । भःभःन्हू खनेद्‌ । 

“लीना तता छाय्‌ थें छिगु ख्वाः गरखेसे च्वं गपायसक 
हसंमसं धायेक वःगु” भमचा सपः हिंकाच्व॑म्ह मिसां हे न्यन । 
सकसियां मिखा लिनायाके । 

“यमांसा जि थौं गजाःगु घटना छगू स्वयेमाल धयां ।” वया 
सः हे थरथर खाः । 

छु जुल थें” सकसियां मिखा तत:ग्वल । 

“आसे जिं धाये जित: लः छको नि व्यु” वं सासः फीत 
स्वल । वयात ग्लासय्‌ लः हयाबिल । वं घुत्‌घुत्‌ मिंक छसासलं लः 
त्वन । वयागु व्यहोरां पक्का नं ल॑य्‌ छुं दुर्घटना जूगु खना वल जुइ 
धकाः अन च्वंपिसं अन्दाज यात । वयागु खँ न्यनेत ग्या: ख्वालं 
पियाच्चन । सुनीतां थःगु ज्या दिकल । 

भमचा जूम्ह नं ख्वा: गर्खेसे मिंक तया: धाल, “छु जुल धाले 
लीना तता । जि ला सिक्क हे ग्यात । कीत छुं जूगु ला मखुला ? 
ब्याहालय्‌ बाधा वयेक अथेला मखुला ?” 

“मखु मखु भीत छुं जूगु अय्‌ मखु । जि वयागु लँय्‌ ... लँय्‌ ...” 
लीना ततां धाल । 

लँय्‌ छु जूगु । छुं तःधंगु दुर्घटना जूगु ...” सुनीतां ग्याःपहलं 
न्यन । 

“अं मिसा मचा छम्हेसित बलात्कार यायेत्यंगु । गांयापिसं 
बचय्‌ यात हं” बं बल्लं धाल । 

“योमां ... म्हाःल जि ... गन ... सु मिसा मचा ... हे 
परमेश्वर ...” छगू पाखं सः पिदन व कोथाय्‌ । 

लीना ततां बल्लं थःत कःघानाः धाल, “जि शटकट यानाः 
मच्छेगांपाखें वयागु । अन बुँइ छथाय्‌ हूल हूल मनूत मुनाच्चन । छु 

जूगु धकाः स्वःवना । मिसामचा छम्ह ह्वाँय्‌ ह्वाँय्‌ ख्वयाच्वन । 
वयाके सुरुवा मदू ... उह्‌ ...” लीना ततां हानं दित । 

वयागु बाँकि खँ न्यनेत पियाच्चंपिं सकसियां ख्वा: भुइभाय्‌ दं । 

“मनूतयूसं वयाके छंगु नां छु, छे गन धका: न्यनाच्चन । वं 
बांलाक धाये मसः । फोन नम्बर नं बी मसः । पुलिसत वयाच्वने 
धुंकल । जि ला तुति फ्यार फ्यार खात ।” 

खँ न्यनाच्चँपिं म्ह पीकल । 

“पुलिसं बचय्‌ याःगु ला” सुनीतां न्यन । 

“मखु बलात्कार याये मला: हं । मचा चिल्लाय्‌ दनाः हाःगुलिं 
अन स्कूल वनेत वःपिं छफोज मस्तयूसं खंगु जुयाच्चन । अले मस्तयूसं 
हये हये छु यानागु धका: हाल हं । अले तमं व मिसामचायात दाये 
फको दाया थकूगु हं” लीना ततां बल्लं खँ कने सिधयेकल । 

“सु मचा जुइ । गनं अन ला: वल जुइ” सकसियां म्ह पीसे 
च्वंका: खँ न्यनाच्चन । 

“ब मिसामचा भचा हिजरा थें जाःम्ह धाःथें च्वं अन हूलय्‌ 
मनूत हालाच्चंगु ला । म्हाःल जि” कनाच्चंम्हं म्ह पीसे च्चंकल । 

“बं खँ ल्हाये मसःला” सुनीतां न्यन । 

“नवाये स: जिगु नां शिखा धयाच्चन हं । मेगु छुं हे धायेमस:” 
लीना ततां धाल । 

“हं छु धया:” शिखा नां कायेव सुनीताया म्ह जिरिंग जुल । 
छकोलं वया ख्वा: भुइसे च्वन । व तसलं हाल । 

“व मिसामचा गथे च्चं ? मिखा तत:गो, म्हतुसि भचा तफि, 
सँ हाकूसे तक्कले ख:ला” सुनीतां ह्वार्रर हाल । 

“मस्यु बाः । जिं ला बांलाक स्वये नं ग्यात । मचाया ख्वालं 
हि वयाच्चंगु दु । म्हा'ल जि ला ...” लीना तता ग्याका: हे हाला 
च्वनतिनि । 

सुनीताया ल्हा:तिं ककीचा क॒तुंवन । वयात हसंमसं धायाव, 
पिलाक्व खाना वल । 

“रान थासय्‌ जूगु थ्व । जि थें स्वःवने ।” सुनीतां धाल । 

“आःबले ला वयात पुलिस चौकिइ यंकल जुइ । पुलिसतयसं 
यंकेत स्वयाच्चंगु जिं खनागु” लीना ततां धाल । 

“जि ला थन च्चने मफुत । जिं सपः हिने सिधयेका बीधुन । 
मेक अप्‌ थःपिसं तुं यानादिसँ । जि थथें वने व मचायात मालेत । 
सःरि न्हि” थुलि धयाः सुनीता पिहां वनेत तयार जुल । सुनीतायागु 
व्यहोरा खना: सकलें अजू चाल । 

“सुनीता दिदी छाय्‌ अथे प्रतिक्रिया यानादियागु । छिं म्हस्यूला” 
भमचा जूम्हं न्यन । 

“पिंकीया व्याहाबलय्‌ खंगु” थुलि धयाः व पिव्वां वन । 

सुनीताया पलाखं बँ हे धुफ्व: दन । न्यनेकने यायां सुनीता 
पुलिस अफिसय्‌ थ्यंकः वन । अन शिखायात पुलिसयागु निगरानीइ 
तयातल । शिखायात खनेवं सुनीता सालिक जुल । वया म्ह छम्हं 
क्वाःलखं लुल । 

बल्लं थःत कःघाना: व पुलिसया न्ह्योने वन । 

“नमस्ते” व पुलिसतयूत धाल । 

वयात पुलिसतयूसं तुंक स्वल । 

“हजूर थ्व मिसामचाया थःथितिपिन्त जिं म्हस्यू” वं बिन्तिभावं 
धाल । 

पुलिसतयूसं मिखा चकका: वयात स्वल । अले धाल, “छं 
गनं सीकाः थन वयागु ।” 

सुनीतां पुलिसयात छुं धाये मलाःनि शिखा थः च्वनाथासं दुर 
ब्वां वयाः सुनीतायात घयपुल । वं सुनीतायात म्हसीकाः ख्वल । 

“तता । जितः बाःयाथाय्‌ यंका ब्यु हुँ ... हुँ...” 

सुनीतां शिखायात घयपुल । वयात थथेंहे ख्वये वल । निम्हं 
घयपुना: ख्वल । पुलिसतयूसं पलख छुं मधासे इमित पियाच्वन । 

शिखायात पलख ह्ययेके धुंका: सुनीता सुंक च्वन । अले 
बल्लं नवात, “जि छम्ह व्यूटिसियन, थन बलम्बुइ छम्ह ८]।€nt 
याथाय्‌ वयागु। अन हे जिं थ्व दुर्घटनाया बारे न्यनागु। थ्व 
मिसामचायात जिं छवा: न्ह्यो मेथाय्‌ ज्या वनाबलय्‌ खनागु । उकिं 
जिं इमि थःतयूत नाप लाका बीफ ।” 

“ठीक जू । फोन नम्बर जिमित व्यु ।” पुलिसं धाल । 

सुनीताया मतिइ वल वयाके ला पिंकीयागु जक नम्बर दु । 
पुलिसं वयात फोन यातकि ला छु प्रतिक्रिया याइ मस्यु व माते जूम्ह 
मिसां । मेपिं सुयागुं हे नम्बर मदु । छँयागु नम्बर नं मदु । 

“दाइ जिं निं खं ल्हाये जीला । छकोलं तुं पुलिसयागु फोन 
वलकि इपिं आते जुइ” सुनीतां अनुरोध यात । 

“ठीक जू । बहिनी फोन कन्टायूक्ट यानाब्यु” पुलिसं धाल । 

सुनीतां पिंकीयात फोन यात, “हेलो पिंकी खःला। जि 
सुनीता दिदी ।” 

“ऐ छायथें” उखें पिंकीया चिहाक:गु लिस: । 

“छंगु थःछँँया फोन नम्बर छको माःगु” सुनीतां धया छोत । 

पिंकी छाय धका: छको नं मन्यों। नम्बर बरिया: पिंकीं 
उघ्रिमय्‌ फोन दिकाबिल । फोन नम्बर सारय्‌ याःम्ह सुनीताया ल्हाः 
थरथर खाः । सुनीतां व नम्बरय्‌ फोन यात । 

“हेलो गुलाफशोभा आन्तियात फोन बियादिसँ” फोन 
ल्ह्वंम्हेसित हथासं धाल वं । 

“हेलो सु थें” उखें स: वल । 

“हेलो गुलाफशोभा आन्ति जि सुनीता । पिंकीया ब्याहाबलय्‌ 
वयाम्ह ब्युटिसियन ।” सुनीतां उलि निं धाल । 

“ऐ सुनीता बहिनी । छाय्‌ थें । छिगु ayn ला जुइधुंकल 
मखुला” गुलाफशोभां मेगु हे थुइकल । 

“आन्टी खँ व मखु । छिगु तताया म्ह्याय्‌ शिखा दुनि। व 
शिखा जिनापं दु। पुलिस चौकिइ पुलिसयागु निगरानिइ । वया 
मांअबुयात छको खबर यायेमाल नम्बर छको बियादिस रे” हथाय्‌ 
चाः सलं व दकों धाल । 

“पुलिसयाथाय्‌ छाय्‌ छु जूगु” उखें सः वल । 

छुं मखु । लँ दोनाः तंगु थें” सुनीतां चिहाकेक धाल । 

“आसे र्हिं जिं फोन कापी कयाः धाये” गुलाफशोभा आच्टिं 
अपायसक चिन्ता का:गु खने मदु । सुनीता अजू चाल । 

उखें फोन नम्बर बियाहल । फोन दिका: वं ब्यूगु मोबाइल 
नम्बरय्‌ डायल यात । 

“हेलो छि सु नवाना दियागु थें । छिगु म्ह्याय्‌ शिखा जिनापं 
दु” सुनीतां छसासलं धाल । 

“शिखा ... शिखा धयाला । गनं फोन व:गु थ्व” उखें आतय्‌ 
चाःगु मिसा सः वल । शिखाया मां हे जुइमा: व । 

“जि सुनीता हेयर ड्रेसर व्यूटिसियन । पिंकीया व्याहालय्‌ 
वयागु । शिखायात अन हे खंगु” सुनीतां धाल । 

“शिखा जि मचा जि म्ह्याय्‌ तन । जिपिं वयात मालाच्चनागु । 
छि सुथें छि गन थें ।” मिसा सः हानं ग्यानापुक्क हा:गु सः वयाच्चन 
फोनय्‌ । 

“आते चायादी मते । शिखा ठीक जु” सुनीतां धयाछोत । 

“नानी गनं फोन यानागु” उखे न्यनाहल 

“जि थुखे बलम्बुपाखे ...” सुनीतां धाल । 

“बलम्बु ... । अन थ्यंक शिखा गथे याना: थ्यंकः वंगु” मांम्ह 
हालाहल । 

लँ दोना: लाःवःगु थें” सुनीतां ख दयेकाः धाल । 

“बलम्बुइ गनथाय्‌ गुथाय्‌” मांम्ह हःहःपं । पुलिस नां कायेव 
झन हे आत्ते चाइ । सुनीताया छुयाये छुयाये जुल । 

“थन पुलिस चौकिया नापं च्वनाच्वनागु दु जिपिं । शिखायात 
ठीक जू । जिनापं दु” वं अथें थृथाय्‌ थुथाय्‌ धयाछोत । 

“याकनं कासँ छिकपिं” सुनीतां धाल । पुलिसं खँ ल्हायेत 
न्ह्योने वल । सुनीतां चलाख जुया: फोन दिकाबिल । 

“वया मांबौपिं वयेत्यंगु दु । वया मांबौपिं मवःतले जि थन हे 
शिखानाप च्वने” सुनीतां ख चब्वुका बिल । 

उलि धायेवं पुलिसं इमित ध्यान बीगु तोतल । पुलिसत 
मेमेगु हे ज्याय्‌ व्यस्त जुल । 

सुनीतां शिखायात घयपुयातल । सुनीताया नुग: धुकधुक 
मिनाच्चंगु लंगु हे मखु । गबेत नं सुं हे मव: । शिखा सुंक च्वँच्वं 
नह्यलं ब्वात । शिखाया ख्वा:या घालय्‌ रुमालं तपुनाः हि दिकेत 
सन । सुनीतां वया छयों थःगु मुलय्‌ दिके बिया: नमवासे च्वन । 
वया नुग: थला: क्वलाः । 

स्वस्तिराज व सुनीता निम्हेसिया दथुइ फोनय्‌ ख जुयां 
च्वन । फोनय्‌ थुथाय्‌ थुथाय्‌ धकाः ल॑ क्यनाछोत । बल्लं शिखाया 
मांबाः खने दयेक वल । इमि ख्वा: तुइसे भुइसे च्वं । आते चाःगु 
पहलं पुलिस अफिसय दुहां वल । 

मांअबुया ख्वा: खनेवं शिखा हुर्रर व्वांवनाः थः अबुयात 
घयपुयाः ख्वल, “हारांम्हेसियां जितः गुलि दाल हुँ हूँ ...।” 

पुलिस अफिसय्‌ शिखायागु हालत खना: मांम्ह चिल्लाय्‌ 
दनाः हाल । बौम्ह नवाये मफु । इमिसं मिखां छचा:खेरं अन्धकार 
खन । सुनीतां शिखायात ह्येका: मेचय्‌ फेतुके यंकल । वया मांबौपिनि 
न्ह्योने वन । 

“छिकपिं खःला थ्व मिसा मचाया मांबौपिं। थुखे भासं” 
छम्ह पुलिसं इमित सःतःवल । 

“अंकल पुलिसयात जवाफ बियादिसँ” सुनीतां इमित ध्य 
बिया: धाल । 

इपिं ग्याचिक्‌ पहलं तीजक पला: छिना: पुलिसया अफिस 
टेबल न्ह्योने मेचय्‌ फेतुत । 

“थ्व मचायात बलात्कार जुइत्यंगु । तर दाया जक थकूगु 
जुल । स्थानीयपिसं पुलिसय्‌ रिपोर्ट याःवल” पुलिसं सिधा धाल । 

बलात्कार खंग्वलं स्वस्तिराज व चमेलीशोभा अचेत सरह 
जुल । इमिसं नवायेमफ्‌ । 

इमिगु हालत ठीक मजूगुलिं सुनीतां न्ह्यब्वात । 

“पुलिस दाइ अपराधी मालेगु कृत: जुइमाल” सुनीतां ल्यूने 
दनाः धाःवन । 

“ठीक जू । थन पुलिस रिपोर्ट जुइमाल ।” पुलिसं धाल । 

“पुलिस रिपोर्ट यायेत छु प्रक्रिया पूवंके मा:थें” सुनीतां 
पुलिसयाके न्यन । 

पुलिसं कलम व फाइल न्ह्योने तया: न्यन, “मचाया नां छु, 
मांअबुया नां छु ...” 

सुनीतां पुलिसं न्यंन्यंगु लिसः बिल । 

इमिगु खँ त्वाःथलाः स्वस्तिराजं बल्लं नवात, “जिमित पुलिस 
केस यानाच्चने मयो । जि मचा बियादिसँ । जिपिं लिहां वने ।” 

वं अथे धायेवं पुलिस इमिगु ख्वाः तुंक स्वल । पलख नमवासे 
च्वन । सुनीताया नं छुयाये छुयाये जुल । 

“हजूर जिपिं मचायात कया: वने । रिपोर्ट यायेमखु” स्वस्तिराजं 
दोहरय्‌ यानाः धाल । 

पुलिसं सुनीतायागु ख्वा: स्वयाः न्यन” छु यायेगु छिमिसं 

याकनं निर्णय या । रिपोर्ट यायेगु कि मखु ।” 

सुनीताया छुयाये छु धाये जुल । वं नं काचाक्क नवाये 
मछाल । 

स्वस्तिराजं हे हानं धाल, “हजूर जिमित अतिक दशा जुल । 
मेगु झमेला याना च्वने मयूल ।” 

“व ला छिमिगु विचार” पुलिसं खँ त्वाःथल । 

इपिं पुलिस अफिसं पिहां वयेत्यन । पत्रकार पहयापिं छम्ह 
निम्ह मनू नं अन खने दयेधुंकल । हल्ला न्याना: थ्यंकः वःपिं जुयाच्चन । 
सुनीताया नं अन च्वने मंमन्त । 

“झी याकनं लिहां वना छोये का नु” सुनीतां थथे धाल । 
इपिं दकों पुलिसतयथासं छुतय्‌ जुयाः वल । 

इपिं पुलिस अफिसं पिहां वल । शिखायात व्हा: ज्वना: हल । 
व आया आया हालाच्चंगु दु । मांम्ह ख्वबि भवः भवः वयेकाच्चंगु दु । 
स्वस्तिराजया ख्वाःला प्राण हे मदुगु ख्वा: थें च्वं । पिने लँय्‌ नं मोटर 
जायेक ब्वाँय्‌ वनाच्चन । चितासुख मदयेक मोटरया हर्न न्यायेका 
च्वंगु दु । धुफो द॑ लँय्‌ । सुनीतां लँपुइ दनाः ट्याक्सी ट्याक्सी हाहां 
बल्लं छग: ट्याक्सी दिके बिल । सकलें ट्याक्सी न्ह्यंकल । 

ट्याक्सी न्ह्यात । 

ट्याक्सी दुने थ्यनेवं सुनीतां खँ पित हल । “शिखा गथे 
जुयाः तंगु । छुं अन्दाज दुला ?” 

“जिपिं सुथय्‌ न्हापां हे छुँयनं पिहां वयागु थौं । पसःपिसः नं 
वने थौं श्रीपञ्चमी ससुद्येके छको नं वने धका: । शिखा यना हे च्वन 
तिनि । लिहां वयाबलय्‌ व छुँय्‌ मदु” स्वस्तिराजं धाल । 

“छ गथे याना: थन थ्यंकः वयागु शिखा” चमेलीशोभां 
न्यन । 

म्हुतुइ पतिंचा दिका: हालेमते धायेभनं भाय्‌ यात सुनीतां । 
शिखा धा:सा गुजुहु नह्यलं ब्वात । सुनानं छुं नमवाः । ट्याक्सी सर्ररं 
न्ह्यानावन । 

वीर अस्पताल न्ह्योने ट्याक्सी दिकल । शिखायात लहा: 
ज्वनाः दुत यंकल इमिसं । इमर्जेन्सी कक्षय्‌ दुहां वन । स्वास्थ्यकर्मिपिं 
छम्ह निम्ह न्ह्योने वल । 

छु जुल ¦. 

“दयाः घाः जूगु” स्वस्तिराजं च्वाक्क धाल । 

“थन गोतुकादिसँ । डाक्टर काइ” धया: इमर्जेन्सीया खालिगु 
खाता छगू क्यन। इमिसं शिखायात लहा: ज्वना: बुलुह खाताय्‌ 
गोतुकल । पलख जायेवं डाक्टर वल । 

“दयाः घाः जूगु” स्वस्तिराजं धाल । 

डाक्टरं शिखायात स्वल । 

स्वयेवं हे डाक्टरं धाल, “थ्व दया: जूगु घाः मखु” डाक्टरं 
शंकास्पद मिखां स्वल । 

स्वस्तिराज काकाकूक्‌ धाल । 

“थ्वयात छम्हेसियां दायाथकूगु । पुलिस केस जुइत्यंगु । 
पुलिस केस यायेमखु धया: जिपिं तप्यंक अस्पतालय्‌ वयागु” सुनीतां 
काचाकिचिं लिस: बिल । 

हुँ हुँ...” धया: डाक्टर उखेपाखे वन । मेगु छुं सवाल याना 
मचों । 

“डाक्टरयात अपायूहाक: छाय्‌ माल । सुंक वासः याःसा ला 
गानि” चमेलीशोभा भुनभुन हाल । 

“आन्टी सुंक च्वनादिसँ । डाक्टरं स्वया: माःगु याइ” सुनीतां 
धाल । 

डाक्टरं वयागु ख्वालय्‌ लानाच्चंगु घालय्‌ ड्रेसिंग यायेगु शुरु 

यात । शिखा आया आया धका: मदिक्क हाल । 

चमेलीशोभा पर्सिच्वतं ख्वबि हुयाच्वन । स्वस्तिराज मनमनं 
वाक्कृछिना: सह यानाच्वंम्ह थें खनेदु । 

सुनीतां चमेलीशोभायात सहारा बियाच्वन । 

डाक्टर ड्रेसिंग याये सिधयेकल । थःगु मेचय्‌ फेतुत । शिखायात 
नकेमा:गु वासः च्चल । 

चमेलीशोभां शिखायात घयपुयाः थःगु लिक्क फेतुके यंकल । 

शिखां नवानाहल मांया मुलय्‌ च्वनाः, “मां व मनुखं जितः 
गन वनेत्यना धका: न्यन । अले जिं ससुद्येके वनेगु धया । अले वं जिं 
यंकाबी मञ्जुश्री वने न्ह्याःला धाल । म्हिग: बाःनं अन द्योयाथाय्‌ 
वनकि आखः सइ धाःगुलिं जि वनाप वना । वं जितः ट्याक्सी तयाः 
यंकल ।” म्हतु प्येककाः च्वन व । 

“म्वाःल का आः सुंक च्व न्हिं। भी लिपा ख ल्हाये । थन 
डाक्टरयाथाय्‌ हाले मज्यू” सुनीतां वयात सुंक तयेत स्वल । 

इमिगु खं डाक्टरया न्हायपं ताहाकः जुल । व आखः च्वयाच्चंगु 
दिना: इमिपाखे ध्यान बिया: स्वल । 

शिखा सुंक मच्चं । व थःगु तालं हालाबिल, “व मनुखं जितः 
ससुद्योयाथाय्‌ मयंक्‌ । बुँइ यंकल । अले जितः ज्वनाः जिगु सुरुवा 
सालाकाल । सुरुवाः त्वकाबिल । जि गुलि यायेमते धकाः हाला । 
मचापिं वयाः नं ततःसक हाल । अले जितः गुलि दाल । जितः गुलि 
स्यात । जि ख्वया । व हारांम्ह गन वं गन वं । वयात पाप लाइ 
पञ्चशील पालय्‌ मयाःम्ह ।” 

डाक्टरं खँ थुल | सकलें छको वयाये थ्वयाये मदयेक च्वन । 
स्वस्तिराजया ख्वा: जिल्ल जुल । 

“थ्व छु केस खः” डाक्टरं गम्भीर ख्वालं न्यन । 

सुनीतां धाल, “शिखायात सुनानं अजाःगु यायेत स्वःगु । 

स्कूल वनेत वःपिं मस्त छफोजं खना: चिल्लाय्‌ चिल्लाय्‌ दनाः हाःगु 
जुयाच्वन । उकि त्वःता: बिस्युंवंगु जुयाच्वन । स्थानीयतयूसं पुलिसयात 
लः ल्हानाबिल । जिमिसं पुलिस केस याये मयो धका: तोता वया ।” 

“छिकपिसं थुपिं थर्ड जेन्डर वर्गपिनिगु संस्थानाप स्वापु 
तयादिसँ । संस्थापिंके यको कार्यक्रम दइ थुमिगु भलाइयागु” डाक्टर 
सल्लाह बिल । 

ज्यू हस्‌ । धन्यवाद । तर आयात जिमित थ्व दुर्घटना 
हल्ला याये मयो” स्वस्तिराजं नकतिनि नवात । 

“व छिकपिनि विचार खः” डाक्टरं धाल । 

इपिं वासःइसः न्यानाः अस्पताल पिहां वल । सुनीतां इमित 
ट्याक्सी छग: कयाः फेतुकल । 

अले “जि वना छोये” धया: ट्याक्सीइ दुहांमवं । 

“छि जिगु छँय मझासें मगा: जिमिगु लागि द्यो जुयाः 
भझायादिल” ट्याक्सीइ दुहां वनेधुंकुम्ह स्वस्तिराज पिहां वयाः बिन्तिभावं 
धाल । 

“थौं म्हाःल । लिपा वये” सुनीताया वने मंमदु । 

“तता वा ले भीगु छँय” शिखा ट्याक्सीया भयालं ख्वा: 
पिकयाः धाल । 

इपिं अन गन्थन याना च्वँतलें अन ट्राफिक जाम जुयावल । 
त्वाँय्‌ त्वाँय्‌ हर्नया स: वल । 

“थौं म्हाःल लिपा वये दाइ” सुनीता लँय्‌ चिला: वन । 

ट्राफिक हूल जुयाव:गुलिं स्वस्तिराज ट्याक्सीइ दुहां वन । 
ट्याक्सी न्ह्यात । 

सुनीता थःगु ल॑ लिनावन । 


नुगलय्‌ ल्वहं घाना: स्वम्ह माचा थःगु छँपाखे वन । 

इपिं थःगु ख्वाउँगु कोथाय्‌ थ्यन । शिखायात खाताय्‌ गोतुकल । 

“शिखायात छुं नकी चमेलीशोभा । झी नं च्या छगू त्वनेला” 
स्वस्तिराजं धाल । 

योसां मयोसां छक्‌ निक्‌ म्हुतुइ नयेगु तयाः इपिं भुग्लुं 
च्चनाच्चन । शिखा इलय्‌ ब्यलय्‌ आया आया हालाच्वंगु दु । इमि 
स्वम्ह माचा ख्वाउँगु कोथाय्‌ । न्हिनय्‌ नं छचाःलिं ख्युंसे च्वं इमित । 

दतंफतं छम्ह पुता सामान्य मजू । लोकय्‌ व्वये लायक 
मज्‌ । वंथाय्‌ तक व म्ह्याय्यात हेला दृष्टिं स्वगु । न्हाय्‌ कयकंकीगु । 
वया जन्मयात हे धिक्कार याइगु । मानो कि व छम्ह मनू हे मखु । 
वयागु द्रपं छुं दु हे मदु । मात्र मांअबुया शरीरय्‌ पिदंगु छगू असामान्य 
संगमया लिच्च: खः व । सुनां यानाः जूगु मखु। न मांया दोष न 
बाःया दोष । न जन्म जूम्हसिगु दोष । व छगू संजोग हे जक धाःगु 
दु मानव विज्ञानं । शिखा इमि नुगःया कचा । वंथाय्‌ तक वया हेला 
मिखां स्वगु । मांअबुया नुगलं सह याये मफु । थःगु नुगःघाः थम्हं 
जक चाइ । 

मयूल योपिसं योथें व्यवहार या । न्ह्यागु जूसां थ्व मचायात 
तुतिं चुइ फयेके धइगु स्वस्तिराजया कृत: । तर थौंया अप्रत्याशित 
घटनां वयात थःगु जीवन हे प्वक्तां थें ताल । व च्वँच्चं थे च्वने 
मफ्‌ । थ्व संसार हे दुःख ख: । थःथःगु कर्मया फल भोगय्‌ यायेगु 
भीसं । तःकथं नुगःयात ह्ययेकेत स्वल वं । तर थौंयागु घटनां वया 
नुग: ह्य हे मह्यः । व छतपतय्‌ जू । मिखा तिसिनाच्चन । ध्यान 
यायेत कृत: यात । मन थातं मच्चं । चमेलीशोभा सुकसुक ख्वइ । 
हानं नमवासे च्चनी । शिखायात मस्याइगु वासलं न्ह्यो वयेकल ला 
मस्यु, व द्यन । ताउबिक सुनसानगु लकसय्‌ इमिगु ख्युंगु न्ह बिनावन । 

७ 

ब्व ११ 
तयग जः 


० ० 


गेटय्‌ बी ह:गु अखबार ल्हाःतिइ कया: लसता दुहां वल । 

पलख दना: अखबार पुत्तुपुइकल । 
छगू हेडिंगय्‌ वया मिखा तक्क दित। वं ब्वन ... ... 

ब्वँब्वं मिखा तग्वयेक कन । 

“हाइ थ्व छु च्वयातःगु ।” व याकःचा हे हाल । वं पत्या: 
याये मफयाः हानं ब्वन । 

ब्वने सिधयेकाः सेंसें मिंक सास: ल्हात। अले अखबार 
ल्हातिइ ज्वनाः तःपलाखं भाःतम्ह प्रवीणयाथाय्‌ वन । 

“स्व रे थ्व छु च्वयातःगु समाचारय्‌ । जितः ला म्ह गर्खेसे 
वल” लसतां प्रवीणयात धाल । 

प्रवीणं अखबार ल्हाःतिइ काल । लसतां क्यंगु हेडिंग ब्वना 
स्वत “थ्व छु धाःगु” प्रवीण नं वाल्ल जुल । निम्हं वं वयागु वं वयागु 
ख्वा: स्वल । म्ह॒तुं खँग्व: पिहांमवः । प्रवीण अखबार ल्हाःतिइ ज्वनाः 
पलख भवातां दन । अले अबुम्हेसिथाय्‌ वनाः अखबार क्यंवन । 
लसता नं ल्यू ल्यू वन । 

“यो बा: । स्वयादिसँ थ्व अखबारय्‌ बांमलाःगु खबर छगू । 
थ्व गनं स्वस्ति अंकलया म्ह्याय्‌ ... ।” 

सम्यकं अखबार ल्हाःलिइ कया: ब्वन । वया ख्वा: नं गर्खेसे 
मिन । इमि स्वम्हसियां ख्वाः न्हायूक भुय्‌ थें भुइल । पलख इपिं लँ 
तंपिं थें इतःमतः कन । तीजक सम्यक नवात, “भीसं स्वस्तियात हे 
फोन यानाः न्यनेमाली” थथे धया: वं थःगु मोबाइलं डायल यात । 


(he me ? 


हेलो” उखें सः वल । 

“हेलो स्वस्तिराज खः ला” सम्यक धाल । 

“खः सम्यक बाः भगवान शरण” उखें स्वस्तिराजं धयाहल । 
वया सः मलीन तायेदु । 

“जिं छगू बांमलाःगु समाचार ब्वना नकतिनि । गनं भी 
मचा जक ...” सम्यक ख पूवंक धाये मफु । 

“खः बाः कीत हे जूगु ।” ख्वखना सलं धयाहल स्वस्तिराजं । 

“गय्‌ गथे छु जूगु” सम्यक न्यनाछोत । 

“जि तसक हे अभागीम्ह मनू खनी सम्यक बाः । न्हापा 
याना वयागु पापया विपाक भोगय्‌ याये मगाःनि खनी जिं” 
स्वस्तिराजया निराश सः । 

“मेगु खँ त्वते। आः गथे च्वं थें की शिखा मैजञायात” 
सम्यक धाल । 

“गो छु धाये ।” स्वस्तिराज पलख सुकसुक ख्वल । पलख 
निम्हसियां नमवाः । 

“अखबारय्‌ तक नां पिहां वल खनी । गथे जुया: छापय्‌ जुल 
व नं मस्यू” स्वस्तिराजया सः हारय्‌ चा:गु खनेद्‌ । 

“थौंकन्हे पत्रकारत न्ह्याथायूनं थ्यनाच्चनी । अखबारय्‌ नां 
पिहां वल धका: मनय्‌ सुख मदयेम्वाः । जिपिं छरु वयेका छन्थाय्‌ । 
धीर्ज या न्हि” सम्यक धाल । 

ज्यू । जितः ला छःपिं बाहेक सुं हे भरोसा मदु” स्वस्तिराजं 
धयाहल । 

“कासा दिके” सम्यक फोन दिकल । सम्यक छयोनय ल्हाः 
तयाः झसुका: तल । 

“अय्‌ बाउ प्रवीण गथे यायेमाली भी छरु स्वस्तिराजयाथाय्‌ 
वने ला गथे याये” प्रवीणपाखे स्वया: सम्यक धाल । 

“मवसे ला जी मखु । स्वस्ति अंकलयात दशा परय्‌ जुल । 

तर जि धाःसा थौं अपरेशन दु । अस्पताल मवंसे जी मखु ।” प्रवीणं 
भचा छुयाये छुयाये यात । 

अले हानं कलाःम्हेसियापाखे स्वया: धाल, “लसता छ वने 
ला?” 

“जिउ जिं ई मिलय्‌ यायेका” लसतां धाल । 

लबयूसं च्वना: इपिं गन्थन यानाच्वन । छायथें धकाः शीलदेवी 
इमि न्ह्योने स्वःवल । इपिं सकसियां ख्वा: भुइभाय्‌ दंगु खना: शीलदेवीं 
भय काल । 

छु जुल थें। छिमि ख्वा: खिउँ” शीलदेवीया सीके हथाय्‌ 
चाल । 

पलख सुनानं नमवा:। वं वयागु वं वयागु ख्वाः स्वल । 
शीलदेवीं इमिगु ख्वा: स्वयाच्चन । सुनानं नवाइ ला धका: पियाच्चन । 

“छाय्‌ नमवाना छिमिसं जितः ला नुगः मच्वन नह 
शीलदेवीया नं सः गर्खेसे मिन । 

“भचा बांमलाःगु हे सुचं । स्वस्तिराजया म्ह्याययात सुनानं ... 
व म्हिगः लँ तन खनी ।” सम्यकया खँ पूमवं । 

“हाइ तन हं” शीलदेवी भचा ग्याका: हाल । 

“मां ग्यायेमते । शिखा लुइधुंकल हं । छँय्‌ याउँक च्चनाच्चंगु 
दु” प्रवीणं काचाक्क धाल । 

छु धाः छु धाः। साप हे दशां लिउ व स्वस्तिराज 
सोभाम्हसित” शीलदेवीं धाल । 

“वयाथाय्‌ बिचाः वनेत छरु वनेमाली धयाच्चनागु” सम्यक 
धाल । 

“जिउ जि नं वये” शीलदेवीं थःगु गाच्चः मिलय्‌ यानाः 
धाल । 

“म्वाःल शीलदेवी छ वयेम्वाःल । स्वस्तिराजयाथाय्‌ स्वाहाने 

गये थाकूइ पुलि स्या:म्ह छ” सम्यक धाल । 

“गाथे याये” शीलदेवी नापसं दुगु स्टूलचाय्‌ थचक्क फेतुत । 

“शीलदेवी छ मचा कया च्वँ। श्राविकाया म्हिग: ससुपुजाया 
पलेसा थौं विदा धाःगु मखुला । प्रवीणया नं अपरेशन दु हं। जि व 
लसता वना वये” सम्यक ग्वसा: ग्वल । 

“दय्‌” धायेभनं शीलदेवीं छयों संकल । 

सकसियां मन भयात्‌ । सृथसिया कौला नं सिमधःनि इमि । 
नयेत भुतूपाखे वन । लसतां छुचुं मरि छुना: तयातःगु हट केस व 
चिया थरमस न्ह्योने हल । चाना तरकारी क्वाका: नं न्ह्योने हल । 
टेबलय्‌ फेतुनाः सकसियां ननिमवासे नल । 

सकलें अपायूसक गम्भीर खना: शीलदेवीया मनय्‌ शंका 
वन । 

“धात्थें जूगु छु खः बाः छिपिं छम्ह हे नमवा: । जितः जक खं 
तोपुयागु ला कि” शीलदेवीं कृत्तुकूल । 

सुनानं नमवाः । 

वं हानं धाल, “जितः खःगु खँ धा बाः छिमिसं । व स्वस्तिराज 
जितः थः हे कायूमचा ति ग्यं । न्ह्यागु माःसां गुहाली यानाच्चनी । 
वया अबुया पाल॑निसें । भगवान्‌ द्यो थें ज्ञानीम्ह वयात छु विपत वःगु 
खत मस्यु” शीलदेवीं नुग: मछिंकल । 

मधासें जी मखुत धकाः: प्रवीणं खःगु खँ पित हल, “म्हिगः 
लँय्‌ न्यासि वनाच्च॑म्हेसित शिखायात सुनानं ह्ययेका: ट्याक्सी तयाः 
तापाक्क यंका: हातपात यायेत स्वःगु हं । तर स्थानीयपिसं बचय्‌ 
यात हं । पुलिसयागु निगरानी सुरक्षित यात हं ।” 

“हातपात याये त्यन ... । यो भगवान्‌ गजाःगु खँ न्यनेमाल । 
यो करुणामय दुःखीयात करुणा तयेमाल” शीलदेवीया मिखां ख्वबि 
हाल । पर्सि च्वतं ख्वबि हुल । सकसियां मिखा पालुल । 

“छिमिसं गथे सिल ले थ्व खबर” शीलदेवीं ख्वखना सलं 
न्यन । 

पलख हानं सुनानं नमवा: । 

“थौंयागु अखबारय्‌ वःगु” लसतां चिसलं धाल । 

“हाइ अखबारय्‌ ... यो करुणामय । गथे याये भीसं” शीलदेवीं 
साःप हे नुग: मछिंकल । 

इमि झसुकाः झसुका: वः । बलं कौला सिधयेकाः छेँयूनं 
पिहां वनेत जुल । 

“जिपिं वना वये। प्रवीणं जिमित गाडि तया थकी। छ 
श्राविका ह्ययेका च्चँ” सम्यक शीलदेवीयात ह्ययेकल । 

“इमित धर्मया खं न्यंका: मन याउँका ब्यु रे छि” शीलदेवीं 
धाल । 

ज्यु” सम्यक धाल । 

गाडीइ च्वना: इपिं स्वस्तिराजया छेँय्‌ पाखे स्वत । वया छे, 
क्वय्‌ तक गाडि मथ्यं। छे भचा गल्ली ला:। गाडिं कहां वया: 
सम्यक व लसता गल्लीइ छत्वाःचा न्यासिवन । स्वस्तिराजया छेँ 
क्वय्‌ दनाः घण्टी बिल । स्वस्तिराजया छुँ क्वय्‌ दनाच्चंगु खना: ला 
मस्यु, त्वालय्‌ च्चंपिसं इमित भ्वाँय्‌ भ्वाँय्‌ स्वल । अखबारय्‌ थ्व 
बांमलाःगु खबर वसेंलि बय्‌ बय्‌ जुइगु ला जु हे जुल । इपिं पलख 
दनाच्चन । गुलिसियां हिस्याये थें नं स्वयावन । 

घ्वाराक्क सः वयेक खापा चाल । 

“नमस्ते सम्यक बाः । डाक्टर साहेब नं कायादिल खनी । 
नमस्ते” स्वस्तिराजं ल्हा: बिन्ति यानाः धाल । वया ख्वा: खिउँ । 

“नमस्ते !” 

“झासँ, दुहां झासँ । झीगु छँ भचा ज्या मछिं का छुयाये” 
थथे धयाः स्वस्तिराजं इमित दुने ब्वना यंकल । 

इपिं बुलुहुं थाहां वन । मातनय्‌ कोथा मचा: । हानं छपु 
स्वाहाने थाहां वन च्वतय्‌ च्वंगु छक्‌ कोथाय्‌ इमित दुत यंकल । 

भ्वाथ:चागु सोफाय्‌ भ्याल्ल च्वंक खोल तयातःगु दु । थनथाय्‌ 
दिसँ धका: क्यन । 

सम्यक व लसता फेतुत । खाताया क्वसं चकतिइ फेतुनाच्वंम्ह 
चमेलीशोभा सुकसुक ख्वयेगु शुरु यात । 

सम्यक व लसता नमवासे च्वन । स्वस्तिराज छायों क्वछुका: 
फेतुत । खाताय्‌ गोतुकातःम्ह शिखाया न्ह्यो वः । 

“शिखाया न्ह्यो वःला” सम्यक खं छुत । 

“म्हिग:निसें आपा: हे द्यं व। घाः मस्याइगु वासलं न्ह्यो 
वयेकीगु ला मस्यु” स्वस्तिराजं धाल । 

“सु डाक्टर क्यनादिया” लसतां न्यन । 

“वीर अस्पतालय्‌ वनागु । अन ड्यूटी डाक्टर म्हमस्यू ।” 
स्वस्तिराजं धाल । 

“वासः छको जिं स्वयेला” लसतां धाल । 

चमेलीशोभा फेतुनाच्वंम्ह दना: तसिचाय्‌ तयातःगु फाइल 
कयाः बिल । लसतां फाइल पुइका: स्वल, च्वय्‌ क्वय्‌ । 

“वासः ठीक ज्‌ । शिखायात मानसिककथं नं असर जुइफ 
धकाः जुइ भचा न्ह्यो वयेकीगु वास: दु । ठीक हे ज्‌ । शिखा न्ह्योलं 
चायेकल कि जिं छको जाँच याये वयात” लसतां धाल । 

ज्यू हस्‌” स्वस्तिराजं धाल । 

“गयाःगु जुल जिमित । छु याना वयागु पाप भोगय्‌ याकल 
जिमित” चमेलीशोभा थथे धया: खल । 

“चमेलीशोभा भचा ज्ञां दयेकेमाल । आमथे ख्वया जुइग 
मखु । आपत विपत धयागु सुयात जक मज्‌” सम्यक थुइकल । 

“जन्मं जक मखु कर्म नं भ्वाथःम्ह लात का थ्व मचा। 

छुयाये जिगु भाग्य हे थजा:गु” चमेलीशोभां हिसि मदयेक खँ धाल । 
“भी फुक हे थःथःगु कर्म ज्वना वयापिं खः । कर्म फल भोग 
यानाच्चनापिं खः । थ्व थुइके माः” सम्यक धाल । 
“जिं न्हिथं थथे ज्ञानया खँ थृइकाच्चना चमेलीशोभायात । व 
धाःसा भचा ...” स्वस्तिराजं खँ पूमवंक्‌ । 


“आया ... बाः उँ ...” यानाः शिखा न्ह्योलं चायेकाहल । 

“शिखा दन थें” धया: स्वस्तिराज खाता लिक्क वन । 

“दँ भेजा अन स्व छन्त स्वयेत सु वःगु दु” स्वस्तिराजं 
धाल । शिखां थयक फुगां छुयों ल्ह्वना: स्वल । अले मुसुहुँ न्हिल । 

“नमस्ते धा ।” स्वस्तिराजं धाल । 

“नमस्ते सम्यक बाः । नमस्ते डाक्टर साहेब” शिखां धाल । 

“हः स्याबास । डाक्टर साहेब नं म्हस्यूका मखुला” स्वस्तिराजं 
धाल । सकले मुसुहूँ न्हिल । 

“श्राविकाया मामा डाक्टर साहेब” शिखां हिसि दयेक धाल । 

“खः खः । श्राविकाया नं शिखा तता यो ख ला” लसतां 
न्हिलासलं धाल । 

“पिंकीया थाय्‌ श्राविका जि डाक्टर साहेब नापं भ्वय्‌ नयागु” 
शिखां छुं मखुथें धाल । 

शिखां याउँक खँ ल्हा:गु न्यना: सकसियां ख्वा: चकन । 

“जि च्या दयेका हये न्हि” चमेलीशोभां धाल । 

“म्वाःल पीत । जिपिं नकतिनि हे नया: वयागु” लसतां 
धाल । 

ज्यू ज्यू च्या छगू त्वने नि” सम्यक धाल । अयूक स्वयेबलय्‌ 
वया चमेलीशोभा न्ह्योने मदयेक खँ ल्हायेगु मतिइ थें च्वं । 

चमेलीशोभा कोथां पिहां वन । 

छु जूगु गथे जूगु कसा ज्यू स्वस्तिराज” चमेलीशोभा फहिलेवं 
सम्यक भचा चिसलं धाल । 

“व खँ हे ल्हाये मय्‌ दः सम्यक बा:” स्वस्तिराजं नुगः 
मछिंकाः धाल । 

शिखां इमिगु ख ता: खनी । वं तसलं धयाहल” व हारांम्ह 
मनुखं जितः स्वयम्भूइ ससुद्ययके यंके धकाः ट्याक्सी तयाः यंक्‌गु । 
ट्याक्सी कहां हल । अले तापाक्क बुइं तक्क न्यासिका यंकल । अले 
जिगु सुरुवाः कातपात यानाः त्वकल । जिं यायेमते धयां मानय्‌ 
मज्‌ । जि योबाः योबाः धकाः हाला । मचापिं नं वल इपिं नं हाल । 
व हारांम्हेसियां जित: गुलि दाःगु हुँ हूँ ...” शिखा ख्वयेथें हाल । 

शिखायागु खं सकसियां नुग: भवयृभवयपिल । स्वस्तिराजं 
मिखां ख्वबि बाःबाःवयेकल । लसतां मिखा दंक ख्वबि तल । सम्यक 
गम्भीर जुल । 

“सुनां छन्त थन हल ले शिखा” सम्यक वयाके हे खँ कंकेत 
स्वल । 

“व हारांम्ह मनू बिस्युंवन । जि योबाः योबाः धकाः ख्वया । 
मचात हाःगुलिं मेपिं हूल हूल वल । सुनां सुनां जितः सुरुवाः 
न्ह्याकाबिल । जिगु छँँ गन धाल। हानं पुलिसत नं वल । पुलिसं 
जितः मोटरय्‌ तयाः यंकल । अन गजाःगु चिकुसे च्चं ।” 

शिखायागु ख न्यनाच्चापिं स्तब्ध । सुनानं नवाये मफु । 

लसतां तीजक न्यन, “मचापिं धाःगु छु ?” 

“स्कूल वनेत वःपिं छफोज मस्तयूसं खना: बचय्‌ जूग्‌ । 
मखुसा जि म्ह्याय्‌ ...” स्वस्तिराज आः धाःसा हुँ हुँ सः वयेक हे 
खल । 

“सुनीता तता वल । सुनीता तता गुलि ज्ञानी । लिपा तिनि 
बाः व मामा वल ।” शिखां हानं थःगु तालं खँक्व जुक्व खँ कन । 

“सुनीता धाःम्ह सु जुल” सम्यक न्यन । 

“व सुनीता मयजु ला जिमिगु लागि द्यो समान जुल । 
पिंकीयात भमचा छायप्यूव:म्ह सँ दयेकीम्ह । वं शिखायात पिंकीया 
ब्याहाबलय्‌ खँगु जुयाच्वन” स्वस्तिराजं धाल । 

“अले व अन गनं थ्यन ले” लसतां न्यन । 

“अन बलम्बुइ छथाय्‌ भमचा छायपेत वंथाय्‌ थ्व ख सिया: 
मामां अन थ्यंक: वःगु जुयाच्चन । लिपा अस्पतालय्‌ तक नं नापं 
पासा वया बिल” स्वस्तिराजं खँ कन । 

इमि खँ जुयाच्चन तिनि चमेलीशोभा च्या ज्वना: दुहां वल । 
सकसियां च्या छगू छगू ल्हाःतिइ काल । उस्त सुयां खँ ल्हाये मन 
मदु । च्या त्वने सिधल । 

“जिं शिखायात छको स्वये न्हि” धया: लसता फेतुनाच्चंम्ह 
दन । 

ज्यू । जिपिं कोथां पिहां वने” थथे धयाः सकलें कोथां पिहां 
वयाः तलेपाखे थाहां वन । प्यतय्‌ बादलीपाखें दन्न हे निभाः दुहां 
वयाच्चन । 

“थन जा नयेथाय्‌ प्यतय्‌ मज्जां हे निभाः वः खनी । न्ह्यइपुसे 
च्वं नि” सम्यक धाल । 

इपिं बार्दली पिहां वन । निभा:जलय्‌ क्वाक्क दनाच्चन । 

“थन तले निभाः वः । दक्षिण स्वःगु छेँ हे खः भीगु । न्ह्योने 
ततःजाःगु छँ दना हयाः कुने निभा: कित । भी ला छुँ थकाये फगु नं 
मखु छुयाये” स्वस्तिराजं धाल । 

“स्वस्तिराज छंके आपालं हे निराशा खना जिं। आमथे मन 
हतोत्साही जुइ मज्यू । छ उलि मछि बुद्धया ज्ञान गुणया खँ सीकाच्चंम्ह 
खः मचांनिसें । ध्यान भावना यानाच्च॑म्ह नं खः । दुःख ताये मजिल । 
मन धीर्ज याये फयेकेमाल” सम्यक वयात न्वायेथें धाल । 

“म्हिग: जूगु दुर्घटनां लिपा जिगु मन तसकं विचलित 
जुयाच्चन । जिं धीर्ज याये हे मफु । मन थातं तये हे मफ्‌ । न्ह्याक्व 
हे अनित्य खः, संसार दुःख खः धकाः न्यनाच्चंसां मनन यानाच्चंसा 
थःत परय्‌ जुइबलय्‌ मन ची थाक्‌ खनी” स्वस्तिराजं नुगःखँ प्वंकल । 

“यक्व ब्वना धयां जक छुयाये, ध्यान याना धयां जक छु 
याये । जीवनय्‌ परय्‌ जुइबलय्‌ छयले मफयेवं ज्या मवः” सम्यक 
धाल । 

“थःत परय्‌ जुइबलय्‌ मन ची तसक थाक खनी” स्वस्तिराजं 
धाल । 

“उकिया माने छंके अभ्यास मगाःनि” सम्यक धाल । 

“गाथे याये धइगु जिं मसिल । धर्म अभ्यास याये धाये जक 
अःपु” स्वस्तिराजं धाल । 

“खतं खः भीके सत्कायदृष्टि माने जि जिगु धइगु भाव 
ल्यनाच्चँतले दुःखयात नाघय्‌ याये फइमखु । उकिया निति भीसं 
मदिक्क धर्म अभ्यास यायेमाःगु। शील, समाधि, प्रज्ञा अभिवृद्धि 
यायेमाःगु” सम्यक धाल । 

“जिं थःगु मनयात कःघायेत यको कतः याना । 
चमेलीशोभायात नं थुइकेगु कृत: याना । तर शिखायात जूगु थ्व 
दुर्घटनां जिगु मन विक्षिप्त जुल । उकि तुं थौं अखबारय्‌ तक  पिहां 
वःबलय्‌ जिं छचाःलिं अन्धकार खनाच्वन। जिं थःत कःघाये 
मफयाच्चन” स्वस्तिराजं निराश जुया: धाल । 

“स्व॒ स्वस्तिराज जिं धाये। छं न्हिथं खनाच्चना मखुला 
संसारय्‌ मनूतय्‌ गजाःगु दुःख सियाच्चंपिं दु, नये मखनाः सिनाच्वंपिं, 
ल्वचं सिनाच्च॑पिं, आपालं बलात्कारया दुर्घटना, अपहरणया दुर्घटना, 
युद्ध अशान्ति । थ्व दकोंया कारण छु” सम्यक धाल । 

“खयत ला नुगलय्‌ दुगु क्लेशया कारणं धाइ । कर्म विपाक 

नं धाइ” स्वस्तिराजं धाल । 

“कम्म विपाको अचिन्तयो । तथागत शास्तां धयाबिज्याःगु 
दु । झीसं न्हापा न्हापा छु छु कर्म पिनावया मस्यू। छं कर्म व 
कर्मफलयात छको बांलाक चिन्तन मनन या । धम्म चिन्तनं हे जक 
छन्त थ्व इलय्‌ शान्ति बी फइ” सम्यक हानं थुइकल । 

“न्यना तयागु खँ खः सम्यक बा: । तर जि शिखायात जूग॒ 
थ्व लुमंके हे मयोगु खं याना: जिं छुं हे मतिइ वयेके मफयाच्चन ।” 

“अभ्यास यायेगु खः सम्यक व्यायाम । श्रोतापन्न मार्गफल 
लाःपिं तकं विरह फये थाक्‌ धाइ । भगवान्‌ बुद्ध परिनिर्वाण जुया 
बिज्याःबलय्‌ आनन्द भन्ते ख्वल तिनि धकाः न्यना तया मखुला 
भीसं । गुलि फत उलि भी समता भाव वृद्धि यायेगु खःनि” सम्यक 
ध्यानया बः बिया: धाल । 

“खः सम्यक बा: । जिं कोशिस ला यानाच्वना । म्हिगः 
चान्हय्‌ न्ह्यो मवः । चच्छिं ध्यानय्‌ च्वना” स्वस्तिराजं धाल । 

“जिल का साधु साधु” सम्यक धाल । 

इमिगु खंल्हाबल्हा न्यनाच्चंम्ह चमेलीशोभा नमवासे अन 
सुखू छपातय्‌ फेतुना: झुकय्‌ जुयाच्वन । 

“स्वस्तिराज छन्त धीर्ज याये फयेमा धकाः: हे जिपिं ब्वां 
वयागु । शीलदेवीं नं छंगु लागि चिन्ता कयाच्चन । कीत जीवनय्‌ 
सुख दुःख वया हे च्चनी । न्ह्यागु अवस्थाय्‌ नं तटस्थ भाव यायेगु । 
झीगु धर्म अभ्यास हे थ्व खः” सम्यक वयात थुइकल । 

“खः सम्यक बा: जिं कोशिस याये | शिखायात नं ध्यानय्‌ 
यंके धका: ला मतिइ तयाच्चनागु हे खः” स्वस्तिराजं धाल । 

सम्यक खँ हीकल, “अखुन्ह नं धायेधुन हला । म्यानमारं 
बिज्यानाच्चंम्ह सयादोपाखें धर्म प्रवचन जुइत्यंगु दु यलय्‌ जावलाख्यलय्‌ 
लाःगु DA स्कूलया धम्म हलय । छिपिं स्वम्हं वा । धर्मया अमृत 

रसं छिमित मन सिचुइ । थ्व जिगु सुझाउ छन्त ।” 

“जिउ जिपिं वये । जिं नं सिया थ्व खँ । फेसबुकय्‌ वयाच्वंगु 
खना” स्वस्तिराजं धाल । 

पलख जाःबलय्‌ लसता नं थाहां वल । वं शिखायात नं नापं 
ब्वनाहल । शिखाया ख्वा: चक । व धस्वाः तिप्यं । वयात स्वयाः 
सकसियां ख्वा: चकन । 

अबोध पहलं शिखा लसतानापं हे पेपुनाः धाल, “लसता 
आन्टि गुलि ज्ञानि ।” 

“का स्वयादिसँ भी शिखायात छुं नं जूगु मदु । वयात भचा 
जक घाः लाःगु दु । व नं याकनं हे लनी । जिं वासः तयाबीधुन । जिं 
मेगु नं वासः बियाथके ।” लसतां धाल । 

शिखा हिं हिं न्हिलाः ख्वा: तल । वयात स्वस्वं सकसियां 
ख्वालय्‌ न्हिलासू दन । 

“लसता आन्टि। भी ससुद्ययके वने र्हिं। जि म्हिगः व 
हारांम्ह मनुखं यानाः वने मखन । ससुद्ययके वन कि आखः यको सइ 
धाःगु बाःनं” शिखाया अबोध खं सकलें दंग जुल । 

ज्यू शिखा जिं यंके छन्त। छ यको आखः सइ। जि थें 
डाक्टर जुइ न्ह्या:ःला” लसतां वयात बांलाक खं ल्हाना बियाच्चन । 

“डाक्टर ... म्हा: जिला इन्जेक्शन खनाः ग्याः” धयाः शिखां 
ब्वः कयूकंकल । लसतालिसें मेपिं नं न्हिल । 

शिखायाके अजूचायापुक्क ह्यूपा: खना: स्वस्तिराज व 
चमेलीशोभां डाक्टर लसताप्रति कृतज्ञ मिखां स्वल। शिखा व 
लसता थःगु हे तालं खंल्हाबल्हा यात । चमेलीशोभा नं इमिगु खं 
न्यन्यं लयूतायाहल । सम्यक व लसताया किचलं इमिगु ख्युंग छँय्‌ 
तुयूजः दुहां वःथें जुल । इमि नुगलय्‌ स्वचानाच्वंगु हियू सिचुर्थे 
जुल । 

गबेत च्वने धइथें लसतां धाल, “बा: भी लिहां वना छोये कि ?” 

ज्यू” सम्यक धाल । 

“लसता आन्टी भी गबले ससुद्ययके वनेगु” शिखाया थःगु 
हे तन्ता जुल । 

“याकनं वने । शिखाया म्ह निं बल्लाके मालनि खला” 
लसतां धाल । 

“श्राविका नं ब्वना यंके न्हि” शिखां धाल । 

ज्यू भी स्वम्ह वने न्हि” लसतां धाल । 

“हस्‌” धाये थें वं छ्यं संकल । 

“ज्योनां यानाः जक भासं” चमेलीशोभां औपचारिकता कयन । 

“लिपा लिपा वयेका पीत” लसतां धाल । 

विदाबाजि कया: सम्यक व लसता इमि छेँय्‌ नं लिहां वल । 

सम्यक बा:पिं फहिला वने धुनेवं नुग: सिचुल । तर उखुन्ह 
लिपा न्हिच्छिं फोन जक फफ कायल जुल । 

रिंग ... रिंग ... रिंग ... रिंग ... 

अखबारय्‌ सूचं पिहां वःगुलिं मखा जुइ थौंया दिनसं इमित 
फोन वःगु वलं । थःथितिपिं, पासापिं, इष्टमित्रपिं, जःलाखःलापिं, सू 
सू । छम्ह छम्हसें व हे खँ कुल । ... घाः छु जूगु ..., गजाःगु दशा 
जुल हला, आ: गथे च्चं शिखायात ... वयात छुं याये ला मला: 
मखुला ... तेश्रो लिंगी जूगुलिं जक अथे मयासे वाना वंगु ला ..., 
बलात्कार जुइत्यंगु जक याये ला मला धाल मखुला, ... गन गुथाय्‌ 
जूगु ..., सु मन्‌ खःले व, ... अन थ्यंक शिखा गथे जुया: लाःवन ..., 
असाधारणम्ह व खःसां ल्यासे ला खः हे मिजंतयगु मिखाय्‌ ... तेश्रो 
लिंगीयात नं बलात्कार यायेत स्व: का हला ... छिपिं गन वनाच्वनाले 
अजा:म्ह शिखायात याक: तोता ... । 

उह्‌ ... उहू ... । स्वस्तिराज व चमेलीशोभायात व छगू 

छगू फोनया सः चुपि जुया: भवाःभवाः सुल । गुलिंसियां धात्यें नं 
करुणा तयाः खं ल्हाःगु सीदु । तर आपा:थें ला लायबुइत स्वःपिं दु, 
हिस्यायेत स्वःपिं नं दु । हियूगु घालय्‌ मल्ता चि हाहा याःवःपिं नं 
मदुगु मखु । थुथाय्‌ स्वस्तिराजं थुइकल गन छम्ह मनुखं धर्मया खं 
मनन मयाः, धर्मयात खःकथं मथुइकू वयाके कर्किया दुःखय्‌ करुणा 
तयेगु चित्त ब्वलनी मखु। धर्मयात चिन्तन, मनन अले अभ्यास 
मयाःपिनिगु पुचलं मैत्री, करुणा, मुदितायागु आश याये थाय्‌ मदु । 
उकि थ्व खँ थुइका: लिपा जूबलय्‌ स्वस्तिराजं फोन दको स्वीच अफ 
याना: च्वनाबिल । बरु थःथम्हं मन याउँकेत ज्ञान गुणया खँ मनन 
याना: ध्यान यानाः ई छयात । 
७ 

ब्व १५ 


ज्वलय्‌ म्हगस 


हनिमुन चाःहिउ वनेत सुटकेसय्‌ वसः पायक यानाच्वंम्ह 
पिंकीया तुतिं बँय्‌ मचू । थःत मा:गु हलंज्वलं छता छता याना: ततं 
सुटकेसय्‌ मन्ह्यनाः व हीमही चायाच्चन | छगू थें छगू फेसन 
डिजाइनया वसः । चाःहिउवनेत धका: हे वं बुटिक टेलरय्‌ गाक्क 
वसःजु सुइकाहःगु ग्लेमरस धाःगु वसः । हानं वया भाःतया फमाईसय्‌ 
फेन्सीलिसें सेक्सी नाइटी नं तःपा: हे दु। लाकां नं गोजुखे मछि । 
बजार चाःहिलेत अलग्ग, साइट सिइंग वनेत अलग्ग, हानं B€१८॥य्‌ 
वनेत अलग्ग तरह तरहयागु लाकांजु त:जु हे खात । हानं मेकअपया 
सामान नाना थरि । हायण्ड बायूग वस:जुयात मायच जूगु नं माहे 
माल । उकि सुटकेसय्‌ सामान मन्ह्यनाः व लागिमिगि चायाच्चन । 

“अय्‌ पिंकी अय्‌ पिंकी थन स्वले” हाहां मञ्जिल ल्हाःतिइ 
अखबार छपा: ज्वनाः कोथाय्‌ दुहां वल । 

“जित: गुहाली याले प्लीज सामान हे मन्त्यं । मेगु सुटकेस 
माल जितः” पिंकी न्यासि चाया: हाल । 

“आसे थन छको स्वरे अखबारय्‌ ...” मञ्जिल धाःसा अखबारय्‌ 
घुरय्‌ जुयाच्चन । वयात वास्ता मयाः । 

“अखबारय्‌ छु स्वयाच्वना । जितः सुटकेस निं हयाव्यु” 
पिंकी धाल । 

“व शिखा धइम्ह भचा 8010704] म्ह छम्ह दु मखुला 
छिमि तःमांया म्ह्याय्‌” मञ्जिलं धाल । 

पिंकी म्हुतु छको पेकुकल । 

“वयात बलात्कार जुइत्यंगु स्थानीयपिसं बचय्‌ यात धकाः 

च्वयातल नि थन” मञ्जिलं धाल । 

“बलात्कार ... । शिखा धाःपिं गुलि दइ । व हे जुइमा: ला” 
पिंकी भयातुक लिस: बिल । 

“थन मांअबुपिनिगु नां नं च्वयातःगु दु । चमेलीशोभा मखुला 
छिमि तःमांया नां” मञ्जिलं न्यनाच्वन । 

“खः ... जितः ला थः नं धाये मयो इपिं। व शिखा ला छु 
धाये गो अया:म्ह मन्‌ । जिमि तःमांचिया ला जिमि मां खना: न्ह्याबलें 
नुगः म्‌ । मस्यूला छं झी व्याहाबलय्‌ आलपं हुल दंगा न्यायेकाच्चंगु ...” 
पिंकीया सः हे तमं जाः । 

“थःतता परय्‌ जूम्हेसिगु बांमलाःगु समाचार वयाच्चन 
अखबारय्‌ । छन्त मतलब हे मदु । क्या गजबम्ह खनी छ” मञ्जिलं 
धाल । 

“जितः सुटकेस माल धयां ।” पिंकीया शिखाया बारे खँ नयने 
हे योगु मखु । 

“सुटकेस माल सुटकेस माल आपा: दयां ज्यूला । वेट आपा: 
दतकि छोइमखु थें छित: ।” मञ्जिलं वयात हायेकल । 

पिंकी छुं धाये मलानि उथाय्‌ माजुम्ह कामिनी थ्यंकः वल । 
वं धाल, “अरे छिपिं तयार मजूनि खनी । सगं बीमानि छिमित । 
पूजा कोथाय्‌ वनेमानि । इलं लाकि ।” 

थथे धया: कामिनी इमि कोथाय्‌ दुहां वल । कोथाय्‌ जायेक 
वस: व सामान होलात:गु खना: व हाल, “यो इमे सामान हे पायक 
याये सिमधःनि छिमि ला । इलं लाइ ला । फ्लाइट टाइम आपा: मन्त 
नि ।” 

“जितः सुटकेस हया ब्यु धयां हया मब्यू बं” पिंकी भाःतया 
खँ माजुयात धाल । 

“सुटकेस जक आपा: यंके धयां ज्यूला । वेट आपा: दतकि 

छोइ मखु । मयूजुया वसः तनातन” मञ्जिलं हायेकेभनं धाल । 

“न्हून्ह्‌ वसः चाःहिलेथाय्‌ न्यानाः फीगु यायेमाःगु नि । थन॑निसें 
भयातुक छाय्‌ ज्वना वनेगु” कामिनीं धाल । 

पिंकी पलख छुयाये छुयाये नमवाः । 

“याकनं तयार जुयाः कहां वा छिपिं” धया: कामिनी कोथां 
पिहां वन । 

“हस्‌ मां” पिंकि धाल । 

मञ्जिलयात व अखबारयागु समाचारं मन गर्खेसे वयाच्चंगुलिं 
नमवा: । व भचा झुलय्‌ जुल । 

“छु धका: वातां च्वनागु । जितः सुटकेस माल धयां । लिबाइ 
धाःगु मखंला मांनं” पिंकी हाल । 

“हस्‌ हस्‌ मेमसाहेब धयाः” व कोथां पिहां वन । 

सुटकेस पायूक याये सिधयेका: इमि वसः पुने सिधयेकल । 
पिंकीया न्हू डिजाइनयागु फेसन शो क्यने थें जा:गु वस: तिल । इपिं 
कहां वःबलय्‌ कुने चकंगु थासय्‌ जहानपिं इमित पियाच्चन । इमित 
सगां बीत ज्वार्रर मिंक च्चंगु वहयागु पुजभः, सुकुन्दा, ख्यँय बाता, 
करुवा सकतां ज्वलं ताःलाकातल । इपिं फेतुइत झ:झ: धाःगु ह्याउंगु 
चकति लासा लायातल । 

“वा वा फेतु । हानं छको व्याहा याःपि थें फेतु छिपिं चकतिइ” 
ख्या: यानाः पिंकीया ससःअबु राज साहुनं धाल । 

पिंकी न्याकं कया: भाःतया ल्यूने दन । 

“वा वा फेतु । आ: भमचा जुया: क्वळुइ म्वा:” अजिमा:जुम्हं 
धाल । 

मञ्जिल व पिंकी सगं कायेत लायात:गु चकतिइ फेतुत । 
कामिनिं छसिंनिसें सगं बीगु ज्या ताःलाकल । अनंलि ब्व नं न्ह्योने 
तयेहल । 

“नये मयःसा द्यो छायेनिं माः का न्हि आम लक्षिण ब्व” अजि 
माःजुम्हं धाल । 

इमिसं स्यना ब्यूथें धाःधाःथें यात । 

बाज्याम्ह मणि साहु मसला प्व: व यवाः ग्वय्‌ ज्वनाः धस्वाक 
इमि न्ह्योने दन । चाःहिउ वनीपिन्त मसला व ग्वाःग्वय्‌ बिल । 
पिंकी बाज्यायात अनि यात ।” 

“भाग्यमानी जुइमा | थ्व मणि बाज्याया कूल न्ह्याकीम्ह 
छम्ह घाना वा हाइ गय्‌ खः” धया: आशिर्वाद बिल । पिंकी मछाला: 
क्वछुत । मेपिनि न्हिला स: थ्वल । 

इपिं लुखां पिहां वनेवं ज्या याइपिं न्ह्योने वयाः इमिगु लगेज 
ल्ह्ययेत वल । गाडिइ सकतां तया बिल । ड्राइभरनं न्ह्योने वया: 
इपिं फेतुइत गाडियागु खापा चायेकाबिल । मञ्जिल व पिंकीयात 
हनिमून चाःहिउ वनेत सकल छुँज:पिसं गेटय्‌ थ्यंक वया: बाइ बाइ 
याःवल । 

इमिगु गाडि सर्ररं एयरपोर्टपाखे न्ह्यात । एयरपोर्टय्‌ इमित 
VP गेट दुहां वनेत व्यवस्था यानातःगु दु। मणि साहुया धया 
धयाथाय्‌ मनू दुम्ह पावरदारम्ह मन्‌ जुल । चेक इन, इमिग्रेसन, 
सेक्युरिटि चेकय्‌ नं गनं हे लाइनय्‌ पीम्वा: इपिं । ज्या दको सिधयेकाः 
इपिं ७]? लाउन्जय्‌ दुहां वन । 

अन इमित स्वागत यात । इपिं बांबांला:गु अन तयातःगु 
सोफाय्‌ फेतुत । अन ततःजिपिं मनूत फेतुनाच्चंपिं दु । गुपिं चिचिसलं 
थः थः खँ ल्हानाच्वन । गुलिं 1.2[००य्‌ ज्या यानाच्वंपिं नं खनेदु । 
भिंभिंगु नसाज्वलं नयाच्चंपिं नं दु। पिंकी न्हापालिपा नं प्लेनय्‌ 
च्वना: चाःहिले नं । तर बिजनेस क्लासय्‌ वंगु थ्व हे न्हापां जुया: 
वयात न्हून्ह्गु अनुभव जुल । वं पलख धइगु हे भाःतया लहा: तोतू 
मखु । 

“छं छुं नये योसा नु नयेगु काये” मञ्जिलं धाल । 

इपिं नापं दनावन । लाउन्जय्‌ भवःलिं तयातःगु ततःजिगु 
भिंभिंगु नसाज्वलं । छु निं नये । यचुसे यइपुसे च्वंगु प्लेटय्‌ छता 
निता नयेगु कया: इपिं हानं फेतूवल । ख्या: यायां छकू निकू नल । 
ब्याहा यानागु लच्छि मदुनि । दाम्पत्य सुखया छगू छगू दत्तले रसपान 
यानाच्चंम्ह पिंकीया नुगलय्‌ स्वां हो न्हिथं । थौं ला जुल वया भाःतनाप 
हनिमून चाःहिउ वनेत ४17? लाउन्जय्‌ पियाच्चंगु । वया नुगःया 
लसता थाःगा: मदु । 

फ्लाइट टाइम जुल धका: एयरलाइन्सयाम्ह मनुखं एनाउन्स 
यायेवं मनूत दन । थःथःगु हायण्डबायग छगः छगः घुल्ल घःचाः 
न्ह्याकाः सकले चिचिपलाखं न्ह्यात । 

प्लेनयागु बिजनेस क्लासया चकगु ज्याखिंगु सीटय्‌ फेतुइ 
मलाःनि एयर होस्टेसत वया: चाकडि या:वल । छको पतिं सर सर 
धयाः गबलें छु ब्यूवल । गबले छु मा: धकाः न्यंवल । गबलें नसा 
ज्वलं न्ह्योने हल । घौछि हे एयर होस्टेसतयसं चाकडि यायेगु 
मतोतू । 

थःथः मेचय्‌ फेतुना च्चंसां इमि येचाः नं इमित पेपुंकेत 
घ्वानाच्चन । मञ्जिलं छको पतिं पिंकीयात घयपुना: चुप्पा चुप्पा 
नयाच्चन । तःको इपिं अय्‌ सनाच्वंगु छको ला एयरहोस्टेस छम्हेसिनं 
मिखा पा:ःलाक्क हे खन । 

“जिपिं हनिमुन कपल” मञ्जिलं ह्यामि पहलं ख्याः यानाः 
धाल । 

“खः खः न्ह्यइपुकि” धकाः एयर होस्टेसं नं ख्या: यानाः धाल । 

इमित तायाच्चन आकासया च्वय्‌ च्वय्‌ थ्यंक स्वर्ग धाःगु थ्व 

हनिमून चा:हिलागु भवलय्‌ इपिं संसारया नांदंगु थाय्‌ त:थाय्‌ 
थ्यंका वयेधुंकल । Eiffel tower, Leaning tower, Santorini, 
Neuschwanstein castle ... गन जक मथ्यं । 

न्हिच्छि चाःहिल योयोगु थाय्‌ । बजार चाःहिल योयोगु शपिंग । 
योयोगु नयेगु थी थी रेष्ट्रेण्टय्‌ । हानं चान्हय्‌ जुइवं कामदेवं घयसूवइ 
इमित । कामसुखया अनन्त सागरय्‌ चच्छिं दुतिनी इपिं । पृथ्वी 
लोकय्‌ च्वना: नं स्वर्ग सुख जुयाच्वन इमित । 

धाधामधां लच्छिया हनिमून क्वचाइन । दकसिबे लिपा 
पोर्टुगलया ९३॥ य्‌ चाःहिलेगु इमिगु योजना कथं आः इपिं पोर्चुगलया 
लिस्बनय्‌ थ्यनाच्वन । 

कास्काइस (4८815 शहरया Guincho 0640) पाखे 
तसकं लक्जरिसगु होटेल फोर्टलेजा डो गुइन्चा Fortaleza do 
Guicnho होटेलय्‌ इपिं निम्ह हनिमूनय्‌ वःपिं तिपू । इमिसं संसारया 
हाकुब्व छुं हे मखं थ्व इलय्‌ । इमित थ्व संसार हे स्वर्ग खःला धयाथें 
च्व । 

बहनिसिया डिनर नया वयेधुंका: इपिं लक्जरिसगु खाताय्‌ 
घयपुनाः प्यपुनाः च्वनाच्वन । मञ्जिलया म्हय्‌ हाफ पाइन्ट जक दु । 
पिंकी नं सालुसे म्ह छम्हं ५९९ 111008) गु सेक्सी नाइटीइ । धुच्चा 
पतिं निम्हसिया चुप्पा नयेमाः । मञ्जिलं 4५९1 ४७।५९ पुइकाः 
कन्हेसंनिसें 1369011 य्‌ गन गन चाःहिउवनेगु स्वयाच्चन । शहरपाखे 
लिपा चाःहिले । निन्हु प्यन्हु 3040) य्‌ निं मस्ति याये धइगु मञ्जिलया 
बिचा: । पिंकी धाःसा 13640) य्‌ लखय वने ग्या: धकाः हालाच्चन । 
उकिइ हानं थ्व Guincho Beach पाखे आपा: हे ग्यानापुक्क छाल 
वये यो, फय्‌ नं तसक तचोयेक वये यो धाःगुलिं पिंकी कन हे 
ग्यानाच्चन । 

“B९९ य्‌ छाय्‌ वनेमाःगु शहरय्‌ जक वने मज्यूला” पिंकी 

धाःसा अथे जक हालाच्वन । 

“B९2८hिय्‌ मोज मयायेक नं हनिमून पूवनीला” मञ्जिलं 
वयात हायेकाच्चन । 

“जि गबलें B€2८hय्‌ वने मनंनि। जि लखय्‌ ग्या: धयां” 
पिंकीया B९३८॥य्‌ वने छतिं हे लःलः मधाः । 

“बने मनंगुलिंला वनेमाःगु । अन स्वयेमा: का मनूत नांगा 
नांगा म्ह पानाच्चनी । $४० ७३९ यानाच्चनी । मिस्त नं मिजंत 
नं । की नं अथे च्वनेमानि न्हिं हिहि ...” मञ्जिलं वयात हायेकाच्चन । 

“महा: म्हाः जि नांगा नं च्वनी ला” पिंकी धाल । 

“6४०1 य्‌ नं म्ह छम्हं तोपुगु वसः पुनावने धकाः च्वनागु 
ला छ। गामाःनि धाइका” मञ्जिलं गिजय्‌ यात । 

“महा: जि ला छ जक हूँ जिला थन होटेलय्‌ च्चनाच्चने” 
पिंकी धाल । 

“छु स्यूला थ्व Guinch0 90९४८) धइगु गुलि नां दंगु । 
James Bond movie “On Her Majesty's Secret 
ServC€” धाःगु फिल्म शुटिंग याःगु थाय्‌ जुया: एकदम पपुलर” 
मञ्जिलं धाल । 

“पपुलर सा छु ले । जित: ला 1916 B01 यागु मुभि 
स्वये नं मयो” पिंकी धाल । 

“मयोसा म्वाःल का । बरु भीगु हे मुभि दयेके का मज्यू 
ला” धया: मञ्जिलं पिंकीयात घयपुल । इपिं निम्हं छम्ह जुल । 

होटेलं व्यवस्था यानाः ब्यूगु गाडिइ च्वना: इपिं €॥८॥ पाखे 
वन । लँ दुछिं प्राकृतिक दुष्य मन याउँसे च्वं । जंगलया वातावरण । 
सुनसान लँ। नापलाःगु गाडि नं अथे हे चाःहिउव:पिं जक । 

हानं थायथासय्‌ मनूत हुल दुगु थाय्‌ थ्यन। थी थी कथं 

मस्ति यानाच्व॑पिं । रेष्टुरेन्ट व बार भवः भवः । ९३ 1000 नयेगु 
पसः भवः भवः खनेदत । गाडिइ च्वना: सुर्रर चाःहिहिउँ इपिं थासं 
थासय्‌ थ्यनाच्वन । गाडिइ च्वना: चा:हिलाच्चँतलें पिंकीया B€achय्‌ 
वनेमानिगु ल्वःमन । बजार बजारय्‌ लानाच्चंबलय्‌ वया न्ह्यइपु । 
Guincho Beach या sight €¢In९ नं यायां वन । Souvenier 
पसः नं भवः भवः खनेदत । 

“आहाः $0४९॥।९7 पसः वल । वा ले नु । शपिंग यायेनु” 
पिंकी हाल । 

“शपिंग जक याये धायेव ला मिखां छुं मखं पिंकी छं” 
मञ्जिलं धाल । 

“थन्याःथाय्‌ वयाः $01४९॥।९7 न्याना यंकेमा: । सकसितं 
इना बीमाल” पिंकीं धाल । 

“न्यायेगु खः। थनं लिहां वनेगु इलय्‌ न्यायेमाली। आः 
Beach य्‌ गन तयातये सामान” मञ्जिलं धाल । 

हुँ ... 3९४०1 य्‌ वने म्हा: धयां” पिंकी आः नं अथे हे 
हालाच्वन तिनि । 

“का म्हा:सा छन्त थन हे गाडि क्वफाना थके हा ... हा ...” 
मञ्जिलं हायेकल । 

पिंकी तम्वो ख्वा: तयाः फस्वल । 

हाहां इपिं B€2८॥ य्‌ थ्यन । गाडिं कहां वल । न्यासि वँवं 
फिया ब्वँय्‌ थ्यन । भवास्या भवास्या यायां न्ह्योने वन । समुद्रया लः 
खनेदत । पिंकीया म्ह पीसे च्वन । अयूसां वं नमवाः | B€१८॥ य्‌ 
जक थ्यनेव ९८४९4 जुया: मञ्जिल वाउ ... वाउ ... धका: हाल । 
वया पला: न्ह्योने न्ह्योने लानावन । 

पिंकी छुंछां मधासे ल्यू ल्यू न्यासि वनाच्चन । 

समुद्रया ल: छाल छयाल्ल छ्याल्ल सः वःलिसे मञ्जिल 

तिंतिन्हुया: हाल । पिंकी धाःसा ग्या:चिक्‌ खनेदु । समुद्रया छाल वःगु 
थायया न्ह्योने ततःपाःगु पाल दुगु कुसा लिसें तयातःगु सिँयागु 
खाता भव: भवः दु। 

“वा थन निं फेतुइ भी” धया: मञ्जिल व सिँयागु गोतुलेगु 
खाता छगुलिइ च्वन । पिंकी नं कयकयूक॒नाच्वन । 

उखेंथुखें मिखा ब्वब्वं न्ट्यइपुगु अनुभव धा:सा जुल पिंकीयात 
नं । लखय्‌ जक ग्या: धाःम्ह का व । इमि जवं खर्व पायन्टी छग: जक 
न्ह्यानातःपिं दुरुपा नं छयात्रां ब्वयाः निभालय्‌ थसः थसः पानाच्चंपिं 
मिस्त खना: पिंकी ख्वा: स्यंकल । 

“छि गजाःगु नकचरिपिं मिस्त” पिंकी धाल । 

“Sun bathe यानाच्चंगु का इपिं । म्ह छम्हं वसः भुनाः 
Sun 99116 याइ ला पिंकी छ नं गामाःनि थें। का वा भी नं अथे 
च्चने” धया: वयात ख्यालं ख्यालं वस: त्वके थें यात । 

“यायेमते ले गया:गु छुच्चा” पिंकी लयूताल । पलख इपिं 
अनयागु रमिता स्वयाच्चन । 

“नु पिंकी आ: भी नं समुद्रयू छालय्‌ म्हितःवने । छं आम 
पुनावयागु वस: थन हे च्वना: तोया छो” मञ्जिलं धाल । 

“थन हे च्चना:” पिंकीं पत्या: मज्‌ । 

“अँ थन हे तोया छोयेगु का वसः । थन स्वीमिंग पुलय्‌ थें 
changing 10071 दइमखु। उकि जिं छन्त धइगु नि । स्वीमिंग 
कस्टुम दुने हे न्ह्या धका: । न्ह्याना ला छं स्वये” धया: पिंकीयागु 
लंया टांख चायेका बिल । 

“सिक्क हे छुच्चा” पिंकी न्हिला: धाल । 

“उ का स्वीमिंग कस्टुम द हे दुनि। का का वसः तो। 
लखय्‌ वनेत्यल” मञ्जिलं धाल । थम्हं नं वसः तोल । स्वीमिंगयागु 
कटु छग: जक ल्यंकल । 

पिंकी सुख मदु तायेक्‌ तायेकं वस: तोल । वया म्हय्‌ आ: 
स्वीमिंग कस्टुम जक ल्यन। निम्हं लहा: ज्वना: समुद्रया छाल 
वयाच्वंपाखे पला: न्ह्याकल । मञ्जिल लयूताया: वाउ ... वाउ ... 
हाहां वन । पिंकी धाःसा कयूकयकं। ववं तृति फुक लखं दुंथाय्‌ 
थ्यन । होश हे मदु छ्याल्ल सः वयेक छाल वया: इमित छवावात । 
निम्हं लखय्‌ त्यांग्रा पुल । 

“योमां” धकाः ग्याकाः चिल्लाय्‌ दनाः हाल पिंकी । 

“हा ... हा ...” धया: मञ्जिल न्हिल । पिंकीयात लखं थन । 

“हः का थथे हे का छालय्‌ म्हितेगु । न्ह्यइपु मजूला । नु वा 
भचा तापाक्क वने” मञ्जिलं साला यंकेत स्वल । 

“महा: म्हाः जि ला वने हे मखु” हाहां पिंकी च्वयपाखे बिस्युं 
वन । 

“छ म्हाःसा म्वा: का जि ला वन” मञ्जिलं वयात तोता 
लखय्‌ न्ह्योने वन । 

“तसक तापाक्क वनेमते खंला जि ला ग्या:” पिंकी हाल । 

“च्चनाच्चँ छ ग्याफरा” धया: मञ्जिल लखय्‌ न्ह्योने वन । 
छालय्‌ छालनापं तिंतिंन्ह॒याः न्स्यइपुकाच्चन । पिंकी ग्याग्यां स्वयाच्चन । 

छाल छथु छथु वये धुंकाः तापाकं वया भाःत वं खंके हे 
फइमखु । वया मन भाराभारा मिनी । पलखं हानं खने दयावइ । 
मञ्जिलं वयात फ्लाइंग किस बियाहइ । 

मञ्जिल अभ हे तापाक्क समुद्रय्‌ न्ह्याःवन । खःथे मखुथे 
जक खनेदनि । 

“मञ्जिल तापाक्क वनेमते । तसक छाल वयाच्चन धया ...” 
पिंकी ततःसलं हाल । गनया ताइ मञ्जिलं। अपायूसक छ्याल्ल 
छुयाल्ल सः वयेक समुद्रया स: वयाच्चन । 

पिंकीया तसक हे नुग: भारभार मिन । वया भाःत खने 

दयावइ धका: छयं ताहाक: यानाः स्वल । छपलाः छपला: यानाः 
समुद्रया लःपाखे न्ह्याःवन । उलिमछि लखय्‌ लिक्क वनेधुनं हे मञ्जिल 
खने हे मदु। पलख न्ह्यो तक ला फ्लाइंग किस बिया: खने 
दयेकाच्चंम्ह । 

वया वयाये थ्वयाये मदु । उखें वइला थुखें वइला धकाः 
छुयों चाःचाःहिकाः स्वयाच्चन । 

वं पर्यटक छम्हेसित गुहाली फोने थें धाल, “जिमि भाःत 
समुद्रय्‌ तापाक्क थ्यंक वन । आः खने हे मदु । वयात छुं मखुथें जुल 
ला?” 

व पर्यटक न्हिल, “ग्यायेमते व समुद्रय्‌ न्ह्यइपुकाच्चन जुइ 
थन सुयातं छुं जुइमखु” थथे धया: व पर्यटक सरासर वन । 

अथे धाःबलय्‌ भचा मन च्चन । हानं मञ्जिल वंपाखे स्व:वन । 
खने दयावइथे वइथे खने हे दया मव: । 

“मञ्जिल मञ्जिल धकाः छथु छथु न्याक्क हाल” छम्ह 
निम्हसियां वयात भ्वाँयक स्वयावन । 

पिंकी ख्वखमख धाल । सूं म्हस्यूपिं मदु । 3690) य्‌ वये 
म्हा: धयां नं मानय्‌ मजू | थन हे चाःहिउ वयेमाःगु थें । वया तं नं 
वल । 

वयाये थ्वयाये मदया: अन हे फिब्वय्‌ पृतुहुं फेतुत । पलख 
ध्य यानाच्चन । धाधामधां एक घण्टां मयात मञ्जिल समुद्रय्‌ खने 
मदयावंगु । आः ला व च्वनां च्वने हे मफुत । छु जुल गुगु जुल अने 
अने मत्योगु मनय्‌ वल । 

“गुहाली गुहाली” धका: व तत:सलं हाला: ख्वल । 

अलेतिनि वया लिक्क मनूत भुंबल । समुद्रया भुवा: थजाःपिं 
हाकूसे च्चंपिं मनूत वयाः वयाके छु जूगु धकाः न्यन । 

“जिमि भाःत जिमि भाःत ...” वं बांलाक नवाये मफु । 

थरथर जक खानाच्वन । 

“रिलायक्स रिलायक्स” अन मुंवंपिं मनूतयूसं वयात सहारा 
बीत वल । इमिसं वयात ल्हा: ज्वना: मेच छगुलिइ फेतुकल । वयागु 
म्हय्‌ स्वीमिंग कस्टुम जक । सुनानं वयात रुमाल छक हया: म्हय्‌ 
भुंकाबिल । 

“धा मयजु छन्त छु जुल” इमिसं न्यनाच्चन । पिंकी याकनं 
नवाये मफु । 

बल्लं थःत कःघानाः वं धाल, “एक घण्टां मयायेधुंकल जिमि 
भाःत छालय्‌ म्हितः वंम्ह थुखे मव: ।” 

हाकुसे च्वंपिसं न्यन, “व छुं एक्टिभिटिइ कया: वंगु ला कि 
याकःचा वंगु ।” 

वं धाल, “थनसं छालय्‌ म्हिता च्चँच्चं तनावंगु । गुहाली 
यानाब्यु । वयात माला ब्यु” धया: व ह्वाँय्‌ ह्वाँय्‌ ख्वल । 

अन च्वंपिं मनूत भचा चिन्तित खने दयावल । 

“ग्यायेमते । जिमिसं माले । मयजु चिन्ता कायेमते” धयाः 
व हाकूपिं मनूत वन । इमिसं बोट छगू मिलय्‌ यानाः समुद्रय्‌ हुते 
जुया: वन । 

मेपिं पर्यटक वयाथाय्‌ च्वना: ह्ययेकल, “ग्यायेमते । वयात 
इमिसं ब्वनाहइ ।” 

पिंकी थरथर खानाच्चन । छम्हसें वयात जुस छगू ग्लास बी 
हल । पलख मनूत वयाथाय्‌ पियाच्चन । तर ताउत जा:बलय्‌ छम्ह 
छम्ह यायां मनूत खने मदयावन । 

पिंकी याक:चा हे जुइधुंकल । निभा: नं बित । द्यो खिउँ खिउं 
धायावल । फय्‌ नं ह्वाँइ ह्वाँइ वल । पिंकी इत:मत: कन । जिमिसं 
स्वया वये धका: बोटय्‌ वंपिं नं खने हे मदयावन । मञ्जिल अत्तापत्ता 
हे मदयावन । 

पिंकी योमां योमां धका: ह्वाँय्‌ ह्वाँय्‌ खल । अन वयागु सः 
न्यनीपिं सुं हे दुगु मखु । सुनसान जुइधुंकल 9९३८॥य्‌ । व कयूकुनाः 
फेतुत । 

अबायती तापाकनिसें फिसलय्‌ निम्ह स्वम्ह मनूत न्यासि 
वःगु सः तायेदयावल । वं सु थें मञ्जिल जक सुं पासापिं ब्वनाः वल 
ला धकाः स्वयाच्वन । द्यो खिउँ खिउँ धाःगुलिं ख्वा: तापाक खने 
मदु । व आशाकृति जुयाः स्वयाच्वन । व मनूत न्त्योने थ्यलिसे ख्वा: 
खने दयावल । गनया खइ वया मञ्जिल । स्वये हे हुल्याहा ख्वाःवःपिं 
अयलाखं काः ख्वाःयापिं स्वम्ह ल्यायम्हपिं मिजंत खनी । निम्ह भुयू 
ख्वाःपिं छम्ह हाकुम्ह निग्रो । 

अले पिंकी इमित मस्वसे फस्वल । 

इपिं मिजंत वया न्ह्योने ह्यामि पहलं दंवल । इपिं ह्वाल्‌ 
ह्वाल्‌ अयूलाः नवः । 

“हाइ बेबी । क्या सेक्सीम्ह बेबि” इमिसं नागःतुग: यानाः 
वयात हायेकल । तीजक तीजक वया न्ह्योने वल । वयात थीथें 
थीथें लिक्क वल । थिमिगु नियत ठीक मजुल धका: पिंकी थुइकल । 
पिंकीया हंस उडय्‌ जुल । 

हुँ हुँ छिपिं जिथाय्‌ लिक्क वयमते” पिंकीया सः ह:हःपन । 

“हाइ बेबी जिमित रसरंग याके ब्युले । छंगु आम सेक्सी 
फिगर ल्वःवन जिमित” धया: छम्ह ला वयात ख्वा: हे ल्वाक: वल । 

हेल्प हेल्प” पिंकी चिल्लाय्‌ दना: हाल । वयागु चीत्कार 
ताइपिं अन सुं मदु। समुद्रया छाल जक छयाल्ल छयाल्ल ताये 
दयाच्चंगु दु सिबें अन मेपि कीको हा:सः खनेमद्‌ । 

धाधां इपिं मिजंतयसं वयात जबर्जस्ती यायेत्यन । वया 
म्हय्‌ भुनातःगु रुमाल च्वत्यंक साला: आकासय्‌ हुतय्‌ याना छोत । 

वया म्हय्‌ स्वीमिंग कस्तुम जक । वया म्हबां छुयात्रां खनेदत । 

“माइ गुडनेस ह्वात ए ब्यूटी । कम्‌ कम्‌ कमोन्‌ बेबि” इपिं 
स्वम्ह मनुखं बाजं खाचा लाये थें ग्यानापुसे च्वंक पिंकीया न्ह्योने 
न्ह्याःवल । 

पिंकी बिन्ति भावं हाल, “जित: छुं यायेमते प्लीज । जि 
जिमि भाःतनाप हनिमूनय्‌ वयागु । न्हाचः तक थन दुम्ह व । समुद्रय्‌ 
तनावन । जि वयात पियाच्चनाम्ह । जि दुःखी । जितः छुं यायेमते” 
अनंलि पिंकी तिंतिंन्हूया: हाल, सर्गः थ्वक्क ह्वाँय्‌ ह्वाँय्‌ ख्वल । 

पिंकी ख्वःगु, हाःगु, संगु पहलं इपिं दित । इमि कन्नाचायापुल 
ला मस्यु । म्हति म्हति ख्वा: चूलाकल । नु नु धायेभनं छयं संका: 
इपिं थःगु लँ लिनावन । पिंकी अचेत सरह जुल । 

पलख अन हे व । गन वने गथे याये वं छुं मस्यू । थ्व छु जूगु 
गथे जूगु । पिंकीं ज्वलय्‌ म्हस खन हानं म्हगसं दना: ज्वलय्‌ 
थ्यन । छु जूगु वाःमचाल वं । बल्लं थःत कःघानाः सुं गुहालीमि वइ 
ला धइगु आशां द्यो नां कयाच्चन । सासः ततःसलं ल्हाना: व थरथर 
खानाच्वन । 

खिउँगु फिब्वं ततःधिकःपिं खिचात निम्ह खने दयाबल । 
खिचात खना: न्हापां ला मग्या: व। लिपा स्वये जंगली ख्वाःपिं 
खिचात ह्वाउँह्वाउँ वयात स्वया: उनाहल । व तसक ग्यात खिचां 
न्याइ धका: । लय्‌ लय्‌ ... धकाः खिचातयत ख्यायेत स्वल । खिचातसें 
नयेथें मिखां स्वल वयात । छगू धुनेव मेगु दुर्घटना पिंकी फये 
मफुत । व मचासे वन । व अन हे भाराक्क जुल । बेहोश जुल व । 
बँयू गोतूम्ह पिंकीयात सुँ सुँइ नतुना: थः माःथाय्‌ वन । 

मचासे वंम्ह पिंकीया होश वःबलय्‌ व छगू कोथाय्‌ लानाच्चन । 
व वाथाक्क दन । मञ्जिल धका: व चिल्लाय्‌ दन । वं चाकःलिं मिखा 
ब्बल । व अस्पतालयागु कोथा थें खनेद्‌ । 

“जि गन लात थ्व” व हाल । 

“छ 13690) य्‌ बेहोश जुयाच्वंम्हसित थन ८11८ य्‌ हःगु 
ख: । थ्व 3690) ऽ।4९ यागु 0110 खः” अन न्ह्योने दुपिं नर्स थें 
च्वंपिसं धाल । 

“मञ्जिल मञ्जिल जिमि भाःत गो गो ...” व बेतोरं हाल । 

“रिलायक्स मयूजु” थथे धया: नर्स डाक्टरयात सःतल । 

डाक्टर न्ह्योने वल । डाक्टरं वयात शान्त यायेत स्वल । 
वयात म्हय्‌ जाँचय्‌ यायेत स्वल । पिंकी थिप्प कना: सन । 

“जितः छुं मज्‌ । जिमि भाःत मञ्जिल समुद्रय्‌ तनावन 
वयात माला हयाब्यु” व हाल । 

डाक्टरं वयात इन्जेक्सन छगू बिल शायद वयात calm 
यायेगु वासः जुइ । अन मेपिं नं मनूत मुंवल । 

“छिपिं गनं वयापिं” इमिसं न्यन । 

“जिपिं नेपालं वयापिं । जिपिं हनिमून वयापिं” वं कन । 

“हनिमून धयाला । € ४४० 50 $0779” डाक्टर थें च्वंम्हसिनं 
धाल । 

“जिमिसं सिल । समुद्रय्‌ छिमि भाःतयात rescue team 
पिसं लुइकाहःगु दु ।” अन च्वंपिं मनूतयसं धाल । 

“जिमि भाःतयात लुइकाहल ला गो गो। जिमि भाःत गन 
दु” पिंकी हाल । 

“छिमि भाःत थन हे ८11 य्‌ दु” इमिसं धाल । 

धायेवं पिंकीया ख्वालय्‌ न्हिलासू दन । 

“थन हे दु गो गन दु जिमि भाःत। जिमि मञ्जिल” व 
गोतुकातःगु खातां दनावयेत सन । 

इमिसं वयात ज्वन । 

“छिमिगु छुँया ठेकाना जिमित ब्यु। छिमित थःगु देसय्‌ 

लिहां वनेत जिमिसं व्यवस्था याना बी” इमिसं धाल । 

“जिपिं छाय्‌ देसय्‌ लिहां वनेगु । जिमिगु हनिमून कोमचाःनि । 
जिपिं थन चाःहिऊ वयापिं । जिमि भाःतयाथाय्‌ यंका व्यु जितः” 
भाःत लुल धाःगुलिं पिंकीया ख्वा: चकनावल । 

वयागु खँ न्यना: अन च्वंपिं स्वास्थ्यकर्मी मनूतय्‌ खा: खिउँल । 

“ च्च ... च्च बफरा” धायेभनं ख्वा: तल । 

“ध्य या मयजु । छं वयात स्वयेफइ मखु वयागु अवस्था 
बांमलाये धुंकल ।” इमिसं वयात ह्ययेकेत स्वल । 

छु जुल वयात । जितः वयाथाय्‌ यंकाब्यु” पिंकी थःगु तालं 
हाल । 

अन दुपिं डाक्टरपिं, नर्सपिं व मेमेपिं मनूत थवं थः ख्वाः 
स्वल । इमि भचा छुयाये धइगु बिचा: मदु ख्वा: वल । पलख सुनानं 
नमवात । 

पिंकी शंकास्पद मिखा चा:चा:हिका: इमित स्वल । 

“मयजु । धइर्य या । छिमि भाःत समुद्रया तापाक्क हे लूगु 
खः। तर वयात म्वाका हये मफुत खनी । व थ्व संसार तोता 
वनेधुंकल” छम्हसें नायुगु सलं धाल । 

“मञ्जिल” धका: चिल्लाय्‌ दनाखतं पिंकी मूर्च्छां जुल । 

पिंकीयात उपचार यायेत डाक्टरतयूसं ज्या यात । डाक्टर 
बाहेक मेमेपिसं नं गुहाली यात । 

इमि अन खँ जुल । सल्लाह जुल । “Consulate of Nepal 
यात खबर यायेमाली । इमित लःल्हायेमाली । झीसं जिम्मा कायेगु 
ज्या मखु थ्व । खः अथे हे यायेमाली । तर B04 यात mana€e 
यायेत प0७1६३] तक ला थ्यंकेमाल । थ्व मिसा मचा ला छुं याये 
फइगु अवस्थाय मदु । होटेलयापिन्त नं खबर यायेमाल । गन होटेलय्‌ 
च्चनाच्वंपिं खः । 1368०) य्‌ वःपिं जूबलय्‌ इमिके Personal 

000011611 नं छुं हे खने मदु ।” 

“न्हापां थ्व मिसामचायात होश वयेकेमाल” 

अन दुपिं मनूतयूत नं आपालं (7९9 जूगु खनेदु थ्व 
८4४५९ सं यानाः । 

छम्ह विदेशी मनू 136901य्‌ सीबलय्‌ अन छगू तन्ता वल 
अन च्वंपिं मनूतयूत । 

इमिसं उघ्रिमय्‌ C0nऽ७।a९ 01 ४९३] यात खबर यात । 
नेपालय्‌ खबर छोयेत इमित थाकुयाच्चन छायूकि अन इमिगु बारे 
कनीपिं सुं हे मन्त । छम्ह सीम्ह हे जुल । छम्ह अचेत अवस्थाय दु । 

CIincय्‌ च्चंपिं डाक्टरपिसं ९25८३15 शहरय्‌ च्चंगु दकसिबे 
सतीगु हस्पितल ॥0[1३] 106 (:9509015य्‌ सम्पर्क तल । अन 
लासयात तयेकेगु व्यवस्था यात । 

पिंकीयात होशय्‌ हयेत सनाच्वंपिं डाक्टरपिसं मेहनत 
यानाच्चन । व छको होश वःसा हानं अचेत जुइगु। नवाये फुगु 
अवस्थाय मदु । ताउबिक उपचार याये धुंका: पिंकी तसलं चिल्लाय्‌ 
दन । 

“मञ्जिल मञ्जिल” व चिल्लाय्‌ दन । 

“डाक्टर जित: मञ्जिलया थाय्‌ यंकाब्यु” व हाल कि हाल । 

“ठीक जू मयजु । जिमिसं छन्त छिमि भाःतया थाय्‌ यंके । 
पहिले छं जिमित छिपिं च्वनागु होटेलया नां धयाब्यु” पिंकी पलख 
त्वलहं च्वन । अले च्वाक्क नवात, “होटेल Fortaleza do 
Guicnho !” 

“ठीक जुल । जिमिसं छिमित छिमिगु देशय थ्यंकेगु व्यवस्था 
याये ।” 

“मञ्जिल गो जिमि भाःत गो” व हानं हाल । 

अन दुपिं स्वास्थ्यकर्मिपिसं निर्णय याये मफयाच्चन आः छु 

यायेगु धकाः । 

होटेलयागु नां सीवं अन खबर बिल । थुपिं (06४ पिनिगु 
दको ५९३1] होटेलपाखें काल । 

Consulate 0f Nepal य्‌ सम्पर्क तयेगु ज्या होटेलं यात । 

सम्पर्क यायेगु थाय्‌ सीवं नेपालय्‌ थ्व भयानकगु खबर 
थ्यंकल । छन्हु निन्हं अन माःमाःगु व्यवस्था जुल । नेपालं मनूत 
वयाः इमित काःवयेगु पलेसा C7९7९ [1३०९ या व्यवस्था 
नेपाःपाखें जुल । दकोभनं च्वंपिसं माःमाःगु गुहाली यात । मञ्जिलया 
लास व पिंकीयात Chartr९4 [1०९ य्‌ तया छोयेगु तक्क माःगु 
व्यवस्था जुल । पोर्टुगलया सम्बन्धित मनूपिं व Consulate of 
Nepal या पाखें माक्को कुत: जुल । छगू मानवीयताया नातां ज्या 
जुल । इमिगु थुलि व्यवस्था यायेत गनंपाखें कचिंग: मव: । सकसिनं 
गुहाली यात । 

थ्व दकों ज्या यानाच्चंपिनि नं तसक॑ नुग: मछिंसे च्चं । 
थपायसक क्यातुगु उमेरयापिं हनिमून वःपिनित थजाःगु हविगत जूगु 
खनाः । पिंकी अचेत अवस्थां दने फुगु मखु । छाः छाः जक 
होश वः वयाके । त्वलं त्वलं च्वनी । 

पिंकीयागु अवस्था भचा ठीक जुइवं वयात गाडिइ तयाः 
इपिं च्वंगु होटेलय्‌ यंकल । होटेलयापिसं स्वील चेयरय्‌ तया: वयात 
होटेलयागु इमिगु कोथाय्‌ थ्यंकाबिल । होटेलयागु कोथाय्‌ थ्यनेवं 
मञ्जिलयागु लुमन्तिं वया छाती तज्याइथें च्वन । 

वयात तःवःपिं मनूतयूसं वयात धाल, “कन्हे सुथय्‌ ९ बजे 
फ्लाइट दु छंगु । छ तयार जु ।” 

पिंकी दये नं मधा: छुं नं नमवा: । 

इपिं वयात पिया मच्चं “तेक केयर” धया: इपिं वन । 

पिंकी याकःचा थ्व कोथाय्‌ । निन्हु न्ह्यो तक थ्व कोथाय्‌ 

वया भाःतनाप स्वर्ग सुख अनुभव याःगु वं । थौं वया भाःत सीधुंकल । 
व विधवा जुइधुंकल । वया भाःतयात कफिनय्‌ तयाः: मुर्दाघरय्‌ तया 
तयेधुंकल । पिंकी थुइके मफुनि थ्व न्ह्यो ला ज्वो ला । वयात माया 
क्यनीपिं सुं मदु थन । वयागु मोबाइलय्‌ न्यानाच्वंगु फोन सःयात नं 
बं मफ: । व याकःचा अनकन्तार विदेशय्‌। छको छको चिल्लाय्‌ 
दनाः हाली । न्याक्क खोइ । बनावनी । पलखं होश वइ । हानं त्वले 
जुइ । व अबि तबि याकःचा । 

वयागु छगू छगू सामान, वसः तिसां नं वयात ख्वयाः 
क्यनाच्चन । व होटेलयागु छगू छगू भव्य ज्वलनं धयाच्चन वयात 
ध्य या मयूजु धइर्य या । 

वयागु हनिमुन कोथाय्‌ च्चंगु तपाःगु न्हायूकनं वयात सःताहल, 
अय्‌ पिंकी मयजु, अय्‌ पिंकी मयूजु । वं न्हायूकयात स्वल । न्हायकनं 
नवानाहल । पिंकी मयूजु छ अपायचो बांला:म्ह । थौं छ गथे च्वनावन । 
थन सो जिगु ख्वालय्‌ । छंगु हाकूसे पिल्पिल्‌ च्वंगु ख्वातुगु सिल्की सँ 
गुलि घालःमुलः जुयाच्चन । लसिंयागु सँ थें च्वनेधुंकल । छंगु आम 
मिखाय्‌ चतक्क कियातःगु हाकुगु काजोल मिखाया ख्वबिं बाःवनाः 
स्वसा छ बोक्सी थें च्वन । अले छंगु केलेहेँ मृगी मिखा आपालं 
ख्वःगुलिं अस्पतालय्‌ गोतुकातःम्ह बिरामीयागु थें च्वन । ह्याउँसे 
लाली तयेम्वाःगु छंगु म्हतुसि ग्याचिकं तुइसे भुइसे च्वनावल । स्वये 
नं सीम्ह गोतुका तःम्हसिगु म्हतुसि थें च्चं । बांमलात पिंकी मयजु छ 
थौं छतिं बांमलाः । पत्या: मजूसा स्वःवा जिथाय्‌ जिगु ख्वालय्‌ । 

न्हायूकनं सःताच्चंगुलिं पिंकी न्हायकनय्‌ न्ह्योने दंवन । धात्थें 
नं खः व थौं लसिं थें च्वं, बोक्सी थें च्वं, उसाँय्‌ मदुम्ह थें च्वं, सीम्ह 
थें च्चं । 

न्हायूकनं वयात हिस्यात, “गो मयजु बांलाः धइगु गन दु । 
बांला: धा बांमला: धा हिला हे वनी थें। थः बांला: धका: ग्यनेमते 

न्हां छ । छुँ नं थीर मदु न्हां।” 
न्हायूकया खँयात वं नाइँनास्ति याये मफुत । अले व चिल्लाय्‌ 
दन, “मयल जि म्वाये मयूल जित: म्वाये मयूल । यो मञ्जिल जितः 
नं नापं यंकी । यो मञ्जिल जितः का:वा । यो मञ्जिल जित: काःवा 
यो मञ्जिल” पिंकी तत:सलं थः भाःतयात सःतल । तर अस्पतालय्‌ 
मूर्दाघरय्‌ गोतुलाच्चंम्ह वया भाःतं वयागु सः मताः । 
७ 

ब्व १३ 


दिनदशा 


नेपाःया त्रिभुवन एयरपोर्टय्‌ ९7६९7९4 91416 दिकेहल । 
पलखं प्लेनयागु खापा चाल । प्लेन दिकूगु स्वयाच्चंपिं इमित 
काःवयाच्चँपिं छफोजं थःथितिपिं नुगः भारभार मिन । गुम्हं ख्वल । 
गुम्हं हाल । गुम्हं द्योया नां काल । 

प्लेनया खापां छम्ह निम्ह एरलाइन्सया कार्यकर्ता थजाःपिं 
खने दयावल । अनं लिपा सुनानं स्वयां स्वये मफइगु कथं कफिनय्‌ 
लास पित हःगु खने दयावल । 

“यो पृता जि पुता ...” कामिनी चिल्लाय्‌ दंक ख्तयाकथं 
बनावन । छम्हनिम्हसिनं वयात लः छुवाकल । हानं अबुम्ह राज 
न्याक्क ख्वल, “यो बाबु यो मञ्जिल ...” ख्वख्वं व बँय्‌ भ्यात्त 
फेतुत । थःथितिपिसं वयात ज्वन । 

च्याल्ल चिल्ल हासः ख्वःसः । एयरपोर्टया ज्याकःमिपिं नं 
न्ह्योने न्ह्योने वया: इमित बिचा: याःवया च्चंपिं नं दयावल । 

Chartered plane या लुखां Whee] chair य्‌ फेतुका 
हःम्ह पिंकी खने दयावल । 

थनिं निला हे मदुनि न्हू ब्याहा या:पिं इपिं न्हपिं तिप्‌ । 
जीवनय्‌ न्हूगु पलाः तःपिं । माया मतिना व येचाःया संसारय्‌ तनेत 
हनिमून वंपिं । श्री सम्पत्ति व भव्यताय्‌ लाल काकां मांअबु थःथितिया 
मायां स्वांवा गाका: देव्य सुखति ग्यंगु भोग सुखय्‌ तनावंपिं इपिं 
कायमचा मञ्जिल व भौमचा पिंकी । सुनां जक दना म्हगसय्‌ खंगु 
खड थौं छम्ह कफिनय्‌ । मेम्ह अचेत सरह जुयाः ह्वील चेयरय्‌ । हरे 
दैव गुलि जक विचित्रगु संसारया लीला थ्व । 

b> 


एयरपोर्टय्‌ इमित का:वयाच्चंपिं नं छम्ह थे छम्ह हे होश 
हवास मदया: गनं तना तनावंपिं थें । 

“यो मैं यो हेरा” गुलाफशोभा च्याल्ल हाल । गुलाफशोभा 
मचासे वन । वयात बिचा: याःपिं भःभःन्हल । विजय साहु न्ह्योने वयाः 
गुलाफशोभायात क्वातुक्क ज्वन । मिखा ह्याउँक तया: ख्त्रबि पिज्वयेकल 
वं। 

कफिन व ह्वील चेयर लिक्क थ्यंलिसे अन चवंपिं सुनानं हे 
विरह सह यायेमफुत । दकों ख्वल हाल चिल्लाय्‌ चिल्लाय्‌ दन । 
थः थः घयूघयपुल । 

कफिन्‌ ज्वनावःपिं इमित वास्ता मयासे सरासर मेपाखे 
वन । सकलें ल्यू ल्यू ब्वाय बन । 

“सःरि आः थथें लास लःल्हाये मज्यूनि । आवश्यक नियम 
पुरा यायेमानि” लास ज्वनावःपिसं थथे धया: लास यंकल । 

पिंकीया थःछँ खलःपिं धाःसा सकलें पिंकीयात भुन । गुलि 
खल, गुलि हाल, गुलि चिल्लाय्‌ दन इपिं। स्वःपिसं स्वये मफु । 
पिंकी धाःसा नवाःगु हे मखु । व अचेतम्ह थें । 

ताउबिक माःगु प्रक्रिया पूवंके धुंका: लास पित हल । ख्यां 
हालां चा:गु मखुत । 

बुलुहुं सकलें न्ह्यात । एयरपोर्टया हूल दथुइ इमिगु गाडी 
न्ह्योने वल । न्हापां लास निं थासय्‌ तल । 

उखेयापिं उखे गाडिइ च्वन । थुखेयापिं थुखे गाडिइ च्वन । 

पिंकीयात गुलाफशोभां घयपुना: थःपिनिगु गाडिपाखे दुत 
यंकेत स्वल । 

थुखे भाःतपिं खलःपिसं धाल, “पिंकीयात भीथाय्‌ निं यंकेमाल 
पीत । थःछेँ यंके मिलय्‌ जुइ मखु ।। दकों काजक्रिया ला याये हे 
माल ।” 

गुलाफशोभा सुंक दन । खः धइथें व सुंक च्वन । नमवा: । 

अलेतिनि पिंकी न्याक्क ख्वल, “म्हा: जि अन वने मखु। 
मञ्जिल मदुगु छँय जि वने मखु ...” न्याक्क ख्वख्वं व मचासे वन । 
हानं सकलें भुना: वयात होशय्‌ हयेत स्वल । 

एयरपोर्टय्‌ गाडि हूलहूल जुल । काचाकिचिं सनेमाःगु अवस्था 
जुल । 

अय्‌ याये थय्‌ याये मदयेवं भाःतपिन्थाययाम्ह छम्हसिनं 
धाल, “गुलाफशोभा पीत नं भीथाय भासं रे थौं । पिंकीयात याक:चा 
नं तये मजिल ।” 

ज्यू खः थथे हे यायेमाली” धइगु खँ जुल । 

याकनं गाडीइ दुने दुहां वन सकलें । विजय साहुनं पिंकी व 
गुलाफशोभाया ल्हा: तोता:, “का सा छिपिं स्वया हुँ निहि” धया: लूँ 
चिला वन । ताउत हालाच्वने छिंगु मखु । एयरपोर्टय्‌ तसक हूल 
इगःमिगः । गाडी एयरपोर्ट पिहां वल । 


~ 


इपिं छुँय्‌ थ्यन । वैभवया वैभवं जाःगु व छँ थौं स्मशानय्‌ 
हिल । सुनां पत्या: याये मफु । म्हगस खः ला ज्वलय्‌ जुयाच्चन थ्व 
दकों । निला न्ह्यो भमचा जुया: दुहां वःगु थ्व छँय पिंकी थौं विधवा 
जुयाः दुहां वल । 

वयात जवंखवं ब: बिया: बुलुहं न्यासिकाः दुत हल। व 
धस्वाये मफु बांलाक । पला: थातय्‌ मलाः । तीजक सोफाय्‌ फेतुकल । 

मञ्जिलयागु लास दुगु कफिन दुत हल । लासयात कफिनं 
लिकया: क्वय्‌ गोतुकल । 

... यो पुता । यो बाबु । छं छु याना वना । मखुथे जुल । 
मखुथे जुल । यो दैव थज्याःगु अत्याचार नं यायेला छं देव | यो 
पुता । यो हेरा । यो मञ्जिल । ... तत:सलं क्रन्दनया स: थ्वल । 

सहःयानां यायेमफुगु पीडाया क्रन्दन छेँ छखां थ्वल । ह्वाँय्‌ च्वाँय्‌ 
सलं हे छुँ दिन दिन मिन । 

पिंकी धाःसा मखो । त्वलेहे जक जू व । 

“वयात ख्वयेकि ख्वयेकि मखुसा उई जुइ” माइ निनिं त्वाक्क 
नवात । 

वयागु खय्‌ सुनानं उस्त नमवाः। माइ निनिं हे वयात 
ख्वयेके थें धाल, “छुयाये थःगु कर्म । ल्यासेबलय्‌ भाःत सिका च्वने 
माल । आः विधवा जुयाः जीवन हने मालीगु जुल छ ।” 

“माइ निनि आमथे धयादी मते । वयात नुग: मछिंके बी 
मते” थःथिति छम्हसिनं धाल । 

“नुग: मछिंसा धाये ला माल । थ्व जूगु ला जुइधुंकल । 
वयात ख्वयेके माल मखुसा उई जुइ जिं ला खःगु धया ।” माइ 
निनिया खँभाय्‌ बांमला: । वया बानि सकसियां स्यू । 

“ख्वयेकेगु मखु बरु डाक्टर छम्ह व्वना हयेमाली वयागु 
अवस्थाया जाँच यायेत ।” ध्याक्वय्‌ फेतुना: हारय्‌ चायाच्चंम्ह मणि 
साहुनं नवाना हल । 

“सम्यक तःबा:यात खबर वन ला भी छेँय थ्यन धकाः । 
वया काय्‌ डाक्टर प्रवीणयात छरु वया व्यु धायेमाली” राज साहुनं 
धाल । सकसिथासं गुहालीमि जुइ न्ह्याःम्ह सम्यक न्हू सम्धिपिनि नं 
सतिके यो । 

सम्यक तःबाःयाथाय्‌ फोन डायल यात राज साहुनं, “हेलो 
सम्यक तःबाः । जि राज” वया मलीन सः। 

“हेलो राज भाइ छिकपिं छँँय थ्यन ला । जि एयरपोर्ट वये 
मफुत । बर्मायाम्ह सयादोयागु कार्यक्रम दयाच्चंगुलिं” सम्यक खं 
पूमवंक धाल । 

“ठीक जू सम्यक त:बाः । जिपिं थ्यन ।” राज साहुनं धाल । 

“पिंकी गथे च्वं” न्यनाह:म्ह सम्यकया सः खाखातुल । 

“पिंकीया निंतिं हे फोन यानागु खः तःबाः | व त्वलेहे जक 
जुयाच्चन । मानसिक रूपं बांमलाक प्रभाव लाइ ला धयाथें च्वं। 
डाक्टर प्रवीण छको भायादीला धकाः” राज साहनं धाल । 

“व नं न्यनेमाःगु खँ ला । जि प्रवीणयात ब्वना याकनं 
आम्कन थ्यंकः वये” सम्यक धाल । 

राज साहुनं फोन दिकल । 

गुलिं ख्वयाच्वन । गुलिं त्वलेहे जुयाच्चन । सुनां जक मतिइ 
तल खइ थजाःगु विपत्ति वइ धकाः । स्वर्गय्‌ च्वंम्ह देवता च्यूत जुया: 
नर्क लोकय्‌ जन्म काल धाःथें जुल । थ्व नियति गजा:गु खः । नुगःया 
घाःया पीड़ा लाकाच्वंपिसं हे जक स्यू । बल्ल भचा धइर्य यानाः 
कामिनीं थः ज्या याइपिंपाखे स्वया: धाल, “छिमिसं च्या दायेकाः 
सकसितं क्वाक्क च्या छगू छगू ब्यु रे का ।” 

अन भवः भवः दनाः म्हति म्हति मिखां ख्वबि हायेकाच्वंपिं 
ज्या याइपिं हस्‌ धयाः भुतूपाखे दुहां वन । लकस सुसां दन । झसुकाः 
झसुकाः जक वयाच्वंगु दु । 

“जिपिं वना छोये ला । कन्हय्‌ वये” गुलाफशोभां तीजक 
धाल । 

“थनसं च्वनादिसँ थौं । पिंकीयात सु पिवाः च्वनी छिं । जिपिं 
थःपिं हे थजाःगु हविगतय्‌ छिं खँ हे खं” कामिनीया खँ माजुपह वः । 

ज्यू च्वनेमाःसा च्वने” धया: गुलाफशोभां पिंकीयात घयपुया 
काल । पिंकी धाःसा सिँग्वं थें अचेत जुया: च्वना बिल | सकसियां 
पिंकीयागु लागि चिन्ता जुल । 

“सी गृथियारपिन्त खबर यायेमाल का आ:। थौं हे खबर 
यानातःसा कन्हय्‌ याकनं ज्या जुइ” माइ निनि धाल । 

सी गृथियारपिनिगु नां कायेवं हानं छको कामिनी न्याक्क 

ख्वल, “यो पुता यो हेरा छं छु याना वना !” 

कामिनी नापनापं हानं छको सकलें ह्वाँयच्चाँय्‌ ख्वयेगु शुरु 
जुल । ख्वयां गुलि ख्वयेगु । बुलुहुं ख्वःसः चिसः जुल । 

भुतूपाखें ज्या याइपिसं किस्तिइ चिया ज्वनावल धमाधम । 
सकले थःथितिपिन्त बिबिउं वन । 

चिकुसे च्वं उकिनं ख्तयेगु ज्यां सकसियां न्यलाच्चंबलय्‌ 
क्वाक्क च्या छगू त्वना: भचा म्ह याउँथें तायेकल । 

च्या त्वने जक छु सिधल हानं माइ निनिं खायुगु खँ पिकाल, 
“भाःत मदये धुंका: तिसां तियाच्चने मज्यू । पिंकीयात तिसा त्वकि । 
चिनातःगु सँ फेंकि ।” माइ निनि निखेरं थः लाःम्ह नं जुल । 

थ्व खं सकलें थारा न्हुल । सकसियां मिखा पिंकीयाके जुत । 
मखोसें च्वने मफुत । हानं सुकसुक ख्वःसः वल । 

“छिपिं भाःत दुपिसं याये मत्यो धाइ । स्वये जिं त्वका बी । 
जिं नं ल्यासेबलय्‌ भाःत मदयेका: च्वनाम्ह खः । छु याये थःथःगु 
कर्म” धाधां माइ निनि पिंकीपाखे न्ह्यब्वा:वन । 

गुलाफशोभा वाथाक्क दना: वन, “मफ बा: मफ्‌ जिं स्वये 
मफु । गजा:गु जुल जि म्ह्याययात” धाधां ह्वाँयह्वाँय्‌ ख्त्रया:ः व 
छथाय्‌ ध्याक्वय्‌ वन । 

माइ निनि स्वये निर्दयी भावं पिंकीया छ्योनय्‌ चिनातःगु 
हेयर क्लिप लिकाल । गःपतय्‌ च्वंगु हेराया फो घानातःगु सिख: तोके 
त्यन । 

“बी मखु जिं ... । जितः मञ्जिलं 41४ शी ब्यूगु थ्व 
...” धयाकथं पिंकी ह्वाँयह्वाँय्‌ न्याक्क ख्वल । 

माइ निनिं धाल, “आः ठीक जुल । जिं वयात ख्वयेकेत हे 
यानागु थ्व । मख्वयेव मजिउ का छिमिसं मस्यू” धाधां माइ निनिं थः 
नं पर्सिच्वतं ख्वबि हुल । 

ध्याक्वय्‌ च्वंवंम्ह गुलाफशोभा दुर्ररं ब्वाँय्‌ वयाः म्ह्यायूयात 
घयपुया: न्याक्क न्याक्क ख्वल । 

हानं छको ख्वःसलं छँय दिनदिन मिन । सुनां पत्या: याइ छुँ 
न्हि न्ह्यो ब्याहाया बाछाइ बाजं सलं प्याखं प्याखं हूगु थ्व मणि 
साहया छँँ। थौं व हे कायूमचाया लासया न्त्योने ख्वःसःया क्रन्दनं 
चिच्चाय्‌ मच्चाय्‌ दनाच्वन । थ्व संसार चक्रया चोला पत्या: यानां 
याये थाकु । भचा लनेवं हानं ख्वःसः चिस: जुल । ख्वयां गुलि ख्वये । 

पिंकी ख्वख्वं याताप्याता वन । वयात म्हुतुइ क्वाःल: तयेत 
स्वल । वं म्हुतु वां मखाः । मिखा तितिसिना छोत । 

“डाक्टर प्रवीणपिं नं मथ्यन” राज साहुनं हथासं मोबाइल 
डायल यात । 

“मैना यो मैं पिंकी द॑ दँ । छु जुल छन्त । भ्वय्‌ भ्वय्‌ कन व 
स्व रे। का रे मखुथे जुल” गुलाफशोभा इतःमतः कन । गुलिं 
थःथितिपिं पिंकीयात भुंवल । 

कामिनी त्वालां जक स्वयाच्चन । फेतुना च्चंथासं दना तकं 
मवः। वया पह खनाः गुलाफशोभाया धाःसा नुगलय्‌ स्यात । 

अथे यायां बल्लं सम्यक त:बाः व डाक्टर प्रवीण थ्यंक: वल । 
राज साहुनं इमित दना: लुखाय्‌ थ्यंक का:वन । 

“झासँ भास । पिंकीया अवस्था भचा ठीक खने मदु ।” 

भाःतयागु खँ कातय्‌ यानाः कामिनीं धाल, “विरह फये 
मफुगु जक खः। वयात जक जूगु मखु नि। थन याक: काय्‌ 
मदयेकाच्वनाम्ह मांया विरह नं खनेमाल” कामिनीया खँभाय्‌ बांमलाः । 
माजुपह वः । 

“झीत थ्व तसक मखुथे जूगु हे जुल । झी सकसिनं अनित्य 
भाव लुमंकाः धइर्य यायेगु बाहेक मेगु मदु” सम्यक गम्भीर पहलं 
थुइका: धाल । 

डाक्टर प्रवीण इमिगु खं न्यनेत पिया मच्चं तप्यंक पिंकी 
दुथाय्‌ वन । 

“नमस्ते डाक्टर साहेब । मखुथे जुल गथे याये” गुलाफशोभां 
ख्वखना सलं धाल । 

“ठीक जुइ । जिं जाँच याये” धया: पिंकीयात स्वल । 

“पिंकीयात गन तया: जाँचय्‌ याये” प्रवीणं राज साहुपाखे 
स्वया: धाल । 

थन लिक्क च्चंगु (16९४ 1007 य्‌ यंकादिसँ । राज साहुनं 
धाल । 

“हस्‌” धयाः गुलाफशोभा दन । 

“दँ मैना । डाक्टर साहेब झाल” गुलाफशोभां धाल । 

गुलाफशोभा व मेपिं जाना: पिंकीयात लहा: ज्वना: कोथाय्‌ 
दुत यंकल । 

डाक्टर नं दुहां वन । 

पिने सकलें ननिमवासे भुग्लु च्वनाच्चन । 

भचा लना: डाक्टर पिहां वल । वं धाल, “पिंकीयात तसकं 
शक जूगु दु । वयात 7९८०४०7 जुइत थाकुइ तिनि । वयात तसकं 
बांलाक केयर यायेमाःगु दु । वयात सकसिनं माया याना: तयेमाःगु 
दु। आयात जिं 81१७।।।८९7 बिया । जिं थुकिया स्पेशलिष्ट 
पासायात ८०५11 यायेत स्वापू तया बी । बरु मञ्जिलयागु लुमन्ति 
मजुइगु थासय्‌ तये दःसा बेश जुइ ।” 

“वयात थःछँय्‌ छोया बी मालीला” सम्यक धाल । 

“छोये मिलय्‌ जुइ मखु आः थथें । दुमाः जोछि ला थन चोने 
हे माल नि व” माइ निनिं धाल । 

सकलें पिंकीया जक चिन्ताय्‌ खनेदु बा: थन ला । जि काय्‌ 
थन गोतुला च्वनतिनि वयात निं मिखां स्वरे” कामिनी धाःसा छुच्चा 


जिगु लः :: १४९ 


पहलं हाल । 

“कामिनी मयूजु । मदुम्ह ला वन वन । दुम्हेसित बचय्‌ 
याये माल मखुला” सम्यक जवा: बिल । 

“जि काययागु ज्या निं धर्मय्‌ कर्मय्‌ मिलय्‌ जुइक यायेमाल 
मखुला न्हापां । यो पृता यो हेरा छु याना: क्यनावना छं ...” कामिनी 
हानं न्याक्क खोया ब्यूबलय्‌ सम्यक हानं मेगु खँ पिकया मच्चन । 

सम्यक प्रवीणयात स्वया: धाल, “थ्व केसय्‌ सु डाक्टर 
बांला: बिचाः यानाः छं हे कन्हे ब्वना हया बीमाल ।” 

ज्यू बा: । जिं फोन ला यायेधुन जिमि पासा छम्हेसित” 
प्रवीणं धाल । 

ताउत च्चने धुनेवं छम्ह छम्ह यानाः थःथितिपिं थःथःगु छँय्‌ 
लिहां वन । ल्यंदनिपिं छुँजःपिं व हे थासय्‌ गन इमि याक: कायमचा 
मञ्जिलया लास गोतुकातल । इमिगु नुगःया पीडा गुलि असह्य 
कल्पना तक याये मफुगु अवस्था दु । 

ताउत अथे च्वने धुंका: कामिनी सुयातं ननिमवासे खुरुक्क 
तले थाहां वन । वया ल्यू ल्यू भाःतम्ह राज थाहां वन । बुलुहं बुलुहं 
सकलें खने मदयावन। व थासय्‌ पिंकी व वया मां गुलाफशोभा 
जक ल्यंदनि । मेम्ह सुं दनिसा व हे प्राण मदयेधुंकूम्ह मञ्जिल दु । 
गुलाफशोभायात तसक नुगलय्‌ स्यात । सुनानं छुं हे नमवासे, 
पिंकीयात कोथाय्‌ हुँ छको तक्क हे मधासे वन। थौं हे थजाःगु 
व्यवहार जुल धाःसा जि म्ह्याय्‌ थ्व छँय गथे याना: जीवन हनी । 
वया नुग: काइँयया मिन । ताहा: सुका: तल वं । म्ह्याययात 
न्याक्क घयपुना: वाक्कुछिना: ख्वल। ताउबिक्क मां म्ह्याय्‌ अथे 
च्चनाच्चन मानो कि इपिं अन हाय॒म्व: पाहां थें । थ्व छुँया ज: मखुला 
धयाथें च्वंक याना वन । थ्व इलय्‌ पिंकी स्वयां नं नुग: डाहा जूम्ह 
गुलाफशोभा जुल । 

म्ह्याययात घयपुना: च्वँच्वं होश हे याये मफयेक छकोलं तुं 
पिंकी वाथाक्क दना: दुर्रर वनाः मञ्जिलया लासयात घयपुनाः, 
“मञ्जिल मञ्जिल” धकाः न्याक्क न्याक्क हाला: ख्वल । गुलाफशोभां 
वयात गुलि साला कायेत स्वल । साले हे मफुत । पिंकी मञ्जिलयात 
घयपुनाः ख्तःम्ह ज्वनां ज्वने मफयेक सन । 

“मञ्जिल दँ मञ्जिल दँ मिखा क॑ मिखा क॑” धकाः तत:सलं 
हाल । 

माइ निनिं उइँ जुइ यो धा:गु लुमना: वया हंस उडय्‌ जुल । 
अले ला गुलाफशोभा, “गुहाली गुहाली तले च्वंपिं कहां वयेमाल” 
धकाः तिवां तिवां सःतल । 

बल्लं राज साह कुने वःगु खनेदत । 

छु जुल छाय्‌ हल्ला जूगु थ्व” राजं भचा भयातुगु सलं 
धाल । 

“स्वयादिसँ रे । पिंकी ज्वनां ज्वने मफयेक सन । मखुथे 
च्वंक हाल धयां छिउ” गुलाफशोभाया सः हहःपं । 

“न्हाचः डाक्टरं बिया थकूगु न्ह्यो वइगु वासः नकाबी माल 
थें” राज साहुनं धाल । 

“वास: मदुनि” गुलाफशोभां धाल । 

“वासः न्याके छोयाबी” धया: राज साहु दुनेपाखे वन । 

पिंकीयात गुहाली यायेत मस्व: । गुलाफशोभां बल्ल बल्ल 
जवनाः पिंकीयात थुखेपाखे सालाहल । पिंकी याग्लाप्याग्ला वन । 
पिंकीया भाःतपिं खलःपिनिगु व्यवहारं गुलाफशोभा ज्यो जुल । इमिसं 
न्हापा क्यनाच्चंगु माया मान दकों हे बकफुस्लु थें च्वनावल वयात । 

“जि म्ह्याय्यागु भविष्य शून्य जुल यो भगवान्‌ हे ईश्वर” 
धकाः गुलाफशोभा हिहिललं ख्वल । 

“कान्छायात वासः न्याकेत छोया बीधुन” थथे धया: राज 

साहु न्ह्योने वल । 

“पिंकीयात तले वयागु कोथाय्‌ ब्वना यंकादिसँ रे ।” वं 
धाल । 

“ज्यूसा वयागु कोथाय हे मयंकेला । न्हाच: डाक्टरं मञ्जिलयागु 
लुमन्ति वइ्गु थासय्‌ मतयेगु कुतः या धाःगुलिं” गुलाफशोभां आग्रह 
यायेथें धाल । 

“अथे जूसा थनसं च्वंगु (7065 1001) य्‌ यंकादिसँ न्हाचः 
डाक्टरं जाँचय्‌ याःगु कोथाय्‌” राज साहुनं धाल । 

ज्यू” गुलाफशोभां धाल । 

“कान्छां वासः हयेव नकादिसँ । जि थाहां वने तले । तले 
कामिनीया हालत नं ठीक मजू । वयात नं ला पिवा: च्वनेमाल” राज 
साहुनं भयातुक नवात । 

ज्यू कासं” गुलाफशोभां धाल । 

याग्लाप्याग्ला वनाः अचेत सरहम्ह म्ह्याययात घयपुनाः 
गुलाफशोभा हिहिलनाः ख्वयाच्चन । 

भचा लना: कान्छा वासः ज्वनाः वल । 

“साहुनी वासः कयादिसँ” कान्छां धाल । 

“वासः नकेत लः हयाब्यु रे भाइ, ज्यूसा क्वा:ल: हयाब्यु” 
गुलाफशोभां धाल । 

“हस्‌” धया: कान्छा वन । पलख जायेव वं थरमस छग: व 
मग छग: ज्वनाः वल । 

“कया दिसँ” वं मगय्‌ क्वाःलः लुना: धाल । 

“पुइ ला कि छु ल:” गुलाफशोभां धाल । 

“आसे न्हि” धया: व वन । बोटलय्‌ लः छथल ज्वना: वल । 
मगय्‌ ख्वाउल: तल । निम्हं जानाः बल्लं बल्लं पिंकीयात ह्ययेकाः 
वासः नकल । 

“भाइ पिंकीयात अन कोथाय्‌ तक यंकेत गुहाली यानाब्यु 
रे” गुलाफशोभां धाल । 

“हस्‌” धयाः कान्छा पिंकीयात ल्ह्वनेत सन । 

निम्हं जाना: भ्यालभ्याल्‌ लूम्ह पिंकीयात Guest room 
धाःगु कोथाय्‌ तक थ्यंकल । खाताय गोतुकल । कान्छां अन दुगु 
दराजं सिल: छपु पिकाल । 

“थ्व न्ययेका दिसँ” कान्छां धाल । 

“धन्यवाद भाइ । थन साहुपिसं ला पिंकीयात थः हे मखु 
वाना थकल का भाइ” गुलाफशोभां ख्वखना सलं धाल । 

“थन साहुपिं ला तःधंपिं। भी गरिबपिन्त ल्याखय्‌ मतः” 
धया: कान्छा थःगु छयोनय्‌ वास्या वास्या ल्हाः संकल । 

“छुं माःसा जिमित सःतादिसँ । छिकपिं याउँक धंदिसँ” कान्छां 


१००९ 


थे 


धाल । 

ज्यू भाइ । धन्यवाद” गुलाफशोभां धाल । 

कान्छा कोथां पिहां वन । 

गुलाफशोभां पिंकीयात सिलखं भुंकल । छ्योनय्‌ पित्तुपिल । 
भचा लनेवं पिंकीं मिखा तिसित । न्ह्यो वयेकल । व द्यंथें च्वनेव 
तिनि गुलाफशोभाया नुग: भचा याउँल । 

थःगु बायगं मोबाइल पिकया: भाःतम्हेसित फोन डायल 
यात । उखें सःवल, “हेलो गुलाफशोभा ला । जिं आम्कन अलमल 
जुइ धका: फोन मयासे पियाच्चना । छंगु फोन वइला धका: । मैजा 
गय्‌ च्चं” न्यनाहःम्ह विजयया ख्वखना सः पिहां वः । 

अबुम्हेसियां पीर काइ धका: जुइ वं बांलाक खँ मक । “आः 
ला याउँक न्ह्यो वयेकल” थुलि जक धाल । 

“द्यंसा बांलात । न्ह्यागुसां नसा छक्‌ मनकाला” अबुम्हं 
न्यनाहल । 

“क्वाःगु त्वंका । बिस्कुट नका” गुलाफशोभां मखुगु खँ धाल । 
“छु नं याउँक द्य” उखें धयाहल । 
“दय्‌” धया: फोन दिकल । ताहाः हालाच्वन कि खँ पिहां वइ 
धकाः वं मतिइ तल । 
पीर व विरहनं जा:गु वया भयातुगु नुग: । गनं न्ह्यो वइ । 
मिखा ध्वाका थें । 
७ 

ब्व १४ 
सिच॒ग॒ फय्‌ 


स्वस्तिराजं जा नये सिधयेवं भाराचिप याकनं सिलेसाले 
यात । चमेलीशोभां भुतुलिइ सुचुपिचु यात । 

थौं म्यानमारं बिज्याःम्ह सयादानं धर्मदेशना कनीगु ज्याभवलय्‌ 
वनत्यंगु इपिं । अले उखें तुं हानं सकलें पिंकीयाथाय्‌ बिचाः वनेगु 
ग्वसा: यानाच्वंगु । 

“जित: ला व पिंकीयागु ख्वा: गथे स्वये धयाथें जुयाच्चन” 
स्वस्तिराजं धाल । 

“छुयाये सुख धका: मातय्‌ नं जुइमज्यू । थय्‌ च्वना धाये दु 
ला थ्व जीवनय्‌” चमेलीशोभां धाल । 

“दुःख सुख चाःचाःहिली । छन्त छु जुइ। जितः छु जुइ। 
सुनां धाये फु” स्वस्तिराजं धाल । 

“गुलाफचा व पिंकीचा निम्हं गुलि तिन्हपिं । आः स्व गयाःगु 
हविगत जुल” चमेलीशोभाया खँ नायू मज्‌ । 

“छं लाय॒बुयागु ला इमित चमेलीशोभा ?” स्वस्तिराजं न्वात । 

छु धया आम।जिंनं नुग: मछिं। थः हे मचा मखुला व 
पिंकी । इपिं तिन्हूपिं जक धइगु का” चमेलीशोभाया सः नाइल । 

“कर्किया दुःखय्‌ करुणा तयेगु, कर्किया सुखय्‌ मृदिता तयेगु । 
मैत्री, करुणा, मुदिता, उपेक्षा चतुब्रस्म विहार धाइ। जिं तःक्वः 
कनेधुन छन्त” स्वस्तिराजं धाल । 

“आमथे ला भी शिखां नं जित: स्यनाबी धुंकल वया बौद्ध 
परियत्ति शिक्षा सफ्‌ न्ह्योने तयाः” चमेलीशोभां न्हिला: धाल । 

“शिखायात गुगु बुद्धया ज्ञान बियाच्चना कीसं, व कमगु 

मखु सीकि चमेलीशोभा” स्वस्तिराजं धाल । 

“व मचाया नुगलय्‌ गुलि माया दया दु स्व । पिंकीयागु खँ 
न्य॑सांनिसें पिंकीयाथाय्‌ वने धका: धिपि यानाच्वन। जिं वया 
भाःतपिन्थाय्‌ वने मज्यू धयातया” चमेलीशोभां धाल । 

“आः थथें यंकां ला जी मखु। कन्हे कंस यंका बी माली” 
स्वस्तिराजं धाल । 

ज्यू” चमेलीशोभां धाल । 

“बरु थौं याकनं ज्या च्वयेकि चमेलीशोभा । डाक्टर साहेबपिसं 
भीत छेँय थ्यंक का: वये धा:गु। वयूकःपिन्त पीका तये माल कि 
सुख दइ मखु” स्वस्तिराजं धाल । 

“सि हे धल । अय्‌ धका: जा नये न्ह्यो हे जि वस: पुना 
वयागु” चमेलीशोभां धाल । 

सुकूलिइ पुतुहँ फेतुनाच्चंम्ह शिखा छम्ह हालाच्वन, “बाः जि 
नं पिंकीयात नापला:वनेगु । पिंकी गयाःगु बांलाःम्ह पिंकी । जिं 
वयात माया याना बी अले व ख्वइ मखु ।” 

मदिक्क हालाच्चंम्ह शिखायात चमेलीशोभां छथु हक्कल, 
“छिमि चमाचां अयच्बंक हेपय्‌ याःसां अन हे जक बने न्ह्याःगुला 
छ । सुंक छेँय च्वनाच्चंसा मगा: ला छ ।” 

“जिमि पिंकीया भाःत सीगु मखंला कि छु” शिखा तं चाया: 
हाल । 

“अन छेँय ला यंके हे मखु जिमि म्ह्याययात । आपा: अभिमान 
याये मज्यू धकाः ला चाल जुइ नि आः गुलाफचां” चमेलीशोभा 
हालीगु पह अथे हे । वयात न्ह्याक्को खँ थुइकूसां जीम्ह मखु । 

“शिखायात यंके हे माली लाकि छु चमेलीशोभा । वयानं 
ख्वा: स्वये मास्ति वल जुइ वया केहँँयात” स्वस्तिराजं धाल । 

“जि नं वयेगु खः बाः” शिखा लयतायाहल । 

“खः तर पिंकीपिन्थाय्‌ वनेसिक न्ह्यो अन हलय्‌ भन्तेयागु 
बाखं न्यंवनेमानि । अले भन्तेयात नं पिंकीपिन्थाय्‌ ब्वना यंकेमानिगु । 
छ ज्ञानी जुया: सुंक च्वनेगु खःसा जक यंके बाखं कनाच्वंथाय्‌ 
हालेमज्यू । पिहां नं वने मज्यू” स्वस्तिराजं धाल । 

पलख ननिमवासे शिखा सुंक च्वन । मिखा चा:हिकल । 
छुयाये छुयाये जुल वया । 

“रिंग रिंग ...” स्वस्तिराजयागु मोबाइलय्‌ फोन वल । 

“हेलो ।” 

“हेलो जि प्रवीण । स्वस्ति अंकलपिं तयार जुल ला ? जिपिं 
काःवये त्यना” उखें डाक्टर प्रवीणयागु स: वल । 

“प्रवीण डाक्टर साहेब । जिपिं ला तयार हे धाःसां जिल । 
थन स्वयादिसँ रे । शिखा धाःसा जि नं वये हालाच्चन । पिंकीयात 
नाप लाये माल धयाच्चन । वयात ब्वनाहल धायेव गाड़ीइ न्ह्यं ला 
मन्ह्यंला” स्वस्तिराजं मछिं पहलं धाल । 

“गाडिइ ला ... अं छिकपिं निम्ह, जिपिं निम्ह, मां, श्राविका 
जुल । अले शिखा छम्ह । ल्युनेया सीटय्‌ प्यम्ह ला न्ह्यंके ज्यू । 
न्ह्योने निम्ह । श्राविकायात मुलय्‌ तये का । न्ह्यंके ज्यू । ताहाः लँ 
मखु ।” प्रवीणं हिसाब यानाः धाल । 

“सम्यक बाः ले” स्वस्तिराजं धाल । 

“बाः ला न्ह्योव हे झाये धुंकल । अन दको प्रबन्ध यायेत” 
प्रवीणं धयाहल । 

“अय्‌ जूसा शिखायात नं ब्वना हये” स्वस्तिराजं धाल । 

ज्यू । याकनं थ्यंकः वने बरु । १:०० बजे ठीक धर्मदेशना 
शुरु जुइ धाःगु ।” 

ज्यू । जिपिं पिने सतकय्‌ पिहां वयाच्चने” स्वस्तिराजं धाल । 

ज्यू का दये तये न्हि” धया: उखें फोन दिकाहल । 

“शिखायात नं ब्वना हःसां ज्यू हं” स्वस्तिराजं मुसु कयाः 
धाल । 

“ह... ह...” धया: न्यासि चाया: शिखा क॒हां वन । 

वया मांबा:पिं कुने हे थ्यने मला:नि हथासं शिखां वसः पुने 
सिधयेकल । बांलाके धायेव ला न्ह्याःम्ह नि व । वसतं पुने सिधयेका: 
इपिं छँँय्‌ तालंतिलं गोया: सतकय्‌ दनाच्वं वन । पलख प्यूबलय्‌ 
प्रवीणपिनिगु गाडि थ्यंकः वल । 

गाडि दिकेवं डाक्टर लसता गाडिं पिहां वल । छयों क्वछुकाः, 
“अनि याये” धयाः स्वस्तिराज व चमेलीशोभा निम्हेसितं अनि यात । 

“जिमित नं अनि याये धायेमाःला व” चमेलीशोभां पह 
काल । 

“शिखा तता शिखा तता” धका: श्राविका गाडि हालाहल । 

“श्राविका ... येय्‌ ...” शिखां न्यासि सलं धाल । 

सकलें गाडिइ न्ह्यंकल । चमेलीशोभां गाडिइ फेतुतु हे, 
“अनि याये तःमां” धया: शीलदेवीयात अनि यात । 

“भाग्यमानी जुइमा” शीलदेवीं धाल । गाडि न्ह्यात । 

“स्वस्ती अंकल गजाःगु दुर्घटना जूगु हला । पिंकीयात जक 
लुमना: जितः ला च्वनां च्चने हे मफुत पहिलां खू न्यनाबलय्‌ ला” 
लसतां न्हापां ख छुत । 

“पत्याः हे यायेमफ । जि ला छु धाःगु थ्व धकाः वातां च्वनाः 
नवाये मफु” स्वस्तिराजं धाल । 

“Guincho Beach धा:थाय्‌ आपा: फय्‌ वये योगुलिं 
भचा ग्यानापु धाःगु स्यू । छाय्‌ अन वनेगु यात मञ्जिलं धकाः जितः 
बिचाः वःगु खः” प्रवीणं धाल । 

“न्ह्यागु जूसां तसक मखुथे जुल थ्व ला । पिंकीयात कीथाय्‌ 
हल मखुला चमेली आन्टी” लसतां न्यन । 

“हल । झिस्वन्हु खुन्हु निमोया प्यं थये सिधयेव हे ब्वनाहःगु 
थें गुलाफशोभापिसं ।” चमेलीशोभां धाल । 

“छिं ला नाप ला: झाल जुइ वया भाःतपिन्थाय्‌ । जित: ला 
नाप लायेगु हे गथे । गथे ख्वाः स्वयेगु थें जुयाच्वन” लसतां धाल । 

“मवना जि नं वया भाःतपिन्थाय्‌ ला । झीथाय्‌ हये धुंका:तिनि 
नापला:वने धका:” चमेलीशोभां धाल । 

इमिगु खं न्यँन्यं नुग: मछिंका: सुंक च्वनाच्वंम्ह शीलशोभां 
नकतिनि नवात, “जि नं मचायागु ख्वा: छको स्वये धका: वया 
भाःतपिन्थाय्‌ हे वने धयां विजयपिसं वनेमते धकाः गन । छाय्‌ थें 
मस्यु ।” 

“वया माजुपिसं आ: हे मयो पह याना हयेधुंकल हं मस्यु 
पिंकिचित” चमेलीशोभां धाल । 

“अथे खःला । इपिं ला भलादमीपिं थें खनेदु” लसता पत्याः 
मज्‌ । 

“ध्यबां मातय्‌ जूपिं का” चमेलीशोभां धाल । 

“पिंकीयागु लागि बिचा: यायेमाली । वयात गुकथं जीवनय्‌ 
न्ह्याकेमाल मखुला” प्रवीणं नवात । 

“सम्यक बाःनं उकिया नितिं म्यानमारयाम्ह सयादो ब्वना 
यंका: वयात मन याउँक बाखं न्यंके बीत्यंगु दु थौं” स्वस्तिराजं 
धाल । 

“थ्व अनित्य संसारय्‌ धर्म बाहेक कीत मेगु छुँ भरोसा मदु” 
शीलदेवीं थःगु बिचालं धाल । 

“धात्थें थ्व जीवन चक्रया छुं ठेकाना मदु । अनित्य दकों” 
स्वस्तिराजं साल । 

तःधीपिं गम्भीरकथं खँ ल्हानाच्वंगु न्यनाः ला मस्यु शिखा व 
श्राविका निम्हं गाडिइ ननिमवासे च्वनाच्चन । 

गाडि DA\ स्कूलया गेट पिने थ्यन । थ्व स्कूल । यलय्‌ 
नां दंगु स्कूल । थन स्कूलया मस्तयूत बौद्ध परियत्ति शिक्षा नं बीगु 
स्कूल धकाः आपा: अभिभावकपिं आकर्षित जू । थन मस्तय॒गु जुनशासन 
तसक  बांला: धइगु नं न्यनेदु । 

“ज्यावलाख्यलं नं यको हे दुने वयेमा:ः खनी का हला थ्व 
स्कूल थ्यंकेत” गाडि दीवं स्वस्तिराजं धाल । 

“अथे जुयाः बाःनं छिकपिन्त गाडि कयाः ब्वना हिँ धयादीगु । 
लँ मसी धकाः ।” प्रवीणं धाल । 

“सम्यक बाःपिनि गुण ला न्ह्याको पूसां गाइमखु । जिमित 
मेपिं सु हे भरोसा दु धकाः” चमेलीशोभां धाल । 

“अय्‌ धइगु नं दु ला । स्वस्तिया अबु दुबलयनिसेया थः सरह 
जुयाच्चनापिं भी” शीलदेवीं इमिगु खय्‌ धाल । 

“सकले थनं तुं कहां वये माली । जि गाडि पार्क याना वये” 
प्रवीणं गाडि दिकाः धाल । 

गाड़िया खापा चाल | छम्ह छम्ह याना: गाड़िं कहां वल । 

श्राविका व शिखा लहा: ज्वनाः च्वापुका: पहलं न्ह्योने वने 
धुंकल । 

“श्राविका आसे । भी नापं वने । हुलय्‌ तनी छिपिं” लसतां 
सःता धाल । सकलें बुलुहुँ गेटं दुहां वन । अन भवः भवः मनूत 
दुहांवनाच्चंपिं खनेद्‌ । उलिमछि हूल मनूत वयाच्चंसां अन होहल्ला 
मदु । बुल॒हँ मनूत धम्म हलपाखे थाहांवनाच्चँपिं दको शान्त खनेदु । 

अन स्वाहाने लबय्‌ थाय्‌ थासय्‌ बुद्धवचन अंगलय्‌ च्वयाः 
फ्रेम खायातःगु दु । स्वाहाने थाहां वनालिसे शिखा व श्राविका 
अंगलय्‌ च्वयातःगु आखः ब्वँब्वं वन । 

सब्ब पापस्स अकरणं कृसलस्स उपसम्पदा 

सचित्त परियोदपनं, एतं बुद्धानुसासनं 

नहि वेरेन वेरानि समन्तीध कदाचनं 

अवेरेन च सम्मन्ति एस धम्मो सनन्तनो 

“श्राविका छं थूला थ्व छु च्वयातःगु” शिखां श्राविकायाके 
न्यन । 

“जि ला ब्वने जक सः। छु धाःगु मथू । छं थूला शिखा 
तता ।” 

“जिं नं दको मस्यू । ऊ थ्व खंला दकसिबे क्वयूयागु लाइन । 
व पञ्चशील पाले यायेमा: धाःगु । जिमि बाःनं जितः स्यंगु थन नं 
च्चयातःगु दु का भाइसा” शिखा स्यूसः पहलं धाल । 

व मस्त निम्ह थ: थवं हाला: थाहां वयाच्चंगु खनाः मेपिं 
मनूत न्हिला: इमित स्वल । 

“मस्तयूत थजाःगु संस्कार बियातःगु गुलि बांला: हला” 
छम्हसें इमित स्वया: धया वन । 

इमि थकालीपिं स्वाहानें थाहाँ वये मफूनि । इपिं मस्त न्हापा 
हे हलया पिने थ्यंका च्वनेधुंकल । 

हलया पिने भवःलिं बुद्ध जीवनीया तस्वीर ब्वयातःगु दु । 

शिखा व श्राविका व तस्वीर स्वया: छयों थथस्वकाच्चन । 

“श्राविका थन स्व । ऊ खंला व सिद्धार्थकुमार बूगु खला । 
वयागु तुतिइ खंला स्वां होयाव:गु। वं न्यासि वनकि स्वां होइ” 
शिखां धाल । 

“अय्‌... वला जि नं स्यू । जिमि अजि नं कंगु दु जितः । 
वया किजा छम्ह दु देवदत्त। व सिक्क हारां। वं मखुला हंयूचा 
छम्हेसित धनुषं कयेकल मखुला । अले सिद्धार्थ वयात बचय्‌ याना 
बिल ...” श्राविकां मचापहलं धाल । 

“सो का इपिं निम्हं थन थ्यनाच्वने धृंकल खनी” थकालीपिं 

अन थ्यनेवं इमि लिक्क वयाः धाल । 

मस्त निम्ह न्हापां तले थ्यनाच्चंगु खना: थकालीपिं न्हिल । 

“यो अजि अन खंला देवदत्तं ह॑यूचायात धनुषं कयेकल । 
अले सिद्धार्थ बचय्‌ याःगु खला अजि” श्राविकां हिसिचा दयेक धाल । 

हरर ह ... ह ...थकालीपिं न्हिल । 

“यो बाः पञ्चशील नं च्वयातःगु दु खंला” शिखां वया 
अबुयात कयना: धाल । 

मस्त निम्हेसिगु पहचह खना: अन धर्मदेशना न्यंवंपिंसं इमित 
न्हिलाः न्हिलाः स्वल । 

छम्ह मनुखं धाल, “खछिकपिनि मस्तयूत बांलाक संस्कार 
बिया तल । साधु साधु” सकलें मुसुमुसु न्हिल । 

“दुने हलय्‌ मन्‌ जायेधुंकल थें च्चं फेतुइथाय्‌ मदइ नु याकनं 
दुहां बने” प्रवीणं धाःवल । 

बुलुहुं हलय्‌ दुहां वन । स्वस्तिराज धा:ःसा पलख दनाच्चन 
वया नुगलय्‌ खँ चाःहिलाच्चन, “थ्व थाय्‌ हे गुलि शान्तगु । ध्यानगुरुया 
धर्मदेशना न्यंवःपिं ध्यानया साधकपिं हे आपा: दु थन उकि जुइ । 
थन जिमि म्ह्याय्‌ शिखायात हेला यानाः स्वयावंपिं छम्ह नं मखना । 
बरु तारिफ यानावन” स्वस्तिराजया नुग: स्वकु थाहां व: । 

“यो बाः यो बाः छाय्‌ दुहां मवयागु । फेतुइथाय्‌ मदइ धाःगु 
मखुला” शिखा ब्वां वयाः सःत: वल । 

म्ह्याययात न्हा: ज्वना: धम्म हलय्‌ दुहां वन । वया नुगः 
शान्त जू थौं । 

हलय्‌ जायेक मनू दु । सकले शान्तपूर्वक फेतुनाच्चंगु दु । 
थौं थ्व हलय्‌ म्यानमारं बिज्याःम्ह ध्यानगुरुं धर्मदेशना याइगु ज्याभवः 
खः । हलय्‌ उपस्थितपिं आपाः थें ध्यान साधकपिं जूगुलिं खइ अन 
सकलें शान्त खनेदु । मेमेगु मनोरञ्जनयागु ज्याभवः न्ह्याइथाय्‌ थें 

होहल्ला मदु । 

सकलें सुनसान जुयाच्वन । कार्यक्रम न्ह्यात । छुँ भचा 
औपचारिक ज्या जुल । डायसय्‌ सम्यकनं वयाः स्वागत भाषण 
बिल । थः बाज्यायात डायसय्‌ खना:, “बाज्या जिमि बाज्या” धकाः 
श्राविका हाल । 

“चुप चुप थन हाले मज्यू” लसतां वयात सुंक तयेत धाल । 

अनं लिपा म्यानमारनिसें बिज्याःम्ह सयादो (भन्ते) ध्यान 
गुरुया धर्म देशना शुरु जुल । विषय खः परमार्थ सत्य । म्यानमारय्‌ 
च्च॑म्ह नेपाली बर्मिज भन्ते जूगुलिं नेपाली भासं हे धर्मदेशना जुल । 
अन अनुवाद यायेमाःगु नं मन्त । उकीसं भन्तेया स्पष्ट सः नुगलय्‌ 
यू । 

मस्तय्‌ बानि इपिं सुंक च्वने फइपिं मखु | 13॥11161य्‌ 
च्चयातःगु आखःग्वः 'परमार्थ सत्य’ धकाः ब्वन श्राविकां । धाःगु 
मथुल जुइ शिखायाके न्यन, “परमार्थ सत्य माने छु खः शिखा तता । 
पञ्चशील धाःगु खःला ?” 

“मस्यू” लहा: पुइकाः शिखां धाल । अले हानं थः अबुयापाखे 
स्वया: हाल, “बाः बाः परमार्थ सत्य धाःगु माने छु ?” 

“चुप चुप” स्वस्तिराजं धाल । 

“थन हाले मज्यू । पिहां वने मज्यू धयाहःगु मखुला छन्त 
बाःनं । सुंक च्व शिखा” चमेलीशोभां धाल । 

अय्‌ धासेलि मस्त सुंक च्वन । श्राविका ला उमेरं मचा हे 
जुल । शिखा नं मचासू हे वःम्ह धायेमाल । व सामान्यम्ह ला ख हे 
मखुत । 

छसिंनिसें सयादोया धर्मदेशना शुरु जुल । परमार्थ देशना थें 
जा:गु गहन विषय जुल थौंया धर्म देशना । तःधीपिन्त ला थुइके 
थाक्‌ । श्राविकाया ला मंमदया वल । अयसां हालेमते धाःगुलिं नमवाः । 

तर वालवाल सनाच्वन । 

“छँप तोता थके मछिना: ज्वना वइगु । श्राविकां हायेकल” 
लसतां प्रवीणयात तीजक धाल । 

“वयात चकलेट ब्युले” प्रवीणं चिसलं धाल । 

लसतां बिस्तारिं सः पिहां मवयेक थःगु बायूगया जिपर 
चायेकाः चकलेट पिकाल । श्राविकायात बिल । वं न्यासिचाया: काल । 
शिखायात नं बीत स्वःगु । तर व ला अजूचायापुक्क सँ हे मसंसे 
ध्यान बिया: धर्मदेशना न्यनाच्वन खनी । उकिं चकलेट बाय्गय्‌ तुं 
दुने तल । 

भन्तेया धर्मदेशना न्ह्यानां च्वन । 

परमार्थ सत्यं स्वया यंकल धाःसा सत्व प्राणीपिंके दइगु 
पञ्चस्कन्ध हे जक खः । चतुर्महाभूत माने लः, मि, फय्‌, चा थ्व रूप 
क्खन्ध छगू जुल । वेदना, संज्ञा, संस्कार, विज्ञान थ्व प्यंगू चित्तया 
क्खन्ध जुल । उकियात नामरूप धका: नं थुइके ज्यू । रूप छगू 
परमार्थ धर्म ख: । वेदना, संज्ञा, संस्कार, विज्ञान प्यंगू नाम परमार्थ 
धर्म खः । जम्मां न्यागू पञ्चस्कन्ध जुल । परमार्थं सत्यं थुइकेमाल 
धाःसा पशु पंछी जुइमा, मनुष्य जुइमा, देवतापिं जुइमा वा ब्रह्मलोकय्‌ 
ब्रह्मा जुइमा दको प्राणीपिं पञ्चस्कन्धधारीपिं हे जक खः। न अन 
मिसा धायेगु दु न मिजं धायेगु दु । मिसायाके नं व हे नामरूप दु । 
मिजंयाके नं नामरूप दु । जब मिसा छम्ह सी वयागु लासय्‌ 
चतुमहाभूत जक ल्यनी । मिजंयाके नं व हे। मिसा मिजं धइगु 
प्रज्ञप्त सत्य जक खः अथवा मंस चक्षु धाःगु कीगु लाया मिखां 
खनीगु सत्य । परमार्थ सत्यं अथवा ज्ञानया मिखां खनीबलय्‌ मिसा 
मिजं धइगु मदु । ब्रह्मलोकय्‌ नं मिसा मिजं धइगु मदु । कामलोकय्‌ 
तक जक मिसा मिजं धइगु दइगु ख: ... 

शिखां थजाःगु नक्सां ध्यान बिया: धर्मदेशना न्यनाच्चन वया 
मांबाःपिं हे अजू चाल । पिहां वनेमाल धका: हायेकी धका: च्चनांला 
वं गपायसक क्वातुक न्यनाच्चंगु । इपिं भुन्‌भुन्‌ खँ ल्हात । न मिसा 
दु न मिजं दु धाःगुली शिखाया मन टिकय्‌ जुल । 

भन्तेया धर्मदेशना न्ह्यानावं बन ... 

थन सत्व प्राणीपिं थ्व हे पञ्चस्कन्ध यानि नामरूपया छगू 
शक्ति जक खः गुगु कि अत्यन्त द्रुत गतिं उत्पत्ति विनाश जुयाच्चनी । 
अनित्य स्वभाव जुयाच्चनी । अनित्य जूगुलिं व दुःख खः । अन अत्तभाव 
अथवा जि वा जिगु धइगु मदु । तथागत सम्यक सम्बुद्धं कना बिज्याःगु 
थ्व हे परमार्थ सत्य खः अनित्य, दुःख, अनात्म। गथे खुसिया लः 
धाराप्रवाह जुया: न्ह्यानाच्चनी अथेहे थ्व नामरूप शरीर न्ह्यानाच्चनी । 
गथे व खुसिया लःयात सुनानं जिगु लः जिगु ल: धकाः धाये फइमखु । 
वया न्ह्यायेगु स्वभाव न्ह्यानातुं च्वनी । अथे हे भी सत्वप्राणीपिंके जि 
वा जिगु धकाः ज्वनेगु छुं मदु। उकि थःगु धइगु छुं मदुगु अनित्य 
स्वभावया पञ्चस्कन्धयात जि वा जिगु धकाः क्वातुक ज्वनीपि 
पृथग्जनपिन्त भगवान्‌ बुद्धं, “पथुजनो उमातको” धया बिज्याइ । जि 
व जिगु मदुगु थ्व हे परमार्थ सत्ययात प्रज्ञा ज्ञानं खंकेत क्षण क्षण 
पतिकं सजग जुइगु छम्ह विपस्सना साधकया ज्या खः ... 

ज्याभव:ःकथं धर्म देशना क्वचाल । प्रशन न्यनेगु ज्याभवः 
जुल । श्रोतापिनिपाखें प्रशन न्यनादिसँ धकाः उद्घोषण यानाहल 
उदघोषकपाखें । 

“बाः जि नं प्रश्न न्यने ज्यूला” शिखां धाल । 

“रापाय्च्चः च्वापुकाःम्ह छ । सुंक च्च” चमेलीशोभां वयात 
सुंक तयेत स्वल । 

स्वस्तिराजं नमवाः। वं छुयाये धकाः बिचाः यायेमफुत । 
अले ला शिखा थः हे तसलं हालाबिल । 

“जि नं न्यने ज्यू ला” वयागु तसःगु सलं सकसियां मिखा 
वयाके जुत। शिखा वाथाक्क दनाः धाल, “जि भन्तेयाके न्यने 
ज्यूला” थथे हाला: व अन च्वनाथासं दना वनते स्वल । 

“सुंक च्वँ धइका । म्वाःसां ब्वना हये लात थ्वइत” चमेलीशोभां 
ब्वःबी थें हाल । 

“छं जित: न्ह्याबलें ब्वःबी” शिखां मांम्हेसित म्हतु बेकोयेका: 
तं क्यन । 

“चमेली पीत वयात नवाके बियादिसँ । थुमित हौसला बी 
माः भीसं” लसतां धाल । 

शिखायागु थ्व व्यवहारं इपिं ला ज्यो हे जुल । शीलदेवीया 
ख्वा: प्रसन्न खनेदु । वं धाल, “वयात थःगु न्ह्यसः तयेके व्यु। वं 
न्हाचःनिसें ध्यान बिया: न्यनाच्चंगु जिं वाःचाः ।” 

“जि नं न्यने” व ततःसलं हाल । वयागु तसलं अन हलय्‌ 
छा: वातावरण हे मेगु जुल । 

च्चय्‌ डायसय्‌ थ्यंक च्वंम्ह सयादोनं आज्ञा जुया बिज्यात, 
“व मयजुयात थन छोया हति ।” 

स्वयंसेवक जुयाच्चंम्ह उपासक छम्हेसियां, “मास बहिनी 
सयोदोनं छन्त च्वय्‌ वा धकाः सःता बिज्यात ।” 

ह ... ह ... न्हिला:ः शिखा वनेत सन। नापं च्वंपिनिगु 
सीटया दथु दथुं चित्तुचीकाः व न्ह्याःवन । 

शिखा हलया स्वाहानें धाराधारा मिंक कुहांवन । सम्यकं 
वयात काःवल । लहा: ज्वनाः डायसय्‌ ब्वना यंकल । शिखा फूर्ति 
याना: न्ह्योने वन । शिखानापं वःपिं शीलदेवी तःमां खलःपिं ज्यो हे 
जुल । स्वस्तिराज व चमेलीशोभाया धाःसा शिखां मखु मखुथे याइ 
धकाः नुगः धुकधुक मिं । 

च्चय्‌ थ्यंकाः सम्यक धाल, “न्हापां भन्तेयात वन्दना या 

शिखा ।” 

“सम्यक बा: जि पञ्चांग दण्डवत यायेस: । बौद्ध परियत्ति 
ब्वंकीबलय्‌ गुरुमांपिसं स्यना ब्यूगु । स्व थथे यायेमाः न्हापां पुलि 
निगुलिं अले लहा: निगुलिं अले छयों थथे” धया: शिखां स्वको तक 
भन्तैया न्ह्योने पञ्चांग दण्डवत यात । 

वयात डायूसय्‌ च्वना: थम्हं छु यानाच्चना सकसियां थःत 
स्वयाच्चन धाःगु छुं चिन्ता मदु । वयागु छगू असामान्य स्वभाव । 
लोकं खनीबलय्‌ असामान्य ला व ख हे खत। हिजरा, नपुंशक, 
मैंबाबु आदि नां बिया: समाजं क्वह्यंगु मिखां स्वयातःपिं थुपिं वर्गला 
ख हे खत । तर थौं थ्व धम्म हलय्‌ धर्मया धारा प्रवाह न्ह्यानाच्वंथाय्‌ 
वयात हेला मिखां स्वःपिं मदु । बरु वं छु न्यनी भन्तेयाके धका: 
उत्सुक जुयाच्चंपिं खनेदु । वं याःगु पञ्चांग दण्डवत खनाः प्रसन्न 
जूपिं नं खनेद्‌ । 

सयादोनं मैत्रीपूर्वकं न्हिलाः वयात धया बिज्यात, “मयजुं 
पञ्चांग दण्डवत मिले जुइक यात । छन्त सुनां स्यनाबिल ।” 

“बिहारय्‌ गुरुमांपिसं बौद्ध परियत्ति ब्वंवनाबलय्‌ स्यना व्यूगु । 
विहारय्‌ दुहां वनेसात भगवानया न्ह्योने थय्‌ यायेमाः । जिं २ क्लास 
पास जुल बौद्ध परियत्ति” शिखां धाल । 

“साधु साधु । आः छंगु प्रश्न न्यं” भन्तेनं धया बिज्यात । 

“मिसा छु मिजं छु अले जि छु। परमार्थ छु” शिखाया 
न्ह्यसः । 

सयादोनं धया बिज्यात, “वयात माइक ब्यु । वयागु जिज्ञासा 
सकसितं तायेके व्यु” उद्घोषक वयात ल्हातिइ माइक बीहल । 
माइक बी ह:बलय्‌ शिखा भचा अलमल जुल । 

“थ्व थथे यानाः ज्वनेगु । अले नवायेगु स्व । हेलो ...” थथे 
धया: उद्घोषक वयात माइक ल्हातिइ बिल । 

शिखां मसःपह वयेक माइक ल्हा:तिइ काल अले, “हेलो ...” 
धकाः नवात । 

वयागु सः हलय्‌ थ्वल । हलय्‌ च्वंपिं हरर न्हिल । वयात 
स्वयाच्चंपिं वया मांबौपिनि धाःसा नुगः भारभार मिनाच्वन । वं छु 
मखुथे याइ सनी धका: । 

“आः छंगु प्रशन न्यँ मयजु” भन्तेनं धयाबिज्यात । 

वं माइकय्‌ नवात, “परमार्थ छु । मिसा छु मिजं छु। सुं नं 
मिसा मखु। सुं नं मिजं मखु । जि छु। जि छाय्‌ थय्‌ जूगु । जितः 
न्ह्याबलें हेपय्‌ याइ फुकसियां । स्कूलय्‌ नं हेपय्‌ याइ । पिंकीपिनिगु 
छँप ला झन हे हेपय्‌ याइ । जिमि मांनं न्ह्याबलें ब्व: बी । जिमि 
बाःनं जक जितः माया याइ । सम्यक तःबाःपिसं दक्वेसिनं माया 
याइ । इपिं सिक्क ज्ञानी । श्राविका नं ज्ञानी । गुरुमांपिं नं ज्ञानी । 
मेपिसं जितः छाय्‌ हेपय्‌ याःगु” शिखा भचा सुंक च्वन हानं व हे 
दोहरय्‌ यात, “परमार्थ छु ? मिसा छु? मिजं छु? जि छु?” अनं 
लिपा व सुंक च्वन । 

खयत थुगु जुनीइ शिखायागु असाधारण शरीर दु । तर वयागु 
पत्या: मजूगु पुण्य संस्कार पिज्वयेत स्वयाच्चन धायेमाल थौं । 

छा: ला हल सुनसान जुल । छम्ह असाधारणम्ह मनूयागु 
जन्मं व्यूगु वेदना छगू अनुत्तरित न्ह्यसः जुयाः व धम्म हलय्‌ 
चाःहिल । स्वस्तिराजया मिखां ख्वबि स्वःस्वः वल । चमेलीशोभा 
छुयों क्वछुकाच्चन । वनापं वःपिं सकलें गम्भीर । श्राविका छम्ह 
शिखायात डायसय्‌ थाहां वंगु स्वया: दंग जुयाः स्वयाच्चन । 

डायसय्‌ सम्यक शिखायात लहा: ज्वनातल । स्वयंसेवक 
छम्हेसियां शिखायात मेच छगू हया: डायसय्‌ सिथय्‌ फेतुकल । 

भन्तेनं नवाना बिज्यात, “यको साधुवाद मयजु । छंगु न्ह्यसः 
बांला: । थुकिया लिसः न्यँ। गुलि नं सत्व प्राणीपिं दु इपिं फुकं 

थःथःगु कर्म फल अनुसार जुइगु खः । मिसा जुइगु, मिजं जुइगु, न 
मिसा न मिजं जुइगु, अपांग जुइगु, भाग्यमानी जुइगु, अभागी जुइगु, 
धनी जुइगु, गरिब जुइगु थ्व दकों कर्म अनुसार जुइ । कर्म दयेकेगु 
ज्या चित्त चेतनां याइगु खः । चेतनाहं भिक्खवे कम्मं वदामि । उकि 
चेतना कुसल जुइमाल गुकि कर्म कुसल जुइ अले फल नं कुसल 
जुइ । थौं थन धम्म हलय्‌ परमार्थ सत्यया धर्मया खं न्यनेदुगु पुण्यया 
फल खः । थ्व मयजुँ बौद्ध परियत्ति अध्ययन याःगु दु । थ्व नं वयागु 
पुण्य संस्कार खः । वयागु थ्व जन्मयागु बांलाःगु कर्म वयात बांलाःगु 
फल बी । थ्व हे कर्म नियम खः। उकि परमार्थ धर्मयात मनन 
याना: सत्व प्राणीपिसं थवं थः मैत्री भाव दयेका च्वनेमाः । छम्हेसियां 
मेम्हसित हेला अपमान यायेगु अकुसल कर्म खः। मानव धर्मया 
विपरित खः” भन्तेनं नवायेगु दित । हल छगुलिं साधु साधु धाःगु 
सलं थ्वल । 

सम्यक शिखायात लहा: ज्वना: क्वय्‌ ब्वनाहल । 

ज्याभवः सिधयेकाः मनूत हूल हूल वयाः शिखायात भुंवल । 
गुलिसियां शिखानाप च्वना: तस्वीर काल । मनूतय्‌ दथुइ वयागु हे 
चर्चा जूगु आपा: न्यनेदु । स्वस्तिराजपिं ला छखे दनाच्चन । शिखायाथाय्‌ 
तक्क इपिं थ्यंके हे मफु । 

“छु दिं न्ह्यो छम्ह 11५९९०५९7 यात बलात्कार यायेत 
स्वःगु । लिपा वयात दाया थकल धकाः अखबारय्‌ व्वनागु । लाःसा 
थ्व हे मखुला । नां नं भचा अथे हे शिखा धाःगु न्यना ।” स्वस्तिराजं 
थः दनाच्वंथाय्‌ निम्ह मनूत अय्‌ खं ल्हानाच्चंगु ताल । 

“वयाके हे न्यना स्वयेका नु” थथे धया: इपिं हूल दुथाय्‌ दुहां 
वन । स्वस्तिराजया तुति हे फ्यारफ्यार खात । 

इपिं मध्ये छम्हेसियां न्यन, “मयूजु छन्त अखुन्ह छको बुँइ 
यंका: सुनानं दाया थकूगु खःला ?” 


जिगु लः :: १६९ 


शिखां भचा लुमंके थें याना: धाल, “खः व मनूयात यको 
पाप लाइ । अकुसल या:गुलिं” मनूत वयागु खँ न्यना: अजू चाल । 

ज्याभवः दथुइ थी थी मनूत मुना: खं ल्हानाच्चंपिं दु । इमिगु 
म्हतुइ छगू खं न्यनेदु” तेश्रो लिंगीपिन्त समाजं छि छि दूर दूर याइगु 
निरर्थक जक मखु छगूकथं अकुसल कर्म जुल । थ्व खय्‌ सजग 
जुइमाःगु जुल ।” 

ज्याभव:ः सिधयेकाः जलपान नकूथाय्‌ इपिं सकलें छथाय्‌ 
मुन । सम्यकया लिमलाना च्वनतिनि प्रबन्ध याये सिमधःनि । इपिं 
च्या त्वना च्चंथाय्‌ नं गुलिसियां शिखायात नतूवल । अन शिखायात 
हेपय्‌ याःपिं मखु बरु तारिफ याःवःपिं हे खनेदु । उकि स्वस्तिराजया 
मन भयातुगु क्वलात । चमेलीशोभाया नं ख्वा: चक । 

सम्यक इमित खंका: धाःवल, “भन्तेयात नाप लाःवःपिं दनि । 
कि छिपिं वनाच्चँ ट्याक्सी च्वना: । प्रवीण व जि गाडिइ भन्तेयात 
कयाः भचा लनाः वये ।” 

ज्यू अथे हे यायेमाली” स्वस्तिराज अथे धया: च्या त्वना 
च्वंथासं दनावल । सकलें लँयपाखे न्ह्यात । 

ट्याक्सीइ च्वना: विजयपिनि छेँपाखे वन । 

गाडिइ खँ जुल । शीलदेवीं धाल, “स्वस्तिराजं शिखायात विहारय्‌ 
यंकाः बौद्ध परियत्ति व्वंकातःगुलिं वया संस्कार दत । थौं व मचां 
सकसितं चकित यानाबिल । थ्व पिंकीयात पुलपुलय्‌ जक यानातल । 
छुयाये थौं थजा:गु हविगत जुल । वं मन थामय्‌ याये मफुत ।” 

“ध्यबा दु धकाः उन्याः थुन्याः मसीक तयातल । दीनदशा 
धइगु सदां अथे जुइला खला” चमेलीशोभां धाल । 

“थौं शिखायागु प्रशनयात भन्तेनं व्याख्या यानाः कना बिज्याःगु 
जि ला तसक प्रभावित जुया ।” लसतां धाल । 

ट्याक्सी विजयया छेँ न्ह्योने गेटय्‌ दिकल । सकलें गाडिं 
कहां वल । 

“जित: ला पिंकीया ख्वा: गथे स्वये धकाः मन भयातुया 
वल” लसतां तीजक धाल । 

“तसकं मखुथे जुल छुयाये” शीलदेवीं नुग: मछिंका: मिखाय्‌ 
ख्वबि तल । 

इपिं बुलुहुँ दुहां वन । दुने भन्तेनं बाखं कंकेत थाय्‌ मिलय्‌ 
यानातःगु दु । भन्तेयात आसन च्वय्‌ तयातल । थःपिं फेतुइत क्वय्‌ 
तपाःगु मासुति लासा लायातःगु दु । दुहांवःपिसं छचाःलिं स्वल पिंकीयात 
खंकेत । तर अन खनेमदु । 

“झासँ । भन्तेपिं मथ्यंनिला” विजयधरं न्यन । 

“अन भन्तेयात मनूत नापला: वयाच्चंपिं दनि धाल । प्रवीण 
व सम्यक बाःनं ब्वना हइ भन्तेयात” स्वस्तिराजं धाल । 

“झी मचा खने मदु । वयात छको निं नाप लाये” शीलदेवीं 
मिखा दंक ख्वबि तया: धाल । 

“दुने कोथाय्‌ । अन भासं” झसुका: तयाः विजयनं कोथापाखे 
क्यन । 

तीजक इपिं कोथाय्‌ दुहां वन । खाताय्‌ फेतुनाच्चन पिंकी । 
वयाके म्ह छम्हं तुयुग॒ वसः । तिसा छुं तियातःगु मदु । सँ तकं फफ 
तयेकातल । ख्वा: यचुसे भूइभाय्‌ दं । मेकअप्‌ छुं मदुबलय्‌ वयागु 
ख्वा: गर्खसे च्वं । 

लसताया मनय्‌ झक्का मिन । वया मिखाय्‌ ह्याउँक वसतं 
पुनाः म्ह छम्हं तिसा तियातःम्ह भमचा जुयाच्चंम्ह पिंकी लुयावल । 
लसताया नुगलं सह याये मफुत । वं थःत नियन्त्रण याये मफूत । 
वयात ख्वये हे वल । 

“दिसँ” पिंकी नापं फेतुनाच्चंम्ह गुलाफशोभां धाल । 

इपिं फेतुइ हे मलानि गुलाफशोभा ख्वल, “यो शीलदेवी 
तःमां गथे याये। तसक मखुथे जुल जि म्ह्यायया गजाःगु भाग्य 
थ्व ।” 

“आमथे मज्यू । गुलाफशोभा छं म्ह्यायया न्ह्योने ख्वया 
क्यने मते” शीलदेवीं ख्वखना सलं धाल । 

चमेलीशोभा नं सुकसुक ख्वल । तःधीपिं ख्वःगुलिं जुइ श्राविका 
नं ग्यापहलं कयकुनाच्वन । 

शिखा छम्ह विस्तारं दनाः पिंकीया लिक्क वन । वं ग्याग्यां 
पिंकीयात थिल । पिंकीं वयात न्ह्याबलें मयो पह याइगुलिं व ग्या: । 
थौं पिंकी वयात मयो पह मया: । पिंकी थःत च्वत्यंक घ्वाःगु लुमन 
मखा जुइ व भचा लिचिल । हानं तीजक पिंकीया न्यतालय्‌ नाइक 
थिल । 

“पिंकी छन्त छुं नं जुइमखु । छ बांला: खला । जिमि पिंकी 
गजा:गु बांलाः । झी निम्ह नापं विहारय्‌ वने न्हिं। थौं भन्ते वइ । 
बाखं न्यने न्हि” शिखाया मनं वःथे माया यात । जिवं असाधारण 
थजुइब्यु नुगलय्‌ माया दया दुगु स्वभाव शिखाया । पिंकीयात पित्तुपियाः 
माया यात । 

पिंकी शिखायागु लहा: क्वातिक ज्वन । अले थःगु ख्वालय्‌ 
यंकाः दिकल । मिखां ख्वबि हायेकल । पिंकी गबेतं शिखाया ल्हाः 
मतोतू । शिखायागु ल्हाः पिंकीया ख्वबिं प्यात । “पिंकी अथे ख्वये 
मज्यू । आः भन्तेनं बाखं कनी न्हि” शिखा ग्याग्यां पिंकीया खाताय्‌ 
फेतुत । पिंकी शिखायागु लहा: मतोतू । शिखां पिंकीयात तीजक 
घयपुया काल । 

इमित स्वया: तःधीपिनि नुग: भचा थामय्‌ जुल । पलख 
मौन सकलें । 

अनंलि शीलदेवीं खँ हीकेत गुलाफशोभायाके न्यन, “छिपिं 


१७२ :: रीना तुलाधर 


ला सकले म्हं फु मखुला ?” 

गुलाफशोभां दुःखया खँ पितहल, “शीलदेवी तःमां । छिं सी 
मखु । पिंकीयात अन छँय्‌ लाखे लित छोया हे महःसां जिल हं। 
लत्याखुन्हु छको फुकय्‌ यायेत छोया हति हं। का थ्व छु घाःगु । 
जिगु पीर ला मेगु हे शीलदेवी तःमां ।” 

“योमां छु खँ धइगु । इमि भमचा मखुत धाल ला । थ्व ला 
बेकाइदा जुल” शीलदेवीं धाल । 

“इमिसं जातः कयना स्वल खनी । जोशी धाल हं जात: 
नाडीइ लाः धकाः । जातः हे नाप तये मज्यूपिन्त ब्याहा याना बिल 
धाल हं जोशीं । पिंकी लाखे तसक कडागु जातःम्ह धाल हं । ब्याहा 
हे याये मज्यूम्ह भमचा व्याहा याना बिल छिमिसं आ: थथे जुल 
धकाः जोशी धाल हं ।” 

“३५ ग्‌ जातः ला क्यंगु धाःगु न्यना । छु स्वया: पिंकीया 
जातः तोल धाल ले इमिसं” शीलदेवीया नं तं पिहां वल । 

“उलिमछि जातः त्वके धुंका: मञ्जिलं न्ह्याम्हं मिसा मयो 
जक धाइगु हं । पिंकीयात लाखे खनेसाथ हे ययेकूगुलिं जातः मक्यंगु 
जुयाच्चन । इमिसं व हे पत्या: यानाच्चंगु खनी । जोशी लाखे 
मञ्जिलयागु आत्मा शान्तिया निंतिं व मिसा छेँय दुत हये मते धाल 
हं” गुलाफशोभां धाल । 

“बेइमान ख जुल का थ्व । को मचायात चाग: बाकू थें 
वांछोयेगु स्वत” शीलदेवीया तं पिहां वल । 

इमिगु खँ न्यनाच्चंम्ह लसतां थःगु बिचाः प्वंकल, “जातःयागु 
खँ ल्हानां मिलय्‌ जुइमखु व ला छग्‌ दुर्घटना खः । गनं हयाः 
पिंकीया जातःनाप स्वाकूगु । व ला छगू दुर्घटना ला खत ।” 

इमिगु खँ न्यनाच्चंगुलिं पिंकी ह्वाँयह्वाँय्‌ ख्वयाहल । 

“पिंकी यो पिंकी ख्वयेमते म्वा:ल” थथे धया: शिखां पिंकीयात 

पित्तुपिया: माया यात । 

“पिंकी पिंकी अथे यायेमते स्व । थन भन्ते छम्ह बिज्यायेत्यंगु 
दु । छन्त मन शान्ति जुइ” लसतां नं पिंकीयात घयपुल । 

सकलें सुकसुक ख्वल । श्राविका छम्ह ग्या: ख्वालं च्वनाच्वन । 

विजय कोथाय दुहां वया: धाःवल, “भन्तेयात ब्वना: सम्यक 
बा:पिं थ्यंक: वल । छिपिं पिहां वा ।” 

सकलें मिखाय्‌ दुगु ख्वबि हुल। पिंकीयात गुलाफशोभां 
ज्वना: थन । खातां कहां वयाः बुलुहँ न्यासि वल पिंकी । 

मुख्यम्ह थकालीम्ह भन्ते तयात:गु आसनय्‌ फेतुना बिज्यात । 
मेम्ह छम्ह च्वय्‌ सोफाय्‌ फेतुना बिज्यात । 

सकलें क्वय्‌ मासुती फेतुत । पिंकीयात भन्तेया न्ह्योने 
चकतिइ फेतुकल । सम्यक, “वन्दना या पिंकी” धाल । 

शिखा न्ह्योने वया: “थथे यानाः यायेगु स्व” धकाः पिंकीया 
लिक्क वया: थम्हं नं याना कयन । 

वयात स्वया: भन्ते न्हिला बिज्यात । न्हाच: हलय्‌ प्रशन 
न्यंवःम्ह शिखायात भन्तेनं म्हसीधुंकल । 

पिंकी नं स्वको तक वन्दना यात । 

“सुखी जुझमा” धया: भन्तेनं आशिष बिया बिज्यात । सकलें 
चुपचाप दु । सुरसार जक सः वः । 

सम्यक दनाः नवात, “भो भन्ते, थ्व मचायात जूगु विछोडया 
पीडा छपिन्त कनेधुन । वयागु नुगःया पीडाय्‌ मलहम बीत तथागत 
सम्यक सम्बुद्वया धर्म उपदेश कना बिज्यायेत बिन्ति याना ।” 

ज्यू” धायेथें भन्तेनं छयों संका बिज्यात । 

“नमो तस्स भगवतो अरहतो सम्मा सम्बुद्धस्स” भन्तेनं धर्म 
देशना शुरु याना बिज्यात । 

थौं थन मयूजुयात गुगु दुःख जुल व दुःख धइगु संसारया 

स्वभाव खः । जन्मलिसेँ व्याधि, जरा, मरण ल्यू ल्यू वइ । थ्व धर्म 
नियम खः। जन्म जुक्व्र प्राणी सीमा: । मसीपिं सुं मदु। गुलिं 
मचाबलय्‌ सी, गुलिं युवा अवस्थाय्‌ सी, गुलिं मध्यम उमेरय्‌ सी, 
गुलिं वृद्ध अवस्थाय्‌ सी । तर मृत्यु अवश्य जुइ । 
मनुष्यपिं सीगु नं प्यंगू कारण दु । कर्म फुनाः सी, आयु 

फुना: सी, कर्म नं आयु नं फुना: सी, अकालं सी । थन मयजुया 
योम्ह मिजंपाखें वियोग जूगु अकालं सीगु कारणं जुल । 

थन मयजुया जीवनय्‌ तसक वैभवं जाःगु इलय्‌ सुख सयल 
दुग इलय्‌ दुर्घटना जुल धाःगु न्यना । सीकेमाः थ्वीकेमा:गु थ्व खः कि 
सांसारिक सुख, धन सम्पत्ति, वैभव, सौन्दर्य दकों पलखया सुख खः । 
सदां दइगु मखु । अनित्य स्वभावगु जूगुलिं थन मयजुया वैभव दकों 
चुइक: यंकेवं दुःखया यथार्थ न्ह्योने वल । 

भगवान्‌ बुद्ध तथागत शास्तां संसारय्‌ सत्व प्राणीपिनि दुःखया 
कारण छु, शोक सन्तापया कारण छु, उकिया निवारण छु उकिया 
खोज यायेत सारा राज वैभव तोता: सन्यास कया बिज्यात । घोर 
तपस्या याना: बोधिज्ञान लाना बिज्यात। व ज्ञान छु धाःसा थ्व 
संसारय्‌ सत्य धइगु अनित्य खः, दुःख खः, अनात्म खः । थम्हं धयाथें 
छुं मदु । उकि छुकीसं आशक्त मजुइगु । थ्व जिगु, थ्व जिम्ह योम्ह 
धकाः गुलि गुलि आशक्त जुइ उलि उलि अपो दुःख जुइ । 

जिं थन मयजुयात भगवान्‌ बुद्धयागु पालय्‌ दुःखी जूम्ह छम्ह 
मयूजुयागु बाखं कना हये । 

भगवान्‌ बुद्धया पालय्‌ पटाचारा धइम्ह मयजु छम्ह दु । वया 
छम्ह मिजंनाप प्रेम जुल । मांअबुपिनिगु अनुमति मदयेक व बिस्यं 
वना: व मिज॑नापं विवाह यात । छुं समय तक वैवाहिक जीवन 
याउँक हन । लिपा व गर्भवती जुल । मचा बुइकेगु इलय्‌ दुःख कष्ट 
जुइकेमाली धका: थ:छेँय वने धाल । थ:छुँय्‌ वनेत ल॑य्‌ वनाच्वंबलय्‌ 

लँय्‌ हे मचा बुल । वया मिजंम्हेसियां थःछँ वने म्वाःल धका: लित 
ब्वनाहल । छुं समय लिपा व हानं गर्भवती जुल । पहिला थें थःछेँ 
वने धका: वल । लँय्‌ तसक वा फय्‌ वल । वया लँय्‌ हे मचा बुल । 
मिज॑म्हेसियां सिँ मा:वने धका: वंम्ह लँय्‌ सर्प न्याना सित । पटाचारा 
सीम्ह मिजंयात ल॑य्‌ हे वाना: अतिक दुःख सिया: निम्ह मचा बुयाः 
थःछँपाखे वन । ल॑य्‌ तःधंगु खुसि दु । खुसि छीगु भवलय्‌ वया मचात 
निम्ह नं सित । मिजं नं सित । व ख्वँख्वं बल्लं थःछँय्‌ थ्यंक: वल । 
न्ह्यथु कुन्ह॒ चान्हय्‌ तिनि वया थःछेँय्‌ मां, बाः, किजा स्वम्ह नं वा 
फय्‌ वयाः छँ दुना: सित धाःगु खबर सिल । अले ला दुःख सह याये 
मफयाः पटाचारा उइँ जुल । व उइं जुया: म्हय्‌ वस्त्र मदयेक जुइम्ह 
जुल । 

छन्हु भगवान्‌ बुद्ध धर्मदेशना याना बिज्याःथाय्‌ पटाचारा 
वस्त्र मदयेक न्ह्योने वल । सकसियां वयात उइं वल धाल । भगवान्‌ 
बुद्धं वया म्हय्‌ वस्त्रं भुना व्यु धकाः आज्ञा जुया बिज्यात । भगवान्‌ 
बुद्धयागु महाकरुणा वचनं वयाके होश वल । व अन न्ह्योने भगवान्‌ 
बुद्धयात वन्दना यानाच्वन । अनं लिपा बुलुहँँ बुलुह भगवान्‌ बुद्धया 
धर्म उपदेश न्यना: पटाचारां बोधिज्ञान लात । व भिक्षुणी जुल । 
भिक्षुणी पटाचार विनय नियम तसक क्वातुक पालन याये फुम्ह 
जुल । उकि भगवान्‌ बुद्धं वयात विनय पालन यायेगुलिइ अग्रस्थान 
प्राप्तम्ह भिक्षुणी धकाः घोषणा याना बिज्यात । 

भी जन्म जुसांनिसें दुःख ल्यू ल्यू वइ । बुराबुरी जुयावइ, 
रोग व्याधि जुइ, मृत्यु जुझमाली, मयोपिंनाप ह्वनेमाली । योपिंनाप 
बायेमाली । उकि मयजु पियेहि विप्पयोगो दुक्खो धइगु योपिंनापं 
बाया च्वनेमालीगु दुःख नं तथागत शास्तां कयना बिज्या:गु दुःख 
सत्य मध्ये छगू खः । थ्व हे दुःख आः मयजुयात जुल । थ्व संसारयागु 
नियम खः । न्ह्याक्व हे बांला: सौन्दर्य दु धाःसां व नं अनित्य जुयाः 

हिलावनी । न्ह्याक्व हे धन सम्पत्ति दु धाःसां व नं स्थीर मज्‌ । स्थीर 
छुं नं मदु, दकों परिवर्तनशील खः, अनित्य खः। पलख सुख थें 
च्वनी । व सुखया दुने नं दुःख तोपुनाच्चंगु दु। उकि संसारय्‌ 
सकसिनं भोग यायेमालीगु थ्व दुःख खः धकाः मनन यानाः ध्य 
यायेमा: । बुद्धया धर्म उपदेश मनन यानाः मनय्‌ शान्ति दयेके 
फयेमाः ... 

साधु साधु साधु 

धर्मदेशना न्यने धुका: पिंकीया ख्वा: चकं । वं नवात चिसलं, 
“जितः तसक मन याउँल । पूगु घालय्‌ सिचुगु वासः तःथें जुल । 
जितः र्हिं न्हि थजाःगु ज्ञानगुणया खँ न्यनेमास्तिवः यो सम्यक 
बाज्या ।” 

तःन्ह॒ न्ह्योबंनिसें छस: बांलाक नमवाम्हं थथे चकंक नवा:गु 
तायाः मांबौ निम्ह तसक हे लय्‌ताल । इमि मिखा प्यात । 

ज्यू पिंकी । जिं मेपिं हे भन्तेपिं ब्वनाहयेगु व्यवस्था याये । 
थ्वसपोल भन्ते ला विदेशं बिज्यानाच्चंम्ह । यको थाय्‌ उपदेश कवनेमाः । 
तःन्हु नेपालय्‌ च्वना बिज्याइ नं मखुत ।” सम्यक धाल । 

पिंकी दये धइथें छयों संकल । 

भन्तेनं मैत्रीपूर्वक आशिष बिया बिज्यात, “निरोगी जुझमा 
सुखी जुइमा ।” 

भन्तेपिं लिहां वने धकाः आसनं दना बिज्यात । भन्तेपिन्त 
तःवनेत प्रवीणं गाडि न्ह्योने हल । भन्तेपिन्त खने दत्तले सकलें ल्हाः 
बिन्ति याना: दनाच्वन । 

शिखां पिंकीयात ल्हा: ज्वना: दुने साला यंकल । वं धाल, 
“पिंकी थन वा सा जिं नं छन्त बाखं कने” मेचय्‌ फेतुत निम्हं । 
श्राविका नं इपिं नापं प्यपुंवन । पिंकी ला मुसुं हे न्हिलाहल । वया 

ख्वालय्‌ न्हिसु दंगु हे त:धं जुल । सकसियां मन थाहां वल । 

शिखां धाल, “बौद्ध परियत्ति ब्वनाबलयूयागु बाखं कने न्हिं । 
सिद्धार्थ कुमार लाखे तसक मोजं तयातल हं । छको व चा:हिउ वन 
हं । वं लाखे बुराम्ह खन का । बिरामीम्ह खन का । सीम्ह खन का । 
भिक्षु खन का । अले सिल का मनूत छको सी धकाः। भी दकों 
सीतिनि मखुला । उकि पञ्चशील स्यंके मज्यूका ... अले ...” वया 
लोमन । 

“अले छु बा:” अबुम्हेसिया ख्वा: स्वयाः न्यन । 

“शिखा तता गजाःगु Inn०८०० हला” पिंकी नवात । 
पिंकीयाके छकोलं ह्यूपा: वःगु खना: दकों दंग जुल । 

सकलें पलख मन शान्त याना: थःथःगु थासय्‌ च्वन । 

लिपा लसतां घड़ी स्वया: धाल, “भी लिहां वना छोये कि । 
जि ८]n।य्‌ वनेमानि ।” 

“चिया त्वनेमानि” गुलाफशोभां धाल । 

“म्वाःल जिपिं अन ज्याभवः जूथाय्‌ जलपान नया वयागु” 
लसतां धाल । 

सकलें लिहां बनेत्यन । 

पिंकीं नवात, “शिखा तता लिहां वनेमते । जिनापं च्चँ ।” 
छभाःला सकलें आतां जुल । 

अले ला पिंकी भावविभोर जुया: धाल, “यो तःमां, यो शिखा 
तता जित: क्षमा यानाब्यु । जिं छिमित गबलें बांलाक व्यवहार 
मयाना । जिं तःधंछु जुयाः मिखां छुं मखन ...” थथे धया: व ख्वल । 

“पिंकी ख्वये मते । छ न्हिलीबलय्‌ जक बांला: न्हिं। जिमि 
बांलाःम्ह पिंकी” धया: शिखां वया ख्वालय्‌ पित्तुपिल । 

चमेलीशोभाया नं नुग: नाल, “अय्‌ धइगु नं दइला पिंकी । 
अथे छुं मनय्‌ तयेमते। छ नं जि थः हे मचा मखुला” चमेलीशोभां 

पिंकीयात घयपुल । मिखां ख्त्रबि धरधर वयेकल । 

गुलाफशोभा छयों क्वछुकाच्चन । वया मिखा क्वछु । 

विजय नं स्वस्तिराजपाखे स्वया: आग्रह यायेथें धाल, “ज्यूसा 
शिखायात छन्ह निन्हु थन तयादिसँ । पिंकीयात पासा दइ ।” 

ज्यू नि। व न्यनेमाःगु खँ हे मदु । मजीला चमेलीशोभा” 
स्वस्तिराजं चमेलीशोभापाखे स्वया: धाल । 

चमेलीया छु धाये छु धाये जुल, “जि ला ज्यू । तर शिखाया 
च्वने न्ह्याली म्हाली ।” 

ज्यू ला शिखा छ थन पिंकीनाप च्चने ला” स्वस्तिराजं 
धाल । 

“ऐ .. ज्यू ज्यू ...” शिखा लयताल । 

“जि नं थन च्चनेगु” श्राविकां नं धाल । सकलें आतां जुल । 

“मैना चिधिक: लिनि । कन्हे कन्हे च्वनेगु का न्हि” लसतां 
ह्ययेकल । 

शीलदेवीं सकसितं ध्वाथुइके थें धाल, “भन्तेया धर्म उपदेशया 
प्रभावं खन मखुला दको अशान्ति चीका: शान्तिं बास काःवल, धन्य 
तथागत शास्ताया धर्म ।” 

सम्यक गम्भीर जुयाः धाल, “थ्व धर्म नियम खः ।” 

शीलदेवीं धाल, “छिसं नहिं न्हि तोमफिक भन्तेपिं निमन्त्रणा 
यानाः उपदेश न्यंकेगु व्यवस्था यानादीमाल पिंकीया निंतिं ।” 

“बलाजिंयाहे याये नि” सम्यक धाल । 

“झी वना छोयेला” लसता हथाय्‌ चाःगु खनेदु । 

वने न्हि धया: सम्यकपिं छफोजं लिहां वन । 

शिखा व पिंकी दुने कोथाय्‌ थ्यना च्वनेधुंकल । शिखाया त्यां 
त्यां हाःसः दु । पिंकीया नं छस: निसः न्हिलासः न्यनेदु । 

मांबौ निम्हसियां ख्वा: चक । विजयधरं तीजक धाल, 

“पिंकीयात न्हूगु जिन्दगी न्ह्याके बी झीसं । की मचायात अलक्षिण 
धाःपिं भाःतपिन्थाय्‌ छु धकाः छोयेगु । थ्व दको ला छगू बांमला:गु 
म्हगस धकाः ल्वःमंका छोयेनु ।” 

“फःसा ज्यू” गुलाफशोभां धाल । 

“छाय्‌ मफइ । थजाःगु हे बुद्ध भगवान्या ज्ञान गुणया खं 
भीगु हृदय परिवर्तन जुइ ।” 

“धात्थें खः गपायूसकं नुगः सिचुसे च्चं भन्तेया धर्म खं 
न्यनाः । शीलदेवी तःमांपिं ला न्ह्याबलें धर्म खँ न्यं जुयाच्चनीपिं । 
उकि मखा इपिं न्ह्याबलें शान्त खनेदु भोछिं हे” गुलाफशोभां धाल । 

“धर्मया खँ धायेवं नुगलय्‌ दुहां मवं छं गुलाफशोभा । सम्यक 
तःबाःयागु खँ जिं ला गहनकथं न्यना न्हापा नं। छं न्यनेगु कृतः 
मयाः । सम्यक तःबाःपिनिगु परिवारयात धर्मया लँय्‌ यंकूगु ला 
स्वस्तिराजया बाःनं खःनि । उकि स्वस्तिराजयात इमिसं थः थें भाःपाः 
सतिकातःगु । छिमि हे तता भचा तालय्‌ मज्‌ का बरु” विजयधरं 
धाल । 

“व ला अथे हे का न्ह्याबलें” गुलाफशोभां धाल । 

उलि खँल्हाबल्हा धुंका: निम्ह तिपुलिं सुंक च्वन पलख सोफाय्‌ 
फेतुना: । अले विजयनं खँ हिला: कलाःम्हेसित धाल, “अय्‌ गुलाफशोभा 
जितः क्वाक्क च्या छगू त्वंकि रे सा छं ।” 

“हस्‌ नसा छु हये थें” धया: गुलाफशोभा दन । 

इमिगु दिन थौंतिनि भचा सामान्य जूगु खनेदत । 

७ 

ब्व १४ 


श्रद्धाया चुलि वल 


छुँया घण्टी न्याःगु ताया: स्वस्तिराजं भयालं क्वसोल । कने 
विजय साहु व गुलाफशोभा वयाच्चंगु खना: व अजू चाल । 

“ऐ ... छिकपिंला कुने । आपलखं । कुहां वल न्हिं” वं धाल । 

भुतृलिइ ज्या सनाच्चंम्ह चमेलीशोभां न्यन, “सु वःगु ?” 

“विजय साहु व गुलाफशोभा” अजूचाःगु ख्वालं धयाः 
स्वस्तिराज स्वाहाने पाखे कहां वन । 

“खड ला व” चमेलीशोभा पत्या: मज्‌ । व नं भयालं क्वसोल । 
विजय भाजु व थः केहेँ थःगु छें क्वय्‌ वयाच्वंगु खना: चमेलीशोभां 
पत्या: याये मफुत । 

स्वस्तिराज छपालखं कुने थ्यंक: वन । लुखा खनाः स्वस्तिराजं 
धाल, “थौं गथे लँ दापा जुल थें च्चं ?” 

गुलाफशोभां धाल, “थः तताया छेँय वयां नं लँ दापा जुल 
खइला ?” 

“दुहां झासँ” धया: स्वस्तिराजं छेलिइ च्वंगु चिकिप्वाःगु मत 
च्याकल । 

“झासँ भासं” व नम्रं सलं धाल । 

विजयधर व गुलाफशोभा तीजक चिकिजा:गु लुखां छाय॑ 
क्वछुना: दुहां वल । 

लिफः स्वस्व स्वाहाने गल स्वस्तिराज। विजयधर व 
गुलाफशोभा ग्यांग्यां पला: तयाः स्वाहाने गल । हो दुगु सिँया स्वाहाने 
इपिं गये मसः । 

“झासँ दिसँ” धया: इमिगु छक्‌ हे जक दुगु कोथाय्‌ दुत 


~> ~> 

यंकल । व हे भ्वाथःचागु सोफाय्‌ फेतुकल । 

चमेलीशोभा नं तलं कहां वल । 

“रानं छिपिं आपलखं जिमिगु थ्व भ्वाथःचा छेँय” चमेलीशोभां 
धाल । 

“यको दत मवयागु ततायाथाय्‌ धकाः वयागु” गुलाफशोभां 
धाल । 

“तता केहँ ला खः। तर आकाश जमीन पानावन का भीगु 
थःथःगु भागयं” चमेलीशोभां भयातुक धाल । 

वयागु खय्‌ ध्यान मब्युसे विजयधरं धाल, “चमेलीशोभा 
तता । जिपिं दुःख सुखया खँ ब्याके धका: वयागु । शिखा भीथाय्‌ 
च्वना: वसांनिसें पिंकीयात दुःख ल्वःमंकेत गुहाली जुल । सम्यक 
बाःनं र्हिं नहिं भन्तेपिं व गुरुमांपिं ब्वनाहल । न्हियान्हिथं भन्ते व 
गुरुमांपिंपाखें बुद्धया ज्ञान गुणया खँ नयना: नुग:या हियू सिचुसे 
च्चनावन । दुनुगःया घालय्‌ वासः इले थें जुल । व हे खं व्याके मन 
दयाः थुखेपाखे वया ।” 

चमेलीशोभा छु धाये छु याये थें जुल । जिचाभाजुनापं 
न्हापालिपा थथे खं ल्हाये मनं धाःसां ज्यू । 

“थौं शिखा खनेमदु । शिखा गो” गुलाफशोभां अयक छयों 
चाःहिकाः धाल । 

“बौद्ध परियत्तियागु जाँच त्यल धका: वयात विहारय्‌ 
गुरुमांपिन्थाय्‌ आखः व्वंके छोयातःगु” स्वस्तिराजं धाल । 

“शिखायात ध्यानय्‌ छोयेगु धाःगु सिया: व हे खँ छको ल्हाये 
धकाः वयागु” विजयधरं धाल । 

“खः च्यान्हृति जक मानि जनवरी १५ यागु दिनय्‌ छोये 
धकाः भ्वं च्वयावयागु । जि थः नं सेवाय्‌ वने धकाः च्वनागु थुगुसी । 
शिखायात याकःचा छोयेगु नं मन मच्चं” स्वस्तिराजं धाल । 

“पिंकीयात नं ध्यानय्‌ छोये जीला धइगु बिचा: वःगु । 
भन्तेपिनिगु धर्मदेशना न्यना: वयाके यको हे ह्यूपा: वःगु सीदत । 
जिपिं थःपिन्त हे नं यको हे नुग: सिचुका ब्यूगु दु ।” विजयधरं धाल । 

“तसक  बांला:गु खँ ।” स्वस्तिराजं धाल । 

“भझिन्हुयंक हे च्वनेमाः धाःथें च्वं भन्तेनं । पिंकीया भाःतया 
लत्या लाइगु जुल । अन फुकय्‌ यायेत छोयेमाल । अनं लिपा वये हे 
म्वाःल धायेधुंकल” गुलाफशोभां नुग: मछिंकाः धाल । 

“म्वाःलसा म्वाःलका छाय्‌ व। भी मचायात लहिना तये 
मफइला अपायुच्चः । म्वाःलका मयोसा । भाःत मदुगु छेँय छुयायेत 
वनेगु” चमेलीशोभा हालीगु पह थथे हे । 

“पिंकीया निंतिं ला बिचा: यायेमाःगु यको दनि । आः थथें 
ध्यान तये छोयेला धइगु छगू बिचा: ।” विजयधरं धाल । 

“ध्यान केन्द्रय्‌ बहनी जा नकी मखु। पिंकी फला । व ला 
गाक्क कमजोर जुया च्वनेधुंकल छगू । हानं झिन्हु पुरा मजुइक 
बिचय्‌ लित छोया हइमखु । लत्यायात मदयेक नं मजिल । छको 
बिचाः हे यायेमाली का हला” स्वस्तिराजं धाल । 

व हे छको सल्लाह याये धका: वयागु जिपिं” विजयनं 
धाल । 

“भी च्या छको निं त्वने का मज्यूला । अले बुलुहुँ खँ ल्हाये 
स्वस्तिराजं धाल । 

“नु गुलाफशोभा भी तले हे च्वने” चमेलीशोभां धाल । 

निम्ह तःकेहँनं थाहां वन । 

इपिं थाहां वने धुंका: विजयनं मलीन सलं खँ छुत, “मञ्जिल 
मदयेवं पिंकीया जातः कडागुलिं थथे जूगु धकाः पाः यात । आः लखे 
पिंकीयात तीका हयागु तिसा छुं लित कायेमखु हं । वयात बिया 
हयागु झिगू लाख दां नं लित कायेमखु हं । झीसं तयेके छोयागु 

क्वस: नं लित तयेके हये हं । इमिसं थः भमचा धकाः छुँ व्यवहार 
यानाच्चने मखुत धयाहल । छुयाये गथे याये ?” 

विजय साहुयागु खसुं भुंगु सलं स्वस्तिराजयात म्ह छम्हं थुं 
मिंकल । वया स: नं म्हतुइ हे बरफ जुयाः ख्वल ला मस्यु स: पिहां 
मवः । पलख सुंसां दन । 

विजय साहुनं हे हानं खँ पिकात, “भन्ते व गुरुमांपिनिगु 
धर्मदेशना न्यना: पिंकीया अवस्था बांलानावल । पत्या: हे मजुइक 
वयागु पहलय्‌ स्यूपा: वल । थुखेपाखे हे वयात मन क्वसायेके 
बीमाल थें च्वन । अले जक वं थःत कःघाये फइला धइगु बिचा: 
यानागु । ध्यानय्‌ नं छोयेला धकाः मतिइ तयागु । अथे जुयाः सल्लाह 
याये ला धका: थौं वयागु ।” 

स्वस्तिराजं अले थथे नवात, “भीसं थज्या:गु खँय्‌ सम्यक 
बाःनाप सल्लाह यायेबह जू । जिगु विचारं पिंकीयात बुलुहँ बुलुहँ 
जक मन हीका: ध्यान शिविरय्‌ छोयेमाली थें च्वं । आः ला वया नुग: 
घा: तसक  क्यातुनि । वं छुं बिचाः याये फइगु अवस्था दइ मखुनि ला 
धयाथें च्वं । सह याये फइमखुनि ।” 

“झीगु समाजया रीतिथिति नं बांमला: । उकि वयात सुनानं 
मखंक तये यंके मालीगु बिचा: वयाच्वन | छिं मस्यू माइ निनि 
वःगु । पिंकीयात तुइसे हे च्वंगु वसः पुंका मतः धकाः हालावन । 
मांम्हसियां स्वये मफु धका: वँचुगु वस: पुंका तल । अथे मज्यू हं । 
दच्छि तक तुयुक हे पुनेमा: हं बर्खि माःपिं धाल । साप हे मखुथे 
जुल । थजाःगु नचागु उमेरय्‌ सह यानां याये मफु” विजयनं मिखाय्‌ 
ख्वबि तल । 

“माइ निनि थें पुलां बिचाःयापिं यकों दु । अथे जुयाः भीसं धर्म 
नियमयात बांलाक थुइकेमाल । धात्थें धर्म छु अधर्म छु ? शिखायात व 
दुर्घटना जूबलय्‌ जि नं तसक विचलित जुया । मन क:घानां कःघाये 

थाकु । अज्याःगु बखतय्‌ सम्यक बाःनं माको तिबः बियादिल । वयकःयागु 
गुण गबलें ल्वःमंके फइ मखु ।” स्वस्तिराजं थःगु दुःख नं स्वात । 

“धर्मया खँ नयना: धात्थें हे नं नुग: पूगु लं। धन्य बुद्ध 
भगवान्या उपदेश” स्वस्तिराजं भावविभोर जुयाः धाल । 

“गथे मिं पूगु घालय्‌ ख्वाउँगु लखं याउँइगु खः उथे हे 
तथागत शास्तायागु धर्मया खं न्यनेमात्रं नुगःया जलन सिचु। व जिं 
नं चायेके धुन” स्वस्तिराजं धाल । 

स्वस्तिराजं हे हानं खँ स्वात, “छिगु दुःख छिके हे दु । जिगु 
दुःख जिके दु । शिखायात समाजं हेला याइबलय्‌ जित: नुगलय्‌ घाः 
लाइगु व जिं हे जक स्यू । उकी नं अखुन्ह व दुर्घटना जूबलय्‌ जित: 
तसक सह याये थाकुल । तर स्वयादिसँ ई न्ह्याबलें उथें जुझमखु । 
संसारय्‌ न्ह्याग परिवर्तनशील । शिखायात म्यानमारयाम्ह 
सयादोयाथाय्‌ धर्मदेशना न्यंके यंकाखुन्हु वयात न्हूगु अनुभव जुल । 
वयागु जीवनय्‌ जः वल धाःसां ज्यू । छिं मखना ला वया बानि 
व्यहोरा पानावःगु दु । खँ ल्हाइगु नं छिपय्‌ जूम्ह थें च्वनावल । ज्ञां 
दयावल । न्हापायागु पुण्य संस्कार चूलायेव नं थथे दिनदशा बांलाना 
वइ धया बिज्यात गुरुपिसं । थ्व दकों कर्म विपाकया खँ धका: भीसं 
थुइकेमा: । पिंकीयात नं कर्म विपाक बांमला:गु चूलाःगु जक खः । 
वया दिनदशा नं हिली तिनि ।” 

“शिखायात उलि ज्ञां दुम्ह मचा धका: जिं गबलें बिचाः 
मयाना । वया नुग: नं तसक यचु । माया दयां जाः खनी वया नुगः । 
भन्तेनं कंगु बाखं धकाः बाखं जक कनाः हे पिंकीयात ह्ययेकाच्चनी । 
वयागु व्यवहारं जि ला पत्याः हे मजुल सत्य” विजयधरं धाल । 

“खँ ला दकों बांलाक थू वं । भचा In€1।1९९० जक मज्‌ । 
बल्लं १० कक्षा तक ब्वन । एस.एल.सी पास याये मफु । अथे जया: 
हे वयात गथे याना: तुतिं चुइकेफइ धका: चिन्तना यानाच्चना । 

मांम्ह चमेलीशोभा नं ताले मला:। भचा हे खँ खःथे थुइके फुम्ह मखु 
व । न्हिच्छिं शिखायात क्वाना जक च्वनी । आः छुयाये जन्मं हे 
असाधारण जुया: पिहां वल । थः हे लाहि मखुला । मांम्हं भ्याः हे 
थुइका: याये मसःगुलिं नं जितः साःप हे थाक्‌ ।” स्वस्तिराजं थःगु 
दुःख प्वंकल । 

“चमेलीशोभा तताया पह हे कडा स्वभाव दु खनी” विजयधरं 
धाल । 

“कडा स्वयां नं ध्वादः धायेगु का जिं ला वयात। खं हे 
मथूम्ह व । शिखा जि मचां हे बरु खू थू छुयाये” स्वस्तिराजं धाल । 

“थःथःगु स्वभाव दयाच्वनी। गुलाफशोभा धाःसा तसकं 
तंकाली धया । ह ... ह ...” धयाः विजय साहु न्हिल । 

इमिगु खँल्हाबल्हा त्वा:दयेक निम्ह त:केहेँ कहां वया: खने 
दयेक वल । इपिं निम्हेसिगं ल्हातिइ नसा ज्वलं व च्याया किस्ति दु । 
दुहांवयाः किस्ति दिकल । 

“च्या छको निं भपियादिसँ” चमेलीशोभां धाल । 

“माःगुला का । दुःख बी थें जुल” विजयधरं औपचारिकता 
ब्वल । 

“अथे छुं मदु जिमि दुथे फथे का” चमेलीशोभां धाल । 

चिकिचाधंगु टेबिलचाय्‌ नयेगु भवःलिं तल । 

“दुःखसुखया खं ल्हाये धका: वयागु । न्ह्यइपुसे हे च्वन का 
हला” च्या त्व॑त्वं विजयनं धाल । 

“दुःख धइगु ला मदुपिं संसारय्‌ दइ मखु। संसार हे दुःखयागु 
खानी धयात:गु दु। व हे दुःख मदयेकेगु लँपु कयना बिज्यात तथागत 
शास्तां । झीसं व हे लँपु ली फयेकेमा:” स्वस्तिराजं विद्वतापूर्ण खँ धाल । 

“खछिकपिं ला मचांनिसें बिहारय्‌ वनी धाःगु नि हला” 
गुलाफशोभां धाल । 

“जिमि बाःनं मचांनिसें विहारय्‌ यंकाः स्यनेकने याना थक्‌गु 
धायेमाल । याकनं मां नं बा: नं मदयावंगुलिं जि नं यको दुःख 
सीधुन । याकःचा जि । न तताकेहेँ दु । न दाजुकिजा दु । त:बाःपिनिपाखें 
ला दाजुकिजा त:केहेँ सकलें दु । न्ह्याम्हेसिया जीवनय्‌ नं दुःख सुख 
ला हिला: हिला: वयां च्वनी । थःथःगु कर्म भोग मयासें मगाः झीसं” 
स्वस्तिराजं धाल । 

“व ला खः थःथःगु कर्म” गुलाफशोभां धाल । 

“उकि ला जूगुनि । पिंकीचिया नं ब्याहा याना: निला दुबलय्‌ 
भाःत सित । महारानी थें च्चंम्ह आ: छु जुल । कर्म भोग ला खत 
नि ।” चमेलीशोभां धाल । 

वयागु खं पलख सकसियां छुयाये छुयाये जुल । 

“नाइक धइगु खँ हे ल्हाये मसः चमेली छ” स्वस्तिराजं 
वयात ब्वःबी पहलं धाल । 

छु मखुगु धया जिं। खःगु हे खँ” चमेलीशोभां धाल । 

“जिं छन्त न्ह्याबलें थुइकाच्चना थःथःगु कर्मभोग धकाः 
चमेलीशोभा । छं गबलें मथू । थः हे सद्दे केहँयात माया मदु छं। आः 
पिंकीयात ला धाये सः छ थःत धायेमसःम्ह” अपायूसक छाक्क धइगु 
नवाइमखुम्ह स्वस्तिराज । पिंकीया मांबौपिनि न्ह्योने अथे छवाराक्क 
धाःगुलिं स्वस्तिराजयात तं हे वल थौं ला । 

“म्वाःलका । खँय्‌खँय्‌ वःगु का” विजयधरं खँ ठीक यायेत 
स्वल । 

भचा नमवासे च्वन स्वस्तिराज। अले हानं बुलुहु नवात, 
“थौं भाग्यमानी थें च्चंपिन्त कन्हे छु जुइ ठेकाना मदु । अभागी 
धाःपिन्त नं भाग्य चम्कय्‌ जुइ । न्हापा पिनावयागु कर्म संस्कारं 
गबले छु फल बी सुनानं धाये फइमखु । जुइफ भी पिंकीयात नं 
छगू कर्म विपाक वल जुइ । व तरय्‌ जुयावनी । हानं हानं कुसल 

पुण्य यायेगु पाखे झीसं सम्यक व्यायाम अथे धइगु भिंगुली कृतः 
यायेमाः” वयागु खं न्यनाच्चँपिं विजय व गुलाफशोभा गम्भीर खनेद्‌ । 

गुलाफशोभां नवात, “स्वस्ति दाइनं ला भन्तेपिसं थें हे ज्ञान 
गुणया खँ स्यू खनी ।” 

“भीसं न्ह्याबलें सजग जुयाच्चनेमा: । ध्यान यायेबलय्‌ भीत 
स्यनीगु थ्व हे खः । छुं नं नित्य मदु । उकि दुःख हे खः” स्वस्तिराजं 
धाल । 

विजयधरया पिंकीयात ध्यान शिविरय्‌ छोयेगु जक बिचाः 
वयाच्चन । वं धाल, “पिंकीयात ध्यानय्‌ छोयेगु खयू सम्यक तःबा:नाप 
हे सल्लाह यायेमाली धयादिल । वयूकःयाथाय्‌ छरु वने का भी 
मज्यूला ?” 

ज्यू । पहिला मञ्जिलया लत्यानिं सिधयेके बी । पिंकीयाके 
नं न्यनेमाल वया बने मंदुला मदुला” स्वस्तिराजं धाल । 

“शिखा वनेत्यंगु दु । नापं छोये दःसा ज्यू । लत्या लाःगुलिं 
मछिन का हला” गुलाफशोभां धाल । 

“पिंकीयात छोयेबलय्‌ मखुसा जि शिविरय्‌ वनाबी। जिं 
बिचाः याना हये नि” स्वस्तिराजं धाल । 

“छु वनां छुयाये मिसापिन्थाय्‌ थासय्‌ मिजंपिं छोइ हे मखु 
अनयागु नियम” चमेलीशोभां धाल । 

“मखुसा शिखायात हे हानं छोयाबी। पहिला पिंकी निं 
तयार जुइमाल” स्वस्तिराजं धाल । 

उगुं थुगुं खँ नं जुल इमि । छभाःया लागि दुःख ल्वःमंथें 
जुल । 

लिहां वनेत्येका: विजयधरं स्वस्तिराजयागु ल्हाः ज्वनाः नुगः 
मछिंका: धाल” खयूत ला भी थःथिति हे ख: । अथेसां भ्वजं भ्वजय्‌ 

वा ससलय्‌ वनेबलय्‌ घौछि निघौ नाप लायेगु सिबय्‌ भीगु सम्बन्ध 
न्ह्या: मवं थें धायेमाल । छिनापं क्वातुक थथे खं ल्हाये हे मनं धाःसां 
ज्यू । धन सम्पत्ति कमय्‌ यायेगु, वैभवय्‌ भुलय्‌ जुइगु जक याना । 
जीवनया यथार्थ दर्शन छु खः धइगु बिचा: तकं मयाना । थौं थःत 
घोर दुःख परय्‌ जूबलय्‌ तिनि महशुस जुल । छिकिपिं थें जाःपिं 
ज्ञानीगृणीपिं थःथिति दःसां उकिया मू मसीका च्वना धायेमाल ।” 

“न्हापांया त्वाथः श्रद्धा खः । थौं छिगु नुगलय्‌ श्रद्धाया चुलि 
वयेधुंकल । व बुलुहुं ब्वलनाः होयावइ । थुकि हे कीत शान्ति बी” 
स्वस्तिराजं धाल । 

“पिनें खनेदुम्ह छि गुलि सरल, कोमिलु । थ्व सरलताया दुने 
गम्भीरता थौं हे तिनि मिखां खन” विजयधरया स्वस्तिराजनापया खं 
त्वाःथले हे मन मदु थें जुल । लिसा काकां खं ल्हानाच्चन तिनि । 

“की वने ला कि। आतलें लिहां मवःनि धका: पिंकी 
हालाच्चनी” गुलाफशोभां धाल । 

“लाःसा ख्त्रयाच्चन जुइ व” चमेलीशोभां धाल । 

“मखु तता आः व मख्य: । धइर्य यात हे धायेमा: वं । याउँसे 
च्वंक ख्वा: तयाच्चनी । शिखा दुबलय्‌ ला न्हिला: न्हिलाः हे जुइ” 
गुलाफशोभां धाल । 

“गन वं धर्म नियमयात मनन यात अन लिच्च: थथे हे जुइ” 
स्वस्तिराजं धाल । 

“खः अथे थें च्वन । ... का सा जिपिं बना हे छोये” विजयधरं 
धाल । 

नमस्ते नमस्ते ... औपचारिकता लिसें विजयधर व 
गुलाफशोभा बिदा जुयाः वन । 

७ 

ब्व १६ 


पला: छित 


भ्वँतय्‌ च्वया तःगुकथं म्हिचा छपातय्‌ थःगु हलंज्वलं स्वस्वथना 
च्वन शिखां । रुमाल छक्‌, गा छपु, थरमस छगः, मग छगः, टर्च 
लाइट छप्वाः, टुथब्रश दुथपेष्ट, साबुं ... दको तल । थःत छिंगु वसः 
माको तयेगु धाःगु। छु वसः तयेगु छु वस: तयेगु । दराजं वसः 
पिकया: मालाच्वन । मांम्ह चमेलीशोभा कोथाय्‌ दुहां वःबलय्‌ वसः 
होला: सनाच्वंगु खन । 

छु यानागु थ्व वसः दको कोथा छगुलिं । सुचुके मालकि 
जित: गुलि थाक्‌” चमेलीशोभा हाल । 

“जितः माःगु वसः ल्ययाच्चनागु” शिखां सामान्य जुयाः 
धाल । 

“छु छु भ्वय्‌ वनेत्यनागु धकाः ला । अपायूसक वसः ल्यये 
माःगु” चमेलीशोभा तं पिकाल । 

“अन फेतुइ छिंगु वस: हयेगु धयात:गुलिं ल्ययाच्चनागु” 
शिखां सामान्य जुया: धाल । 

न्हापा थें मांम्ह नाप म्हुतु बेबेक्वयेका: तंम्वयेगु बानि शिखायाके 
मदु आः । गुखुन्ह तःध॑म्ह ध्यान गुरुया धर्म उपदेश न्यन अबलेंनिसें 
सी मदयेक वया पहचहः: पानावःगु ख: । स्वस्तिराजं वाःचाः । वयागु 
कर्म विपाक हे हिलावःगु दुला धयाथें वं तायेकल । तर मांम्ह धा:सा 
ताले मलाःम्ह थःगु हे पहलं हालेगु बाहेक मेगु मदु वया । 

शिखां मेगु नमवाः। छजु निजु यायां थःत माःगु वसः 
लथ्यानाः म्हिचाय्‌ दुत छोत । म्वाःलगु वसः नं लथ्यानाः दराजय्‌ दुत 
छोत । वयागु पह खना: अनं लिपा मांम्ह नमवासे च्वन । 

“यो मां जि जा नया: वनेगु। बाःनं जिनापं जा नये धाःगु” 
शिखां धाल । 

“गबायती जा नयेगु” चमेलीशोभां धाल । 

“१:०० बजे अन थ्यंकेगु धाःगु” शिखां धाल , 

ज्य्‌। जा ला बुका तयेधुन | छिमि अबु पसः वने धकाः 
वन” चमेलीशोभां धाल । 

कुने खापा घ्वाराक्क स: वल । “बा: दुहां वल थें च्वं” शिखां 
भयालं क्वस्वल । 

बाःम्ह थम्हं म्हिचाय्‌ घानातयागु ताःचां ताः खनाः दुहां वये 
धुंकल । 

निपु स्वाहाने गया: स्वस्तिराज थाहां वयाच्चँतले पी मलाःम्ह 
थें शिखा स्वाहानें कहां वन । 

अबुम्हेसियां पसः वनाः ज्वनावःगु सामान थम्हं नं ल्हाती 
काल अले धाल, “बा: जिं ला जिगु सामान दको म्हिचाय्‌ तयेधुन । 
बाःयागु गबले तयेगु । लिबाइन ।” 

म्ह्यायया पह खना: स्वस्तिराज मुसुमुसु न्हिलाः धाल, “तये 
का । जिं याकनं यायेफु ।” 

“यको सामान तयेमा: स्व । रुमाल छक्‌, गा छपु, थरमस 
छगः, मग छगः, टर्च लाइट छप्वा:, टुथब्रश टुथपेष्ट, साबुं, थःत छिंगु 
वसः ... का गुलि मछि दु” शिखा हाहां थाहांवन । 

जा नयेगु प्यतय्‌ थ्यंकाः पसः वनावःगु सामान दिकल । 
मांम्हं जा नयेत नयेगु क्वाकल । 

“चमेलीशोभा जिं लुमंको ला सामान न्याना हयाबी धुन 
छन्त । झिन्हुयात गाइला थें च्चं । छ याकःचा जक जा नयेमाःम्ह 
जुइबलय्‌ गाइ जुइ । मगा:सा छं मा:मा:गु न्यानाः न ।” 

“न्याना हयेत ध्यबा बिया थकेमाल नि छं” चमेलीशोभां 


जिगु लः :: १९१ 


धाल । 

ज्यू का जिं आ: हे बी । हानं ल्वःमंका वनी जि” धया: 
स्वस्तिराजं थःगु जायूकेटय्‌ वास्या वास्या यानाः चानचुन ध्यबा 
छपंचा पिकाल । हानं मेगु म्हिचां सच्छि बंगु निपाःप्यपाः नं पिकाल । 

“ना चमेलीशोभा” धया: ध्यबा छपँचा बिल । 

चमेलीशोभां ध्यबाय्‌ क्वथीक स्वया: ल्हा: फल । छुं नमवाः । 

“ध्यबा गाइला छन्त” स्वस्तिराजं धाल । 

“राकाच्चने का” न्ह्यागु खय्‌ नं भयातृपहम्ह चमेलीशोभानाप 
ह्वनेगु स्वस्तिराजया बानि हे जुइधुंकल । 

“याकनं जा नयेमाल लिबाइन” शिखां हथाय्‌ चायाच्चंगु आः 
हे मखुत । 

“गुलि जक च्वय्‌ च्वय्‌ कनाच्चंगु ध्यान शिविरय्‌ वनेत थ्व 
शिखा अहो सा” अबुम्ह लयूताः सलं धाल । 

चमेलीशोभां जा ताल । क्वाक्क जा नल । चिप सिलेगु 
सुचुकेगु ज्या स्वम्हं जाना: याकनं क्वचायेकल । 

स्वम्ह माचां कोथाय्‌ कुहां वल । 

“यो बाः जि ला वसः पुनेत्यल । बाःयागु सामान याकनं 
म्हिचाय्‌ तयेमाल” शिखां वसः पुन । 

स्वस्तिराजं नं थःगु सामान भचा छगू निगू म्हिचा छपातय्‌ 
तल । बौ म्ह्याय्‌ निम्हं तयार जुल । 

“जिपिं वना वयेका चमेलीशोभा । छ बिचा: यानाः च्व” 
धया: स्वस्तिराज लुखापाखे वन । 

शिखा थःमांया लिक्क वल । “यो मां जि वनावये न्हि” धया: 
मांम्हेसिया म्हय्‌ प्यपुंवल । चमेलीशोभां थः मचायात छको कस्सिक 
घयपुल । 

“ज्ञानी जुया वा न्हिं यो मैं” चमेलीशोभां धाल । वया मिखा 

धाःसा पालुसे च्वनावल । 

अबु व म्ह्याय्‌ निम्हं म्हिचा छपाः छपाः कृबिया: न्ह्याःवन । 
मांम्हं भयालं क्वस्वयाच्चन । 

स्वस्तिराज व शिखाया पला: न्ह्यानाच्चन व लँपुइ गुगु लँपुं 
शान्तिया परम सुख बीगु थासय्‌ थ्यंकी । 

यॅया कान्तिपथय्‌ ज्योति भवनया प्रांगनय्‌ लच्छिया निको 
शान्तिया ल॑पु मालीपिं साधकपिन्त इमिगु गन्तव्यय्‌ थ्यंकेगु व्यवस्था 
दु । इपिं ज्योति भवनया प्रांगनय्‌ दुहां वन । अन हुलहूल हे मनूत 
खनेदु । सकलें म्हिचा छपा: छपा: ज्वनाच्च॑पिं । शान्त खनेदु । वातावरण 
न्ह्यइपुसे च्वं । सकतां व्यवस्था जुइवं ततःगोगु बस निगः न्ह्यात 
धर्मश्रृंगपाखे । 

इपिं थ्यन धर्मश्रंगय्‌ । तथागत शास्तां कयना बिज्याःगु आर्य 
अष्टांगिक मार्गय बुलुहँ बुलुह पला: छिना: न्ह्याःवनेत दयेकात:गु थ्व 
धम्मागार । 

शिखायागु रजिष्ट्रेशन सिधल । रजिष्ट्रेशन सिधःलिसे वःपिन्त 
च्या व बिस्कुटया व्यवस्था दु । 


शिखा याकःचा हे जुल । व नं च्या त्वनेत वन । 

“झासँ च्या कयादिसँ” धया: वयात अन च्या बियाच्चंपिसं 
सःतल । वयात च्या छगू ग्लास बिल । बिस्कुट कयादिसँ धया: 
बिस्कुट्यागु किस्ति क्यन । शिखां च्या ल्हाःतिइ ज्वना: बिस्कुट निपा 
काल । ननं छचा:लिं मिखा ब्वल । म्हस्यूपिं सुं नं मखंगुलिं व नमवासे 
च्वन । 

च्या त्वने सिधयेका: गन वने छु याये मसिया: शिखा याक:चा 
लँयूसं दनाच्चन । छम्ह धम्मसेवक वयाः धाल, “थनं कहां भासं 
निवासस्थान वनेत ।” 

शिखा अन दुगु स्वाहाने त्वाथलं कहां वन । भचा कहां 
वनेधुनेवं अन वं बोर्ड तया: ५1109 बियात:गु खन । पुरुष निवासस्थान 
वनेगु थाय्‌ । भचा उखे खन महिला निवासस्थान वनेगु थाय्‌ । 

व निगुलिं बोर्ड खना: शिखा अलमल जुल । वं बिचा: यात, 
“जि गुखे वने । जि ला अजाःम्ह मनू खः न जि मिसा खः न जि मिजं 
खः” शिखा गाक्क थूम्ह जुइधुंकल आ: । न्हापाथें मचासू वयाके 
मदयेधुंकल धाःसां ज्यू । 

व थासय्‌ दनाः शिखां ताउत बिचा: यात, “थ्व संसारय्‌ 
न्ह्याथाय्‌ स्व प्राणी धाक्वय्‌ मिसा व मिजं जाती दइ । अले हानं 
जिपिं थें जा:पिं न मिसा न मिजं छाय्‌ दुगु । जिपिं गन वनेगु, जिपिं 
मनू मखुला । जिमिगु शरीर छाय्‌ असाधारण जूगु । जिपिं छाय्‌ थथे 
संसारं हे अवहेलना यायेमाःपिं जुया: जन्म जूग॒ । अखुन्ह्याम्ह ध्यानगुरं 
धाल सत्वप्राणी धाक्व पञ्चस्कन्ध हं । मिसा मिजं धइगु मदु हं । 
परमार्थ सत्यं । तर थ्व हे परमार्थ सत्य ज्ञान दयेकेगु थ्व थासय्‌ 
मिसा व मिजं च्चनेगु थाय्‌ दु । जिपिं मिसा मिजं पहिचान मदुपिन्त 
गो ले व्यवस्था । छाय्‌ मस्यु थजाःगु शान्तगु ध्यान शिविरय्‌ वयाः नं 
वयागु नुगलय्‌ विद्रोह दना वयाच्चन ।” 

व अन हे विद्रोह जा:गु नुग: ज्वनाः दनाच्वन । छम्ह धम्मसेवक 
वयाः धाःवल, “छि थुखें कहां झासँ ।” वं मिसापिनिगु निवासस्थानपाखे 
स्वया: कयन । 

शिखां वयाके न्यन, “छिं छाय जितः थुखे थाय्‌ क्यनागु ?” 

धम्मसेवक भचा अलमल तायेकल । “थुखे मिसापिनिगु 
निवास स्थान खः भासं” वं धाल । 

“व ला जिं सिल। तर जि गन वनेगु धयागु का । जिगु 
निवासस्थान गो” शिखाया सः अदभुत सः वः । 

धम्मसेवक मनय्‌ तल, “शायद मगज स्य॑म्ह ला थ्व” अले वं 

धाल, “छि न्हूम्ह साधिका जूगुलिं मसिल जुइफु । जिं छितः थाय्‌ 
क्यनाबी भासं” थथे धया: वं शिखायाके च्वंगु बायग ज्वना बी थें ल्हा: 
न्ह्योने वल । 

शिखायाके थौं अचम्मगु ह्यूपा: वयाच्वंगु दु । वं धाल, “छिं 
जितः साधिका धयादिल । जि साधिका नं मखु जि साधक नं मखु । 
जिगु थाय्‌ गन दु थन ।” 

थ्व पक्कां मगज स्यंम्ह खइ धका: तायेका: व धम्मसेवक 
वयात तोता: वन । शिखायाके गजबगु मनोधार वयाच्चन । पलख 
लनाः न्हाचःयाम्ह धम्मसेवक मेपिं निम्ह मनूत ब्वना: वल । 

इमिसं धाल, “खितः थन मिसापिनिगु निवासस्थानय्‌ च्वनेत 
छुं समस्या दु ला ?” 

शिखां धाल, “जि मिसा हे मखुसा जि अन गय्‌ च्चनेगु । छु 
छिकपिसं स्वये जिं मिसा पह व:गु वसः पुनातयागुलिं जितः मिसा 
धयागु ला । जि मिसा मखु ।” 

“छिगु खँ जिमिसं मथुल” इमिसं धाल । 

“जि मिसा नं मखु मिजं नं मखु” शिखा तसलं हालाबिल । 

धम्मसेवकपिं थःथः ख्वा: चूलाकल | इमि छुयाये छुयाये 
जुल । भचा गन्थन जुल । मेपिं नं छम्ह निम्ह मनूत भुंवल । सुनां 
छुयाये धाये मफु । शिखा थःगु हे खँ जक धयाच्वन । 

“थन छु जुयाच्चन थें” धया: स्वस्तिराज हूलपाखे वल । वं 
शिखायात अन खना: थारा न्हुल। आ: हानं शिखायागु अवस्था 
बांमलात कि छु । स्वस्तिराजया नुग: भार भार मिन । 

छु जुल” वं छम्ह पासा धम्मसेवकयाके तीजक न्यन । 

धम्मसेवकं धाल, “थन साधक छम्हेसियां अलमल यात । व 
मिसा नं मखु मिजं नं मखु गन च्वनेगु धया च्वन हं ।” 

स्वस्तिराज ग्यात । छुयाये छुयाये जुया: वया मिखां छचा:लिं 

ख्युंक खन । 

शिखां हुलय्‌ थः अबुयात खंकल । अले वं धाल, “यो बा: थन 
मिसापिनिगु निवासस्थान दु । मिजंपिनिगु निवासस्थान दु । जिगु 
थाय्‌ क्यनातःगु मदु । जि गन च्वनेगु ?” 

“शिखा छ जिमि म्ह्याय्‌ मखुला” स्वस्तिराजं उलि धायेफत । 

सकल अन मुनाच्चंपिं मनूतय्‌ मिखा तगो जुल । स्वस्तिराजया 
म्ह्याय्‌ थजाःम्ह धकाः सुनां मस्यूगु जुल । छाः सकले अलमल 
जुल । छुयाये छु मयाये सुनानं धायेमफुत । सकसिगुं ख्वालय्‌ छगू 
अनुत्तरित न्ह्यसः दु । स्वस्तिराजयात सुनानं छुं मधाः । वया ख्वालय्‌ 
नर्भसपन खनाच्चंगु दु इमिसं । 

समस्या ज्यंके मफयाच्चंगु इलय्‌ मुख्यम्ह गुरु मदन गुरुबा: 
खने दयेक वल । वसपोलया ख्या: कान्तिमय मुसु काः । सके थ्व 
गन्थन जुयाच्चंगु वसपोलं न्हापा हे सीकावःगु जुझमाः । 

मैत्रीपूर्ण सलं वसपोलं धया बिज्यात, “थुम्ह साधकयात 
अलरग हे निवासस्थानयागु व्यवस्था जुइ । समस्या हे मन्त नि ।” 

सकलें नमवासे च्वन । मदन गुरुबा:नं आदेश बियाबिज्यात, 
“मिसापिं धम्मसेवकपिनिगु क्वार्टरय्‌ छगू खाटा व टेबलया व्यवस्था 
यानादिसँ । वयक:यात अन हे तयादिसँ ।” 

मदन गुरुबाःनं सकसिगुं पाखे स्वया: धया बिज्यात, “भी 
सकलें थन अनित्य स्वभाव दुगु पञ्चस्कन्ध शरीर धारण यानाच्वनापिं 
खः चाहे मिसा चाहे मिजं । भी सूं नं सुंनापं मपा: छगू हे अनित्य 
स्वभावयापिं खः । लोकय्‌ दको सत्व प्राणीपिंके थ्व हे अनित्य स्वभावगु 
पञ्चस्कन्ध शरीर खः ।” 

गुरुयागु मैत्रीपूर्ण भाइब्रेशनयागु लिच्चतं जुइ पलख न्ह्योतक 
आतंकित रूप कयाच्चंम्ह शिखा शान्त जुल । वं गुरुयापाखे स्वया: 
बिन्ति यात । 

“जिं छित: छिगु थासय्‌ यंका बी भासँ” छम्ह मिसाम्ह 
धम्मसेवक वयात ब्वनायंकल । 

सकले वने धुंकाः मदन गुरुबाःनं स्वस्तिराजयात धाल, 
“स्वस्तिराज भाइ । छि पुलांम्ह साधक खः । हानं बौद्ध परियत्ति ज्ञान 
नं उलि हे दुम्ह खः । छिं थःम्ह्याययात छेँय ध्यान याका तयागु दु 
मखुला ? उकि थन थ्यने धुंकाः सके वयागु समाधिइ ज्वन जुइ । 
नकतिनि छिगु म्ह्याययाके गुग॒ रूप पिज्वल व विकार पिहां वःगु 
खः । छि मस्यूम्ह मखु । शान्त जुयादिसँ समताभावय्‌ च्चनादिसँ ।” 

“गुरु विकार पिहांवःपिं साधकपिं यको खनेधुंगु नं खः । तर 
जिम्ह म्ह्याय्‌ धकाः जिके वःगु सत्कायदृष्टिं जिगु मिथ्यादृष्टि जितः 
कमजोर यात” थथे धया: स्वस्तिराजं गुरुया न्ह्योने बिन्ति यात । 

गुरु मैत्रीपूर्ण भाव ब्वयेधुंका: थःगु थासय्‌ बिज्यात । 

झिन्हुया विपस्सना ध्यान शिविर क्वचाल । सकलें थःथःगु 
थासय्‌ लिहां वनेत तयार जुल । छगः निग: यायां बस व मेमेगु गाडि 
पिहां बने धुंकल । 

“धम्महलय्‌ छम्ह साधक थःगु थासं मद॑से च्वनाच्चन तिनि । 
गाडि धमाधम वनेधुंकल छुयाये” छम्ह धम्मसेवक  व्यवस्थापकपिनिगु 
पुचलय्‌ वयाः धाःवल । 

“सु खः सके स्वस्तिराजया म्ह्याय्‌ शिखा ला मखुला” छम्हसें 
धाल । 

“शिखा हे खः” बं धाल । 

“ठीक जू। भी मध्ये न्त्याम्हेसियां जूसां वयात ज्योति 
भवन तक तयाबी । स्वस्तिराज म्हिग: लिहां जक वन । थौं अन का: 
वा धया छोये । वयागु साधना तोफिके बी मते । न्हूम्ह साधक खःसां 
वं तसक गम्भीर साधना याःगु दु” अन दुम्ह आचार्य धाल । 

शिविर सिधयेका:ः यायेमानिगु बाँकि ज्या सकसियां थःथःगु 
जिम्मेवारी पूवंकल । न्हिनसिया भोजन यायेगु ई जुल । शिखा ध्यानं 
मदं । ध्यानय्‌ लीन जुयाच्च॑म्ह शिखा साधनां मदं । बहनी जुल नं 
मदं । कन्हेखुन्ह जुल नं मदं । दं हे मदं । वया पला: धर्मया लँपुइ 
लाःगु दु । वं पला: छिछिउँ वनेधृंकल । 
वयागु गम्भीर साधना न्ह्यानातुं च्वन, न्ह्यानातुं च्वन । 
७ 


ब्व १९ 
जीवन नांचा 


यँया व छगू न्ह्यइपुक च्वनेगु क्यब गार्डेन अफ ड्रीम्स 
(Garden of Dreams) । न्हापा राणा सरकारया इलय्‌ केसर 
महल धकाः राणातय्‌ दरबार जुयाच्वंगु, इमि एकःति थाय्‌ । २००७ 
सालय्‌ प्रजातन्त्र वःसां, २०४७/४८ या जनक्रान्ति लिपा तिनि 
नेपा: देयया जनतां थःगु हक हित छु धइगु म्हसीकल । उकि आः थ्व 
न्ह्यइपुसे च्चंगु स्वांया क्यबय्‌ सकल प्रजापिं नं च्वनेदत । स्वांया 
स्वां दथुइ नुग: सिचुक च्वने दुगु व थाय्‌। लकस न्ह्यइपुसे च्चं । 
नुगः हे सिचुसे च्वनीगु व थाय्‌ । सनिलय्‌ थौं नं अन थ्व: थ्व: मनूत 
मुनाच्चंगु दु । थः थः गफ यानाच्चंपिं, न्हिलाच्च॑पिं, स्वांया दथुइ दथुइ 
किपा कयाच्चंपिं । मचापिं, ल्यासे ल्यायम्हपिं, बाज्यो वंपिं थी थी 
मनूत खनेदु । याउँक मिखा तिसिना: घांसय्‌ चातवानाच्वंपिं नं दु । 
नुगःया भयातु क्‌ छभाःसां दिकेभनं वइपिं नं दु अन । 

ताउ जाल सुनीता व शिखा नं थ्वहे क्यबय्‌ च्वनाच्वंगु । 
क्यबय्‌ च्चंगु सिँयागु मेचय्‌ फेतुनाः चाकःलिं मिखा ब्वयाच्चन । 
सुनीता धाःसा अनया न्ट्यइपुगु लकसय्‌ दुबिनाच्चंगु खने मदु । 
सुयातं पियाच्चंगु पह बः । छको पतिं सुनीतां घड़ी स्वयाच्वंगु दु । 
न्हापां हेयर ड्रेसर जुया: म्हसीक वःम्ह सुनीता । दुःख सुखय्‌ साथ 
व्युब्युं थौं शिखा व पिंकीया छँजलय्‌ हितैषी पासाकथं दुथ्यायेधुंकल । 

शिखा धाःसा छतिं आतुर खने मदु। व शान्त हे जू । थन 
पिंकीयात पियाच्चंसां शिखां नाक नमवाः । धीरज यानाच्चंगु दु व । 
व न्हापायाम्ह शिखा ला मखयेधुंकल । ध्यान व ज्ञानं थिया हःलिसे 
वयागु पहचह यको हे पायेधुंकल । दच्छि न्ह्यो यया भुइजःसि च्वय्‌ 

धर्मश्रृंग विपस्सना ध्यान केन्द्रय्‌ पला: तल वं । अन विपस्सना ध्यान 
शिविरय्‌ वसेंनिसें शिखाया ला जुनि हे हिलेधुंकल । ध्यानगुरुपिसं 
धाल थ्व वयागु न्हापाया जन्मया पारमी संस्कार चूला:गु जुझमाः 
धकाः । आः वया तातुना धइगु लोक व्यवहारया हुल तापाक्क 
शान्तिया ल॑य्‌ न्ह्यायेगु जुइधुंकल । आपालं ई ध्यान भावनाय्‌ लीन 
जुयाच्चनी व । शिखा मांबौपिलिसे नं आपा: मच्चं थौंकन्हे । अस्पताल 
भवनया प्रोजेक्टय्‌ डा.लसतां चूलाका ब्यूगु ठेक्का ज्यां पावे जूगु 
सुविधाकथं क्वार्टरय्‌ च्वंबनेधुंकल इपिं । निभाः, लः, फय्‌ मदु धायेम्वाःक 
चकंगु थासय्‌ बांलाःगु हिसिचा दुगु बंगलाचा छँ इमिगु क्वार्टर । 
भाग्यं हे चूलाःगु धायेमाल । शिखाया मां चमेलीशोभा लयताःगु 
फयां फये मज्यू । स्वस्तिराज नं लुधं । तर शिखाया बंगला छेँय्‌ 
च्वनेसिकं विहारय्‌ ध्यान साधिका जुयाः च्चने हे न्ह्या: । अन हे 
न्ह्याइपु वया । 

सुनीता धाःसा पुतपुत हालाच्चन घडी स्वस्वं । “४:०० बजे 
तये हये धा:गु विजय अंकलं गो । आतलें मथ्यंनि ।” 

“सुनीता ततां पिंकीपिनि छँप छको फोन यानादीसा जीला” 
शिखां धाल । 

ज्यू जिं फोन याये न्हि” धया: सुनीतां थःगु मोबाइलं फोन 
नम्बर तिल । 

हेलो, सुनीता बहिनी जिपिं थ्यनीन । न्हाच: पिंकी छँयनं 
पिहां वये मानय्‌ मजुयाच्चन । बल्लं ह्ययेकाः ब्वनाः हया । पिंकी 
गनं वने म्हा: धाइगु छुयाये । लँय्‌ वयाच्चं” उखें धया हल । 

“वये मानय मज्‌ छाय्‌ थें । ठीक जू, जिपिं थन पियाच्चनागु 
दु” धया: वं फोन दिकल । 

“पिंकी वये मानय्‌ मजुयाच्चन हं” सुनीतां शिखाया ख्वाः 
स्वया: धाल । 

शिखां धाल, “पिंकीयात थ्व दुःखया तुंगालं पिकायेमाःगु दु 
भीसं । छुं न्हि न्ह्यो तिनि जि इमिगु छेँय वनागु खः । ताउतबीक खँ 
ल्हाना: थुइक्‌ थुइकं बल्लं कलेज भर्ना जुइत मानय्‌ जुल पिंकी ।” 

“खयूत ला दच्छि तिनि दत वयात जीवनय्‌ अपायधंगु 
("३९९45 जुगु । नुग: थामय्‌ यायेत ला थाकुइतिनि नि वयात ।” 

“जीवनय्‌ सुख व दुःख वयावं च्वनी । थ्व संसारया नियम 
खः । सुयागुं जीवनय्‌ सुख जक वइ मखु न कि दुःख जक वइ । 
सुनीता तता थुइकादिसँ मनूतयूसं थःथःगु कर्म ज्वनाः सुख दुःख 
भोग याइगु खः” शिखां ग्यसु लाःगु सलं धाल । 

“खः शिखा छंगु खं हे ज्ञानं जाः” सुनीताया न्हिलाय्‌ मुदिताभाव 
दु। 

“जितः ला दुनि सुनीता तता, संसारया माया मोह वांछोया 
त्यागी जुयाः वनेगु मनय्‌ वइ आःबले” शिखां धाल । 

“भिक्षुणी जूवनेगु लाकि छु ले शिखा छ” सुनीतां न्हिलाः 
धाल । 

“ज्यूसा अथे हे वने मन दु” शिखां थःगु नुग:खँ पिब्वल । 

सुनीता वयागु खंय्‌ छुं हे मधासे शिखाया ख्वा: लुधंक स्वल । 
मिखाभासं थःगु भाव कयन । 

'धन्य शिखा छ, छंगु ज्ञानया लालसा ।' 

“जिं जिमि मां व बाःया न्ह्योने थ्व ख पित ब्वयेधुन । 
वयकःपिं निम्हं मानय्‌ मज्‌ । बाःनं धयादिल ज्ञान कायेत भिक्षुणी 
जुझमा: धइगु मदु हं । गृहस्थी जुयाः नं यको ज्ञान व ध्यान काये ज्यू 
हं ।” 

“शिखां छु बिचा: यानाले” सुनीतां न्यन । 

“जि मां व बाःयागु इच्छाकथं याये” शिखां धाल । 

“बांलाःगु बिचाः खः” सुनीतां धाल । 

“सुनीता तताया जीवनय्‌ छु यायेगु बिचा: दु” शिखां खं 
हीकाः न्यन । 

“शिखा गो छु धाये जि ला मचांनिसें छंगु थें जाःगु लकसय्‌ 
ब्वलने नं मदु । ज्ञान गुणया खं न्यने मदु” सुनीतां धाल । 

“अथे नं जीवनय्‌ छु यायेगु ताः तयाच्चना, छु यायेगु विचार 
थें” शिखां न्यन । 

“अं ... शिखा जि थःगु हेयर सैलुनयागु लजगालय्‌ प्रगति 
यायां वने । मेगु जित: दुःखीपिन्त गुहाली याये न्ह्या: । उकि शिखापिसं 
कनीगु बुद्धया ज्ञानया खँ न्यने जित: साःप यो” सुनीतां थःगु खं 
कन । 

“जितः थें गृहत्यागी जुइगु मनय्‌ ला मवः सुनीता ततायात ?” 
शिखां न्यनां च्वन । 

“व लँय्‌ ला जि वनी मखुत । आः जिगु ब्याहा जुइत्यंगु दु” 
सुनीतां थःगु खँ प्वला हल । 

“ऐ खःला धात्थें । जिं मस्यू” शिखां धाल । 

“मांबाःनं चूलाका बिल । म्ह्यायपिं पयूनं बिया मछोतले 
चिन्ता जुइगु मांबौपिनि । जि नं मांबाःया आज्ञा शिरोपर याना 
धायेमाल” सुनीतां धाल । 

“मांबाःनं धाःगु शीरोपर यायेमाः भीसं । मांबाःपिं द्यो खः । 
जिगु मांबाःपिनि जितः भिक्षुणी जुइगु मयोगुलिं जि नं सुंक च्चना । 
जितः ध्यान आचार्यपिं खना: नं ल्वःवं । गाक्क ध्यान याये सल धायेव 
ध्यान आचार्य जुयाः नं लोक कल्याण यायेज्यू धइगु मतिइ तया” 
शिखां धाल । 

“शिखाया मेगु छु याये मन दु । आखः ब्वंकः वनेथाय्‌ स्यं 
वनाच्चन धाःगु नं न्यना ।” 

“खः लजगाः दयेकेमाः हं जिमि बाःनं धाःगु । जितः ला आखः 

ब्वने यो । ब्वंके नं यो । जि विहारय्‌ मचापिन्त बौद्ध परियत्ति ब्वंक: 
वनेगु यानाच्वना” शिखां धाल । 

“अथे ब्वंक: वनेबलय्‌ ध्यबा बीला” सुनीतां मस्यूगु न्यन । 

“बी मखु ... थःगु श्रद्धां यायेगु खः । पुण्यया ज्या खः” शिखां 
न्हिलाः धाल । 

“अयसा व ला लजगा: मजुल नि” सुनीतां धाल । 

“बौद्ध परियत्ति व्वंकेगु लजगाः मखु । तर जि आखः बांलाक 
ब्वने सलकि कन्हे कस स्कूलय्‌ ब्वंक हूँ धाःगु जितः बाःनं” शिखां 
धाल । 

“स्कूलय्‌ ब्वंकः वने न्ह्याःला शिखाया” सुनीतां न्यन । 

“जितः न्ह्याः । ब्वने नं न्ह्याः । ब्वंके नं न्ह्याः जि थुगुसी 
एस.एल.सी. पास जुल । न्हापा निक: तक फेल जुइधुंक्‌गु” शिखां 
लयूतायाः कन । 

“ऐ का बधाइ । बुलुहं आख: ब्वंकेगु लजगा: याये फया वइ” 
सुनीतां धाल । 

शिखां भचा न्हिला ख्वालं धाल, “सुनीता ततां मस्यू जि नं 
पिंकी बिया छोबलय्‌ वयात बांबांलाक वस: तीक्‌ खना: ल्वःवन । 
अले जि नं ब्याहा याये धकाः: हायेकेगु जिं बाःयात । अबले ब्याहा 
धइगु छु नं मस्यू ।” 

सुनीता नं नापं न्हिलाबिल । शिखां थःगु खँ स्वात, “आः 
जितः अजाःगु छुं बिचा: मव: । ध्यान यायेगु अले ध्यान गुरुपिंपाखें 
देशना न्यनाः च्चनेगु हे आनन्द ता: । जितः थ्व संसार दुःखय्‌ 
चाःहिले मयूल धइगु बिचा: वइगु मनय्‌। जि, जिगु, जिगु आत्म 
धकाः हालाच्वनेगु व्यर्थ हं धयातल । भीगु थ्व चतुर्महाभूतया शरीर 
अले जीव चेतना फुक क्षण क्षण पतिं अनित्य जुया: न्ह्यानाच्चंपिं 
धयातल । गथे खुसिया ल: न्ह्यानाच्चनी । खुसिया लःयात जिगु ल: 

धयां मिलय्‌ जुइला ? व ला थःगु तालय्‌ न्ह्यायेमाःगु न्ह्यानांच्वनी । 
सुनानं जिगु लः धयां जिगु जुइला ?” थुलि धयाः शिखां सुनीतायात 
स्वल । 

शिखायागु खँ क्वथीक न्यनाच्चंम्ह सुनीतां लिस: मब्यू । वं 
शिखायागु खँ थुइके मफ थें च्चं । निम्हं पलख गम्भीर अवस्थाय 
लात । अनं लिपा शिखां मिखा तिसिना: नमवासे च्वना बिल । 
सुनीता वयागु ख्या: स्वस्वं छुं थूथें मथूथें जुइकाः क्वथीक बिचाः 
यात । छुं क्षणयागु लागि इमि दथुइ शान्त लकस ब्वलन । सुनीता 
नं थःगु हे खँ नुगलय्‌ वयेकल । ब्याहा याये धुंकाः लिपा थःगु 
लजगाःया ज्या तब्या यायेगु थःगु योजना लुमंकल । थःगु इच्छा व 
शिखाया इच्छा लना स्वल । जिगु सोंच सामान्य खः तर शिखायागु 
जीवनया सोंच पाः । शिखायागु सोंच तसक च्वन्ह्या: । सुनीतां 
थःथःपिनिगु जीवनया नांचा बुलुहँ थःथःगु दिशाय्‌ न्ह्यानावंगु चायेकल । 

पिंकीयात पियाच्वँच्चं इमि नुग: पलख शान्त लकसय्‌ थातिं 
च्वन । शिखा मिखा तिसिनाः ध्यान मुद्राय्‌ हे च्वन । सुनीता उखेंथुखें 
मिखा ब्वब्वं विजयधर व पिंकी खने दयेवं च्वाक्क हे हाल, “का 
वयकःपिं नं थ्यंकः काल ।” 

सुनीतायागु सलं शिखां मिखा कन । विजयधर व पिंकीपिं 
न्ह्योने मध्यंतले स्वयाच्चन । 

लिक्क थ्यनेवं विजयधरं नवात, “$0779 जिपिं लिबात । 
छिकपिं ताउजाल जुइ पियाच्चनादीगु । पीका तयेमाल ।” 

“नमस्ते अंकल ल्या: मदु । जिपिं नं थःथःगु जीवनया नांचा 
न्ह्याकाच्चना थन” सुनीतां धाल । 

पिंकी तप्यंक दनाच्चन । सुयातं छुं मधा: । ख्वालय्‌ सुपाँय्‌ 
किच: सिबे छुं मदु वयाके । दच्छि दत भाःत मदुगु । वया ख्वालय्‌ 
पालक्क पुलुक्क जक निभाः त्व:गु खनी सुनानं । शिखा व सुनीतापिसं 

वयात थनेत कुतः यानाच्वंगु । उकि थन थ्व थासय्‌ नाप लायेगु 
ग्वसा: जुल । 

“आः जि पिंकीयात थन छिकपिंनाप तोता थके । लिपा 
छिकपिनि खँल्हाबल्हा सिधल कि जित: फोन यानादिसँ । जिं पिंकीयात 
का:वये ।” विजयधरं धाल । 

“विजय अंकल नं थन हे च्वनादिसँ रे । जिपिं नापं खं 
ल्हायेत” सुनीतां धाल । 

“जि च्वनकि छिकपिन्त कवाफमे हड्डी जुइ हानं” विजयधरं 
न्हिला: धाल । 

सुनीता नं न्हिल । 

“जिं छिकपिन्त नं छेँय लिहां वनेत गाडिं त:वयाबी” पिंकीयात 
त:वःम्ह विजयधरं सुनीतायात धाल । 

“अंकलं छँय्‌ तःकायेगु जूसा ला धन्ना मन्त।जिलाद्यो 
खिउँलकि सफा टेम्पोय्‌ च्वना वनेत हूल जुइ धका: मतिइ तयाच्चना ।” 

“सुनीता बहिनीया छँ गन थें” विजयधरं न्यन । 

“कुलेश्वरय्‌ नयाँ बस्तिइ” सुनीतां धाल । 

“शिखा मयजुया छँ गन थें जिं ला मसिया” विजयधरं ख्यालं 
धाल । 

“जिगु छेँ न्यतपा:चोय्‌ तुंछें गल्लीइ छिं मसियाला थः 
ससःतताया छँ” शिखां नं ख्या: याये थें धाल । 

“शिखा ततापिनिगु हस्पिटलया क्वार्टर मस्यू धाःगु जुइका 
विजय अंकलं” सुनीतां नं न्हिला: धाल । 

इपिं स्वम्हं थःथः न्हिल । पिंकी छम्ह मन्ह्यू । 

“यो पिंकी छ मन्ह्यू । छन्त मन्हीकुसें त्वःते मखु जि शिखा 
ततां” शिखां पिंकीयात स्वया: धाल । अलेतिनि पिंकी न्हिल । 

“जिं वने । अले वये । गबेतं वये ?” ल्हाःतिइ घड़ी स्वया: 

विजयधरं धाल । 

“वन का न्हि” धया: विजयधर फस्वया: वन । 

“यो पिंकी फेतु वा जि योम्ह पिंकी” धया: शिखां पिंकीयात 
ज्वना: थःनापं फेतुकल । 

पिंकी छा: झसुकाः तल । 

“यो पिंकी छं थन वये म्हा: धयागु ला” शिखां खं शुरु यात । 

“जितः गनं वने मन मदु” पिंकी बल्लं नवात । 

“पिंकी कलेज भर्ना जुइगु जुल धा:गु मखुला । जिं ला अथे 
न्यना” सुनीतां धाल । 

पिंकी छयों जक संकल खः धायेत । 

पिंकीयात थनेमाःगु दु इमिसं । उकि सुनीतां खँधा: हीकल, 
“न्हापालाक्क भी थन न्ह्यइपुगु क्यबय्‌ चाःहिले का मज्यूला । अले 
पिंकीया मूड ठीक जुइ ।” 

“म्बाःल सुनीता तता । भी थन हे फेतुइ” पिंकीया चाःहिले 
मन मदु । 

“पिंकी जिं छगू धाये । छंगु नितिं जिपिं सकसियां चिन्ता दु । 
दकसिबे छंगु मांबा: गुलाफशोभा आन्टी, विजय अंकलपिनि चिन्ता । 
पिंकी छं जीवनय्‌ न्ह्याःवनेगु स्वयेमाल” सुनीतां धाल । 

“जिं कृतः यानाच्वचनागु दु” पिंकीया सः मलीन । 

शिखां पिंकीया लहा: ज्वनाः धाल, “यो पिंकी जिं छन्त यको 
बाखं कनेधुन नि खला । बुद्धया पालय्‌ पटाचाराया बाखं, किसा 
गौतमीया बाखं, जनपद कल्याणीया बाखं ... । जीवनय्‌ भीत सुख 
थें जक च्वनी । व भ्रम खः। बुद्धया ज्ञानं खंकेबलय्‌ संसारय्‌ दुःख 
खः । सत्व प्राणीपिं दकों अनित्य स्वभावयापिं खः । छन्हु सीमाः । 
उकि दुःख हे खः ...” 

“यो शिखा तता भन्ते, गुरुमांपिंपाखें अले शिखा ततायापाखें 

बुद्धया ज्ञान न्यना: ला जिं थुलि धइर्य यायेफत । जितः जूगु दुःखया 
दुग्यंगु घा: उलि याकनं जाइ मखु । जिं कृतः यानाच्वनागु दु ...” 
पिंकीया दुनुग:या सः पिदन । 

“पिंकी । झी सकसियां जीवनय्‌ थःथःगु कथं दुःख सुख दया 
हे च्वनी । भीसं थःथःगु हिम्मतं जीवनया नांचा गुलुहँ न्ह्याकेगु खः” 
सुनीतां खँ ल्ह्वन । 

म्हति म्हति जीवनया घःचा न्ह्याकेपाखे इमि कुतः । थ्व 
संसारया नियमयात थुइकेत बुद्धया ज्ञां इमित तिब: । 

ताउबिक्क खँल्हाबल्हा यायेधुंका: इपिं च्वनाथासं दन । स्वांया 
क्यब चा:हिलेनु धया: बुलुहुं स्वांया क्यबपाखे पला: छित । 

स्वांया दथुदथुं चाःहिलेवं नुगःया भयातु क्‌ पाः जुजुं वं थें 
ताल इमित । 

सुनानं “पिंकी, शिखा ...” धका: तिवां तिवां सःतूगु सलं 
इमिसं लिफ: स्वल । 

ल्हातिइ Ice CreamCone जायेक ज्वना: वयाच्वंम्ह 
विजयधरं इमित सःतूगु जुयाच्चन । 

“छिमित न्ह्यइपुकेत 106 ८7९8 न्याना हया ...” विजयधरं 
तसलं धयाहल । 

“1९९ (01091) आहाः थैंक्यू बाबा” पिंकी छकोलं तुं लयतायाः 
हाल । 

पिंकीया म्हुतुं अनायास पिज्वःगु लयूताः सलं इपिं सकसिगुं 
म्हय्‌ स्वांवा गात । 

७ 

ब्व १७ 
चकगु कुला 


स्वस्तिराजया न्हूगु छेँ उद्घाटनया ज्याभव: थौं । जीवनय्‌ 
दिन धइगु सदां उथें मजू । थनिं मिदं न्ह्योतक तुंछें गल्लीइ निभा:या 
किरण मदुगु भ्वाथःचागु छेँय्‌ गुजारा यानाच्वंम्ह स्वस्तिराज । थौं 
किदं लिपा रिंगरोडय्‌ एक रोपनी जग्गाय्‌ वया न्हूगु छँ दयेके सिधःगु 
उपलक्ष्य न्यायेकाच्चन । तर वयागु छँ उद्घाटन मेपिनि 1075९ 
warmMin९ स्वयां पाः । थौं बुद्धपूजा, परित्राण पाठ, भिक्षु संघयात 
भोजन दान, अले दकसिबे लिपा सामूहिक ध्यान आदि ज्याभव: दु । 

न्हूगु छँ दयेके सिधःगु उपलक्ष्यय्‌ थौं स्वस्तिराजं सकल 
थःथितिपिं, धर्मपासापिं, अले विशेषं ध्यान आचार्यपिन्त नं ब्वनातःगु 
दु । वयागु न्हूगु छँय्‌ मेथाय्‌ थें किचन, डाइनिंग लिभिंग रुम, गेष्ट 
रुम, माष्टर बेड रुम, आदि धका: लक्जरी मदु । थ्व छया डिजाइन 
आम मनूपिनिगु छँ सिक बिस्क जू । 

दकसिबे क्वय्‌ भुइँ तल्लाय्‌ मूलुखाया जवपाखे तःधंगु धम्म 
हल दु । खवपाखे भोजनशाला दु । व थासय्‌ ध्यान शिविर चलय्‌ 
यायेगु ग्वसा: दु स्वस्तिराजपिनि । वयां च्वययागु तँय्‌ स्वाहानेया 
जवय्‌ भोजनशालाया च्वय्‌ चिचिकुगु ्नेगु कोथा निक्‌ दु । थःपिन्त 
छक्‌, म्ह्याय्‌ शिखायात छक्‌ । व निगुलिं कोथा दुने चिचिकुक 
बाथरुम दु । व बाथरुमय्‌ लक्जरी छुं मदु । माछि जक दयेकातःगु । 
स्वाहानेया खवय्‌ धम्म हलया च्वय्‌ धर्ममित्र पासापिं चाहिनाः च्वने 
मालीबलययात धकाः 0710187५ पहलं दयेकातःगु तःधंगु कोथा 
दु । अन भवःलिं बाथरुम स्वक्‌ मछि दु । कुनेया धम्म हलया साइज 
गोछि थासय्‌ व चकक थाय्‌ दयेकात:गु खः । वयां च्वय्‌यागु तँय्‌ भुत्‌ 

व कःसि दु । म्हो जक ध्यबा तुकाः माछि जक थाय्‌ तयाः दयेक्‌गु 
स्वस्तिराजया छेँ नीजि च्वनेगु छँ थें मच्वं । छगू ध्यानशाला थें च्वं । 

थौं अन छँय्‌ थायथासय्‌ 9811/2९17 नं तयातःगु दु । विश्व 
न्यंकं ग्यानापुक्क फैलय्‌ जुयाच्चंगु ल्वय्‌ ८०7002 ४7५७ धाये वा 
C०४14 19 पाखें बचय्‌ जुइत व्यवस्था यानात:गु। पाहांपिं नं 
आपाः थें मास्क तयातःपिं दु । खयूत ला चाइनां शुरु जूगु थ्व 
महामारी ल्वय्‌ थबले पश्चिम देशपाखे न्याक्क फैलय्‌ जुयाच्चंगु दु । 
अमेरिकाय्‌ व युरोपपाखे यको मनूत सित धकाः: बांमला:गु खबर नं 
वयाच्चन । धन्य नेपालय्‌ व छिमेकी देश भारतय्‌ आतक निं थ्व 
ल्वय्‌ दुहां मवःनि धायेमाल । तर सुरक्षाया निंतिं नेपालय्‌ नं लकडाउन 
याइगु खबर दु। अथे जुया: थौं हे याकनं याकनं प्रबन्ध यानाः 
स्वस्तिराज व चमेलीशोभापिसं थौंया ज्याभव: न्यायेकल । अथेला 
इमित विजयधर साहु व गुलाफशोभापिसं नं पजनी यायेत छन्हु 
निन्हु न्ह्यव॑निसें माक्को गुहाली यानाच्चंगु । 

थौं नं विजयधर व गुलाफशोभापिं तजबिज यायेत गुहाली 
याये धका: सुथ न्हापां हे थ्यंक: वयेधुंकल । पाहांपिं वःलिसे तले 
कःसी ब्वना यंका: जलपान नकेगु व्यवस्था यानातल । गुलाफशोभा 
कःसिइ नकेत्वंके यायेथाय्‌ गुहाली यानाच्चन । विजय साहुनं कुने 
हलय्‌ धर्मदेशना व दान प्रदान यायेगु ज्याभवःयात प्रबन्ध याना 
बियाच्चन । धात्थें “धम्मो हवे रक्खति धम्मचारी” धायेथें उखेंथुखें 
स्वस्तिराजयात भिंभिंगु चूला हे वल । वया दिनदशा मुक हिलेधुंकल । 
धात्थें तथागत शास्तां कम्म विपाको अचिन्तयो धया बिज्याःगु थ्व हे 
खइ । कर्म विपाक व कर्म फलया नियम थुइकां थुइके मफ्‌ । 

स्वस्तिराज भचा व्यस्त खनेदु । पाहांपिं वःलिसे नतुया च्चने 
माल । भन्तेपिं, आचार्यपिं मथ्यंतले लसकूस यायेत वया मन आतुर 
जुयाच्च । चमेलीशोभाया नं लिमला: । मन चंचंधा: । वं द्यना म्हगसय्‌ 

नं मखं छन्हु थःगु हे न्हूग॒ छँ छखा नं दइतिनि धकाः । धात्थें नं भाग्य 
दुर्भाग्य धइगु बिचा: यानां याये मफ्‌ । थ्व जीवनया घःचाः गुखेँ गुखें 
जक स्वया: गुल्ल तुला वनी धइगु सुनां धाये फुगु मखु । थःत जिया 
वल छिना वल जुसेलि चमेलीशोभा न्हापा थें नुग: चीधं मजुल । 
सोभित मदयेक हालीगु नं मदयावन । इलय्‌ ब्यलय्‌ ध्यान यानाः 
गाक्क मन चकके सयेधुंकल व नं । 

छुँया पिने चकक तकक जग्गा नं दु अन । व जग्गाय्‌ थाय्‌ 
थासय्‌ बाला बाला जुइक लोंहया लँपु छुनात:गु दु । 

व खना: पाहां छम्हेसियां स्वस्तिराजयाके न्यन, “थ्व लोहं 
बाला बाला घाँसय्‌ द्योने छुकियात लाया तयागु खः ।” 

“थ्व चंक्रमण ध्यान यायेत” स्वस्तिराजं धाल । 

“वाह थ्व कल्याणमित्र स्वस्तिराजयागु नीजि छेँ मखु ध्यान 
केन्द्र धाये ल्व: का” अन दुम्ह मेम्ह पाहांनं धाल । 

“जिगु सोंच व हे खः। कन्हेकस तक थ्व छगू पुण्यभूमि 
जुइमा धइगु जिगु मनसुवा:” स्वस्तिराजं धाल । 

“साधु साधु साधु” ल्यूनें छम्हेसिया तसलं धयाहःगु ताल । 

“सु थें” धका: लिफ: स्वःगु सम्यक बाःपिनि भोछिं थ्यंकः 
वःगु जुयाच्चन । स्वस्तिराजया लसता भयबिल। औपचारिककथं 
“नमस्ते” धया: वं छुयों क्वछुकल । अले दुनेपाखे च्वंम्ह चमेलीशोभायात 
तिवां तिवां सःतल, “चमेलीशोभा अय्‌ चमेलीशोभा । पिहां वा रे 
छ । थन सम्यक बाःपिं थ्यंकः झाल ।” 

उघ्रिमय्‌ चमेलीशोभा पिहां वल । तुति खुत्यां कायेमाःसां व 
हथासं ब्वां वल । तर व न्हापाथें धलःपल: मदु मज्‌ । थिथां लाः । 

सम्यकयात व शीलदेवीयात अनियाये धाल । 

“भाग्यमानी जुइमा” निम्हसियां पाःलाक्क धाल । 

“खिकपिनिगु प्रतापं भाग्यमानी जुया धायेमाल” चमेलीशोभां 

धाल । 

“स्व चमेलीशोभा भाग्यमानी जुइगु धइगु सुयागुं प्रतापं 
जुइगु मखु । थःथःगु कर्म खः। मखुला हं स्वस्तिराज | गय्‌ छं 
चमेलीशोभायात छुं मस्यना ला” ख्या: यायेथें धाल सम्यक । 

“स्यँला यको हे स्यना । थुइम्ह मिसा मखुका थ्व” स्वस्तिराजं 
नं ख्या: यानाः धाल । 

सकलें थ्यं मखुला” धयाः चमेलीशोभां छयों चा:हिकल । 
सम्यक बाः, शीलदेवी तःमां, डाक्टर प्रवीण, डाक्टर लसता अनंलि 
श्राविकायात खना: चमेलीशोभाया मन लुधन । 

“अहो श्राविका गपायसक छकोलं ल्यासे खनेदुगु” चमेलीशोभां 
धाल । 

“ल्यासे खनेदुगु मखु ल्यासे हे जुल नि व” प्रवीणं न्हिलाः 
धाल । 

“श्राविका गोद दत” चमेलीशोभां धाल । 

“थुगसी भिच्यादंयू च्वन नि । शिखा सिबें १२ द॑ क्वँजि खः 
श्राविका ।” लसतां धाल । 

“अथेसां गय्‌ च्वंक मिले जूनि मचाबलय्‌ निम्ह हला” 
चमेलीशोभां धाल । 

“स्वस्ति भाइया जियाव:गु फलय्‌ फुलय्‌ जुयावःगु खनाः 
तसक नुग: लय्ताः जि । आः छि मलय्‌ छिमि बाः व मां दुगु सा गुलि 
लयूताइगु जुइ । छुयाये स्वये मखंक मत्यवं वन निम्हं” शीलदेवीं 
धाल । 

“जितः जियावःगु फलय्‌ फुलय्‌ जुयावःगु थ्व फुकं सम्यक 
बाःपिनिगु परिवारया कृपां ख । जिं लुमंकाः धाये । डाक्टर लसतां 
त:धंगु अस्पतालया योजनाय्‌ जितः सिँकःमि ज्या चूलाका बिसेंनिसें 
जिगु भाग्य चूलानावःगु खः। उकि जिं डाक्टर लसतायागु गुण 

गबलें ल्वःमंकेफइ मखु” स्वस्तिराजं धाल । 

“जिं यायेफुगु छकूचा यानागु खः व” लसतां धाल । 

स्वस्तिराजं हानं खँ साल, “खुद तक याउँक क्वार्टरय्‌ च्वनेदत 
सिँकःमि नायो जुयाः अपायधंगु प्रोजेक्टया । तुंगाः थें ख्वाउँगु चिकुगु 
छँय्‌ गुजारा यानाच्वनापिं जिपिं। अन जिमित ब्यूगु क्वार्टरय्‌ लः 
धायेला निभाः धायेला यत्थे दु । जिपिं ला स्वर्गय्‌ थ्यंथे का अबले । 
अनयागु जागीर चूलासेंनिसें भाग्य स्वानावन। सम्यक त:ःबाःपिं 
परिवारपिनिगु गुण ला गबलें ल्वःमंकेफइ मखु । शिखायात अजाःगु 
दुर्घटना जूबलय्‌ डाक्टर लसतां जीवन दान बिल ।” 

स्वस्तिराजया नुगलय्‌ दंक दुगु खँ क्यबय्‌ स्वां होयेथें चचःकक 
होयावल । वयागु नुगःया लसता स्वांवा जुया गाःगु हे खः व । 

“स्वस्तिराज भाइ छं जिमित खँय्‌ जक भुलय्‌ यायेत्यना 
ला । च्याचि त्वंकेगु प्रबन्ध मदु ला” नुगलं तसक लयूताःगुलिं ला 
मस्यु सम्यक ख्या: जक यानाच्चन । तर व न्हापाथें फूर्तिफार्ति ला 
खने मदु । उमेर नं यको दुगुलिं जुइ । शीलदेवी नं गाक्क बुरि पह 
खने दयेधुंकल । निम्हं चयून्याद॑ पुलं याइ मखुत । 

“तले क:सीइ जलपानया प्रबन्ध दु । अय्‌ चमेलीशोभा नु रे 
सकसितं तले ब्वना यंका: भपिके” स्वस्तिराजं धाल । 

सकलें न्हूगु छँय दुहांवन । व छँ तकूक हे दयेकातःगु खः । 
तर अन माछि जक माःगु पुरय्‌ जुइगु कथं दयेकातःगु । विलासी पह 
छुं खने मदु । साधारणं छँ दनात:गु । मूलुखाया जवपाखे धम्म हल । 
खवपाखे भोजनशालाय्‌ भन्ते, गुरुमांपिन्त भोजन नकेत प्रबन्ध 
यानातःगु दु । इपिं भोजनशाला दुहां मवंसे पिनें जक स्वल । बरु 
धम्म हलय्‌ दुहां वन । तःधंगु धम्म हलय्‌ दुहां वनेवं सकसियां ख्वाः 
झःभः धाल । 

सम्यकयाग म्हुतुं लसता पिज्वल, “अय्‌ स्वस्तिराज, छं थःगु 

आवास छुँ दयेकागु लाकि ध्यान केन्द्र दयेकागु ।” 

सकले हर्रर न्हिल । 

“निगुलिं धायेमाली । थ्व धम्म हल दयेकेगु आइडिया बरु 
चमेलीशोभायागु खः” स्वस्तिराजं धाल । 

“साधु साधु” सकसियां चमेलीशोभापाखे स्वया: धाल । 

चमेलीशोभा लुधंफधं ख्वा: तयाः न्हिला: धाल, “जिपिं निम्ह 
च्वनेत आपा: थाय्‌ माःगु नं मखुत । शिखा नं ध्यान केन्द्रय्‌ हे आपाः 
वनाच्वनी । ध्यान केन्द्रय्‌ मखुसा गबलें विहारय्‌ च्वंवनी । थ्व छें 
ध्यान शिविर चलय्‌ याये छिंक दयेकूसा शिखाया थन च्वने मंदइ 
धकाः जितः बिचाः वल । साधकपिन्त ध्यान तये नं छिनी” चमेलीशोभां 
धाल । 

“तसक चोछायेबहगु बिचा: चमेलीशोभा” सम्यक धाल । 

“गुलि ज्ञां दयावल चमेलीशोभा धन्य तथागत शास्तायागु 
धर्म विनय” शीलशोभा श्रद्धां विभोर जुल । 

प्रवीण, लसता नं लृधनापुगु ख्वा: तयाच्वन । 

श्राविका छम्ह अन छचाःलिं मिखा ब्वयाच्वन । लिपा मांम्हेसिके 
न्यन, “शिखा तता मदुला ?” 

वयागु खँ तायाः चमेलीशोभां श्राविकापाखे स्वया: धाल, 
“श्राविका मैजा शिखा तता नाप लाये हथाय्‌ चाल हला। थौं 
विहारय्‌ नं सामूहिक ध्यान दु हं अन गुहाली यायेमाः धकाः म्हिगः 
विहारय्‌ चाहिऊ वंगु वं । १०:०० बजेती थ्यनी धाःगु ।” 

“ऐ ...” श्राविकां धाल । 

“छिपिं मचाबलय्‌ थें छनाप म्हिती मखुत शिखा तता । आः 
ला वं छन्त ध्यान याकी जुइ” लसतां वयात हायेका: धाल । 

“स्यू ...” श्राविकां न्हिलाः धाल । 


<~ 


इपिं अन खँल्हाबल्हा जुया च्चंथाय्‌ विजयधर व गुलाफशोभापिं 

खने दयेक वल । निम्हसें छपाखं सकसितं नमस्ते धाल । औपचारिक 
खँ जुल । 

चमेलीशोभां थः केहँपाखे स्वया: धाल, “तले जलपान नकाथाय्‌ 
सकतां ठीक जुयाच्चंगु दु मखा ।” 

गुलाफशोभां धाल, “सकतां ठीक जू तता। जिं सम्यक 
बाःपिं थ्यंकः झाःगु खना: दको मिलय्‌ याना नं थकेधुन ।” 

“जितः नये नं पित्यात जलपान न:वने हथाय्‌ चाल” सम्यक 
ख्या: यात । 

सकलें न्हिल । बुलुहं स्वाहानें थाहां वन । छपु स्वाहाने च्वय्‌ 
हलया च्वसं डर्मिटरी छांतयागु थाय्‌। मेखेर चिचिक्‌ कोथा दु। 
सकलें उखेंथुखें स्वल । 

चिचिकुगु कोथा कयना: स्वस्तिराजं धाल, “थन भी च्चनेगु 
थाय्‌ याना ।” 

“थ्व छुँया डिजाइनयात जिं आपालं चोछाया छिमित 
स्वस्तिराज व चमेलीशोभा” सम्यक तसक भावविभोर जुया: धाल । 

“सम्यक बाःपिनिगु मार्ग निर्देशन खः, कृपा खः” स्वस्तिराजं 
धाल । चमेलीशोभा नं नतमस्तक भावं दनाच्वन । 

“धात्थें आः ला तसक नये पित्यात” थःगु प्वाथय्‌ थियाः 
सम्यक न्हिकल । 

“नु नु” धाधां सकले जलपान नयेत कःसिइ थाहां वन । 

इपिं जलपान नयाः कहां वल । कुने न्हपिं पाहांपिं छखलः 
थ्यंकः वयाच्चन । शंकर आचार्यनापं मेपिं छफोज साधकपिं गुपिं 
शंकर आचार्य कःघानाच्वंपिं । 

स्वस्तिराज इमित खनेवं लसतां भयबिल । डाक्टर प्रवीण नं 
न्ह्योने वल । व नं लय॒ताः इमिगु उपस्थितिं । इपिं नापं औपचारिक 

कालबिल जुल । खयूत ला स्वयेबलय्‌ इपिं छफोजं मेपिंसिक बिस्कं 
खनेदु । तेश्रो लिंगी धयातःपिं । समाजं न्हाय्‌ कयूकुकाः स्वयातःपिं । 
तर थन थ्व थासय्‌ सकसिगं लँपु छगू हे, अले सकसिगुं आज्जु छगू 
हे । अथे जुयाः सुयागुं ख्वाः, म्ह, जात, भाय, वसः, पहचहनापं छुं 
स्वापू मदु । सकलें ज्वःलाः, सकलें छगू हे तँय्‌ । छायूकि थ्व व आर्य 
मार्ग वा लँपु खः गुगु तथागत सम्यकसम्बुद्धं क्यना बिज्याःगु । थन 
सुयातं भेदभाव मदु । 

“शिखाजु खने मदुनि” न्ह्यसःनापं इमि कक्‌ ताहाः । 

“शिखा मथ्यंनि । विहारय्‌ एक दिवसीय ध्यान थौं । गुहाली 
यायेत वंगु व । ध्यान शुरु जुलकि वये धाःगु । आःबलय्‌ लँय्‌ वयाच्चन 
जुइ” स्वस्तिराजं धाल । 

इपिं सकलें प्रसन्न ख्वालं च्वनाबिल । अनंलि गुलाफशोभां 
इमित नं कःसिइ यंका: जलपान नके यंकल । 

बुल॒हँ बुलुहं भन्तेपिं, गुरुमांपिं बिज्यात । बिज्याःलिसे 
भोजनशालाय्‌ फेतुकल । १०:०० बजेति जुइवं छम्ह निम्ह ध्यान 
आचार्यपिं ब्वना: शिखा थ्यंकः वल । शिखानापं मेपिं आचार्यपिं बिज्यायेवं 
अन वयाच्वंपिं पाहाँ उपासक उपासिकापिं लाइन च्वना: नमस्कार 
याःवल । 

आचार्यपिं नापं वःम्ह शिखाया पलाःख्वाँय्‌ मेपिं स्वया: अलग्ग, 
बोलीवचन, दृष्टि, रहनसहन पृथक जू । सामान्य मज्‌ । सुनानं दाँजो 
काये मफइगु छगू अदभुतगु गुण पिब्व: शिखायाके । शिखा थौं 
मेंबाबु धका: हेला याकाच्चंम्ह अबला मखु । पारमी धर्म पूवंकाच्चंम्ह 
छम्ह साधिका खः । विश्वया हे धर्म गुरुपिसं विपस्सना भावनाय्‌ 
गम्भीर साधना यानाच्वंम्ह धका: वयात म्हसीका तयेधुंकल । 

छसिंनिसें भोजन अनुमोदन कथा, आशीर्वाद, परित्राण पाठ, 
भोजन दान प्रदानया ज्याभवः न्ह्यात । स्वस्तिराजया आवास गृह 

छगू पुण्यभूमिकथं धस्वानाच्वंगु स्वयेदु । अन दुपिं सकसिगुं मन 
श्रद्धां बिलि बिलि जा: । शीलय प्रतिष्ठित ज्‌ । धर्म श्रवण यानाः ज्ञान 
कयाच्चन । प्रज्ञा पुष्टि जुइकेत सम्यक व्यायाम जुयाच्चन । 

भोजनया ज्याभवः धुनेवं आचार्यपिंपाखें निर्देशित ध्यान साधना 
यायेगु ज्याभव: नं दनि । 

यॅया हे छगू तःधंगु दकसिबे नांदंगु ब्यूटि क्लिनिक ख: थ्व 
पिंकी एण्ड सुनीताज ।' 

पिंकी व सुनीता निम्हं ल्हातिइ ककीचा व सँ सेट यायेगु 
ज्याभः ज्वनाः ल्हाः संकाच्चन । थौं इपिं स्वस्तिराजया छुँ उद्घाटन 
याःथाय्‌ वने मानिगुलिं हथाय्‌ चाः । निम्ह निम्ह भमचा छायपेमाःगु 
ज्या जुया: इपिं च्वनेमाल । मखुसा इमिसं तालिम यानातःपिं ग्वाःग्वाः 
ब्यूटिसियनत मदुगु मखु इमिगु ब्यूटि क्लिनिकय्‌। थुपिं भमचात 
निम्हं छखा हे छँया म्ह्यायूमस्त । नापं भमचा पित बीपिं । तःधंपिं 
साहुतय्‌ म्ह्यायूमस्त । उकि स्पेसल [3106 सपः दयेका बीमाःपिं । 
अथे जुया: पिंकी व सुनीता निम्हं अन हे थानाच्चन । इमिगु ल्हातिं 
निम्ह भमचित निम्हेसियां सपः दयेकाच्चंगु दु । तर इमिगु मन थातं 
मलाः । छको पतिं घड़ी स्वयाच्चंगु दु निम्हसिनं । 

“रिंग रिंग ...” पिंकीया मोबाइल न्यात । 

हेलो” पिंकीं ख्वालय्‌ तयात:गु मास्क लिकया: धाल । 

फोन ल्होना स्वलं पिंकीया भाःतयागु जुयाच्वन । “का जिमि 
बुरायागु फोन वयेधुंकल ।” वं धाल । 

“हेलो सबिन । छ गुइले जिमित का:वयेगु । जिमि भचा ज्या 
सिमधःनि ।” पिंकी धया छोत । 

“गुलि फत उलि याकनं सिधयेका: वा । जिं थ्यने त्यलकि 
मिस्ड कल बिया हये । छिपिं पलख न्हापा हे कहां वया: 2]] य्‌ 

पिने पिहां वयाच्चँ । गाडि लँय्‌ ताउत दिका तये छिनी मखु ।” उखें 
धयाहल । 

ज्यू दय्‌” पिंकी धाल । 

पिंकीयागु फोनय्‌ खँल्हाबल्हा न्यनाच्चंम्ह छम्ह ८।।९॥ मिसां 
तीजक खँ पित हल, “पिंकीजी । जि छगू खं न्यने ज्यू ला। तं 
चायादी मखु जुइ हला” ख्वालय्‌ मास्क पुनात:गुलिं वया खँ त्यामजित । 

छु धयादी त्यनागु भचा मथुल” पिंकी थःगु ल्हातिं ककीचा 
संकु संक हे न्यन । 

“जिं छगू न्यनागु ... न्हापा अथे हे झिरदँति न्ह्यो तसक 
चर्चाय्‌ वःगु ख दुनि । देसय्‌ नां दंम्ह उद्यमि मणि साहया छय्‌ 
हनिमून वंम्ह समुद्रय्‌ तनाः सित धाःगु समाचार अखबारय्‌ तक वःगु 
नि । अले छि व हे पिंकी धका: नं जिमिसं म्हस्यू । आः छिं सेकेण्ड 
माय्रिज याना दियागु ...” न्यंम्हेसियां मखिंपह यात । 

सुनीतां वयागु खँ कातय्‌ यायेत स्वल, “सुयागुं पर्सनल खं 
न्यनादीगु बांमलाः थें च्वं !” 

“फोनय्‌ खँ ल्हाःबले जिमि बुरा धयादीगुलिं छको न्यना 
स्वयागु का । $077 का न्हि” व मिसां धाल । 

पिंकी धाल, “छिं अथे नयना: सुख मतायेम्वाः । Sorry 
धयादीम्वाः । जिं सेकेण्ड मायरिज यानागु हे खः ।” 

“ठीक जू नि । छिं बांला:गु ज्या यानादिल । झीगु समाजय 
मिजंपिसं कलाः सिनाः व्याहा यायेगु ज्यू । भाःत सितकि मिसां व्याहा 
याये मज्यू । जिन्दगीभर एकल जीवन हनेमा: धयागु मान्यता हला” 
व मिसां मास्क लिकया: त्याजिक धाल । 

“पिंकी व मान्यता तोड़य्‌ यात, वं हिम्मत यात” सुनीतां 
नवात । 

पिंकी न्हापायाम्ह पिंकी मखयेधुंकल । वयाके शील स्वभाव 

मुकं हिलेधुंकल । पिंकी छुँ मखुथें थःगु जीवनया खँ याउँक कनेत 
स्वल । खँ ल्हायेत मछिं ताःगुलिं पिंकींनं ख्वालय्‌ तयातःगु मास्क 
लिकया छोत । 

वं थःगु कहानी कनाहल, “जि बिधवा जुल । जित: जीवन 
अन्धकार थें जुल । तर जिगु भाग्य धायेमाल । बुद्ध भगवान्या ज्ञान 
कनीपिं भन्तेपिं व गुरुमांपिं चूलात । वसपोलपिनिपाखें ज्ञान गुणया 
खँ न्यनेगु भाग्य चूलात जितः । जिं संसार धइगु अनित्य खः धइगु 
न्यने मनंगु खँग्व: न्यना । यको हे थःत बांलाः धका: जु, ध्यबा दु 
धकाः जु वा भाग्यमानी धकाः जु व छुं नं स्थीर मखु खनी । जि सुख 
वेभवया पराकाष्ठय्‌ थ्यंगु इलय्‌ छकोलं अपाय॒धंगु वञ्रपातं कल । 
स्वान्‌ह्वान्‌ पुनाच्वंगु जिगु नुगलय्‌ बुद्ध भगवान्या धर्म ज्ञान सिचुगु 
वासः जुयाः जिगु घाः लंकल । जिं थःत थम्हं कःघायेफुगु अवस्था 
जुल ।” 

पिंकी पलख दित । सकलें तक्क जुया: वयागु खँ न्यनाच्चन । 

“गथे जुयाः लिपा व्याहा जुल थें” वयागु खँ न्यनाच्च॑म्हं 
न्यन । 

“जीवनय्‌ न्ह्याःवनेमाः धका: जितः शिखा ततां प्रेरणा बिल । 
शिखा ततायागु हे कुतलं जि बायचलर ब्वनेत कलेज भर्ना जुया । 
जिमि आःयाम्ह भाःत सबिनयात कलेजय्‌ म्हस्यूग॒ खः। व जिगु 
क्लासमेट खः । सबिन तःधंपिं Buऽin९ऽऽ 911119 या याक: काय्‌ । 
व सबिनं जित: ययेकल । जितः नं ययावल । मञ्जिलयागु लुमन्ति 
तनावन बुलुहुँ बुल॒हँ । लिपा सबिनं ब्याहा यायेगु प्रोपोज यात । 
अबलय्‌ समाजय्‌ नाना खँ पिहां वल । सबिनया थःथितिपिसं न्हापा 
भाःतया छायों न्ह्योम्ह मिसा मज्यू धइगु खँ पित हल । अपायधपिं 
धनी बिजनेस परिवारया याक: काययात विधवा मिसा व्याहा याना 
बी यइगु ला ख हे मखुत । जित: नं व्याहा याये धायेगु आंत ला 

मदु । तर मनं यल छुयाये । सबिननं समाजया मान्यतायात तिलाञ्जली 
बिल । व ल्यायम्हबलय्‌ हे आध्यात्मिक चिन्तनय्‌ दुबीगु स्वभाव दुम्ह 
जुयाच्चन । उकि व त:कथं थःगु तक बिया: जिनाप व्याहा यायेगु 
तक तल । थःगु तर्क वा धाये थःगु जिद्दी सकसितं त्याकल वं । वया 
जःपिसं नं जिमिगु मतिनायात नालाकाल धायेमाल । अबलय्‌ जितः 
सेकेण्ड मायरिज यायेत हिम्मत ब्यूम्ह सुनीता तता खः । ख्य भुंगु 
जिगु जीवनय्‌ जः बीत कृतः यानादीम्ह सुनीता तताया गुण जिं 
ल्वःमंके मखु ।” 

पिंकीया जीवन कहानी नयना: पलख सुंक जुल सकलें । 
नवाये नं छु नवाये थें जुल न्यनाच्चँपिन्त । 

न्हापालाक्क न्यंम्हेसिनं हे हानं न्यन, “सुनीता व पिंकी 
न्हापांनिसें म्हस्यूपिं खः ।” 

“सुनीता तता न्हापा जिगु फर्स्ट माय्रिजय्‌ हेयर ड्रेसर 
जुयाः झा:बलेंनिसें म्हस्यूगु । लिपा जिमिगु सुख दुःखय्‌ साथ बियादिल 
वयूकलं । जितः नं शिखा ततायात नं । अथे जुजुं हितैषी जक मखु 
आत्मिय पासा जूगु धायेमाल । जिगु जीवनय्‌ अपायधंगु tragedy 
जूबलय्‌ जितः हिम्मत व्यूपिं सुनीता तता व जिमि शिखा तता निम्ह 
खः मुख्य नं” पिंकी कृतज्ञ भाव ब्वया: नवात । 

खया खय्‌ शिखायागु नां वयेवं सुनीतां लुमंकल, “अय्‌ पिंकी 
धात्थें खः स्व झी वनेत लिबाइ । शिखापिन्थाय्‌ आचार्यपिं नं 
बिज्याकात:गु धाःगु । सामूहिक ध्यान च्वनेमानि भी । ल्हाः च्वयेकि” 
सुनीतां घड़ी स्वया: धाल । 

“दिदीपिनि गुइले थ्यंकेमाःगु खः ले अन House warming 
याथाय्‌ । अपायसक हथाय्‌ चायेमायेक । 1100$6 ७/011111118 धइगु 
ला बहनी मखुला” भमचानापं वःपिसं न्यन । 

“थ्व सामान्यगु 00३6 ॥4rMin९ मखु । सृथय्‌ जुइगु 

पति । जलपान व भोजन नकीगु पति । पार्टी नकीगु पति मखु” 
सुनीतां धाल । 

“गन सुयाथाय्‌ ले” 0161 तयूसं न्यन । 

“पिंकीया तःमांपिन्थाय्‌” सुनीतां धाल । 

“छाय्‌ थ्याक्क टाइमय्‌ थ्यंकेमाःगु। लिपा लातकि नकी 
मखुला” हानं छम्हेसियां न्यन । 

लिपा लातकि नकी मखुला धाःगु न्यना: सकलें हर्रर न्हिल । 

“नयेगु खँ मखु। जिमि शिखा ततां नाप लायेमानि। 
आचार्यपिसं स्यनीगु ध्यानय्‌ च्वने मखनी धकाः हथाय्‌ चायाच्चनागु 
जिपिं” पिंकीं धाल । 

“शारीरिक रूपं असाधारणम्ह धाःम्ह शिखा व हे मखुला” 
छम्ह स्यूम्हं न्यन । 

“छिकपिसं शारीरिक रूपं असाधारण जक सिया दिल । व 
शिखा तता ज्ञान दर्शनपाखें नं झी स्वया: असाधारण धइगु मस्यूनि । 
आर्य मार्ग ज्ञान प्राप्त यायेत गम्भीररूपं न्ह्यब्वानाच्चंम्ह साधिका 
धकाः विश्वया हे तत:धंपिं ध्यानगुरुपिसं म्हसीका तयेधुंकल वयात” 
पिंकी थुइकल । 

थथे खँल्हाबल्हा यायां बल्लं सुनीता व पिंकी ज्या क्वचायेकल । 
काचाकिचिं याःसां निम्हं भमचापिनिगु सपः गाक्क स्पेशल खनेदत । 
लाटा त दंग जुल । 

“जिपिं वना छोये न्हिं । छिमिसं बांलाक (४८९ पा) यानाब्यु” 
स्टाफतयूत ज्या वात इमिसं । 

“हस्‌ मायूम” इमि स्टाफतयूसं धाल । 

पिंकी व सुनीता निम्हं इमिगु भरायधंगु ब्यूटि क्लिनिक पिहां 
वल । 191] या न्हूगु छांतया लबय्‌ भातृभात्‌ पलाः छिनाः 1 गी 
पाखे वन । 111. थाहां मवःतले गोक: गोकः बटन तियाच्चन । 


२२० :: रीना तुलाधर 


“तःको तीवंतुं याकनं 1 थाहां वइमखु” 1491] य्‌ Lift 
पियाच्चंम्ह मेम्ह छम्ह मनुखं इमित गिजय्‌ यात । 

इपिं न्हिल । 

बल्लं कुने थ्यन । पिंकीया भाःत सबिनया गाडि थ्यना 
च्वनेधुंकल । इमित खनेवं इमि गाड़िया ड्राइभर पिहां वयाः गाड़िया 
खापा चायेका बिल । इपिं गाडिइ दुहां वन । 

“नमस्ते सबिनजी” गाडिइ फेतुतु सुनीतां धाल । 

“नमस्ते सुनीता दिदी” हायण्डसमम्ह सबिनया सः धाःसा 
नरम । 

“छित: पीका तयेमाल” सुनीतां औपचारिकता कयन । 

“ठीक जू । शिखा ततापिन्थाय्‌ ध्यान आचार्यपिं नं बिज्याइ 
धाःगु । सामूहिक ध्यान जुइगु दनि । हानं छगू निगू ध्यानया विषयय्‌ 
न्यनेगु नं दु जि । उकि हथाय्‌ चाःगु” सबिनं धाल । 

सुनीतां सबिननापं खँ थ्वकल, “सबिनजु छि यको हे ध्यान 
साधना यायेफु धाःगु नि, पिंकी खँ कनी जितः ।” 

“विपस्सना ध्यानं भीत जीवनय्‌ मार्गदर्शन बी” सबिनया 
सः गम्भीर दु । 

“छि उलिमछि बिजनेश हायण्डल यायेमाःम्हेसियां ध्यान 
यायेत ई मिले यायेफु हला” सुनीतां न्यन । 

“रान थःगु इच्छा दु अन टाइम मायनेज्मेन्ट अथें जुयावनी” 
सबिनं क्वातुक धाल । 

“खः बला” सुनीतां धाल । 

“न्हिनय्‌ लिमलात कि चान्हय्‌ दनाः ध्यान याइ नि सबिनं” 
पिंकी न्हिला: धाल । इमिगु खँल्हाबल्हा न्ह्यानां वन । 

“Thank God भी इलय्‌ थ्यनीगु जुल । शिखा ततायात 
बांलाक नाप लाये खनीगु जुल” पिंकी गाडीया सीटय्‌ लिधना: 

रिलायक्स जुल । गाडिया AC या क्वा:जलं लुमुसे च्वनावल इमित । 

सर्रर धायेक सबिनयागु मर्सिडिज गाडी नं न्ह्यानाच्चन । 
स्वस्तिराजया बिस्कंगु 130056 एक्ष111 या ज्याभवलय्‌ थ्यंकेत । 

इपिं थ्यन स्वस्तिराजयागु छेँया व धम्म हलय्‌। सकले 
भोजन नये सिधये धुंका: ध्यान च्वनेत शान्त लकसय्‌ आर्यमौन 
भावय्‌ पियाच्चंगु अवस्था । शान्त शीतल वातावरण । गुलिं ध्यान 
मुद्राय्‌ च्वनाच्चंपिं दु । 

अन दुहां वनेवं उखे थुखे गनं मस्वसे तप्यंक सरासर शिखा 
च्वनाच्चंथाय्‌ पला: न्ह्याकल पिंकीं । न्ह्योने थ्यन । नुगलय्‌ अपार 
कृतज्ञ भाव पिज्वल छखेंसा । भवतु सब्ब मंगलं । मैत्री करुणाया 
धारा प्रवाह न्ह्यात मेखेरं । इमिगु मिखा चूलात । मिखा भासं इमि 
खँ जुल । परमार्थ सत्य थ्व हे ख: जि धायेगु मदु, जिगु धायेगु मदु, 
गथे खुसिया न्ह्यानाच्चंगु ल:यात जिगु धायेगु मदु । पिंकीं मिखा 
तिसिनाः थ्व गम्भीर खँ मनन यात । 

सकलें आर्य मौनय्‌ अन । शान्त लकस । मैत्री करुणाया 
भाइब्रेशनं सकले प्रमुदित दु । थौं थ्व थासय्‌ मदु छुं विभेद तःमि, 
चीमि, थजात, क्वजात, बांला:, बांमलाः, मिसा, मिजं, अले तेश्रो 
लिंगी धका: । थ्व थासय्‌ दुसा केवल धम्मया तरंग ... धम्मया 
तरंग ... । 

क 

डा. रीना तुलाधर (बनिया) 
“परियत्ति सद्धम्म कोविद” या 


म्हसीका 


कन्यामन्दिर स्कूलय्‌ खुगूगु तगिनय्‌ ब्वनाच्वंगु इलय्‌ नेपा:या नादम्ह कवि दुर्गा 
लाल श्रेष्ठजुं ब्वंकादीगु नेपालभाषाया कक्षाय्‌ ब्वैंसानिसें रीना बनिया (तुलाधर) याके 
नेपालभाषा साहित्य च्वयेगु न्हापा पुसा पित । मां दिल शोभा बनिया व अबु अष्ट मान 
सिं बनियाया म्ह्यायूमयूजु वयक: कलेजया विद्यार्थी इलय्‌ नेपालभाषघाया नादम्ह 
समालोचक प्रेम शान्ति तुलाधरया हःपाल न्हापांगु बाखंमुना “थीथी स्वां जिगु क्यबया” 
पिदन । अन॑ लिपा कवि व समालोचक नबीन चित्रकारया ग्यसु ला:गु निर्देशन व 
बाखच्चमि लोचन तारा तुलाधरया आत्मीय हःपाः व गुहालिं मेगु निगू बाखंमुना सफ्‌ 
पिदनेधुंकूगु दु । 

नेपाल प्रज्ञा प्रतिष्ठानय्‌ प्राज्ञ सदस्य पदय्‌ च्वनाः मातृभाषा साहित्य विभाग, 
अनुवाद विभाग व दर्शन विभाग अन्तर्गत थीथी योजनापाखें 'दनावयाच्चंगु लँपु' 
(निपालभाघाया मिसा च्वमिपिनिगु बाखमुना), 'ब्युभिह्एका पाइलाहरू” (नेपालभाषाया 
बाख नेपाली अनुवाद सग्रह) व नेपालमा थेरवाद बुद्धधर्म एक अध्ययन' बौद्ध सफ्‌ 
पिथनादीगु दु । नेपालभाषा साहित्यया सम्पादित सफ, अनुदित सफ्‌ व बुद्धधर्मया थीथी 
सफ्‌ याना: वय्‌कःया १७ गू सफ्‌ पिदनेधुंकूगु दु । प्रकाशनया प्रतीक्षाय्‌ ४गू सफ्‌ 
पूवनाच्वंगु दु । 

नेपालभाषा साहित्य, बुद्धधर्म सम्बन्धि व अर्थशास्त्र विषयनाप स्वाप दुगु जोर्नल 
नाप॑ यानाः थ्यंमथ्यं 89गू थीथी पत्रपत्रिकाय्‌ वयकःया साहित्यिक च्वसु, बौद्ध लेख 
रचना व अनुसन्धनात्मक कृति पिदंगु दु । “बाख दब्‌” साहित्यिक सस्थाया सस्थापक 
ढुजःलिसें थीथी साहित्यिक व बौद्ध संघ संस्थाया सक्रिय दुज: जुया: ज्या यानादीगु 
दु । वयकःयागु सेवा व योगदानयात कदर यासें थीथी सिरपाल व सम्मान छाय्‌ प्यूगु 
दु । 

लजगाःकथं त्रिभुवन विश्वविद्यालय, अर्थशास्त्र विभागया सहप्राध्यापक जुयादीम्ह 
वयक:यात अर्थशास्त्र विषयय्‌ “नेपाल विद्याभूषण 'क'” व “दीर्घ सेवापदक” न॑ प्राप्त 
जूगु दु । थीथी राष्ट्रिय व अन्तर्राष्ट्रिय सभा सम्मेलनय्‌ ब्वति कयाः कार्यपत्र प्रस्तुत 
यायेगु, अध्यक्षता यायेगु ज्याय्‌ सक्रिय जुयादीम्ह वयकलं १६ग्‌ देशया भ्रमण यानादीगु 
ढु । 

- कृतः पिकाक 


पिकाक :: कुतः पिकाक, तिबुक्छँ, ख्वप, नेपालमण्डल, नेपा: | 


